
        
            
                
            
        

    




	Vražda pripomínala popravu. Kto bol schopný zastreliť 92-ročného muža? Zavraždený David Josua Goldberg musel páchateľa poznať, lebo polícia nenašla stopy vlámania – iba záhadné číslo na stene, napísané krvou mŕtveho. Prípad sa skomplikuje, keď súdny lekár pri pitve objaví na vnútornej strane Goldbergovho ľavého ramena zvyšky tetovania označujúceho krvnú skupinu, čo bolo bežné u príslušníkov SS. Prv než sa hlavný komisár Oliver von Bodenstein s kolegyňou Piou Kirchhoffovou naplno pustia do vyšetrovania, nadriadený im prípad odníme. Potom sa stanú ďalšie dve vraždy – rovnakým spôsobom popravia Hermanna Schneidera, ktorého pivnicu zdobia nacistické relikvie, a 88-ročnú Anitu Fringsovú, ktorú vrah predtým unesie z domova dôchodcov. Nápadne veľa stôp vedie k rodine vysokopostavenej vdovy po podnikateľovi doktorke Vere Kaltenseeovej – a späť k januáru 1945 vo východnom Prusku. Zrúcanina zámku v dnešnom Poľsku ukrýva strašné tajomstvo.

	 

	Nele Neuhausová sa narodila v roku 1967 v Míinsteri vo Vestfálsku, no odmalička žije v pohorí Taunus. Pracovala v reklamnej agentúre a študovala právo, históriu a germanistiku. Pomáha manželovi v rodinnom podniku a popritom píše detektívky a knihy pre mládež. Vďaka kriminálnej sérii o detektívoch Oliverovi von Bodensteinovi a Pii Kirchhoffovej, ktorú spočiatku vydávala na vlastné náklady, sa stala uznávanou autorkou.

	NIKTO Z RODINY NECHÁPAL JEHO ROZHODNUTIE stráviť jeseň života v Nemecku, najmenej však on sám. Zrazu cítil, že nechce zomrieť v krajine, ktorá bola viac ako šesťdesiat rokov k nemu dobrá. Zatúžil po nemeckých novinách a po melódii nemčiny. Dávid Goldberg neopustil svoju vlasť dobrovoľne, vtedy v roku 1945 mu šlo o život, a so stratou domoviny sa vyrovnal, ako najlepšie vedel. No v Amerike ho už nič nedržalo. Dom pri Frankfurte kúpil po Sárinej smrti pred takmer dvadsiatimi rokmi, aby nemusel prespávať v anonymných hoteloch, keď pricestoval do Nemecka za služobnými povinnosťami či priateľmi.

	Goldberg si zhlboka vzdychol a cez veľké panoramatické okná pozrel na výbežky Taunusu ponorené do zlatej žiary zapadajúceho slnka. Sárinu tvár si už sotva pamätal. A vôbec, celých šesťdesiat rokov v USA akoby mu niekto vymazal z pamäti, často si horko-ťažko spomenul na mená svojich vnúčat. Zato spomienky na obdobie pred Amerikou, na ktoré už dávno nemyslel, sa mu vybavovali o to jasnejšie. Občas, keď sa prebral z driemot, mu trvalo dlhé minúty, kým pochopil, kde je. Potom si s opovrhnutím obzeral svoje hrčovité trasľavé starecké ruky pokryté chrastavou pokožkou s hnedými škvrnami. Staroba nie je milosrdná, to je nezmysel. Aspoňže mu osud ušetril živorenie uslintaného, bezmocného chudáka odkázaného na cudziu pomoc, ako dopadli mnohí jeho priatelia a rovesníci, ktorí nemali to šťastie, že ich včas skolil srdcový infarkt. Bol pevne stavaný, čomu sa nemohli vynačudovať jeho lekári, dlhé roky zostával imúnny proti väčšine príznakov staroby. Vďačil za to železnej disciplíne, s ktorou zvládal každú životnú úlohu. Nikdy sa nezanedbával, vždy dbal na slušné oblečenie a solídny zovňajšok. Goldbergovi prebehol mráz po chrbte pri myšlienke na poslednú, neradostnú návštevu v domove dôchodcov. Pohľad na starkých, ktorí sa v županoch a papučiach, so strapatými vlasmi a prázdnym pohľadom šuchtali po chodbe alebo len nehybne posedávali ako duchovia z iného sveta, ho odpudzoval. Väčšina z nich bola mladšia než on, no aj tak by si vyprosil, keby ho niekto hodil s nimi do jedného vreca.

	„Pán Goldberg?“

	Strhol sa a obrátil hlavu. Vo dverách stála opatrovateľka, na ktorú podchvíľou zabúdal, ba občas si nevedel spomenúť na jej meno. Akože sa volá? Elvíra, Edith? Tak nejako. Jeho rodina trvala na tom, aby nežil sám, a zadovážila mu opatrovateľku. Päť záujemkýň odmietol. Nechcel žiť pod jednou strechou s Polkou či Ázijčankou, navyše mu záležalo na jej zovňajšku. Táto sa mu hneď zapáčila: bola to vysoká, svetlovlasá energická Nemka, profesionálna gazdiná a zdravotná sestra. Pre istotu, povedal najstarší syn Sal. Určite ju kráľovský platil, lebo bez mihnutia oka znášala Goldbergove vrtochy a odstraňovala stopy jeho rastúcej nemohúcnosti. Prikročila ku kreslu a uprela naňho skúmavý pohľad. Goldberg jej ho opätoval. Bola nalíčená a výstrih blúzky odhaľoval líniu poprsia, o ktorom príležitostne sníval. Kam asi ide? Azda má priateľa, s ktorým sa cez voľný večer stretne? Nemala viac ako štyridsať a bola výnimočne príťažlivá. No ani za svet sa jej to nespýta. Neželal si nijaké dôvernosti.

	„Môžem odísť?“ V jej hlase zaznieval netrpezlivý podtón. „Máte všetko, čo potrebujete? Pripravila som vám večeru a lieky a…“

	Goldberg ju pohybom ruky prerušil. Zavše s? k nemu správala ako k retardovanému dieťaťu.

	„Choďte už,“ povedal stručne, „poradím si.“

	„Prídem zajtra ráno o pol ôsmej.“

	O tom nepochyboval. S nemeckou presnosťou.

	„Tmavý oblek na zajtra som vám vyžehlila, aj košeľu.“

	„Dobre, dobre. Ďakujem.“

	„Mám zapnúť alarm?“

	„Nie, spravím to sám. Choďte už. Príjemnú zábavu.“

	„Ďakujem.“ Znelo to prekvapene. Ešte nikdy jej nezaželal príjemnú zábavu. Počúval klopkanie podpätkov na mramorovej podlahe vstupnej haly a buchnutie ťažkých vchodových dverí. Slnko sa schovalo za vrchy Taunusu, stmievalo sa. Zamračene pozeral von. Milióny mladých ľudí sa vybrali na schôdzky, za neviazanou zábavou. Kedysi k nim patril aj on, býval fešák, zámožný, vplyvný, obdivovaný muž. V Elvírinom veku nemyslel na starcov, ktorí s boľavými kosťami trasúc sa od zimy sedia v kresle s vlnenou dekou na artritických kolenách a bezmocne čakajú na svoju poslednú veľkú životnú udalosť: na smrť. Nevedel pochopiť, že už aj on k nim patrí. Teraz bol aj on fosíliou, pozostatkom hmlistého dávnoveku, ktorého priatelia, známi a rovesníci odišli dávno pred ním. Už len s tromi ľuďmi si mohol zaspomínať na minulosť, len oni si ho pamätali ako mladého a silného človeka.

	Z myšlienok ho vytrhol zvuk zvončeka. Žeby už bolo pol deviatej? Pravdepodobne áno. Vždy bývala presná, rovnako ako Edith. S potlačeným stonom sa zdvihol z kresla. Pred zajtrajšou oslavou narodenín s ním chcela súrne hovoriť medzi štyrmi očami. Nemohol uveriť, že aj tá žubrienka už má osemdesiatpäť. Meravým krokom prešiel cez obývačku a vstupnú halu, vrhol letmý pohľad do zrkadla pri dverách a dlaňami si prihladil ešte vždy husté biele vlasy. Hoci vedel, že sa nevyhnú hádke, tešil sa na ňu. Vždy sa jej potešil. Bola hlavným dôvodom, prečo sa vrátil do Nemecka. S úsmevom otvoril dvere.

	 


 

	Sobota 28. apríla 2007

	 

	OLIVER VON BODENSTEIN VZAL ZO SPORÁKA HRNIEC s horúcim mliekom, zamiešal doň dve lyžice kakaa a prelial pariaci sa nápoj do kanvice. Počas dojčenia sa Cosima vzdala obľúbenej kávy a z času na čas bol s ňou solidárny. Ani horúce kakao nie je na zahodenie. Vymenil si pohľad s Rosaliou a uškrnul sa, keď tvárou devätnásťročnej dcéry preletel kritický výraz.

	„Má to najmenej dvetisíc kalórií!“ ohrnula nos. „Ako to môžete piť?“

	„Vidíš, čo všetko človek neurobí z lásky k deťom,“ odvetil.

	„Kávy by som sa určite nevzdala,“ vyhlásila a demonštratívne si odpila zo šálky.

	„Len počkaj.“ Bodenstein vybral zo skrinky dva hrnčeky a položil ich na tácku ku kanvici s kakaom. Cosima si ešte na chvíľku ľahla, lebo bábätko ju vydurilo z postele už o piatej ráno. Narodenie Sophie Gabriely v decembri prevrátilo ich život naruby. Prvou reakciou na správu, že sa ešte raz stanú rodičmi, bolo zhrozenie, ktoré vystriedala radosť z očakávania, neskôr sa pridali obavy. Lorenz a Rosalie mali dvadsaťtri a devätnásť rokov, boli dospelí s ukončeným vzdelaním. Aké to bude všetko prežívať ešte raz? Zvládnu to s Cosimou vôbec? Bude dieťa zdravé? Bodensteinove utajené starosti sa ukázali ako neopodstatnené. Cosima až do pôrodu pracovala na plný úväzok, pozitívny výsledok vyšetrenia plodovej vody sa pri narodení Sophie potvrdil: maličká bola zdravá ako buk. A teraz, o necelých päť mesiacov, chodila Cosima denne do kancelárie a dieťatko brávala so sebou. Bodenstein si uvedomil, že všetko bolo jednoduchšie ako pri Lorenzovi a Rosalie. Vtedy boli síce mladší a výkonnejší, ale mali menej peňazí a bývali v malom byte. Navyše Cosima zle znášala, že sa musela vzdať milovaného povolania televíznej reportérky.

	„Prečo si tak skoro vstala?“ opýtal sa dcéry. „Veď je sobota.“

	„O deviatej musím byť v zámku,“ odvetila Rosalie. „Chystáme na dnes obrovské podujatie. Recepciu so šampanským a menu so šiestimi chodmi pre päťdesiattri ľudí. Jedna z babkiných priateliek u nás oslavuje osemdesiate piate narodeniny.“

	„Aha.“

	Rosalie sa po minuloročnej maturite rozhodla nepokračovať v štúdiu a vyučiť sa za kuchárku v noblesnej reštaurácii, ktorá patrila Bodensteinovmu bratovi Quentinovi a jeho žene MarieLuise. Na prekvapenie rodičov Rosaliino nadšenie vydržalo. Nesťažovala sa na nekresťanský pracovný čas ani na prísneho a výbušného šéfa. Cosima tušila, že skutočným dôvodom Rosaliinho rozhodnutia bol práve šéf, temperamentný hviezdny kuchár Jean-Yves St.Clair.

	„Najmenej desaťkrát menili poradie jedál, sorty vína a počet hostí.“ Rosalie odložila kávovú šálku do umývačky. „Som zvedavá, či si zase niečo nevymysleli.“

	Zazvonil telefón. V sobotu o pol deviatej ráno to neveštilo nič dobré. Rosalie zdvihla a s prenosným telefónom vošla do kuchyne. „Pre teba, oci,“ podala mu aparát a kývla na rozlúčku. Bodenstein si vzdychol. Z prechádzky po Taunuse a z pokojného obeda s Cosimou a so Sophiou zrejme nič nebude. Jeho obavy sa potvrdili, keď začul vzrušený hlas kriminálnej komisárky Pie Kirchhoffovej.

	„Našla sa mŕtvola. Viem, že službu mám dnes ja, ale možno by ste sa mali na chvíľku ukázať, šéfe. Ten chlap bol veľké zviera, navyše Američan.“

	To silno zaváňalo pokazeným víkendom.

	„Kde?“ opýtal sa Bodenstein stručne.

	„Nemáte to ďaleko. V Kelkheime, Drosselweg 39 a, Dávid Goldberg. Dnes ráno o pol ôsmej ho našla jeho gazdiná.“

	Bodenstein sľúbil, že sa poponáhľa, potom zaniesol Cosime kakao a oznámil jej zlú novinu.

	„Vraždy cez víkend by mali zakázať,“ zamrmlala Cosima a výdatne zívla. Bodenstein sa usmial. Za dvadsaťštyri rokov manželstva jeho žena ešte nikdy nereagovala nahnevane ani podráždene, keď musel nečakane odísť a zrušil naplánovaný deň. Posadila sa a vzala hrnček. „Ďakujem. Kam musíš ísť?“

	Bodenstein si vybral zo skrine košeľu. „Na Drosselweg. Mohol by som ísť aj pešo. Ten muž sa volal Goldberg a bol Američan. Pia Kirchhoffová sa obáva, že to môže byť zamotané.“

	„Goldberg,“ premýšľala Cosima a zvraštila čelo. „To meno som nedávno niekde počula. No narýchlo neviem kde.“

	„Vraj bol veľké zviera.“ Bodenstein sa rozhodol pre kravatu s modrým vzorom a vkĺzol do saka.

	„Aha, už viem!“ zvolala Cosima. „Povedala mi to pani Schônermarková z kvetinárstva. Jej muž každý druhý deň dodáva Goldbergovi čerstvé kvety. Pred pol rokom sa sem presťahoval natrvalo, predtým obýval dom iba príležitostne, keď prišiel do Nemecka na návštevu. Vraj bol poradcom prezidenta Reagana.“

	„Tak musel byť v požehnanom veku.“ Bodenstein sa sklonil k žene a pobozkal ju na líce. Myšlienkami už bol pri tom, čo ho čaká. Zakaždým, keď ho volali na miesto, kde našli mŕtvolu, rozbúšilo sa mu srdce a pochytila ho skľúčenosť, čo pominulo až pri pohľade na mŕtve telo.

	„Áno, bol dosť starý.“ Cosima nesústredene sŕkala vlažné kakao. „No ešte čosi…“

	Okrem neho a kňaza s dvoma ospalými miništrantmi bolo v Kostole sv. Leonharda iba niekolko starých tetušiek, ktoré tak zavčasu ráno zavítali na omšu buď z obavy pred blížiacim sa vlastným koncom, alebo pred vidinou ďalšieho nudného a osamelého dňa. Sedeli roztrúsené v prednej tretine chrámovej lode na tvrdých drevených laviciach a načúvali monotónnemu hlasu kňaza, ktorý z času na čas ukradomky zívol. Marcus Nowak kľačal v zadnej lavici a nemo hľadel pred seba. Do kostola uprostred Frankfurtu ho priviedla náhoda. Tu ho nikto nepoznal a tajne dúfal, že dôverne známy priebeh svätej omše mu navráti duševnú rovnováhu, no mýlil sa. Práve naopak. Ako to mohol očakávať, keď už roky nevkročil do kostola? Zdalo sa mu, že každý na ňom vidí, čo spravil minulú noc. Nebol to hriech ako tie, z ktorých sa kajáme v spovednici a ktoré možno odčiniť desiatimi Otčenášmi. Nebol hoden sedieť tu a dúfať v Božie odpustenie, pretože jeho ľútosť nebola úprimná. Do tváre sa mu vhrnula červeň a musel zavrieť oči pri spomienke, ako veľmi sa mu to páčilo, ako ho to opájalo a napĺňalo šťastím. Ešte stále mal pred očami jeho tvár, keď naňho pozrel a klesol na kolená. Bože môj! Ako to len mohol vykonať? Oprel si čelo o zopnuté ruky a keď si uvedomil dosah svojho činu, po zarastenom líci sa mu skotúľala slza. Jeho život už nikdy nebude taký ako doteraz. Zahryzol si do pery, otvoril oči a s náznakom odporu si prezeral ruky. Tú vinu z nich nezmyje ani za tisíc rokov. Najhoršie však bolo, že by to spravil znova, keby sa mu naskytla vhodná príležitosť. Keby sa to dozvedela jeho žena, deti alebo rodičia, nikdy v živote by mu neodpustili. Vyrazil zo seba taký hlboký vzdych, že dve starenky z predných radov sa udivene obzreli. Rýchlo si znovu položil hlavu do dlaní a preklínal svoju vieru, ktorá z neho spravila zajatca morálnych predstáv vštepených výchovou. Nech to obracia, ako chce, odpustenia sa nedočká, kým svoj čin úprimne neoľutuje. Bez ľútosti nie je možné pokánie ani odpustenie.

	Starec kľačal na ligotavej mramorovej dlážke vstupnej haly domu ani nie tri metre od vchodu. Telo mal predklonené a hlava ležala v kaluži zrazenej krvi. Bodenstein si nechcel ani predstaviť, ako vyzerá jeho tvár, či lepšie povedané to, čo z nej zostalo. Smrtiaca guľka prenikla cez tylo, tmavá drobná dierka bola klamlivo nenápadná. Zato druhá dierka, ktorou náboj vyšiel, narobila značné škody. Krv a mozgová hmota zastriekali celú miestnosť, zvyšky boli nalepené na decentne vzorovanej hodvábnej tapete, na zárubniach, obrazoch aj na veľkom benátskom zrkadle pri vchode.

	„Zdravím, šéfe.“ Pia Kirchhoffová vyšla z dverí na čelnej strane predsiene. Už takmer dva roky patrila do tímu oddelenia K 11 oblastnej kriminálnej inšpekcie v Hofheime. Hoci patrila k typickým ranným vtáčatám, dnes pôsobila dosť ospalo. Bodenstein tušil prečo, ale odpustil si poznámku a kývol jej na pozdrav. „Kto ho našiel?“

	„Gazdiná. Včera večer mala voľno, prišla do domu ráno o pol ôsmej.“

	Dorazili kolegovia z oddelenia zaistenia stôp, od dverí vrhli letmý pohľad na mŕtvolu a vonku si natiahli biele jednorazové overaly a návleky na topánky.

	„Pán hlavný komisár!“ zvolal jeden z mužov a Bodenstein sa zvrtol k dverám.

	„Leží tu mobil.“ Policajt vylovil pravicou v rukavici z kvetinového záhonu pri dverách mobilný telefón.

	„Zbaľte ho,“ prikázal Bodenstein. „Možno budeme mať šťastie a patrí páchateľovi.“

	Obrátil sa. Slnečný lúč prenikajúci cez dvere dopadol na veľké zrkadlo a na okamih ho ožiaril. Bodenstein sa zarazil.

	„Videli ste to?“ opýtal sa kolegyne.

	„Čo máte na mysli?“ Podišla bližšie. Plavé vlasy mala zapletené do dvoch vrkočov, oči nenamaľované, čo bolo jasným dôkazom, že dnes ráno nestíhala. Ukázal na zrkadlo. Uprostred krvavej škvrny svietilo číslo. Pia prižmúrila oči a pozorne si prezrela päť číslic.

	„1-6-1-4-5. Čo to znamená?“

	„Netuším,“ priznal Bodenstein a opatrne obišiel telo, aby nezničil stopy. Nevošiel do kuchyne, najprv nazrel do miestností ústiacich do vstupnej haly a do predsiene. Dom bol bungalov, no priestrannejší, ako zvonku vyzeral. Zariadenie bolo staromódne, v grunderskom štýle, z vyrezávaného orechového a dubového dreva. Na béžovej kobercovej krytine v obývačke ležali vyblednuté perzské koberce.

	„Zrejme mal návštevu.“ Pia ukázala na konferenčný stolík s mramorovou platňou, na ktorom stáli dva vínové poháre, fľaša červeného vína a biela porcelánová miska s olivovými kôstkami. „Vchodové dvere nie sú poškodené a na prvý pohľad nevidieť stopy vlámania. Možno si so svojím vrahom predtým vypil.“

	Bodenstein podišiel k nízkemu stolíku, sklonil sa a prižmúril oči, aby si prečítal etiketu na vínovej fľaši.

	„Neuveriteľné!“ natiahol ruku po fľaši, no včas mu napadlo, že nemá na nej rukavicu.

	„Čo je neuveriteľné?“ opýtala sa Pia. Bodenstein sa narovnal.

	„To je Chäteau Petrus, ročník 1993,“ odvetil, obdivne hľadiac na nenápadnú zelenú fľašu s charakteristickým červeným nápisom uprostred etikety, ktorá je medzi vinármi taká uznávaná. „Jedna fľaša stojí približne toľko ako menšie auto.“

	„To vari nie je možné!“

	Nebol si istý, či týmto výrokom myslela šialencov, ktorí dávajú toľko peňazí za fľašu vína, alebo skutočnosť, že obeť vraždy krátko pred smrťou – možno dokonca s vlastným vrahom – pila taký ušľachtilý mok.

	„Čo vieme o mŕtvom?“ opýtal sa, keď konštatoval, že fľaša bola vypitá iba dopoly. Pocítil úprimnú ľútosť pri myšlienke, že prv než fľašu pošlú do laboratória, zvyšok vína jednoducho vylejú do drezu.

	„Goldberg tu žije od októbra minulého roku,“ spustila Pia. „Pochádza z Nemecka, ale vyše šesťdesiat rokov žil v USA, kde bol pomerne dôležitým mužom. Jeho gazdiná tvrdí, že je to zámožná rodina.“

	„Žil sám? Bol predsa dosť starý.“

	„Mal deväťdesiatdva rokov, no bol ešte čulý. Gazdiná mala byt v suteréne. Dva večery v týždni mávala voľno, na šábes a ešte raz podľa vlastného výberu.“

	„Goldberg bol Žid?“ Bodensteinov pohľad kĺzal po obývačke a zastal na bronzovom sedemramennom svietniku na príborníku. Sviečky menory boli ešte celé. Vstúpili do kuchyne, ktorá v porovnaní so zvyškom domu bola svetlá a moderná.

	„To je Eva Strôbelová,“ predstavila Pia šéfovi ženu, ktorá sedela za kuchynským stolom a práve vstala. „Gazdiná pána Goldberga.“

	Bola vysoká, napriek nízkym podpätkom takmer nemusela zdvihnúť hlavu, aby Bodensteinovi pozrela do očí. Podal jej ruku a skúmavo si prezeral jej bledú tvár, zreteľne poznačenú hrôzou. Začala rozprávať, že pred siedmimi mesiacmi ju zamestnal Sal Goldberg, syn zavraždeného, ako otcovu gazdinú.

	Odvtedy bývala v suterénnom byte a starala sa o starého pána aj o domácnosť. Goldberg vraj bol ešte veľmi samostatný, duševne čulý a nanajvýš disciplinovaný. Vyžadoval pravidelný režim dňa a tri jedlá denne, z domu vychádzal iba zriedka. Jej vzťah s Goldbergom bol dištancovaný, ale dobrý.

	„Mával často návštevy?“ opýtala sa Pia.

	„Nie, iba občas,“ odvetila Eva Strôbelová. „Raz mesačne chodieva jeho syn z Ameriky a zostáva dva-tri dni. Okrem toho z času na čas ho navštevovali známi, zväčša večer. Mená neviem, hostí mi nikdy nepredstavoval.“

	„Aj včera večer čakal návštevu? V obývačke na stole sú dva poháre a fľaša červeného vína.“

	„Tak tu niekto musel byť,“ povedala gazdiná. „Ja som žiadne víno nekupovala a v dome nijaké nebolo.“

	„Zistili ste, či niečo nechýba?“

	„Ešte som nepozerala. Keď som vošla do domu a… uvidela pána Goldberga na zemi, zavolala som políciu a čakala pred dverami.“ Neurčito hodila rukou. „Chcem povedať, všade bola samá krv. Bolo mi jasné, že mu už nepomôžem.“

	„Zachovali ste sa správne.“ Bodenstein sa na ňu vľúdne usmial. „Nerobte si preto starosti. Kedy ste včera večer odišli z domu?“

	„Okolo ôsmej. Ešte som mu nachystala večeru a lieky.“

	„Kedy ste sa vrátili?“ zaujímala sa Pia.

	„Dnes ráno krátko pred siedmou. Pán Goldberg si potrpel na presnosť.“

	Bodenstein prikývol. Potom si spomenul na číslice na skle zrkadla.

	„Hovorí vám niečo číslo 16145?“ spýtal sa.

	Gazdiná naňho prekvapene pozrela a pokrútila hlavou.

	Z haly sa ozvala hlasná vrava. Bodenstein sa zvrtol k dverám a zistil, že prišiel doktor Henning Kirchhoff, zástupca riaditeľa Ústavu súdnej medicíny vo Frankfurte a kolegynin exmanžel. Kedysi, keď ešte Bodenstein pracoval na oddelení K 11 vo Frankfurte, často a rád spolupracoval s Kirchhoffom. Ten chlap bol kapacita vo svojom odbore, vynikajúci vedec s pracovným nasadením, ktoré hraničilo s posadnutosťou, navyše bol jedným z mála nemeckých odborníkov pre forenznú antropológiu. Ak sa potvrdí, že Goldberg bol počas života dôležitou osobnosťou, verejný a politický záujem značne zvýši tlak na K 11. Za týchto okolností je dobré, ak obhliadku mŕtvoly a pitvu vykoná uznávaný špecialista ako Kirchhoff. Bodenstein bude rozhodne trvať na pitve, hoci príčina smrti je na pohľad zrejmá.

	„Ahoj, Henning,“ ozval sa Piin hlas za Bodensteinovým chrbtom. „Ďakujem ti, že si prišiel osobne.“

	„Tvoje želanie mi je rozkazom.“ Čupol si k mŕtvole a pozorne si ju prezeral. „Ten starý chlapík prežil vojnu i Osvienčim a popravili ho v jeho vlastnom dome. Neuveriteľné!“

	„Poznal si ho?“ opýtala sa prekvapene.

	„Osobne nie.“ Zdvihol zrak. „No vo Frankfurte ho uznávali nielen v židovskej obci. Ak ma pamäť neklame, bol dôležitým mužom vo Washingtone a niekoľko desaťročí robil poradcu v Bielom dome, dokonca sa stal členom národnej bezpečnostnej rady. Zaoberal sa zbrojárskym priemyslom. Okrem toho veľa urobil pre zmierenie Nemecka a Izraela.“

	„Odkiaľ to vieš?“ spýtala sa Pia nedôverčivo. „Hodil si jeho meno do googlu, aby si na nás urobil dojem?“

	Kirchhoff sa vzpriamil a pozrel na bývalú manželku dotknutým pohľadom.

	„Nie. Niekde som to čítal a uložil si do pamäti.“

	Pii to stačilo. Jej exmanžel mal fotografickú pamäť a bol nesmierne inteligentný. V medziľudských vzťahoch však vykazoval zjavné nedostatky, bol cynický a nespoločenský.

	Súdny lekár odstúpil, aby policajt z oddelenia zaistenia stôp odfotografoval miesto činu. Pia ho upozornila na číslo na zrkadle.

	„Hm.“ Kirchhoff si zblízka pozrel päť číslic.

	„Čo to môže znamenať?“ spýtala sa. „To asi napísal vrah, nie?“

	„Pravdepodobne áno,“ súhlasil. „Číslice napísal do krvi, keď ešte bola čerstvá. Ale čo znamenajú, neviem. Mali by ste zrkadlo vziať a preskúmať.“

	Znovu sa obrátil k mŕtvole. „Milý Bodenstein,“ prehodil akoby mimochodom. „Čakám na vašu otázku o čase smrti.“

	„Zvyčajne sa pýtam najskôr po desiatich minútach,“ odvetil policajt sarkasticky. „Pri všetkej úcte vás nepokladám za jasnovidca.“

	„Nezáväzne by som povedal, že smrť nastala dvadsať minút po jedenástej.“

	Vyšetrovatelia naňho užasnuto pozreli.

	„Sklíčko na náramkových hodinkách sa rozbilo,“ ukázal na ľavé zápästie mŕtveho, „a hodinky sa zastavili. Nuž, správa o Golbergovom zastrelení vzbudí poriadny rozruch.“

	Bodenstein to pokladal za priveľmi zdržanlivé vyjadrenie. Predstava, že antisemitská diskusia vrhne vyšetrovanie prípadu do stredobodu záujmu verejnosti, ho ani trochu nelákala.

	Okamihy, keď sa Thomas Ritter cítil ako sviniar, boli čoraz zriedkavejšie. Napokon, účel svätí prostriedky. Marleen ešte vždy verila, že ho vtedy v novembri do bistra v Goetheho pasáži, kde chodievala obedovať, priviedla čistá náhoda. Druhý raz sa „náhodou“ stretli pred fyzioterapeutickou ambulanciou na Eschersheimer Landstrasse, kam každý štvrtok o pol ôsmej večer chodila cvičiť, aby zmiernila hendikep svojho postihnutia. Vlastne bol pripravený na dlhé obdobie dvorenia, ale postupovali prekvapivo rýchlo. Pozval Marleen na večeru do bistra U Erna, hoci to vysoko presahovalo jeho finančné možnosti a povážlivo zredukovalo veľkorysý preddavok z vydavateľstva. Obozretne sa vyzvedal, do akej miery pozná jeho momentálnu situáciu. Našťastie nemala ani potuchy a tešila sa, že znovu stretla starého známeho. Vždy bola samotárka, no po amputácii predkolenia a nasadení protézy sa stala ešte zdržanlivejšou. Po šampanskom objednal skvelé víno Pomerol Chäteau ĽEnglise, ročník 1994, čo ho stálo približne toľko, koľko dlžil za byt svojmu prenajímateľovi. Šikovne ju priviedol k tomu, aby sa o sebe rozhovorila. Ženy rady rozprávajú o sebe, v tom nebola výnimkou ani osamelá Marleen. Dozvedel sa, že pracuje ako archivárka vo veľkej nemeckej banke a že sa veľmi sklamala, keď prišla na to, že jej muž počas ich manželstva splodil s milenkou dve deti. Po ďalších dvoch pohároch červeného vína stratila všetky zábrany. Keby bola tušila, koľko mu prezradila rečou tela, bola by sa isto prepadla od hanby. Nesmierne túžila po láske, pozornosti a nežnosti, a najneskôr pri dezerte, ktorého sa sotva dotkla, vedel, že ešte v ten večer ju dostane do postele. Trpezlivo čakal na to, kým začne sama. A skutočne, o hodinu sa k tomu schyľovalo. Jej priznanie plné vzdychov, že už pred pätnástimi rokmi sa doňho zaľúbila, ho neprekvapilo. V období, keď bol v dome Kaltenseeovcov varený-pečený, ju ako milovanú vnučku starej mamy často vídal a strúhal jej poklony, aké nedostávala od nikoho iného. Tým si už vtedy získal jej srdce, akoby bol tušil, že sa mu to jedného dňa zíde. Pri pohľade na jej byt – vkusne zariadených stopäťdesiat metrov štvorcových v štýlovom starom dome so štukovým stropom a parketami v luxusnej frankfurtskej štvrti Westend – sa mu bolestne vybavilo, čo stratil vtedy, keď ho rodina Kaltenseeovcov zavrhla. Zaprisahal sa, že získa späť, o čo prišiel, a ešte čosi navyše.

	Odvtedy uplynulo pol roka.

	Predvídavo plánoval pomstu a poriadna dávka trpezlivosti mu teraz pomaly prinášala ovocie. Prevalil sa na chrbát a lenivo sa ponaťahoval. V kúpeľni už tretí raz za sebou zašumel splachovač. Marleen trpela silnou rannou nevoľnosťou, ale po celý deň sa cítila výborne, takže jej tehotenstvo zatiaľ nikto nepostrehol.

	„Všetko v poriadku, láska?“ zvolal a potlačil spokojný úsmev. Na takú rozumnú ženu sa prekvapivo ľahko dala dobehnúť. Netušila, že hneď po prvej spoločnej noci jej vymenil antikoncepčné tabletky za neúčinné placebo. Keď raz večer pred tromi mesiacmi prišiel domov, sedela v kuchyni, usmoklená a škaredá, a na stole ležal pozitívny tehotenský test. Cítil sa, akoby vyhral prvú cenu v športke. Samotná predstava, ako ona bude vyvádzať, keď zistí, že práve on priviedol do iného stavu jej milovanú korunnú princeznú, naňho pôsobila ako afrodiziakum. Zovrel Marleen do náručia, najprv predstieral mierny úžas, potom nesmierne nadšenie a napokon ju na kuchynskom stole pretiahol.

	Marleen sa vrátila z kúpeľne, síce bledá, ale s úsmevom. Vliezla pod perinu a pritúlila sa k nemu. Hoci mu do nosa zavanul zápach zvratkov, pritiahol si ju k sebe. „Si si istá, že to chceš?“

	„Samozrejme,“ odvetila vážne. „Ak ti nevadí, že sa oženíš s Kaltenseeovou.“

	Zrejme ešte nikomu z rodiny nepovedala o ňom ani o svojom stave. Dobré dievča! Pozajtra, v pondelok o tri štvrte na desať sa zosobášia na matričnom úrade na Rômeri, teda najneskôr o desiatej bude oficiálne patriť k rodine, ktorú z celého srdca nenávidí. Och, nevie sa dočkať, keď pred ňu predstúpi ako oficiálny manžel jej najmilšej vnučky! Cítil, ako pri príjemnej predstave dostáva erekciu. Aj Marleen si to všimla a zachichotala sa.

	„Musíme sa poponáhľať,“ šepla. „Najneskôr o hodinu ma čaká stará mama, musíme spolu…“

	Zavrel jej ústa bozkom. Choď do čerta so starou mamou! Čoskoro, čoskoro sa toho dočká, deň pomsty sa hmatateľne blíži. No oficiálne to dajú na známosť až vtedy, keď Marleene narastie brucho ako bubon.

	„Milujem ťa,“ šepol bez štipky zlého svedomia. „Som do teba blázon.“

	Doktorka Vera Kaltenseeová sedela medzi synmi Elardom a Siegbertom na čestnom mieste v strede nádherne vyzdobenej slávnostnej tabule vo veľkej sále zámku Bodenstein a želala si, aby sa oslava narodenín konečne skončila. Pravdaže, jej pozvanie prijala bez výnimky celá rodina, no neznamenalo to pre ňu veľa, lebo práve tí dvaja muži, v ktorých spoločnosti by tento deň rada strávila, pri stole chýbali. A zavinila si to sama. S jedným sa iba včera pohádala kvôli akejsi bezvýznamnosti – pripadalo jej detinské, že jej to zazlieval a dnes neprišiel –, a toho druhého pred rokom vykázala zo svojho života. Sklamanie zo zákerného správania Thomasa Rittera po osemnástich rokoch úzkej spolupráce ju ešte vždy bolelo ako otvorená rana. Nechcela si to priznať, ale vo chvíľach sebareflexie vedela, že tá bolesť sa veľmi ponáša na skutočné utrpenie z nešťastnej lásky. V jej veku to bolo trápne, ale nedalo sa nič robiť. Thomas bol dlhých osemnásť rokov jej najbližším dôverníkom, sekretárom, bútľavou vŕbou, priateľom, iba sa, žiaľbohu, nestal jej milencom. Máloktorý muž jej chýbal tak ako tento mizerný zradca. Nič iné nebol. Počas svojho dlhého života musela skonštatovať, že okrídlená veta „Nikto nie je nenahraditeľný“ nesedí. Nikoho nemožno len tak nahradiť, a Thomasa dupľom. Vera si málokedy dovolila pohľad späť. Dnes, v deň svojich osemdesiatych piatych narodenín, sa jej však zdalo opodstatnené aspoň letmo si spomenúť na tých, ktorí ju postupne opúšťali. S niektorými spolupútnikmi sa rozišla s ľahkým srdcom, s inými ťažšie. Zhlboka si vzdychla.

	„Cítiš sa dobre, mama?“ ustarostene sa spýtal Siegbert, jej mladší syn sediaci po jej ľavici. „Skoro nič si nezjedia.“

	„Cítim sa dobre,“ prisvedčila Vera a prinútila sa vyčariť upokojujúci úsmev. „Nerob si starosti, chlapče.“

	Siegbert sa vždy usiloval o jej dobro a uznanie, niekedy jej to liezlo na nervy. Zboku vrhla pohľad na najstaršieho syna. Elard pôsobil duchom neprítomne, ako v poslednom čase pomerne často, a nesledoval rozhovor pri stole. Minulú noc opäť nespal doma. Vere sa dostalo do uší, že má románik s talentovanou japonskou maliarkou, ktorú v súčasnosti nadácia podporuje. Dievčina mala niečo vyše dvadsať, teda bola takmer o štyridsať rokov mladšia ako Elard. No na rozdiel od okrúhleho veselého Siegberta, ktorý už v dvadsiatich piatich stratil všetky vlasy, k Elardovi bola staroba milostivejšia a teraz, ako šesťdesiattriročný muž, vyzeral lepšie než kedykoľvek predtým. Niet divu, že naňho leteli ženy v každom veku! Vystupoval ako džentlmen starej školy, výrečný, kultivovaný a príjemne zdržanlivý. Bolo nemysliteľné predstaviť si ho v plavkách na pláži. Aj v najhorúcejšom lete sa obliekal do čierneho a táto príťažlivá zmes nonšalancie a melanchólie ho už desaťročia pasovala za objekt túžby ženských bytostí v celom okolí. Jeho manželka Herta už dávno rezignovala a až do smrti pred niekoľkými rokmi bez reptania akceptovala, že muža ako Elard nikdy nebude mať len pre seba. Vera však vedela, že za peknou fasádou, ktorú jej najstarší syn ukazoval svetu, to vyzerá úplne inak. Už dlhší čas na ňom pozorovala zmenu, akýsi nepokoj, ktorý uňho nikdy predtým nepostrehla.

	Bezmyšlienkovite sa pohrávala s perlovým náhrdelníkom na krku a blúdila pohľadom po okolí. Naľavo od Elarda sedela dcéra Jutta. Bola o pätnásť rokov mladšia než Siegbert, poškrabok, vlastne neplánované dieťa. Ctižiadostivosťou a cieľavedomosťou pripomínala matku. Po praxi v banke vyštudovala ekonómiu i právo a pred dvanástimi rokmi vstúpila do politiky. Už osem rokov bola poslankyňou krajinského snemu, medzičasom sa stala predsedníčkou frakcie a podľa všetkého v januári pôjde do parlamentných volieb ako čelná kandidátka svojej strany. Jej dlhodobým plánom bolo získať post predsedníčky hesenskej vlády a potom sa dostať do vysokej politiky. Vera ani chvíľu nepochybovala, že sa jej to podarí. Meno Kaltenseeová jej pri tom bude na osoh.

	Vlastne by mala byť spokojná so svojím životom, svojou rodinou a svojimi tromi deťmi, ktoré sa vo svete nestratia. Keby nebolo tej veci s Thomasom. Vera Kaltenseeová odnepamäti postupovala uvážlivo a šikovne. Emócie držala pod kontrolou, dôležité rozhodnutia robila s chladnou hlavou. Vždy. Až na tento jeden raz. Nezvážila dôsledky, v hneve, zo zranenej pýchy a v panike konala unáhlene. Zdvihla pohár a napila sa vody. Od toho dňa, čo sa s ním definitívne rozišla, ju neopustil pocit ohrozenia, rozprestieral sa nad ňou ako tieň, ktorý nemožno odohnať.

	Vždy sa jej darilo prezieravo a smelo oboplávať nebezpečné útesy života. Zvládala krízy, riešila problémy, úspešne odrážala útoky, ale teraz sa zrazu cítila zraniteľná, krehká a osamelá. Prvý raz nevnímala obrovskú zodpovednosť za svoje životné dielo, za firmu a za rodinu ako potešenie, ale ako bremeno, ktoré jej nedá dýchať. Bola to staroba, ktorá ju pomaly zdoláva? Koľko rokov jej ešte zostáva, kým ju úplne neopustia sily a z rúk sa jej neodvratne nevymkne kontrola?

	Putovala pohľadom po hosťoch, po veselých, bezstarostných, vysmiatych tvárach, z diaľky počula šum hlasov, štrngot príborov a tanierov. Spočinula očami na Anite, milej kamarátke z mladosti, ktorá si už neporadila bez invalidného vozíka. Nemohla uveriť, aká krehká je ešte prednedávnom rezolútna, životom sršiaca Anita! Vere sa zdalo, akoby to bolo včera, čo spolu chodili do tanečnej a neskôr do Ligy nemeckých dievčat, ako vtedy skoro všetky slečny. Teraz bola schúlená vo vozíku sťa drobný bledý prízrak, z niekdajšej lesklej tmavohnedej hrivy zostalo už len biele páperie. Anita bola jednou z jej posledných priateliek a rovesníčok z mladosti; väčšina už voňala fialky odspodu. Nie, nebolo ani trochu pekné starnúť, upadať a pozorovať, ako rovesníci jeden za druhým zomierajú.

	Mierne slnečné lúče v lístí, hrkútajúce holuby. Jazero modré ako nekonečná obloha nad tmavými lesmi. Vôňa leta a slobody. Mladé tváre nadšene sledujúce regatu. Chlapci v bielych pulóvroch prechádzajú na člne cez cieľovú čiaru ako prví. Žiaria pýchou a mávajú. Vera ide na ňom oči nechať, drží v ruke kormidlo, je kapitán. Srdce jej tlčie až v hrdle, keď svižne vyskočí na mólo. Tu som, pomyslí si Vera a oboma rukami zamáva, držala som ti palce, venuj mi pohľad! Spočiatku si myslí, že sa na ňu usmieva, volá mu na slávu a vystiera k nemu ruky. Poskočí jej srdce, veď kráča rovno k nej, usmieva sa a tvár mu žiari. Sklamanie ju pichne ako nôž, lebo vzápätí pochopí, že jeho úsmev nepatrí jej, ale Vicky. V hrdle ju dusí žiarlivosť. Objíme iné dievča, položí mu ruku na plece a zmizne s ním v zástupe, ktorý nadšene oslavuje jeho družstvo. Vera pocíti slzy v očiach, nekonečnú prázdnotu vo vnútri. To poníženie, odmietnutie pred ostatnými je viac, než znesie. Odvráti sa a rýchlo odchádza. Sklamanie sa mení na zlosť a nenávisť. Zatne ruky v päste a rozbehne sa po piesočnatom brehu jazera, preč, preč!

	Vera sa naľakane strhla. Odkiaľ sa zrazu vynorili tieto myšlienky, tieto nechcené spomienky? Silou vôle sa premohla a nepozrela na hodinky. Nechcela vyzerať ako nevďačnica, ale ten ruch, vydýchaný vzduch a množstvo hlasov ju úplne zmohli. Prinútila sa zamerať pozornosť na prítomnosť, ako to robila už šesťdesiat rokov. V jej živote sa išlo iba vpred, nezvykla sa nostalgicky obzerať za minulosťou. Aj preto sa nikdy nedala zlákať do niektorého spolku odsunutých či krajinského spolku. Barónka von Zeydlitz-Lauenburgová navždy zmizla, a to najneskôr v deň svadby s Eugenom Kaltenseeom. Bývalé východné Prusko nikdy viac nenavštívila. Prečo by to robila? Ten úsek života raz a navždy uzavrela.

	Siegbert zaťukal nožom o pohár, vrava ustala, deti si sadli na miesta.

	„Čo je?“ opýtala sa Vera mladšieho syna zmätene.

	„Pred hlavným chodom si chcela predniesť príhovor, mama,“ pripomenul jej.

	„Aha.“ Vera sa previnilo usmiala. „Zamyslela som sa.“

	Odkašľala si a vstala. Príprava krátkeho príhovoru jej zabrala niekoľko hodín, ale teraz svoje zápisky nepotrebovala.

	„Mám radosť, že ste sem všetci prišli, aby ste so mnou oslávili tento deň,“ prehovorila pevným hlasom a pozrela na prítomných. „Väčšina ľudí sa v takýto deň obzrie za svojím životom. No ja vás chcem ušetriť spomienok starej ženy, aj tak o mne všetko viete.“

	Podľa očakávania zaburácal krátky smiech. No kým stačila pokračovať, otvorili sa dvere. Vošiel nejaký muž a diskrétne zostal vzadu pri stene. Vera ho bez okuliarov nespoznala a rozladene sledovala, ako jej na čelo vystúpil pot a podlomili sa jej kolená. Azda to bol Thomas? Naozaj bol taký bezočivý a prišiel?

	„Čo ti je, mama?“ opýtal sa Siegbert potichu.

	Mocne potriasla hlavou a náhlivo schmatla pohár. „Teším sa, že ste tu dnes so mnou!“ povedala a súčasne si lámala hlavu, čo urobí, keď je ten muž skutočne Thomas. „Na zdravie!“

	„Nech žije mama!“ zvolala futta a zdvihla pohár. „Všetko najlepšie k narodeninám!“

	Všetci hostia zdvihli poháre a pripili si na jubilantku, zatiaľ čo muž zastal vedľa Siegberta a odkašlal si. Vera s rozbúšeným srdcom otočila hlavu. Bol to majiteľ zámku Bodenstein, nie Thomas! Pocítila súčasne úľavu i sklamanie a hnevala sa na silné pocity, ktoré sa jej zmocnili. Otvorili sa krídlové dvere veľkej sály a dnu vpochodovali čašníci s hlavným chodom.

	„Prepáčte, že ruším,“ začula tichý hlas muža. „Musím vám odovzdať správu.“

	„Ďakujem.“ Siegbert prevzal hárok papiera a roztvoril ho. Vera pozorovala, ako mu zbledla tvár.

	„Čo je?“ opýtala sa znepokojene. „Čo ti je?“

	Siegbert zdvihol pohľad.

	„Správa od gazdinej strýka Josiho.“ Jeho hlas znel duto. „Je mi ľúto, mama. Akurát dnes. Strýko Josi zomrel.“

	Náčelník kriminálnej polície Dr. Heinrich Nierhoff sa nezdržiaval tým, aby zavolal Bodensteina do svojej kancelárie, čím by ako zvyčajne zdôraznil svoju nadradenú pozíciu, ale vošiel do zasadacej miestnosti oddelenia K 11, kde sa hlavný komisár Kai Ostermann s asistentkou Kathrin Fachingerovou pripravovali na narýchlo zvolanú poradu. Po Piinom raňajšom telefonáte všetci odložili súkromné víkendové plány a prišli do práce. Na prázdnu tabuľu vo veľkej zasadačke Fachingerová úhľadným písmom napísala meno GOLDBERG a vedľa tajomné číslo 16145.

	„Čo sa deje, Bodenstein?“ opýtal sa Nierhoff. Na prvý pohľad pôsobil nenápadne: územčistý päťdesiatnik so sivými vlasmi a pútcom na boku, s malými fúzikmi a mäkkými črtami tváre. No prvý dojem klamal. Náčelník regionálneho oddelenia kriminálnej inšpekcie bol veľmi ctižiadostivý a mal dobrý nos na politiku. Už niekoľko mesiacov kolovali fámy, že svoje kreslo na regionálnej kriminálnej inšpekcii skôr či neskôr vymení za miesto vládneho prezidenta v Darmstadte. Bodenstein zavolal svojho nadriadeného do kancelárie a stručne mu referoval o vražde. Davida Goldberga. Nierhoff mlčky počúval a nepovedal nič ani vtedy, keď komisár skončil. Na komisariáte všetci vedeli, že náčelník kriminálnej polície miluje svetlá reflektorov a rád poriada tlačové konferencie vo veľkom štýle. Od samovraždy hlavného prokurátora Hardenbacha pred dvomi rokmi, ktorá vzbudila značný záujem médií, sa v Pomohansko-Taunuskom okrese nevyskytla prominentná obeť vraždy. Bodenstein bol skalopevne presvedčený, že jeho šéfa nadchne výhľad na blesky fotoaparátov, preto ho zaskočila jeho zdržanlivá reakcia.

	„Mohla by sa z toho vykľuť háklivá záležitosť.“ Nezáväznú vľúdnosť, ktorú kriminálny náčelník rád vystavoval na obdiv, nahradila maska prešibaného stratéga. „Americký štátny občan židovského pôvodu preživší holokaust popravený strelou do zátylku. Predbežne by sme mali médiá a verejnosť z prípadu vylúčiť.“

	Bodenstein súhlasne prikývol.

	„Pri vyšetrovaní očakávam maximálnu obozretnosť. Vyvarujte sa chýb,“ prikázal, čím Bodensteina rozčúlil. Odkedy pracoval v Hofheime na K 11, nespomínal si na jedinú chybu pri vyšetrovaní prípadov, ktoré viedol.

	„A čo gazdiná?“ zaujímal sa Nierhoff.

	„Čo je s ňou?“ Bodenstein nerozumel otázke. „Dnes ráno našla mŕtvolu a je v šoku.“

	„Možno je do toho namočená. Goldberg bol bohatý.“

	Komisárova rozladenosť narastala. „Ako diplomovaná zdravotná sestra by určite volila nenápadnejší spôsob, nie strelu do zátylku,“ poznamenal s jemným sarkazmom. Nierhoff sa už dvadsaťpäť rokov venoval svojej kariére a rovnako dlho neviedol vyšetrovanie; napriek tomu si nikdy neodpustil vysloviť svoju mienku. Oči mu behali sem a tam, zatiaľ čo zvažoval výhody a nevýhody, ktoré mohli vyplynúť z tohto prípadu.

	„Goldberg bol veľmi prominentný človek,“ povedal napokon tichým hlasom. „Budeme musieť postupovať nanajvýš opatrne. Pošlite svojich ľudí domov a postarajte sa o to, aby zatiaľ neprenikli von nijaké informácie.“

	Bodenstein nevedel, čo si má myslieť o tejto stratégii. Prvých sedemdesiatdva hodín po čine bolo pri vyšetrovaní najdôležitejších. Čím viac času ubehlo, tým väčšmi stopy vychladli a slabla pamäť svedkov. No Nierhoff sa prirodzene obával toho, čo dnes ráno predpovedal doktor Kirchhoff: negatívnej publicity jeho inštitúcie a diplomatických ťahaníc. Jeho rozhodnutie bolo zrejme politicky opodstatnené, ale Bodenstein sa s ním nevedel stotožniť. Bol vyšetrovateľ, chcel vypátrať a zatknúť vraha. Starca požehnaného veku, ktorý zažil v Nemecku ukrutné veci, brutálne zavraždia vo vlastnom dome. Mrhanie vzácnym časom, z taktických dôvodov sa priečilo jeho chápaniu dobrej práce polície. Tajne sa zlostil, že šéfa zapojil do prípadu. Ten však poznal svojho podriadeného lepšie, ako si komisár myslel. „Nerozmýšľajte tým smerom, Bodenstein.“ Jeho hlas znel varovne.

	„Svojvoľné akcie môžu nepriaznivo ovplyvniť vašu ďalšiu kariéru. Azda nechcete do konca života zostať v Hofheime a chytať vrahov a bankových lupičov.“

	„Prečo nie? Práve preto som sa stal policajtom,“ namietol Bodenstein, nahnevaný náčelníkovou skrytou vyhrážkou a opovržlivým odsúdením jeho práce.

	A ďalšími slovami si to Nierhoff pokazil ešte viac, hoci sa snažil o zmier: „Muž s vašimi skúsenosťami a s vaším talentom by sa nemal vyhýbať zodpovednosti, ale prijať vedúcu pozíciu, aj keď je to nepohodlné. Taká je pravda, viem, o čom hovorím.“

	Bodenstein sa usiloval zachovať pokoj. „Podľa môjho názoru najlepší ľudia majú vyšetrovať,“ jeho tón hlasu nemal ďaleko od porušenia pracovnej disciplíny, „a nie sedieť za písacím stolom a strácať čas politickými roztržkami.“

	Náčelník kriminálnej polície zdvihol obočie a premýšľal, či má túto poznámku považovať za urážku alebo nie.

	„Niekedy si kladiem otázku, či som neurobil chybu, keď som na ministerstve vnútra spomenul vaše meno ako svojho možného nástupcu,“ povedal chladne. „Ako vidím, ctižiadostivosť vám úplne chýba.“

	Bodensteinovi to na pár sekúnd vyrazilo dych, ale mal železné sebaovládanie a bol naučený schovávať svoje pocity za kamenný výraz tváre.

	„Neurobte chybu, Bodenstein,“ povedal Nierhoff a obrátil sa k dverám. „Dúfam, že sme si rozumeli.“

	Komisár sa prinútil k zdvorilému kývnutiu hlavy a počkal, kým sa za náčelníkom zatvoria dvere. Potom vzal do ruky mobil, zavolal kolegyni Kirchoffovej a poslal ju na súdne lekárstvo. Nemal v úmysle odrieknuť schválenú pitvu, bez ohľadu na šéfovu reakciu. Prv než sa sám vybral do Frankfurtu, zastavil sa v zasadačke. S väčším či menším očakávaním sa naňho upreli oči Ostermanna, Fachingerovej a kriminálnych komisárov Franka Behnkeho a Andreasa Hasseho, ktorí iba nedávno dorazili.

	„Môžete ísť domov,“ oznámil stručne. „Uvidíme sa v pondelok. Ak by sa niečo zmenilo, budem vás informovať.“

	Zvrtol sa na podpätku skôr, ako sa niektorý zo zarazených spolupracovníkov stačil niečo spýtať.

	Róbert Watkowiak vypil pivo a chrbtom ruky si utrel ústa. Chcelo sa mu močiť, no nemal chuť prejsť okolo tých namyslených idiotov, čo pri dverách k záchodom už najmenej hodinu hrali šípky. Iba predvčerom ho častovali hlúpymi poznámkami a vytlačili ho z jeho stáleho miesta pri výčape. Šibol pohľadom na terč. Nie žeby sa ich obával, ale nemal náladu na potýčky.

	„Ešte jedno.“ Poslal po lepkavom pulte prázdny pohár. Bolo pol štvrtej. O tomto čase boli všetci spolu, vyparádení ako vianočné stromčeky, slopali šampanské a predstierali, akí sú šťastní, že oslavujú narodeniny tej starej vretenice. Klamárska čvarga! V podstate na seba zvysoka kašľali, ale pri takýchto príležitostiach sa hrali na veľkú šťastnú rodinu, feho však, pravdaže, vynechali. Veď by tam aj tak nešiel. V duchu si farbisto vykresľoval, ako jej opovržlivo hodí pozvánku k nohám a zaškľabí sa jej do vydesenej, šokovanej tváre. Až včera pochopil, že mu takéto zadosťučinenie nedopriali, lebo ho jednoducho nepozvali.

	Čašníčka pred neho postavila ďalšie pivo a urobila čiarku na tácku pod pohárom. Zdvihol krígeľ a nahnevane skonštatoval, že sa mu trasie ruka. Doriti! Tá zberba bola preňho vzduch! Odnepamäti s ním zaobchádzajú ako s onucou a dávajú mu najavo, že k nim celkom nepatrí, lebo je len obyčajný neželaný bastard. Za chrbtom si o ňom pošuškávajú, významne po sebe pokukujú a krútia hlavami, tí povýšeneckí malomeštiaci! Neschopný Róbert. Už zase mu zobrali vodičský za alkohol za volantom. Hádam tretí raz? Nie, štvrtý! Asi pôjde sedieť do basy. Tak mu treba. Mal všetky možnosti sveta, chlapec, a nevyužil ich. Róbert pevne zovrel pohár a sledoval, ako mu zbeleli hánky. Tak by jeho ruky vyzerali aj vtedy, keby ich priložil k jej vráskavému kuraciemu krku a zovrel ho, až by jej vyliezli oči z jamôk.

	Poriadne si odpil. Prvý dúšok je vždy najlepší. Chladná tekutina mu stekala dolu hrdlom a on si predstavoval, ako so sykotom zalieva žeravý chuchvalec žiarlivosti a zatrpknutosti v jeho vnútri. Kto vlastne tvrdil, že nenávisť mrazí? Trištvrte na štyri.

	Dofrasa, musí sa vyšťať. Vylovil zo škatuľky cigaretu a zapálil si. Onedlho sa tu objaví Kurti. Včera večer mu to sľúbil. Aspoňže mu môže splatiť dlhy, keď trošku pritlačil na strýka Josiho. Veď je jeho krstným otcom, tak nech sa pochlapí.

	„Ešte jedno?“ opýtala sa čašníčka vecne. Prisvedčil a pozrel do zrkadla na stene za výčapom. Pohľad na zanedbaný zovňajšok, dlhé mastné vlasy, sklené oči a strnisko ho znova nazúril. Od ruvačky s tými poondiatymi sráčmi na stanici v Hôchste mu chýbal aj zub. Vyzeral ako nejaký asociál! Postavili pred neho ďalšie pivo. Dnes už šieste. Pomaly sa dostával do švungu. Má prehovoriť Kurtiho, aby ho odviezol na zámok Bodenstein? Pri predstave, ako by všetci naňho vyvaľovali oči, keby z ničoho nič vošiel dnu, postavil sa na stôl a chladnokrvne si vyprázdnil močový mechúr, sa mimovoľne usmial. Scénu videl v nejakom filme a veľmi naňho zapôsobila.

	„Môžeš mi na chvíľku požičať mobil?“ opýtal sa čašníčky a pobadal, že mu robí ťažkosti hovoriť zreteľne.

	„Vezmi si svoj,“ odvrkla uštipačne a ďalej čapovala pivo. Žiaľ, prišiel o mobil. Mal smolu. Niekde mu musel vykĺznuť z bundy.

	„Stratil som ho,“ zahundral si pod fúzy. „Nebuď taká. No tak!“

	„Nie.“ Odvrátila sa a odišla s plným podnosom k frajerom pri šípkach. V zrkadle spozoroval, ako sa otvorili dvere. Kurti. Konečne!

	„Čau, starec!“ Kurti ho tresol po pleci a vyšvihol sa na vedľajšiu barovú stoličku.

	„Daj si niečo, pozývam ťa,“ povedal Róbert veľkodušne. Prachy od strýka Josiho mu na pár dní vystačia, potom sa bude musieť obzrieť po ďalšom zdroji peňazí. V hlave sa mu už črtal nápad. Dávno nenavštívil dobrého strýka Hermana. Možno by mal Kurtiho zasvätiť do svojich plánov. Róbert skrivil tvár do škodoradostného úškľabku. Berie si len to, čo mu patrí.

	Bodenstein si v Kirchoffovej kancelárii prezeral obsah škatule, ktorý doniesla Pia z ústavu súdneho lekárstva. Do laboratória putovali dva poháre a vínová fľaša, ako aj zrkadlo, odtlačky prstov a všetko ostatné, čo oddelenie zaistenia stôp objavilo. V suteréne ústavu zatiaľ doktor Kirchhoff pitval mŕtvolu Davida Josuu Goldberga v prítomnosti Pie a mladučkého prokurátora, ktorý vyzeral ako študent práva v treťom semestri. Bodenstein preletel očami niekoľko ďakovných listov rozličných inštitúcií a osôb, ktorým Goldberg pomáhal a finančne ich podporoval, letmo si prezrel zopár fotografií v strieborných rámčekoch a prelistoval vystrihnuté novinové články, ktoré boli starostlivo predierkované a dôkladne zopnuté. Januárový účet za taxík, ošúchanú knižočku s hebrejským písmom. Nebolo toho veľa. Josi Goldberg iste uschovával väčšinu svojich osobných pokladov niekde inde. Z vecí, ktoré mali význam pre ich pôvodného majiteľa, ho zaujímal iba diár. Zosnulý mal na človeka svojho veku prekvapivo čitateľné písmo, nebolo roztrasené ani neisté. Bodenstein zvedavo nalistoval posledný týždeň, kde pri každom dni boli nejaké poznámky; ako však sklamane skonštatoval, nepomohli mu. Boli to bez výnimky mená, navyše v skrátenej podobe. Iba pri dnešku bolo vypísané celé meno: Vera 85. Napriek skromným výsledkom zobral kalendár na sekretariát ústavu a skopíroval všetky strany, počnúc januárom. Práve keď sa prepracoval k poslednému týždňu jeho života, zabzučal mobil.

	„Séfe,“ hlas Pie Kirchhoffovej bol trošku skreslený, lebo signál v suteréne ústavu nebol optimálny, „musíte sem prísť. Henning objavil niečo zvláštne.“

	Keď vstúpil do pitevne, Dr. Henning Kirchhoff krútil hlavou so slovami: „Nedokážem si to vysvetliť. Ani trochu. Ale je to jednoznačné. Absolútne jednoznačné.“ Nezostalo ani stopy po jeho profesionálnej chladnokrvnosti a cynizme. Aj asistent a Pia pôsobili bezradne, prokurátor si vzrušene hrýzol spodnú peru.

	„Čo ste našli?“ opýtal sa Bodenstein.

	„Niečo neuveriteľné.“ Patológ kývol, aby podišiel bližšie, a podal mu lupu. „Udrelo mi do očí niečo na vnútornej strane jeho ľavého ramena, tetovanie. Nebolo ho dobre vidieť, zakrývali ho mŕtvolné škvrny. Ležal na zemi na ľavej strane.“

	„Každý, kto bol v Osvienčime, mal tetovanie,“ namietol komisár.

	„Ale nie takéto.“ Kirchhoff ukázal na rameno mŕtveho. Policajt privrel jedno oko a prezrel si inkriminované miesto zväčšovacím sklom.

	„Vyzerá to ako… hm… ako dve písmená. V švabachu. A a B, ak sa nemýlim.“

	„Presne tak,“ lekár mu vzal lupu z ruky.

	„Čo znamenajú?“ chcel vedieť vyšetrovateľ.

	„Ak sa mýlim, vzdám sa svojho fleku,“ vyhlásil Kirchhoff. „Je to neuveriteľné, veď Goldberg bol Žid.“

	Bodenstein nechápal, čo súdneho lekára tak rozrušilo.

	„Nenaťahujte ma na škripec,“ vyhŕkol netrpezlivo. „Čo je nezvyčajné na tom tetovaní?“

	Patológ pozrel na komisára ponad okraj úzkych okuliarov a stíšil hlas do sprisahaneckého šepotu: „To je označenie krvnej skupiny, aké mali vytetované príslušníci Waffen SS. Dvadsať centimetrov nad lakťom na spodnej strane ľavého ramena. Keďže takéto tetovanie bolo jednoznačným poznávacím znamením, po vojne sa ho mnohí bývalí esesáci zbavovali. Rovnako ako tento muž.“

	Zhlboka sa nadýchol a začal obchádzať pitevný stôl.

	„Za normálnych okolností,“ vysvetľoval ako v posluchárni pred študentmi, „sa tetovanie aplikuje vpichmi ihlou do strednej vrstvy kože, takzvanej dermis. V našom prípade však farba prenikla až do subcutis. Na povrchu sa dala rozoznať iba modrastá jazva, ale teraz, po odstránení vrchnej vrstvy kože, je tetovanie zreteľné. Krvná skupina AB.“

	Bodenstein uprene hľadel na mŕtvolu s otvoreným hrudným košom, ktorá v prudkom svetle spočívala na pitevnom stole. Neodvážil sa domyslieť, čo lekárovo neuveriteľné odhalenie znamená a aký môže mať dôsledok.

	„Keby ste nevedeli, o koho ide, čo by ste si mysleli?“ opýtal sa uvážlivo.

	Kirchhoff odrazu zastal.

	„Že ten muž bol v mladosti príslušníkom SS. A síce od samého začiatku. Neskoršie sa tetovanie robilo latinkou, nie švabachom.“

	„Nemôže ísť o iné neškodné tetovanie, ktoré sa v priebehu rokov trošku… hm… zmenilo?“ opýtal sa, hoci nádej bola mizivá. Súdny lekár bol takmer neomylný, nespomínal si na jediný prípad, keď by musel zrevidovať svoju mienku.

	„Nie. A už vôbec nie na tom mieste.“ Bodensteinova skepsa ho neurazila. Bol si vedomý dosahu svojho objavu, rovnako ako každý z prítomných. „Takéto tetovania som už na stole mal, raz v Južnej Amerike a viackrát tu u nás. Nemám najmenšie pochybnosti.“

	Keď Pia odomkla vchodové dvere a na chodbe si vyzula špinavé topánky, bolo pol šiestej. Rekordnou rýchlosťou opatrila kone i psy a ponáhľala sa do kúpeľne, aby sa osprchovala a umyla si vlasy. Na rozdiel od svojho šéfa nezazlievala Nierhoffovi, že zastavil vyšetrovanie prípadu. Obávala sa, že bude musieť odriecť večernú schôdzku s Christophom, čo v žiadnom prípade nechcela. Keď sa pred pol druha rokom rozišla s Henningom, zo zisku z akcií si kúpila gazdovský dvor Birkenhof v Unterliederbachu a znovu sa vrátila k svojmu povolaniu na kriminálnej polícii. Čerešničkou na torte jej šťastia bol bezpochyby Christoph Sander. Zoznámili sa pred desiatimi mesiacmi pri vyšetrovaní vraždy v zoologickej záhrade v Kronbergu. Pohľad jeho tmavohnedých očí ju zasiahol do srdca ako blesk. Bola natoľko zvyknutá nachádzať pre všetko v živote racionálne vysvetlenia, že ju hlboko zmiatla príťažlivosť, ktorou na ňu tento muž od prvého okamihu pôsobil. Už osem mesiacov boli s Christophom… nuž, čo vlastne? Milenci? Priatelia? Pár? On u nej často nocuje, ona k nemu chodí domov a dobre si rozumie s jeho tromi dospelými dcérami. Ešte si nezovšedneli. Vzrušoval ju pohľad naňho, spoločne strávený čas aj milovanie s ním.

	Pristihla sa pri tom, ako sa prihlúplo na seba usmieva v zrkadle. Pustila sprchu a netrpezlivo čakala, kým starý bojler zohreje vodu na prijateľnú teplotu. Christoph bol temperamentný a vášnivý pri všetkom, čo robil. Hoci vedel byť aj netrpezlivý a výbušný, nikdy pritom nezraňoval ako Henning, ktorý sa majstrovsky vedel vŕtať v rozjatrených ranách. Po šestnástich rokoch života po boku introvertného génia Henninga, ktorý bol schopný niekoľko dní za sebou nepreriecť ani slovo, nenávidel domáce zvieratá, deti a spontánne nápady, nekomplikovaný Christoph ju nekonečne fascinoval. Vzbudil v nej nové sebavedomie. Miloval ju takú, aká je, aj nenamaľovanú a ospalú, v oblečení do maštale a v gumených čižmách, neprekážali mu jej vyrážky ani kilá navyše. Okrem toho vykazoval pozoruhodné kvality milenca, ktoré pätnásť rokov od manželkinej smrti ostatným ženám upieral. Zakaždým sa jej rozbúchalo srdce pri spomienke na večer v ľudoprázdnom zoo, keď jej vyznal lásku.

	Dnes večer sa s ním prvýkrát oficiálne objaví na verejnosti. V sídle Zoologickej spoločnosti vo Frankfurte sa bude konať galavečer a robiť zbierka na stavbu domu pre ľudoopy. Celý týždeň si lámala hlavu, čo si oblečie. Tých niekoľko šiat, ktoré jej zostali z Henningových čias, mali veľkosť 38 a ona s hrôzou zistila, že sa do nich nezmestí. Nechcelo sa jej celý večer sťahovať brucho s obavou, že pri nepremyslenom pohybe jej praskne švík alebo zips. Preto premárnila dva večery a sobotné dopoludnie hľadaním vhodných šiat v nákupnom centre Main-Taunus a na frankfurtskej Zeile. V obchodoch očividne preferovali anorektické zákazníčky. Márne hľadala predavačku vo svojom veku, ktorá by mala pochopenie pre jej problémové partie: všetky predavačky boli sotva plnoleté, samé exotické krásky s konfekčnou veľkosťou XXS, ktoré ľahostajne, ba až súcitne sledovali jej pokusy vtesnať sa v úzkych skúšobných kabínkach do večerných šiat. V H&M niečo našla, no vzápätí s trápnym pocitom konštatovala, že sa nachádza v oddelení pre tehotné. Napokon toho mala plné zuby a s myšlienkou, že Christoph ju miluje takú, aká je, sa rozhodla pre jednoduché čierne šaty veľkosti 42. Ako odmenu za namáhavé skúšanie si dopriala extramenu v McDonalde. Nezabudla ani na dezert – McFlurry s lentilkami.

	Keď sa Bodenstein večer vrátil domov, rodina bola preč, búrlivo ho privítal iba pes. Zmienila sa Cosima o tom, že sa niekam chystá? Na kuchynskom stole našiel správu. Mám schôdzku v Merline kvôli Novej Guinei, Sophiu som vzala so sebou. Ahoj večer. Vzdychol si. Minulý rok musela pre tehotenstvo odrieknuť dlho plánovanú filmovú expedíciu do pralesov Novej Guinei. Tajne dúfal, že po narodení Sophie sa dobrodružných ciest vzdá, ale očividne sa mýlil. V chladničke našiel syr a otvorenú fľašu Chäteau La Tour Blanche, ročník 1996. Urobil si syrový chlieb, nalial pohár červeného vína a šiel – s večne hladným psom v pätách – do pracovne. Hoci Ostermann by získal želané informácie z internetu desaťkrát rýchlejšie než on, bude sa držať Nierhoffových pokynov a nikoho zo spolupracovníkov nepoverí zisťovaním faktov o osobe Davida Goldberga. Bodenstein otvoril notebook, pustil si cédečko argentínsko-francúzskej čelistky Sol Gabetty a pomaly sŕkal studené víno. Pri tónoch Čajkovského a Chopina sa preklikal na desiatky webových stránok, prehľadal archívy novín a zapisoval si všetko zaujímavé o mužovi, ktorého včera v noci zastrelili.

	Dávid Goldberg sa narodil v roku 1915 v Angerburgu v bývalom východnom Prusku ako syn obchodníka s koloniálnym tovarom Samuela Goldberga a jeho ženy Rebeky, v roku 1935 zmaturoval, potom sa jeho stopa do roku 1947 stráca. V krátkom životopise sa spomína, že po oslobodení Osvienčimu v roku 1945 emigroval cez Švédsko a Anglicko do Ameriky. V New Yorku sa oženil so Sárou Weinsteinovou, dcérou váženého bankára nemeckého pôvodu. Goldberg však nevstúpil do bankového sektoru, ale robil kariéru v mamutom zbrojnom koncerne Lockheed Martin. Od roku 1959 viedol strategické plánovacie oddelenie. Ako člen predstavenstva mocnej National Rifle Association patril k najdôležitejším zbrojným lobistom Washingtonu a viacerí prezidenti ho vysoko oceňovali ako svojho poradcu. Napriek ukrutnostiam, ktoré postihli jeho rodinu v tretej ríši, mal silnú väzbu k Nemecku a udržiaval mnohoraké úzke kontakty najmä s Frankfurtom.

	Bodenstein vzdychol a oprel sa. Kto mohol mať dôvod zastreliť deväťdesiatdvaročného starca?

	Lúpežnú vraždu vylučoval. Gazdiná si nevšimla, že by niečo chýbalo, okrem toho v dome nemal skutočne cenné veci. Zabezpečovacie zariadenie domu bolo vypnuté a telefónny záznamník bol prázdny.

	V sídle Zoologickej spoločnosti sa zišla obvyklá zmes starej finančnej šľachty a výstredných zbohatlíkov prešpikovaná mediálne známymi prominentmi z oblasti televízie, športu a podsvetia, ktorí veľkoryso prispievali ľudoopom na novú strechu nad hlavou. Drahá cateringová firma sa starala o to, aby rozmaznaným jazýčkom hostí nič nechýbalo, šampanské tieklo prúdom. Pia sa pretískala davom po Christophovom boku.

	V čiernych šatách sa cítila vcelku dobre. V jednej z nespočetných nevybalených škatúľ po sťahovaní našla žehličku na vlasy, ktorou si upravila nepoddajné kučery do slávnostného účesu. Neuveriteľnú pol hodinu strávila nanášaním nenápadného mejkapu. Christoph, ktorý ju doteraz poznal iba v džínsoch a s vlasmi do chvosta, bol viditeľne nadšený.

	„Božemôj!“ zvolal, keď mu otvorila dvere. „Kto ste? A čo robíte v Piinom dome?“

	Potom ju vzal do náručia a dlho nežne bozkával – s potrebnou opatrnosťou, aby jej nezničil farbičky. Ako osamelý otec troch dcér na prahu dospelosti bol dobre vycvičený v zaobchádzaní so ženami a zriedkakedy sa sekol. Napríklad presne vedel, aké katastrofálne dôsledky môže mať jediná nepremyslená poznámka o postave, účese či oblečení, a uvážlivo sa držal na uzde. No dnes večer jeho komplimenty neboli súčasťou taktiky, myslel ich úprimne. Pia sa pod jeho obdivnými pohľadmi cítila atraktívnejšia ako hociktorá tenká dvadsiatka.

	„Takmer nikoho tu nepoznám,“ šepol jej do ucha. „Kto sú títo ľudia? Čo majú spoločné so zoologickou záhradou?“

	„To je vznešená frankfurtská spoločnosť a ľudia, ktorí sú presvedčení, že k nej patria,“ vysvetlila mu. „V každom prípade tu nechajú veľa peňazí, a to je zrejme zmysel aj účel tohto podujatia. Mimochodom, v kúte pri stole stoja niekoľkí skutoční bohatí a mocní tohto mesta.“

	Práve v tom okamihu jedna z dám pri stole natiahla krk a zakývala jej. Mala okolo štyridsiatky a postavičku, s ktorou by bez problémov našla slušivé večerné šaty v hociktorom obchode v meste. Pia sa zdvorilo usmiala a odkývala jej, až potom si ju všimla pozornejšie.

	„Klobúk dole!“ Christoph sa pobavene zaškeril. „Teba poznajú bohatí a mocní. Kto to je?“

	„To nie je možné.“ Pustila mu ruku. Zo zástupu okolostojacich sa vynorila útla tmavovlasá žena a zastala pred nimi.

	„Bábika!“ skríkla nahlas, roztiahla ruky a usmiala sa od ucha k uchu.

	„Žabka! Nemôžem tomu uveriť! Čo robíš vo Frankfurte?“ opýtala sa Pia ohromene a srdečne ženu objala. Miriam Horowitzová bola pred mnohými rokmi jej najlepšou priateľkou. Spolu prežili divé a veselé časy, potom sa však Miriam odsťahovala a stratili kontakt.

	„Už dávno ma nikto neoslovil Žabka,“ smiala sa žena. „To je teda prekvapenie!“

	Obe ženy sa navzájom zvedavo a natešene obzerali a Pia skonštatovala, že jej niekdajšia najlepšia kamarátka sa skoro nezmenila, odhliadnuc od pár drobných vrások.

	„Christoph, to je Miriam, moja najlepšia kamarátka z mladosti.“ Spomenula si na dobrú výchovu. „Miri, to je Christoph Sander.“

	„Veľmi ma teší.“ Podala mu ruku a usmiala sa. Chvíľku sa bavili spoločne, potom Christoph nechal ženy osamote a pridal sa ku kolegom.

	Keď sa Elard Kaltensee zobudil, cítil sa ako vygumovaný a chvíľku mu trvalo, kým pochopil, kde je. Nemal rád poobedňajší spánok, lebo mu narúšal biorytmus, ale bola to jediná možnosť, ako vyrovnať svoj spánkový deficit. Bolelo ho hrdlo a mal nepríjemnú chuť v ústach. Už roky sa mu nič nesnívalo a ak aj áno, nedokázal si svoje sny vybaviť. Nedávno začal mávať zlé sny, odporné a skľučujúce, a uniknúť im mohol iba pomocou tabliet. Jeho denná dávka Tavoru bola dva miligramy, a ak ju zabudol užiť, zaplavili ho hmlisté, nevysvetliteľné spomienky na strach, hlasy a príšerný smiech, od ktorých sa budil s rozbúšeným srdcom, spotený ako myš a ktoré mu pokazili celý nasledujúci deň. Omámene sa posadil a začal si masírovať spánky, za ktorými mu tepala tupá bolesť. Možno sa to zlepší, keď znovu nastanú všedné dni. Veľmi sa mu uľavilo, že oslavou v rodinnom kruhu ukončili nespočetné oficiálne, polooficiálne a súkromné slávnostné akcie na počesť matkiných osemdesiatych piatych narodenín. Zvyšok rodiny úplne samozrejme očakával, že všetko zariadi sám, lebo býval na Miihlenhofe a podľa nich nemal nič iné na práci. Až teraz si spomenul, čo sa stalo. Správa o Goldbergovej smrti nečakane ukončila oslavu na zámku Bodenstein.

	Skrivil tvár do trpkého úsmevu a prehodil nohy cez okraj postele. Ten starý hajzel sa dožil úctyhodných deväťdesiatdva rokov. Nedalo sa tvrdiť, že by ho smrť vytrhla zo stredu života. Dotackal sa do kúpeľne, vyzliekol sa a stal si pred zrkadlo. Kriticky si prezeral svoj obraz. Aj v šesťdesiatich troch rokoch bol ešte celkom k svetu. Nemal nábeh na brucho, pneumatiky na páse ani rôsolovitý krk ako moriak. Napustil si vaňu, vhodil do nej za hrsť kúpeľovej soli a s povzdychom sa ponoril do teplej voňavej vody. Goldbergova smrť ním neotriasla, vlastne bol rád, že sa oslava skončila skôr. Ihneď vyhovel matkinej prosbe a zaviezol ju domov. A keďže o pár minút dorazili na Muhlenhof aj Siegbert s Juttou, využil príležitosť a diskrétne sa porúčal. Nutne potreboval pokoj, aby mohol porozmýšľať o udalostiach posledných dní.

	Zavrel oči a v myšlienkach sa vrátil k minulému večeru, vnútorným zrakom s búšiacim srdcom sledoval znepokojivé a vzrušujúce sekvencie ako úryvok videofilmu. Znovu a stále dookola. Ako to mohlo zájsť tak ďaleko? Celý život sa musel boriť s ťažkosťami súkromného aj pracovného charakteru, ale táto udalosť ho vážne vyviedla z rovnováhy. Vyľakalo ho to, lebo vôbec nechápal, čo sa deje v jeho vnútri. Situácia sa mu vymkla z rúk a nemal nikoho, komu by sa so svojou dilemou zveril. Ako má žiť s takým tajomstvom? Čo povie matka, synovia a nevesty, keď to jedného dňa vyjde najavo? Dvere sa prudko otvorili. Vydesene sa postavil a oboma rukami si zakryl nahotu.

	„Panebože, mama,“ zvolal nahnevane. „Prečo nezaklopeš?“

	Až potom si všimol Verin rozrušený výraz tváre.

	„Josi nezomrel prirodzenou smrťou,“ vyhŕkla a klesla na lavičku vedľa vane. „Zastrelili ho!“

	„Ale čo? To mi je ľúto.“ Viac než túto prázdnu frázu zo seba nedostal. Matka naňho chvíľku hľadela.

	„Si bezcitný,“ povedala chvejúcim sa hlasom. Potom si skryla hlavu do dlaní a začala ticho vzlykať.

	„Poď, pripijeme si na naše stretnutie!“ Miriam ťahala kamarátku k baru a objednala dva poháre šampanského.

	„Kedy si sa vrátila do Frankfurtu?“ opýtala sa Pia. „Naposledy sa mi dostalo do uší, že žiješ vo Varšave. Povedala mi to tvoja mama, keď som ju náhodou stretla pred pár rokmi.“

	„Paríž – Oxford – Varšava – Washington – Tel Aviv – Berlín – Frankfurt,“ vyratúvala Miriam v telegrafickom štýle a zasmiala sa. „V každom z týchto miest som stretla a neskôr opustila lásku svojho života. Asi sa nehodím na trvalý vzťah. Ale porozprávaj mi o sebe! Čo robíš? Máš zamestnanie, muža, deti?“

	„Po troch semestroch práva som išla pracovať na políciu,“ povedala Pia.

	„Nehovor!“ Miriam vyvalila oči. „A to prečo?“

	Pia zaváhala. Nerozprávalo sa jej o tom ľahko, hoci Christoph bol presvedčený, že je to jediná možnosť, ako sa vyrovnať s traumou. Takmer dvadsať rokov nepovedala nikomu o najhoršom zážitku svojho života, dokonca ani Henningovi. Nechcela si pripomínať svoju bezmocnosť a strach. Priateľka však zrejme bola empatickejšia, ako predpokladala, lebo okamžite zvážnela. „Čo sa stalo?“

	„Bolo to v lete po maturite,“ začala Pia. „Vo Frankfurte som sa zoznámila s jedným mužom. Bol to milý prázdninový flirt. Zabávali sme sa. Po prázdninách sa to pre mňa skončilo. Preňho, bohužiaľ, nie. Prenasledoval ma, terorizoval listami a telefonátmi, stále mi bol v pätách. Nakoniec sa mi vlámal do bytu a znásilnil ma.“

	Vyslovila to ľahostajným tónom, no Miriam vycítila, že ju stálo veľa síl hovoriť o tom pokojne a naoko nezúčastnene.

	„Božemôj,“ povedala ticho a chytila ju za ruku. „To je hrozné.“

	„Áno, bolo to hrozné.“ Pia sa silene usmiala. „Tak som si povedala, že ako policajtka by som nebola taká bezbranná. Teraz som zamestnankyňou kriminálnej polície na oddelení vrážd.“

	„A ďalej? Čo si proti tomu podnikla?“ opýtala sa Miriam. Pia vedela, čo tým myslí.

	„Nič.“ Zdvihla plecia a čudovala sa, že keď sa priateľke zverila s úsekom života, ktorý bol doteraz pre ňu tabu, nečakane jej spadol kameň zo srdca. „Nepovedala som to ani svojmu mužovi. Myslela som si, že sa s tým nejako vyrovnám sama.“

	„No nedarilo sa ti…“

	„Ale áno. Nejaký čas dokonca veľmi dobre. Až minulý rok ma tá príhoda znovu zaskočila.“

	V skratke jej porozprávala o dvoch vraždách z minulého leta a o ich vyšetrovaní, počas ktorého sa zoznámila s Christophom a dobehla ju vlastná minulosť.

	„Christoph ma nahovára, aby som sa pridala k svojpomocnej skupine pre obete znásilnenia,“ dodala. „Ale ja neviem, či to mám spraviť.“

	„Pravdaže máš!“ Miriam prešla do rázneho tónu. „Taká trauma dokáže zničiť celý život. Ver mi, presne viem, o čom hovorím. Keď som pracovala v Inštitúte Fritza Bauera a v Centre proti vyhnanstvu vo Wiesbadene, veľa som sa dozvedela o strašných osudoch východoeurópskych žien po druhej svetovej vojne. Neverila by si, čo všetko museli prežiť. A väčšina z nich o tom celý život mlčala. To ich psychicky zničilo.“

	Pia si priateľku dôkladne premerala. Miriam sa skutočne zmenila. Nezostala v nej ani stopa po bezstarostnom, povrchnom dievčati z dobrej rodiny. Pravda, dvadsať rokov je dlhý čas.

	„Kde teraz vlastne pracuješ?“ spýtala sa.

	„V Študijnom a dokumentačnom centre dejín a dôsledkov holokaustu pri univerzite,“ odvetila. „Prednášam, organizujem výstavy a podobne. Bláznivé, však? Kedysi som sa chcela stať majiteľkou diskotéky alebo parkúrovou jazdkyňou.“ Miriam sa zrazu rozosmiala. „Vieš si predstaviť našich učiteľov, ako by zízali, keby sa dozvedeli, že z nás dvoch vyrástli celkom poriadni ľudia?“

	„A pritom nám večne prorokovali, že jedného dňa skončíme medzi spodinou,“ uškrnula sa Pia. Objednali si ešte dva poháre šampanského.

	„Ako je to s Christophom?“ nezdržala sa kamarátka. „Je to vážne?“

	„Myslím, že áno,“ odvetila Pia.

	„Je poriadne zamilovaný.“ Mrkla na ňu a predklonila sa. „Celý čas ťa nespúšťa z očí.“

	Pri tejto poznámke Pia znovu pocítila šteklenie v bruchu. Doniesli im šampanské a ony si štrngli. Začala rozprávať o Birkenhofe a zvieratách.

	„Kde bývaš?“ zaujímala sa. „V meste?“

	„Áno,“ prisvedčila Miriam. „V dome starej mamy.“

	Niekomu, kto nepoznal jej rodinné pomery, to muselo znieť malomeštiacky, ale Pia vedela svoje. Miriamina stará mama Charlotte Horowitzová bola dáma zo vznešenej frankfurtskej spoločnosti; jej „dom“ bola veľkolepá stará vila na obrovskom pozemku v luxusnej štvrti Holzhausen, pri pohľade na ktorú by od závisti pukol každý špekulant s pozemkami. Zrazu ju osvietil nápad.

	„Počuj, Miri,“ obrátila sa k priateľke, „hovorí ti niečo meno Dávid Josua Goldberg?“

	Miriam na ňu začudovane pozrela.

	„Jasné,“ odvetila. „Josi Goldberg je dobrý známy mojej starej mamy. Jeho rodina už desaťročia podporuje všemožné projekty Židovskej obce vo Frankfurte. Prečo sa pýtaš?“

	„Len tak,“ povedala vyhýbavo, keď zbadala zvedavosť v priateľkiných očiach. „V tejto chvíli ti nemôžem povedať viac.“

	„Policajné tajomstvo?“

	„Také dačo. Je mi ľúto.“

	„To nič.“ Zdvihla pohár a usmiala sa. „Na naše stretnutie po rokoch! Naozaj sa veľmi teším!“

	„Aj ja.“ Pia sa uškrnula. „Ak budeš mať chuť, príď ma navštíviť, urobíme si výlet na koňoch ako za mladých čias.“

	K ich stolu podišiel Christoph. Nenútene ju objal okolo pása a jej od radosti podskočilo srdce. Henning také niečo nikdy nerobil, nežné dotyky na verejnosti kvalifikoval ako „nevkusnú demonštráciu primitívnej vlastníckej pýchy“ a úzkostlivo sa im vyhýbal. No ona po nich túžila. V trojici dopili šampanské a objednali si ďalšie. Pia rozprávala o svojom náhodnom výlete do oddelenia tehotenskej módy a všetkým vyhŕkli od smiechu slzy. Ani sa nenazdali a bolo pol jednej. Pia si uvedomila, že dávno sa tak dobre a nenútene nezabavila. Henning by bol najneskôr o desiatej chcel ísť domov alebo do ústavu, či niekde v kúte by s niekým diskutoval o dôležitých záležitostiach, z ktorých bola automaticky vylúčená. Teraz to bolo iné. Christoph v jej tajnom hodnotení dostal plný počet bodov aj v kategórii „spoločník“.

	Keď vyšli zo sídla Zoologickej spoločnosti a vysmiati ruka v ruke hľadali auto, pomyslela si, že bude sotva niekedy šťastnejšia ako v tejto chvíli.

	Bodenstein sa strhol, keď vo dverách pracovne zastala Cosima.

	„Ahoj,“ privítal ju. „Aké bolo stretnutie?“

	Pristúpila k nemu a naklonila hlavu.

	„Nanajvýš konštruktívne.“ Usmiala sa a pobozkala ho na líce. „Neboj sa, nemám v úmysle predierať sa pralesom osobne. Presvedčila som Wilfrieda Dechenta, aby bol vedúcim expedície.“

	„Už som premýšľal, či malú berieš so sebou, alebo či si mám vziať dovolenku,“ poznamenal a nedal na sebe znať, že mu spadol kameň zo srdca. „Koľko je vlastne hodín?“

	„Bude pol jednej.“ Predklonila sa a pozrela na obrazovku notebooku. „Čo robíš?“

	„Hľadám informácie o tom zastrelenom mužovi.“

	„A našiel si niečo?“ spýtala sa.

	„Nie veľa.“ Stručne zhrnul, čo vie o Goldbergovi. Rád sa s ňou radil. Mala zdravý úsudok, dostatočný odstup od jeho prípadov a vedela ho usmerniť, keď sa pri zdĺhavých vyšetrovaniach dostal do slepej uličky. Keď jej spomenul výsledok pitvy, prekvapene vyvalila oči.

	„Tomu neverím!“ zvolala rozhodne. „To v nijakom prípade nemôže byť pravda!“

	„Videl som to na vlastné oči,“ namietol. „Kirchhoff sa nikdy nemýli. Na prvý pohľad skutočne nič nenasvedčuje tomu, že by mal Goldberg temnú minulosť, ale za vyše šesťdesiat rokov sa dajú zahladiť stopy. Jeho diár má nulovú výpovednú hodnotu, je v ňom len zopár mien a skratiek, nič viac. Iba pri dnešnom dátume tam bolo nejaké meno a číslo.“

	Zívol a pomasíroval si šiju. „Vera 85. Znie to ako heslo. Napríklad moje heslo v hotmaile je Čosi…“

	„Vera 85?“ prerušila ho Cosima a vzpriamila sa. „Keď si mi ráno spomenul meno Goldberg, v hlave mi niečo zablikalo.“

	Položila si ukazovák na nos a pokrčila čelo.

	„Áno? A čo?“

	„Vera. Vera Kaltenseeová. Dnes u Quentina a Marie-Luise oslavovala osemdesiate piate narodeniny. Rozprávala o tom Rosalie a dokonca pozvali aj moju mamu.“

	Vyslovene cítil, ako z neho opadáva únava. Vera 85. Vera Kaltenseeová, osemdesiate piate narodeniny. To by bolo vysvetlenie záhadnej poznámky v diári mŕtveho! Pravdaže vedel, kto je Vera Kaltenseeová. Za svoje podnikateľské úspechy, ale aj za veľkú sociálnu a kultúrnu angažovanosť dostala nespočetné vyznamenania a ocenenia, jej meno sa vyslovovalo jedným dychom s menami najvplyvnejších žien ako Aenne Burdová či Friede Springerová. Ale čo mala táto dáma bezchybnej povesti spoločné s bývalým esesákom? Jej meno v súvislosti s týmto mužom by celému prípadu dodalo pikantný nádych, čomu sa chcel vyhnúť.

	„Kirchhoff sa musel pomýliť,“ povedala Cosima rozhodne. „Vera by sa nikdy nekamarátila s bývalým nacistom, a už vôbec nie po tom, čo ju nacisti v štyridsiatom piatom pripravili o všetko, o rodinu, vlasť aj o zámok vo východnom Prusku…“

	„Možno to nevedela,“ namietol. „Goldberg okolo seba vytvoril dokonalú legendu. Keby ho neboli zastrelili a neskončil by na stole práve u Kirchhoffa, zobral by si svoje tajomstvo do hrobu.“

	Cosima si zamyslene hrýzla spodnú peru. „Bože, to je fakt príšerné!“

	„Predovšetkým je to zlé pre moju kariéru, ako mi dnes jasne dal najavo Nierhoff,“ podotkol s náznakom sarkazmu.

	„Ako to myslíš?“

	Zopakoval, čo mu dnes v kancelárii povedal náčelník.

	Prekvapene naňho pozrela. „Nevedela som, že chce odísť z Hofheimu.“

	„Chce, o tom sa v kuloároch hovorí už dávno.“ Zhasol stolnú lampu. „Zrejme sa obáva diplomatických zápletiek. S takýmto prípadom nezožne vavríny, to je mu jasné.“

	„Nemôže vám predsa zakázať vyšetrovať! To je obmedzovanie práce polície!“

	„Nie,“ Bodenstein vstal a objal ženu okolo pliec. „To je politika. No čo už. Poďme do postele, aj zajtra je deň. Snáď nám naša princeznička dovolí vyspať sa.“

	 


 

	Nedeľa 29. apríla 2007

	 

	NÁČELNÍK KRIMINÁLNEJ POLÍCIE NIERHOFF BOL krajne znepokojený. V skoré nedeľné ráno mal nepríjemný telefonát s vysokopostaveným úradníkom Spolkového kriminálneho úradu, ktorý mu tlmočil prísny rozkaz neodkladne zastaviť vyšetrovanie Goldbergovho prípadu. Hoci netúžil dostať seba a svoj tím do krížovej paľby kritiky pre politické zápletky, ktoré mohli vyplynúť z prípadu vraždy, ani trochu sa mu nepáčilo, ako s ním zaobchádzajú. Zavolal Bodensteina na komisariát a pod sľubom mlčanlivosti ho oboznámil s najnovším vývinom situácie.

	„Dnes ráno priletel prvým lietadlom z New Yorku Salomon Goldberg,“ oznámil mu. „Požaduje okamžité vydanie telesných pozostatkov svojho otca.“

	„Od vás?“ opýtal sa Bodenstein prekvapene.

	„Nie.“ Nierhoff podráždene pokrútil hlavou. „Goldberg sa dostavil k policajnému prezidentovi s posilou dvoch ľudí zo CIA a s americkým generálnym konzulom. Ten, prirodzene, nemal ani potuchy, o čo ide, preto sa spojil s ministerstvom vnútra a so Spolkovým kriminálnym úradom.“

	Záležitosti sa ujal minister vnútra osobne. Stretnutie sa konalo v ústave lekárskej medicíny – bol pri tom Nierhoff, štátny tajomník ministerstva vnútra, frankfurtský policajný prezident, profesor Thomas Kronlage, dvaja úradníci zo Spolkového kriminálneho úradu, Salomon Goldberg v sprievode vplyvného predsedu frankfurtskej židovskej obce, americký generálny konzul a ľudia z tajnej služby. Šlo o diplomatický výnimočný stav, požiadavka Američanov bola jednoznačná. Chceli získať Goldbergovo telo, a to okamžite. Pravdaže, z právneho hľadiska nikto z delegácie nemecko-americkej vrchnosti nemal právo miešať sa do prebiehajúceho vyšetrovania vraždy, ale minister nemal najmenší záujem vyvolať škandál, a už vôbec nie pol roka pred voľbami. Necelé dve hodiny po príchode Salomona Goldberga sa prípadu ujal Spolkový kriminálny úrad.

	„Teraz už ničomu nerozumiem,“ uzavrel zarazene Nierhoff. Prechádzal sa po kancelárii a zrazu zastal pred svojím podriadeným. „Čo sa tu deje?“

	Bodenstein mal pre túto nezvyklú nedeľnú rannú akciu jediné vysvetlenie: „Pri včerajšej pitve sa na vnútornej strane ľavého ramena zosnulého našlo tetovanie, ktoré nasvedčuje, že v minulosti bol príslušníkom SS.“

	Nierhoff stuhol a otvoril ústa.

	„Ale… ale veď to je nezmysel,“ protestoval. „Goldberg prežil holokaust, bol v Osvienčime a prišiel tam o celú rodinu.“

	„Tak sa o ňom hovorí.“ Komisár sa oprel a prehodil nohu cez nohu. „Ale ja stopercentne verím názoru doktora Kirchhoffa. To by vysvetľovalo aj fakt, že Goldbergov syn prišiel s celou armádou, aby nám zabránil vyšetrovať, a to necelých dvadsaťštyri hodín potom, čo našli mŕtve telo jeho otca. Goldberg junior alebo niekto iný má kontakty na vysokých miestach a záujem čo najrýchlejšie odpratať telesné pozostatky starého pána. Jeho tajomstvo malo zostať tajomstvom. No my sme boli rýchlejší.“

	Nierhoff sa zhlboka nadýchol, obišiel písací stôl a sadol si.

	„Predpokladajme, že máte pravdu,“ povedal po chvíli, „ale ako dokázal tak rýchlo zmobilizovať všetkých tých ľudí?“

	„Zrejme pozná správneho človeka na správnom mieste. Viete, ako sa to robí.“

	Náčelník si ho nedôverčivo premeral. „Vy ste včera informovali príbuzných?“

	„Nie. Asi to spravila gazdiná.“

	„Budú chcieť vidieť pitevný nález.“ Nierhoff si nervózne pošúchal bradu. V jeho vnútri bojoval policajt s politikom. „Viete si predstaviť, čo z toho môže byť, Bodenstein?“

	„Áno, viem,“ prikývol. Jeho šéf vyskočil spoza písacieho stola a chvíľku mlčky krúžil po kancelárii.

	„Čo mám robiť?“ premýšľal nahlas. „Ak to prenikne na verejnosť, som hotový. Nechcem si ani predstaviť, čo z toho urobí tlač, keď uniknú nejaké informácie.“

	Bodenstein po tejto ľútostivej poznámke skrivil tvár. Jeho šéfa ani zamak nezaujímalo objasnenie vraždy.

	„Na verejnosť to neprenikne,“ namietol. „Keďže nikto nemá záujem informácie roztrúbiť, nestane sa nič.“

	„Vám sa to povie… Čo urobíme s pitevnou správou?“

	„Skartujete ju.“

	Nierhoff pristúpil k oknu, založil si ruky za chrbát a pozeral von. Po chvíli sa prudko obrátil.

	„Dal som slovo, že nebudeme pokračovať vo vyšetrovaní Goldbergovho prípadu,“ povedal tichým hlasom. „Spolieham sa na vás, že sa podľa toho zachováte.“

	„Samozrejme,“ odvetil Bodenstein. Bolo mu jedno, komu dal náčelník slovo, no nemusel byť jasnovidec, aby vedel, čo to znamená. Nadriadené miesta zametú Goldbergovu vraždu pod koberec.

	 


 

	Pondelok 30. apríla 2007

	 

	„PO TANCI TÚŽIM LEN, CHCEM STÁLE KRÚŽIŤ LEN a chvieť sa viac než prút! A v tomto krúžení na týždne súžení za chvíľu zabudnúť.“

	Krátko po siedmej Bodenstein zarazene zastal vo dverách zasadačky a pozoroval kolegyňu, ako si pospevuje a vykrúca sa s imaginárnym partnerom medzi stolom a tabuľou. Odkašlal si. „Váš riaditeľ zoo k vám bol milý? Zdá sa, že máte dobrú náladu.“

	„Mám skvelú náladu!“ Pia Kirchhoffová urobila poslednú piruetu, spustila ruky a s úškrnom naznačila úklon. „On je ku mne vždy milý. Prinesiem vám kávu, šéfe?“

	„Stalo sa niečo?“ nadvihol obočie. „Chcete, aby som vám podpísal dovolenku?“

	„Bože, aký ste nedôverčivý! Jednoducho mám vynikajúcu náladu,“ odvetila. „V sobotu večer som stretla starú kamarátku, ktorá osobne poznala Godberga a…“

	„Na Goldberga zabudnite,“ prerušil ju. „Vysvetlím vám to neskôr. Budete taká láskavá a zavoláte ostatných?“

	O chvíľu zasadol celý hofheimský tím K 11 okolo stola a udivene počúval Bodensteinovo stručné oznámenie, že Goldbergov prípad uzavreli. Kriminálny komisár Andreas Hasse, ktorý mal dnes namiesto zvyčajného hnedého obleku na sebe žltú košeľu, vzorovanú vestu a menčestrové nohavice, prijal túto novinku bez viditeľného pohnutia. Chýbal mu elán a hoci mal ešte ďaleko do šesťdesiatky, už roky počítal dni, kedy konečne pôjde do penzie. Aj Behnke ľahostajne prevaľoval žuvačku v ústach a myšlienkami bol zrejme niekde úplne inde. A keďže nemali na programe nič súrne, šéf súhlasil, aby jeho ľudia pomohli kolegom z K 10 pri vyšetrovaní východoeurópskej bandy priekupníkov s autami, ktorá už dlhé mesiace vyčíňa v oblasti Porýnia a Mohanu. Ostermann s Piou sa mali venovať nevyjasnenému prípadu lúpežného prepadnutia. Bodenstein počkal, kým s nimi osamie, a obšírne ich informoval o Goldbergovej minulosti a čudných udalostiach z nedeľného rána, v dôsledku ktorých mali prípad založiť ad acta.

	„Značí to, že sme z kola von?“ opýtal sa Ostermann neveriaco.

	„Oficiálne áno,“ prisvedčil Bodenstein. „Američania ani Spolkový kriminálny úrad nemajú záujem na objasnení prípadu a Nierhoffovi spadol kameň zo srdca, že sa ho zbavil.“

	„Ako dopadla expertíza stôp v laboratóriu?“ opýtala sa Pia.

	„Nečudoval by som sa, keby sa na ne zabudlo,“ prehodil. „Ostermann, ihneď sa spojte s kriminálnym laboratóriom a nenápadne to preskúmajte. Keby už mali výsledky, osobne po ne zájdite do Wiesbadenu.“

	Policajt prisvedčil.

	„Gazdiná mi prezradila, že vo štvrtok popoludní Goldberga navštívil akýsi plešatý muž s tmavovlasou dámou,“ povedala Pia. „V utorok podvečer tam bol nejaký muž, gazdiná ho stretla, keď bola práve na odchode. Auto zaparkoval tesne pred vchodom, bol to športový voz s frankfurtskou ešpézetkou.“

	„Celkom slušné. Ešte niečo?“

	„Áno,“ pozrela do poznámok. „Goldberg dvakrát týždenne dostával čerstvé kvety. No v stredu ich nedoniesol ako zvyčajne obchodník s kvetmi, ale pomerne neupravený muž, asi štyridsiatnik. Gazdiná ho vpustila dnu. Muž šiel priamo za Goldbergom a tykal mu. Rozhovor medzi nimi nepočula, lebo muž zavrel dvere do obývačky, ale návšteva starého pána dosť rozrušila. Prikázal gazdinej, aby nabudúce prevzala kvety pri dverách a nikoho nepúšťala do domu.“

	„Dobre,“ kývol hlavou. „Ešte by som rád vedel, čo znamená to číslo na zrkadle.“

	„Môže to byť telefónne číslo,“ zvažoval Ostermann. „Alebo číslo bezpečnostnej schránky, heslo, číslo švajčiarskeho konta, prípadne aj členské číslo…“

	„Členské číslo!“ prerušila kolegu Pia. „Ak sa motív vraždy skrýva v Goldbergovej minulosti, 16145 môže byť jeho členské číslo v SS.“

	„Goldberg mal deväťdesiatdva rokov,“ uvažoval Ostermann. „Človek, ktorý by poznal jeho členské číslo, by musel byť približne rovnako starý.“

	„Nie bezpodmienečne,“ namietol Bodenstein zamyslene. „Stačí, ak vedel o jeho minulosti.“

	Spomenul si na prípady vrahov, ktorí zanechali na miestach činu alebo na obetiach svoje hrôzostrašné značky ako zreteľné posolstvá. Na páchateľov, ktorí políciu vodia za nos, akoby chceli dokázať svoju inteligenciu a rafinovanosť. Aj v tomto prípade je to tak? Je číslo na zrkadle v Goldberovej predsieni nejakým posolstvom? Ak áno, čo znamená? Je to indícia alebo úmyselné zavádzanie? Bodenstein to nevedel rovnako ako ani jeho kolegovia a obával sa, že vražda Davida Josuu Goldberga zostane navždy neobjasnená.

	Marcus Nowak sedel za písacím stolom v svojej útulnej kancelárii a starostlivo triedil podklady na poradu o dva dni. Konečne sa rozhýbal projekt, do ktorého investoval toľko času. Mesto Frankfurt nedávno získalo späť Technickú radnicu, sídlo technických služieb mestskej správy, ktorú mali zbúrať v rámci rozsiahlej sanácie starého mesta. Už v lete 2005 mestská rada búrlivo diskutovala, aká architektúra nahradí škaredý betónový blok. Plánovala sa opätovná výstavba niektorých častí bývalého starého mesta medzi dómom a Rômerbergom; chceli verne zrekonštruovať sedem hrazdených domov historického významu, ktoré zničila vojna. Pre nadaného, no ešte pomerne neznámeho reštaurátora takáto úloha znamenala viac než len obrovskú profesionálnu výzvu a zabezpečenie práce pre jeho firmu na roky dopredu. Ponúkala sa mu jedinečná príležitosť zviditeľniť svoje meno nad rámec regiónu, veď ambiciózny projekt bezpochyby vzbudí veľkú pozornosť.

	Zvonenie telefónu ho vytrhlo z myšlienok. Vyhrabal ho spod kopy plánov, skíc, tabuliek a fotografií, a keď uvidel číslo na doškriabanom displeji, srdce sa mu rozbúšilo. Na tento telefonát čakal! Túžobne a zároveň previnilo. Na okamih zaváhal. Veď nabetón sľúbil Tine, že s ňou pôjde na ihrisko, kde ako každý rok členovia TJ Fischbach postavili veľký stan s občerstvením a zorganizovali veľký majáles. Zamyslene si hrýzol spodnú peru, ale pokušenie bolo priveľké.

	„Dopekla,“ zamrmlal si popod nos a prijal hovor.

	Celý deň nevypil ani kvapku alkoholu, teda skoro ani kvapku. Pred hodinou zapil dve tabletky Prozacu vodkou, tú však nebolo cítiť. Sľúbil Kurtimu, že nebude piť, a cítil sa vskutku dobre. Mal jasnú hlavu a ruky sa mu netriasli. Róbert Watkowiak sa na seba zaškľabil do zrkadla. Aké divy urobia upravené vlasy a slušné oblečenie! Milý strýko Herman bol pravý nemecký malomeštiak a veľmi si potrpel na čistotný, korektný výzor. Preto bolo lepšie objaviť sa pred ním poriadne oblečený a hladko oholený, nie s alkoholickým oparom a červenými očami. K svojim peniazom by síce prišiel aj tak, no zdalo sa mu vhodnejšie, aby vyslovil svoje želanie zdvorilo.

	Pred pár rokmi čistou náhodou natrafil na temné tajomstvo starého pána, ktoré šikovne ukrýval pred celým svetom – a odvtedy z nich boli najlepší kamaráti. Čo by na to povedal strýko Josi s nevlastnou mamou, keby sa dozvedeli, čo milý strýko Herman ukrýva v pivnici? Pridusene sa zasmial a odvrátil sa od zrkadla. Nebol natoľko hlúpy, aby im to prezradil, lebo potom by prameň príjmov navždy vyschol. Hádam ten starý chren ešte neotrčí kopytá! Prešiel si handričkou po čiernych lakovkách, ktoré si na túto príležitosť kúpil, spolu so sivým oblekom, s košeľou a kravatou. Utratil za to takmer polovicu peňazí od strýka Josiho, ale táto investícia sa vyplatí. Krátko pred ôsmou v dobrej nálade vyšiel z domu. Kurti ho presne o ôsmej vyzdvihne na stanici.

	Augusta Nowaková obľubovala súmrak, modrú hodinku. Sedela na drevenej lavičke za svojím domčekom a vychutnávala večerný pokoj a korenistú vôňu blízkeho lesa. Hoci predpovede počasia ohlasovali citeľné ochladenie a dážď, vzduch bol teplý a na bezoblačnej večernej oblohe žiarili prvé hviezdy. Na rododendrone sa škriepili dva drozdy a na streche hrkútal holub. Bolo už štvrť na jedenásť a celá rodina sa zabávala na majálese na ihrisku. Okrem vnuka Marcusa, ktorý ešte vždy sedel za písacím stolom. To tí závistlivci nevidia, keď si oňho obtierajú huby, lebo jeho firme sa začalo dariť. Ani jeden z nich nebol ochotný pracovať šestnásť hodín denne, bez víkendu a bez dovolenky!

	Zopla si ruky v lone a prekrížila si členky. Zdalo sa jej, že sa má dobre ako doteraz nikdy vo svojom dlhom živote poznamenanom prácou a starosťami. Pred dvoma rokmi zomrel jej duševne chorý, vojnou straumatizovaný manžel Helmut, ktorý nikde nevydržal pracovať dlhšie ako štyri týždne a posledných dvadsať rokov života takmer nevychádzal z domu. Podľahla synovmu nátlaku a presťahovala sa do domčeka v areáli firmy vo Fischbachu. Po manželovej smrti ju v dedine v Sauerlande nič nedržalo. Konečne mala pokoj a nemusela znášať ustavične zapnutý televízor a neduhy muža, ku ktorému v najlepších okamihoch ich manželstva pociťovala nanajvýš ľahostajnosť. Začula buchnutie záhradnej bránky, obrátila hlavu, a keď zazrela vnuka, radostne sa usmiala.

	„Ahoj, babi,“ pozdravil. „Vyrušujem ťa?“

	„Ty ma nikdy nevyrušuješ,“ odvetila. „Chceš niečo jesť? V chladničke mám guláš s cestovinami.“

	„Nie, ďakujem.“

	Vyzeral vynervovane a oveľa staršie na tridsaťštyri rokov. Už niekoľko týždňov mala dojem, že ho niečo trápi.

	„Poď, sadni si ku mne.“ Poklopala na podušku vedľa seba, ale vnuk zostal stáť. Sledovala jeho mimiku. Z jeho tváre dokázala čítať ako z knihy.

	„Ostatní sú na majálese,“ pokračovala. „Prečo nejdeš za nimi?“

	„Veď idem. Hneď som tam. Chcel som len…“

	Odmlčal sa, chvíľku premýšľal a bez slova hľadel na zem.

	„Čo ťa trápi, hm?“ opýtala sa ho. „Niečo vo firme? Finančné problémy?“

	Pokrútil hlavou a keď napokon zdvihol zrak, pichlo ju pri srdci. Výraz utrpenia a zúfalstva v jeho očiach sa jej hlboko dotkol. Chvíľku zaváhal, no potom si sadol k nej na lavičku a zhlboka vzdychol.

	Augusta chlapca ľúbila, akoby to bolo jej vlastné dieťa. Možno preto, že jeho rodičia kvôli firme a ustavičnej práci nemali čas na najmladšieho syna a on v detstve strávil väčšinu času u nej. Ale možno aj preto, že jej veľmi pripomínal staršieho brata. Ulrich bol remeselne veľmi zručný, skutočný umelec. Dotiahol by to ďaleko, keby mu plány neprekrížila vojna a nezničila mu všetky sny. Padol v júni 1944, krátko pred svojimi dvadsiatymi tretími narodeninami. Aj zovňajškom sa Marcus veľmi podobal na jej milovaného brata. Mal rovnaké jemné a výrazné črty tváre, hladké špinavoplavé vlasy, ktoré mu padali do tmavých očí, a pekné ústa s plnými perami. Hoci mal iba tridsaťštyri rokov, tvár mu poznačili hlboké vrásky. Auguste pripadal ako chlapec, ktorého priskoro prikvačilo bremeno dospelosti. Zrazu jej vnuk položil hlavu do lona, ako to robieval v detstve, keď potreboval útechu. Hladkala ho po vlasoch a tíško pohmkávala.

	„Spravil som niečo strašne, strašne zlé, babi,“ povedal pridusene. „Za to pôjdem do pekla.“

	Cítila, ako sa zachvel. Slnko sa schovalo za vrchy Taunusu a vonku sa ochladilo. Chvíľku ešte mlčal, no zrazu sa rozhovoril, spočiatku váhavo, potom čoraz náhlivejšie, očividne rád, že sa s niekým môže podeliť o temné tajomstvo, ktoré ho ťažilo na srdci.

	Keď vnuk odišiel, Augusta Nowaková ešte chvíľu zamyslene sedela v tme. Jeho priznanie ňou otriaslo, aj keď v prvom rade nie z morálnych dôvodov. Marcus sa v tejto rodine obmedzencov necítil vo svojej koži, navyše sa oženil so ženou, ktorá nemala najmenšie pochopenie pre jeho umelecké sklony. Augusta už dávno tušila, že manželstvo jej vnuka nie je ideálne, no nikdy sa na to nespýtala.

	Chodieval za ňou denne a rozprával jej o svojich veľkých aj drobných starostiach, o nových objednávkach, o úspechoch a neúspechoch, skrátka o všetkom, čo ho zamestnávalo a čo muži preberajú s manželkami. Ani ona sa veľmi nezaujímala o zvyšok rodiny, žijúcej síce pod jednou strechou, ale nie z náklonnosti či z úcty, ale z čistej pohodlnosti. Boli to pre ňu cudzí ľudia, ktorí keď rozprávali, nič nepovedali, a tvrdošijne dbali o to, aby si zachovali fasádu harmonického rodinného života.

	 

	Keď Marcus pol hodiny nato odišiel na ihrisko, vošla do domu, uviazala si na hlavu šatku, schytila tmavú vetrovku i baterku a zvesila z vešiaka kľúč od jeho kancelárie. Hoci jej stále dohováral, že to nemá robiť, pravidelne mu upratovala. Nečinnosť jej nesedela, veď práca udržiava človeka mladým. Zavadila pohľadom o zrkadlo pri dverách. Hoci vedela, aké stopy zanechali roky na jej tvári, niekedy žasla, keď videla vrásky, ovisnuté kútiky úst a ťažké viečka. Čoskoro budeš mať osemdesiatpäť, pomyslela si. Neuveriteľné, že už je taká stará! Ak má byť úprimná, cítila sa na päťdesiat. Bola húževnatá, silná a vrtkejšia než mnohí tridsiatnici. V šesťdesiatke si spravila vodičský a v sedemdesiatke sa prvýkrát vybrala na dovolenku. Tešila sa z maličkostí a nereptala na osud. Navyše ešte niečo musí zariadiť, niečo nesmierne dôležité. Smrť, ktorej pred vyše šesťdesiatimi rokmi hľadela do očí, bude musieť počkať, kým všetko nedá do poriadku. Augusta žmurkla na seba v zrkadle a vyšla z domu. Prešla cez dvor, odomkla dvere administratívnej budovy a vstúpila do Marcusovej kancelárie v prístavbe vedľa výrobnej haly, ktorú pred pár rokmi postavili na lúke pod Augustiným domčekom. Hodiny nad písacím stolom ukazovali pol dvanástej. Musí sa poponáhľať, aby sa o jej malom výlete nikto nedozvedel.

	Už keď prechádzal preplneným parkoviskom, začul dunivé basy. Diskotekár prehrával všetky hity minulého leta a ľudia boli na mol opití. Deti, aj tie jeho, hrali na trávniku futbal, v obrovskom stane sa tiesnilo zo tristo ľudí. Staršie ročníky, až na niekoľko výnimiek, sa zhrčili okolo výčapu. Marcusovi prišlo zle pri pohľade na dvoch podgurážených pánov z predstavenstva klubu, ktorí očami dychtivo jastrili po mladých dievčatách.

	„Hej, Nowak!“ Na plece mu sťažka dopadla niečia ruka a do tváre mu zavanula pálenka. „Ty si sa unúval medzi nás?“

	„Čau, Štefan,“ odvetil. „Nevidel si Tinu?“

	„Ani náhodou. Poď medzi nás. Vypi si s nami, starec.“

	Štefan ho schmatol za ruku a Marcus za ním neochotne vykročil cez spotený bujarý dav do zadnej časti stanu.

	„Haló, kamoši!“ zareval Štefan. „Pozrite, koho vediem!“

	Všetci sa k nim obrátili, začali vyvreskovať a škľabiť sa. Pozeral do známych tvárí so sklenými očami, ktoré prezrádzali, že alkohol už dlho tečie prúdom. Kedysi bol jedným z nich, boli to jeho spolužiaci a kamaráti zo športového klubu, z mokrej štvrte, spolu začínali v školskom futbalovom mužstve, slúžili v dobrovoľnom hasičskom zbore a zúčastňovali sa na podobných oslavách. Všetkých ich poznal od detstva, no zrazu mu pripadali cudzí. Spravili mu miesto, on sa s úsmevom posadil, tváril sa akoby nič. Niekto mu vtisol do ruky pohár s bowle, pripili si na zdravie. Odkedy sa mu to vlastne sprotivilo? Prečo ho už nebavia tieto plytké zábavky, no bývalých kamarátov áno? Zatiaľ čo ostatní vyprázdňovali poháre v päťminútovom rytme, on zostal pri jednom. Odrazu vo vrecku nohavíc zacítil vibrovať mobil. Vylovil ho a srdce mu podskočilo, keď zistil, kto mu poslal esemesku. Jej obsah mu vohnal krv do tváre.

	„Počuj, Marcus, niečo ti poradím, ako dobrému kamošovi,“ zajachtal mu do ucha Chris Wiethôlter, tréner dorastencov, s ktorým kedysi hrával v jednom mužstve. „Heiko ide po Tine. Mal by si na to dozrieť.“

	„Áno, vďaka. Dozriem na to,“ odpovedal duchom neprítomne. Ako má zareagovať na esemesku? Ignorovať ju? Vypnúť mobil a spiť sa do nemoty s bývalými kumpánmi? Sedel na lavici ako obarený, rukami zvieral pohár a nebol schopný jasnej myšlienky.

	„Preto ti to vravím. Ako kamošovi,“ lalotal Wiethôlter, hodil do seba pivo a grgol.

	„Máš pravdu.“ Nowak vstal. „Idem ju skontrolovať.“

	„Áno, len choď, starec…“

	Tina by sa nikdy nespustila s Heikom Schmidtom ani s iným chlapom, a keby aj, bolo by mu to ukradnuté, aspoň by využil príležitosť a zdvihol kotvy. Prebojoval sa cez zástup spotených tiel, viacerým kývol hlavou na pozdrav a dúfal, že nevletí do náručia svojej žene ani niektorej jej priateľke. Kedy si uvedomil, že ju už neľúbi? Sám nevedel, čo sa zmenilo. Muselo to byť niečo v ňom, lebo Tina bola taká ako vždy. Cítila sa vo svojom živote dobre, iba jemu začal byť vzťah s ňou pritesný. Nenápadne sa vytratil zo stanu a vybral sa skratkou cez klubový lokál. Príliš neskoro si uvedomil, že urobil chybu. Zazrel ho otec, ktorý s kamarátmi sedel pri výčape ako takmer každý večer.

	„Hej, Marcus!“ Manfred Nowak si chrbtom ruky zotrel z fúzov penu z piva. „Poď k nám!“

	Cítil, ako sa v ňom všetko stiahlo, no poslúchol. Bolo poznať, že otec si už riadne uhol, a vnútorne sa voči tomu obrnil. Rýchly pohľad na nástenné hodiny mu prezradil, že čochvíľa bude pol dvanástej.

	„Jedno svetlé pre mladého!“ rozkázal otec hrmotným hlasom a obrátil sa k ostatným starším pánom, ktorí ešte stále nosili tepláky a tenisky, hoci od ich posledných skromných športových úspechov už uplynuli desaťročia.

	„Z môjho syna je teraz úspešný muž! On totiž odznova stavia frankfurtské staré mesto, jeden dom za druhým! To čumíte, čo?“

	Udrel syna do chrbta, no v jeho očiach sa nezračilo uznanie ani hrdosť, ale číry výsmech. Naďalej si z neho uťahoval a Marcus nepovedal ani slovo, čo otca ešte viac rozohnilo. Chlapi sa uškierali. Všetci dobre vedeli o bankrote Nowakovej stavebnej firmy aj o tom, že Marcus ju odmietol prevziať, veď v diere ako Fischbach sa nič neututlá, a už vôbec nie takáto totálna prehra. Čašníčka postavila na stôl pšeničné pivo, no Marcus sa ho ani nedotkol.

	„Na zdravie!“ zhúkol otec a zdvihol pohár. Všetci okrem Marcusa sa napili.

	„Čo je? Si moc fajnový, aby si s nami pil?“

	V otcových očiach zasvietila opilecká zlosť.

	„Nechce sa mi počúvať tvoje hlúpe reči,“ povedal. „Môžeš nimi častovať svojich priateľov. Možno ti niektorý z nich uverí.“

	Dlho nahromadený otcov jed sa vybil v pokuse uštedriť najmladšiemu synovi zaucho, ako kedysi pomerne často. Alkohol však spomalil jeho pohyby a Marcus sa úderu uhol. Neúčastne pozoroval, ako otec stratil rovnováhu a s barovou stoličkou zletel na zem. Než sa stačil pozviechať, syn vybehol von. Pred dverami klubového lokálu sa zhlboka nadýchol a rýchlymi krokmi prešiel cez parkovisko. Sadol do auta a so škrípajúcimi pneumatikami odfrčal. O necelých dvesto metrov ho zastavila polícia.

	„Tak ako?“ zasvietil mu jeden z policajtov do tváre vreckovou baterkou. „Vytancovali ste sa?“

	Znelo to nevraživo. Spoznal ten hlas. Sigi Nitschke hral v prvom mužstve TJ Ruppertshain v čase, keď bol Marcus najlepším strelcom okresnej ligy.

	„Ahoj, Sigi,“ pozdravil ho.

	„Ale, pozrime sa! Nowak. Pán podnikateľ. Vodičský a technický preukaz si prosím.“

	„Nemám pri sebe.“

	„Taká smola,“ vysmieval sa mu policajt. „Tak teda vystúpte z vozidla.“

	Marcus vzdychol a poslúchol. Nitschke ho mal odjakživa v zuboch, a to najmä preto, že vo futbale bol vždy o triedu lepší. Teraz, keď ho zastavil, cítil sa ako kráľ. Marcus neprotestoval, že s ním zaobchádzajú ako s ťažkým zločincom. Dali mu fúkať a boli viditeľne sklamaní, keď sa na displeji prístroja objavila nula.

	„A čo drogy?“ Nitschke ho nechcel pustiť len tak. „Fajčili ste niečo? Alebo šnupali?“

	„Kravina,“ ohradil sa Marcus, ktorý nechcel mať nepríjemnosti. „Drogy som nikdy nebral. To vieš rovnako dobre ako ja.“

	„Odpusťte si trápne dôvernosti. Som v službe. Pre vás som strážmajster Nitschke, jasné?“

	„Pusti ho, Sigi,“ povedal jeho kolega polohlasne. Strážmajster Nitschke zlostne fľochol na Marcusa a zvažoval, ako by ho mohol nachytať. Takúto príležitosť si nesmie nechať ujsť.

	„Najneskôr o desiatej ráno predložíte kolegovi na okrsku v Kelkheime vodičský preukaz a technický preukaz vozidla,“ vyrazil zo seba napokon. „A teraz padaj! Máš z pekla šťastie!“

	Marcus nepovedal už ani slovo, nastúpil do auta, založil si bezpečnostný pás a naštartoval. Bolo po jeho dobrých predsavzatiach. Schmatol mobil a napísal krátku odpoveď: Som na ceste k tebe. Ahoj.

	 


Utorok 1. mája 2007

	 

	BODENSTEIN NETRPEZLIVO BUBNOVAL PRSTAMI o volant. V Eppenhaine našli mŕtvolu muža, no jedinú cestu vedúcu do tejto odľahlej štvrti Kelkheimu polícia uzavrela. Účastníci cyklistických pretekov Okolo Henningskej veže sa už druhý raz v to dopoludnie šplhali po strmom svahu zo Schlossbornu do Ruppertshainu, stovky ľudí lemovali cesty a čakali pred obrazovkami v úzkej zákrute pri Zauberbergu. Konečne sa objavili prví cyklisti. Predvoj prefrčal ako purpurový oblak a nasledoval hlavný pelotón vo všetkých farbách dúhy. Medzi ním, povedľa neho a za ním išli tesne za sebou zásobovacie vozidlá a vo vzduchu krúžil vrtuľník hesenskej televízie, ktorá podujatie naživo vysielala.

	„Neverím, že je to zdravý šport,“ ozvala sa Pia na sedadle spolujazdca. „Šliapu do pedálov a vdychujú výfuky sprievodných vozidiel.“

	„Športom k trvalej invalidite,“ potvrdil jej slová Bodenstein, v ktorom vrcholoví športovci vzbudzovali takmer rovnaké podozrenie ako náboženskí fanatici.

	„V každom prípade aspoň cyklistikou. Najmä pokiaľ ide o mužov. Nedávno som sa dočítala, že muži, ktorí často jazdia na bicykli, trpia impotenciou,“ povedala a dodala: „Mimochodom, aj kolega Behnke sa pridal k cyklistom. Chodí s nimi na stokilometrové túry po horských svahoch.“

	„Ako to mám chápať? Poznáte azda dôverne Behnkeho zdravotný stav a niečo mi v súvislosti s ním tajíte?“ Nedokázal potlačiť pobavený úškrn. Vzťah medzi ňou a Behnkem bol ešte vždy narušený, hoci od minulého leta ich otvorené nepriateľstvo postupne prechádzalo do kolegiálnej znášanlivosti. Až teraz jej došlo, čo povedala.

	„Preboha, to nie,“ zasmiala sa rozpačito. „Cesta sa uvoľnila.“

	Nikomu, kto sa zoznámil s hlavným komisárom Oliverom von Bodensteinom, by nezišlo na um, že tajne zbožňoval všemožné klebety. Navlečený v obleku a kravate robil dojem muža, ktorý suverénne stojí nad vecou a s aristokratickou zdvorilosťou ignoruje súkromný život iných. Ale nebolo to tak. V skutočnosti bol nekonečne zvedavý a všetko si dokonale pamätal. Možno práve kombinácia týchto dvoch charakterových vlastností mu dopomohla k tomu, že sa vypracoval na vynikajúceho pracovníka kriminálnej polície.

	„Prosím vás, len to nepovedzte Behnkemu,“ poprosila ho. „Mohol by to zle pochopiť.“

	„To si ešte rozmyslím,“ odvetil s úškrnom a zvrtol bavorák na odbočku do Eppenhainu.

	Marcus Nowak čakal v aute, kým jeho rodina odíde z domu, najprv rodičia, potom brat s rodinou a napokon aj Tina s deťmi. Ako ich poznal, teraz sa spoločne vyberú na cyklistické preteky, teda chvíľku nebudú doma, a to mu vyhovuje. Jeho rodina preteky nikdy nevynechala, dokonca ani vtedy, keď dlho do noci oslavovali – museli zachovať zdanie. Ráno si zabehal dvanásť kilometrov po svojej obvyklej trase cez Reis až k statku Bodenstein, ďalej do Ruppertshainu a po lese veľkým oblúkom späť. Obyčajne sa pri behu odreagoval a vyvetral si hlavu, ale dnes sa mu nepodarilo utiecť pred výčitkami svedomia a silnými pocitmi viny. Znovu to spravil, hoci vedel, že sa za to bude škvariť v horúcom pekle. Vystúpil z auta, odomkol dvere domu a vybehol po schodoch do svojho bytu na druhom poschodí. Na chvíľku bezradne zastal uprostred obývačky. Všetko vyzeralo ako v ktorékoľvek ráno, neuprataný stôl po raňajkách, rozhádzané hračky. Pri pohľade na dôverne známu každodennosť mu vyhŕkli slzy z očí. Už to nebol jeho svet a nikdy viac nebude. Kde sa v ňom zrazu vzal ten temný pud, to potešenie zo zakázaného? Tina, deti, priatelia a rodina – prečo riskuje, že o všetkých príde? Naozaj preňho už nič neznamenajú?

	Vošiel do kúpeľne a zhrozil sa, keď v zrkadle zazrel svoju prepadnutú tvár a krvou podliate oči. Prichádzala by preňho do úvahy cesta späť, keby jeho čin zostal utajený? Chce sa vôbec vrátiť? Nahý sa postavil pod sprchu a pustil vodu. Studenú ako ľad. Nemôže to zostať bez trestu. Keď sa ľadový prúd vody dotkol jeho spotenej kože, so zaťatými zubami sŕkol. Nedokázal sa ubrániť naliehavým obrazom minulej noci. Ako pred ním stojí a uprene naňho hľadí, užasnuto, nie, vydesene! Ako s očami upretými naňho pomaly klesá na kolená, obráti sa mu chrbtom a chvejúc sa čaká, kým… So vzlykom si zakryl tvár rukami.

	„Marcus?“

	Vyľakane sa strhol. Cez mokré sklo rozoznal rozmazanú postavu starej mamy. Náhlivo zastavil vodu, zvesil uterák prehodený cez sklené dvere sprchovacej kabíny a ovinul si ho okolo bokov.

	„Čo ti je?“ opýtala sa ho Augusta Nowaková ustarane. „Necítiš sa dobre?“

	Vyšiel zo sprchy a stretol sa s jej skúmavým pohľadom.

	„Nechcel som to zase spraviť,“ vyhŕkol zúfalo. „Naozaj, babi, ale… ale…“

	Zmĺkol a márne hľadal vysvetlenie. Stará žena ho zovrela do náručia. Najprv sa jej objatiu bránil, no napokon sa mu poddal a vdychoval jej dôverne známu vôňu.

	„Prečo to robím?“ šepkal zúfalo. „Neviem, čo sa to so mnou deje. Azda nie som normálny?“

	Mozoľnatými rukami mu chytila tvár a ustarostene sa naňho zahľadela nezvyčajne mladistvými očami.

	„Netráp sa, chlapče,“ povedala ticho.

	„Sám sebe nerozumiem,“ pokračoval priškrteným hlasom. „Ak sa to niekto dozvie…“

	„Ako by sa to mal dozvedieť? Vari ťa niekto videl?“ Hovorila ako sprisahanec.

	„Myslím…, že nie.“ Zavrtel hlavou. Ako to, že stará mama má pochopenie pre jeho činy?

	„No vidíš.“ Pustila ho. „Teraz sa obleč. A potom zíď dole, urobím ti kakao a poriadne raňajky. Určite si ešte nejedol.“

	Musel sa mimovoľne usmiať. To bol zaručený recept starej mamy: jedlo ako všeliek. Keď ju sledoval pohľadom, ako sa vzďaľuje, naozaj mu bolo o čosi ľahšie.

	Dom Hermana Schneidera bol reprezentatívny, trochu zanedbaný bungalov s valbovou strechou a stál na okraji lesa uprostred veľkej, pomerne neudržiavanej záhrady. Mŕtvolu našiel mladík vykonávajúci náhradnú civilnú službu v Maltézskej pomocnej službe, ktorý každé ráno chodieval za starým pánom. Bodenstein s Piou Kirchhoffovou zažili hrôzostrašné déjä-vu. Muž kľačal na dlažbe v predsieni svojho domu so smrteľnou guľkou v zátylku. Vyzerala to ako poprava, presne ako v prípade Davida Goldberga.

	„Mŕtvy muž je Herman Schneider, narodený 2. marca 1921 vo Wuppertale.“ Mladá pehavá strážmajsterka, ktorá na miesto činu dorazila v predstihu aj s kolegom, chrlila podrobné a obšírne informácie. „Od smrti svojej ženy pred niekoľkými rokmi žil sám, trikrát denne ho navštevovala opatrovateľská služba, vozili mu jedlo.“

	„Už ste vypočuli susedov?“

	„Samozrejme.“ Svedomitá strážmajsterka naňho vrhla nasrdený pohľad. Ako všade v živote, aj medzi policajtmi existuje nevraživosť. Hliadkoví policajti sú presvedčení, že príslušníci kriminálnej polície sa pokladajú za niečo lepšie a hľadia na nich zvysoka, čo v princípe nie je ďaleko od pravdy.

	„Susedka odvedľa videla dvoch mužov, ktorí k Schneiderovi prišli na návštevu okolo pol deviatej. Odchádzali krátko po jedenástej a správali sa pri tom dosť hlučne.“

	„Niekto sa zameral na dôchodcov,“ poznamenal jej kolega. „Tento týždeň je to už druhý.“

	Bodenstein ignoroval neokrôchanú poznámku.

	„Našli ste stopy po vlámaní?“

	„Na prvý pohľad nie. Vyzerá to tak, že svojmu vrahovi otvoril dvere. Ani byt nie je rozhádzaný,“ odvetila.

	„Ďakujem,“ ukončil rozhovor Bodenstein. „Dobrá práca.“

	Pia i komisár si natiahli latexové rukavice a sklonili sa nad mŕtveho starca. V sliepňavom svetle štyridsaťwattového stropného svietidla videli, že zdanlivá podobnosť udalostí nie je náhodná. Do krvavej škvrny na kvietkovanej tapete niekto napísal päť číslic: 16145. Bodenstein uprel zrak na kolegyňu.

	„Tohto mi už nevezmú,“ povedal rozhodne.

	V tej chvíli dorazil lekár. Hneď jej bol povedomý. Ten trpaslík pred pol druha rokom obhliadal mŕtvolu Isabel Kerstnerovej. Aj on si očividne spomenul na prvý spoločný prípad vraždy, ktorý riešila táto dvojica, a kyslo sa usmial.

	„Pustíte ma?“ precedil cez zuby nezdvorilo. Buď to mal v povahe, alebo bol pomstychtivý. Bodenstein mu totiž vtedy otvorene vytkol ľahostajný prístup.

	„Dajte pozor, aby ste nezničili stopy,“ odvrkol mu komisár rovnako nevrlo a zožal nazlostený pohľad. Kývnutím hlavy naznačil Pii, aby ho nasledovala do kuchyne.

	„Kto ho zavolal?“ opýtal sa stíšeným hlasom.

	„Myslím, že kolegovia, ktorí mŕtvolu našli,“ odvetila. Jej pohľad utkvel na korkovej nástenke nad kuchynským stolom. Pristúpila bližšie a zvesila kartu z exkluzívneho ručne vyrábaného papiera, ktorá bola prišpendlená na tabuli medzi účtenkami, receptami a pohľadnicami. Bolo na nej napísané Pozvánka. Otvorila kartu a prekvapene piskla. „No toto!“ Podala ju šéfovi.

	Pri obchôdzke Pia zistila, že bungalov zo začiatku sedemdesiatych rokov minulého storočia skrýval pod svojou strechou všetky štýlové nevkusnosti svojej doby v podobe staromódneho zariadenia. V obývačke panovala rustikálna dubová dyha a na stenách viseli fádne obrazy krajiniek, ktoré nič nevypovedali o vkuse obyvateľov domu. Kvetinkový vzor na kachličkách v kuchyni klal do očí a záchod pre hostí bol v staroružovom tóne. Vošla do sparťansky zariadenej spálne. Na nočnom stolíku rozostlanej strany postele boli fľaštičky s liekmi a otvorená kniha. Ošúchané vydanie románu Marion Dônhoffovej Mená, ktoré nik nepozná, odohrávajúceho sa vo východnom Prusku.

	„Tak čo?“ opýtal sa Bodenstein. „Našli ste niečo?“

	„Nič,“ mykla plecom. „Nie je tu pracovňa, dokonca ani písací stôl.“

	Zatiaľ čo telo Hermana Schneidera odvážali do ústavu súdneho lekárstva na pitvu, pustili sa do práce kolegovia zaisťujúci stopy. Keď lekár odmeral mŕtvole teplotu v konečníku a podľa nej odhadol čas smrti na jednu hodinu po polnoci, odišiel aj on.

	„Možno mal pracovňu v suteréne,“ usúdil Bodenstein. „Poďme sa pozrieť do pivnice.“

	Vykročila za šéfom dole schodmi. Za prvými dverami sa nachádzala kotolňa s moderným olejovým vykurovaním. Vo vedľajšej pivnici boli v regáloch uložené starostlivo označené škatule, na opačnej stene stáli v drevených debničkách vínové fľaše. Komisár si dôkladne prezrel fľaše a uznanlivo hvizdol.

	„Tu je uložený celý majetok.“

	Pia pokračovala k ďalším dverám. Zapálila svetlo a v údive zastala.

	„Šéfe!“ zvolala. „To musíte vidieť!“

	„Čo je?“ zjavil sa za ňou vo dverách.

	„Vyzerá to ako kino.“ Hľadela na steny potiahnuté tmavočerveným zamatom, tri rady po piatich pohodlných plyšových kresiel a zatiahnutý čierny záves na druhom konci nečakane veľkej miestnosti. Pri stene neďaleko dverí stála staromódna filmová premietačka.

	„Tak sa pozrime na filmy, ktoré si starý pán tajne púšťal.“ Pristúpil k premietačke so založeným filmovým kotúčom a len tak naverímboha stisol zopár gombíkov. Pia postláčala vypínače pri dverách a zrazu sa otvoril záves. Obaja sa vyľakane strhli, lebo z neviditeľných reproduktorov zaznela streľba a pochodová hudba. Upreli zrak na plátno. Po zasneženej krajine sa rútili tanky, mihotali sa čiernobiele zábery vyškerených tvárí mladých vojakov, učupených za protileteckými delami a guľometmi. Po sivej oblohe leteli lietadlá.

	„Filmový týždenník,“ povedala udivene. „V súkromnom kine pozeral filmový žurnál? Vari nemal všetkých pohromade?“

	„Bol vtedy mladý.“ Bodenstein, ktorý sa obával, že natrafili na archív pornofilmov, mykol plecami. „Možno si na tie časy rád zaspomínal.“

	Prezrel si množstvo označených filmových cievok uložených v regáli, pričom natrafil na nespočetné časti nemeckého filmového žurnálu z rokov 1933 až 1945, na záznamy Goebbelsovho prejavu v Paláci športu, na filmy o zjazdoch ríšskej strany NSDAP v Norimbergu, na Víťazstvo vôle Leni Riefenstahlovej, na Víchrice nad Montblancom a iné rarity, za ktoré by zberatelia zaplatili nekresťanské sumy. Bodenstein vypol premietačku.

	„Zrejme si ich pozeral s návštevou.“ Pia ukázala na tri použité poháre, dve prázdne fľaše od vína a preplnený popolník na stolíku medzi radmi sedadiel. Opatrne zdvihla jeden z pohárov a pozorne si ho prezerala. Jej predpoklad sa potvrdil: zvyšok vína na dne pohára ešte nebol zaschnutý. Komisár sa vrátil na chodbu a poslal do pivnice kolegu z oddelenia zaistenia stôp, potom sa vybral za kolegyňou do ďalšej miestnosti. Jej zariadenie im na okamih vyrazilo dych.

	„Prepánajána!“ vyhŕklo z nej zhnusene. „Je to ako filmová kulisa!“

	Miestnosť bez okien s umelými drevenými hradami na plafóne a s tmavočerveným kobercom vyzerala ešte nižšia, ako v skutočnosti bola. V jej strede kraľoval mohutný písací stôl z tmavého mahagónu. Okrem toho tam boli vysoké police s knihami, skrine na spisy, ťažký trezor, na stene zástava s hákovým krížom a viaceré zarámované fotografie Adolfa Hitlera a ďalších nacistických pohlavárov. Na rozdiel od hornej časti domu, ktorá pôsobila neosobne a takmer neobývane, v suteréne sa hromadili pozostatky a svedectvá dlhého ľudského života. Pia sa zahľadela na jeden z obrázkov a striaslo ju.

	„Na tejto fotke je osobné venovanie od Hitlera. Pripadám si ako v bunkri pod Ríšskym kancelárstvom.“

	„Prehľadajte písací stôl. Ak niekde nájdeme nejaké indície, tak práve tu.“

	„Rozkaz, môj vodca!“ postavila sa do pozoru.

	„To nie je na smiech.“ Poobzeral sa po preplnenej bezútešnej miestnosti, ktorá v ňom vyvolávala klaustrofóbiu. Kolegynino prirovnanie s bunkrom celkom sedelo. Kým ona si sadla za písací stôl a otvárala jednu zásuvku za druhou, Bodenstein za radom vyberal z regálov zakladače i fotoalbumy a listoval v nich.

	„Preboha, čo je toto?“ vstúpil Kroger z oddelenia zaistenia stôp.

	„Hrôzostrašné, však?“ Pia zdvihla zrak. „Keď si urobíte fotodokumentáciu, zabalíte mi to všetko? Nemám chuť trčať v tejto diere ani o sekundu dlhšie, než je nevyhnutné.“

	„Na to budeme potrebovať nákladiak.“ Policajt si bez nadšenia obzrel miestnosť a vystrúhal grimasu. V druhej zásuvke zhora Pia narazila na starostlivo zopnuté výpisy z účtov rozličných bánk. Herman Schneider dostával slušnú penziu, ale okrem toho na výpisoch zo švajčiarskej banky figurovala pravidelná platba päťtisíc eur mesačne. Aktuálny stav účtu bol stosedemdesiatdvatisíc eur.

	„Šéfe,“ ozvala sa Pia, „niekto mu mesačne posielal päťtisíc eur. Odosielateľom je KMF. Čo to je?“ Podala mu jeden z výpisov.

	„Kancelária ministra Frankfurtu,“ strelil Kroger.

	„Konto môjho fuhrera,“ zavtipkoval jeho kolega. Bodenstein cítil, ako v ňom narastá stiesnenosť, keďže súvislosť medzi oboma prípadmi sa nedala prehliadnuť. Pozvánka v kuchyni, platby od KMF, osudné číslo, ktoré páchateľ zanechal na miestach činu. Je načase navštíviť jednu veľmi váženú dámu, i keby to bola iba čistá náhoda.

	„KMF znamená Kaltensee Maschinenfabrik, je to skratka strojárskeho závodu rodiny Kaltenseeovcov,“ povedal Pii pritlmeným hlasom. „Schneider poznal Veru Kaltenseeovú. Rovnako ako Goldberg.“

	„Vidno, že mala vyberaných priateľov,“ utrúsila.

	„Nevieme, či skutočne išlo o jej priateľov,“ namietol. „Vera Kaltenseeová sa teší vzornej povesti, o ktorej ani najmenej nepochybujem.“

	„Goldbergova povesť bola tiež vzorná,“ odvetila chladne.

	„Čo tým chcete povedať?“

	„Že veci nemusia byť také, ako na prvý pohľad vyzerajú.“

	Zamyslene hľadel na bankové výpisy.

	„Obávam sa, že v Nemecku ešte žijú tisícky ľudí, ktorí v mladosti sympatizovali s nacistami alebo nimi dokonca boli. Odvtedy prešlo šesťdesiat rokov.“

	„To nič neospravedlňuje,“ namietla Pia a vstala. „Tento Schneider nebol iba sympatizantom. Bol plnokrvným nacistom. Len sa pozrite okolo seba.“

	„Nemôžeme však automaticky predpokladať, že pani Kaltenseeová vedela o nacistickej minulosti svojich dvoch známych,“ povedal Bodenstein a zhlboka vzdychol. Naplnilo ho temné tušenie. Nech je jej povesť akokoľvek bezchybná, len čo ju novinári namočia do hnedej omáčky, niečo sa na ňu nevyhnutne prilepí.

	Vystúpil z autobusu na parkovisku v Kônigsteine a pustil sa po pešej zóne. Mať peniaze bol dobrý pocit. Róbert Watkowiak si spokojne prezeral vo výkladoch svoj obraz a rozhodol sa, že ako prvé si z peňazí strýka Hermana dá opraviť zuby. S ostrihanými vlasmi a v obleku nevzbudzoval takú pozornosť – nikto z okoloidúcich sa za ním už neobzrel a nepokrútil hlavou. To bol ešte lepší pocit. Ak mal byť úprimný, mal plné zuby života, ktorý mu viac-menej nanútili. Potreboval posteľ, sprchu a pohodlie, na ktoré bol v minulosti zvyknutý. Už nemal chuť schovávať sa u Moni. Včera si opäť myslela, že bude žobroniť o nocľah u nej, ale sakramentsky sa zmýlila. Hoci bola obyčajná štetka, ktorá za peniaze dá každému, myslela si o sebe ktoviečo. Povedzme, že nevyzerá najhoršie, ale keď otvorí ústa, hneď je jasné, že je žena z ľudu, najmä ak má vypité. Pred niekoľkými týždňami ho pred kamošmi z vykričanej štvrte tak naštvala, že jej jednu vrazil. Potom konečne zavrela hubu. Odvtedy si udrel zakaždým, keď sa mu zachcelo, niekedy dokonca len tak, bez príčiny. Nevedel sa nasýtiť pocitu moci.

	Odbočil ku kúpeľnému parku a pokračoval popri Vile Borgnis k radnici. Už dlhší čas používal prázdny dom vedľa trafiky ako príležitostný útulok. Majiteľ mlčky znášal jeho prítomnosť. Všetko síce bolo zaprášené a špinavé, ale mal tam elektrinu, funkčný záchod aj sprchu – vždy lepšie, ako spať pod mostom.

	S povzdychom sa zvalil na matrac v izbe na poschodí, stiahol si z nôh topánky a vylovil z ruksaku plechovku piva, ktorú niekoľkými dúškami vyprázdnil. Hlasno si odgrgol. Potom ešte raz siahol do ruksaku a usmial sa, keď prstami nahmatal chladný kov. Starý nepostrehol, že si ju vzal. Pištoľ mala určite veľkú hodnotu. Pravé zbrane z druhej svetovej vojny sa predávali za šialené ceny. A našli sa blázni, ktorí vyhodili za zbrane, ktoré niekoho zabili, dva až tri razy toľko. Róbert vybral pištoľ a zasnene si ju prezeral. Jednoducho nemohol odolať. Zmocnil sa ho pocit, že jeho život sa mení k lepšiemu. Zajtra si dá vyplatiť šeky a zájde k zubárovi. Alebo pozajtra. Dnes večer ešte raz pôjde do vykričanej štvrte. Možno natrafí na toho chlapíka, čo obchoduje s vojenskými vecami.

	Bodenstein odbočil na križovatke vo Fischbachu doprava a pokračoval po diaľnici B 455 do Eppsteinu. Rozhodol sa porozprávať s Verou Kaltenseeovou skôr, než mu v tom šéf z taktických dôvodov zabráni. Počas jazdy premýšľal o žene, ktorá bezpochyby patrí k najvynikajúcejším osobnostiam kraja a ktorej prítomnosť dodala šmrnc každému podujatiu. Narodila sa ako barónka von Zeydlitz-Lauenburgová a pred mnohými rokmi ušla z východnému Pruská na západ s kufrom v ruke a s dieťaťom v náručí. O niečo neskôr sa vydala za Eugena Kaltenseeho, podnikateľa z Hofheimu, a spolu s ním pozdvihla rodinný strojársky závod na svetový koncern. Po mužovej smrti prevzala vedenie podniku a súčasne sa neúnavne angažovala v rozličných dobročinných organizáciách. Ako veľkorysá sponzorka a zberateľka peňažných príspevkov si získala veľkú úctu aj za hranicami Nemecka. Cez Nadáciu Eugena Kaltenseeho podporovala umenie, kultúru, ochranu životného prostredia aj pamiatok a pomáhala odkázaným ľuďom početnými sociálnymi projektmi, ktoré čiastočne sama iniciovala.

	Panské rodinné sídlo Kaltenseeovcov Múhlenhof sa ukrývalo v údolí medzi Eppsteinom a Lorsbachom za nepriehľadným živým plotom a vysokým čiernym železným plotom so zlatými hrotmi. Bodenstein zabočil na príjazdovú cestu; dvojkrídlová brána bola dokorán otvorená. V zadnej časti záhrady pripomínajúcej park stál panský dom, naľavo sa nachádzala historická stavba mlyna.

	„Och! Začínam im závidieť!“ zvolala Pia pri pohľade na sýtozelený trávnik, dokonale zastrihnuté kríky a starostlivo udržiavané kvetinové hriadky. „Ako to len dokážu?“

	„Majú armádu záhradníkov,“ utrúsil sucho Bodenstein. „Okrem toho si nemyslím, že tu behá po trávniku všakovaké zvieratstvo.“

	Pia sa pri jeho narážke usmiala. U nej doma na Birkenhofe boli stále nejaké zvieratá tam, kde nemali byť: psy v rybníku, kone v záhrade, kačky a husi na výzvednej výprave v dome. Pri poslednom výlete operencov v byte celé popoludnie odstraňovala z miestností zelenkavé kôpky. Našťastie Christoph v tomto ohľade nebol chúlostivý.

	Bodenstein zastavil auto pred schodiskom panského domu. Keď vystúpili a začali sa rozhliadať, spoza rohu domu vyšiel akýsi muž. Mal sivé vlasy a v dlhej úzkej tvári melancholické oči bernardína. Zrejme to bol záhradník, pretože bol oblečený v zelených pracovných nohaviciach a v ruke držal nožnice na strihanie ruží.

	„Hľadáte niekoho?“ Nedôverčivo si ich premeral. Komisár vytiahol služobný preukaz.

	„Sme z kriminálnej polície v Hofheime a chceme hovoriť s pani doktorkou Kaltenseeovou.“

	„Aha.“ Nekonečne dlho mu trvalo, kým vybral z vrecka nohavíc okuliare a dôkladne preštudoval preukaz. Potom sa na dvojicu zdvorilo usmial. „Keď okamžite nezavriem bránu, neverili by ste, aké sa tu dejú veci! Ľudia si myslia, že sme hotel alebo golfový klub.“

	„Tomu sa vôbec nečudujem,“ poznamenala Pia s pohľadom upretým na hriadky s kvitnúcimi trvalkami a ružami, aj na umelecky zastrihnuté buxusy. „Presne tak to tu vyzerá.“

	„Páčia sa vám?“ povedal muž polichotene.

	„Veľmi!“ prisvedčila Pia. „Ste na to sám?“

	„Občas mi pomôže syn,“ pripustil skromne, no jej obdiv si vychutnával plnými dúškami.

	„Poviete nám, kde nájdeme pani doktorku Kaltenseeovú?“ prerušil Bodenstein kolegyňu, aby sa nedala vtiahnuť do odborného rozhovoru o hnojení trávnika či ošetrovaní ruží.

	„Ale pravdaže.“ Muž sa previnilo usmial. „Hneď vás ohlásim. Akože sa voláte?“

	Policajt mu podal vizitku a záhradník vykročil ku dverám.

	„V porovnaní s parkom pôsobí dom pomerne ošumelo,“ skonštatovala Pia. Zblízka budova nevyzerala vôbec tak pansky a honosne ako z diaľky. Fľakatá omietka bola poškodená a opadávala, na mnohých miestach prerážalo murivo.

	„Dom z historického hľadiska nie je natoľko významný ako ostatné stavby,“ vysvetlil Bodenstein. „Usadlosť je známa predovšetkým mlynom, o ktorom je prvá zmienka z trinásteho storočia, ak si dobre spomínam. Do začiatku dvadsiateho storočia patril rodine Stolberg-Wernigerode, ktorá vlastnila aj hrad Eppstein, kým ho v roku 1929 nedarovala mestu Eppstein. Bratranec z rodu Wernigerode sa oženil s dcérou z rodu Zeydlitzovcov, a tak usadlosť prešla do vlastníctva Kaltenseeovcov.“

	Pia užasnuto hľadela na šéfa.

	„Čo je?“ opýtal sa.

	„Odkiaľ to všetko viete? A čo majú Wernige… veď viete, a Zeydlitzovci spoločné s Kaltenseeovcami?“

	„Vera Kaltenseeová je rodená Zeydlitz-Lauenburgová,“ poučil kolegyňu. „Zabudol som vám to povedať. Všetko ostatné je vlastiveda.“

	„No jasné,“ prikývla. „Takéto základné detaily sa ľudia s modrou krvou zrejme učia naspamäť popri násobilke.“

	„Zaznieva z vášho hlasu sarkazmus, či sa mi to iba zdá?“ opýtal sa s úškrnom.

	„Preboha, ako ste na to prišli?“ Pia zdvihla obe ruky. „Aha, už prichádza poddaný milostivej panej. Ako ju treba pozdraviť? Mám urobiť pukerlík?“

	„Ste nemožná, pani Kirchhoffová.“

	Marleen Ritterová, rodená Kaltenseeová, uprela zrak na jednoduchý zlatý prsteň na prstenníku svojej pravej ruky a usmiala sa. Ešte vždy sa jej krútila hlava z rýchlosti, akou sa jej život za posledné týždne a mesiace od základu zmenil k lepšiemu. Po rozvode s Marcom sa zmierila s tým, že až do smrti zostane sama. Po otcovi zdedila územčistú postavu, no ešte odstrašujúcejšie pre jej prípadných ctiteľov bolo amputované predkolenie. Ale nie pre Thomasa Rittera. Poznal ju už od detstva a zažil s ňou celú drámu: zakázaný románik s Robertom, nehodu s ťažkými následkami aj strašný spor, ktorý otriasol celou rodinou. Navštevoval ju v nemocnici, vozil ju po lekároch a na rehabilitáciu, keď rodičia nemali čas. Vždy našiel upokojujúce a povzbudzujúce slová pre nešťastné tučné dievča, akým vtedy bola. Áno, bezpochyby už vtedy sa doňho zaľúbila.

	Keď ho v decembri minulého roku náhodou opäť stretla, považovala to za Božie znamenie. Nevyzeral najlepšie, bol zanedbaný, ale ústretový a šarmantný ako vždy. Nikdy nevypustil z úst jediné hanlivé slovko o starej mame, hoci by mal dôvod nenávidieť ju. Nevedela presne, čo po osemnástich rokoch bolo príčinou roztržky medzi nimi, o tom v rodine len tajne špekulovali, no v každom prípade ju to mrzelo, lebo Thomas bol neobyčajný muž. Stará mama so svojimi konexiami sa postarala o to, aby vo Frankfurte nemal šancu nájsť si poriadne zamestnanie, zodpovedajúce jeho schopnostiam.

	Prečo jednoducho neodišiel z mesta a neskúsil šťastie niekde inde? Namiesto toho sa len tak-tak držal nad vodou ako novinár na voľnej nohe; jeho stiesnený byt vo Frankfurte-Niederrade bola obyčajná diera. Naliehala naňho, aby sa k nej presťahoval, ale on namietal, že jej nechce ostať visieť na krku. Veľmi ju to dojímalo. Neprekážalo jej, že sotva vlastnil viac ako to, čo mal na sebe. Nebola to jeho vina. Ľúbila ho z celého srdca, rada s ním trávila čas, rada sa s ním milovala. A tešila sa na ich spoločné dieťa. Nepochybovala o tom, že sa jej podarí Thomasa a starú mamu opäť zmieriť. Doteraz jej Vera ešte nič neodmietla. Ozval sa mobil špeciálnym zvonením, vyhradeným Thomasovi. Volal jej najmenej desaťkrát denne, aby sa opýtal, ako sa má.

	„Ako sa máš, zlatíčko? Čo porábate vy dvaja?“

	Usmiala sa pri narážke na bábätko v jej brušku.

	„Povaľujeme sa na gauči,“ odvetila. „Čítam si. A čo robíš ty?“

	V redakcii novín pracovali aj cez sviatky. Thomas dobrovoľne prebral prvomájovú službu namiesto kolegov, ktorí mali rodiny a deti. To bol celý on. Vždy ohľaduplný a obetavý.

	„Musím počkať ešte na dve aktuálne správy,“ vzdychol. „Je mi naozaj ľúto, že ťa dnes nechávam osamote, ale aspoň budem mať voľno cez víkend.“

	„Nerob si kvôli mne starosti. Je mi dobre.“

	Ešte chvíľku sa zhovárali, potom musel rozhovor ukončiť. Marleen si blažene obzerala prsteň na ruke. Oprela sa, zatvorila oči a hĺbala, aké šťastie ju v podobe tohto muža postretlo.

	Dr. Vera Kaltenseeová ich očakávala vo vstupnej hale. Bola to pestovaná dáma so snehobielymi vlasmi a čulými bledomodrými očami na opálenej tvári, do ktorej dlhý život vyryl sieť hlbokých vrások. Chodila nezvyčajne vzpriamene, jediný ústupok voči jej veku bola palička so striebornou hlavicou.

	„Poďte ďalej,“ vyzvala ich so srdečným úsmevom. Hlboký hlas sa jej trošku chvel. „Môj záhradník mi povedal, že so mnou chcete hovoriť v nejakej dôležitej veci.“

	„Áno, je to tak.“ Bodenstein jej podal ruku a opätoval úsmev. „Oliver von Bodenstein, hofheimská kriminálna polícia. A toto je kolegyňa Pia Kirchhofová.“

	„Tak vy ste ten šikovný zať mojej milej priateľky Gabriely,“ skonštatovala a skúmavo si ho prezerala. „Nevie si vás vynachváliť. Dúfam, že darček k narodeniu vašej dcérky sa vám hodil.“

	„Prirodzene. Srdečná vďaka.“ Ani pri najlepšej vôli si nemohol spomenúť na jej darček k Sophiinmu narodeniu, ale predpokladal, že Cosima poslala ďakovný list.

	„Dobrý deň, pani Kirchhoffová,“ obrátila sa k Pň a podala jej ruku. „Teší ma, že vás spoznávam.“

	Máličko sa predklonila.

	„Ešte nikdy som nestretla takú pôvabnú policajtku. Máte nádherné modré oči, moja milá!“

	Pia obyčajne na takéto komplimenty reagovala s nedôverou, no teraz jej proti vlastnej vôli polichotili a rozpačito sa zasmiala.

	Skôr očakávala, že táto prominentná, bohatá žena bude na ňu hľadieť zvrchu alebo jej nebude venovať pozornosť, preto bola milo prekvapená, ako prirodzene vystupuje.

	„Poďte ďalej!“ Stará dáma sa do nej zavesila, akoby boli staré známe, a viedla ich do salónu, kde na stenách viseli flámske gobelíny. Pred mohutným mramorovým kozubom stáli tri kreslá a stolík, ktoré napriek svojej nenápadnosti boli pravdepodobne cennejšie ako celé zariadenie Birkenhofu. Širokým pohybom ukázala na kreslá.

	„Prosím,“ povedala milo, „sadnite si. Môžem vám ponúknuť kávu alebo malé občerstvenie?“

	„Nie, ďakujeme,“ odmietol zdvorilo Bodenstein. Správa o úmrtí človeka sa oznamuje ľahšie postojačky ako pri šálke kávy.

	„Ako si želáte. Čo vás ku mne privádza? Zrejme to nebude čisto zdvorilostná návšteva, však?“ Ešte vždy sa usmievala, ale v očiach sa jej usadil ustarostený výraz.

	„Žiaľ, nie,“ pripustil Bodenstein.

	Z tváre starej dámy sa vytratil úsmev. Odrazu vyzerala dojímavo bezmocne. Sadla si do kresla a plná očakávania hľadela na Bodensteina ako školáčka na učiteľa.

	„Dnes ráno nás zavolali k mŕtvole Hermana Schneidera. V jeho dome sme našli dôkazy, že ste sa poznali, a preto sme tu.“

	„Preboha,“ šepla zhrozene a zbledla ako stena. Palička jej vypadla z ruky a prsty pravej ruky jej zovreli medailón na retiazke okolo krku. „Ako… teda… čo… čo sa stalo?“

	„Zastrelili ho v jeho dome.“ Bodenstein zdvihol paličku a podával jej ju, no ona na to nedbala. „Predpokladáme, že to urobil ten istý páchateľ, ktorý zavraždil Davida Goldberga.“

	„Ach, nie,“ vyrazila zo seba pridusený vzlyk a pritisla si ruku na ústa. Oči sa jej naplnili slzami, ktoré sa v pramienkoch spúšťali po vráskavých lícach. Pia vrhla vyčítavý pohľad na šéfa. Kľakla si pred starú dámu a súcitne ju chytila za ruku.

	„Je mi to ľúto,“ povedala ticho. „Prinesiem vám pohár vody?“

	Vera Kaltenseeová sa snažila vzchopiť a napriek slzám sa usmiala.

	„Ďakujem vám, moja zlatá,“ šepla. „To by bolo od vás milé. Na servírovacom stolíku by mal byť džbán.“

	Pia podišla k stolíku, na ktorom stáli rozličné liehoviny a poháriky prevrátené hore dnom. Keď jej podala pohár s vodou, stará dáma sa vďačne usmiala a odpila si.

	„Môžeme vám položiť zopár otázok, alebo by ste boli radšej, keby sme to nechali na neskôr?“ opýtala sa policajtka.

	„Ale nie… už mi je lepšie.“ Z vrecka na kašmírovom svetríku vytiahla snehobielu vreckovku, ľahkými dotykmi si vysušila slzy a smrkla. „Je to šok, keď sa dozviete niečo také. Herman je… teda bol… náš dlhoročný blízky rodinný priateľ. A musel zomrieť takým strašným spôsobom!“

	Oči jej znovu zaliali slzy.

	„V dome pána Schneidera sme našli pozvánku na vaše narodeniny,“ povedala Pia. „Navyše KMF pravidelne prispievala na jeho účet vo švajčiarskej banke.“

	Stará dáma prikývla. Už sa spamätala a hovorila tichým, ale pevným hlasom: „Herman bol dávny priateľ môjho zosnulého muža,“ vysvetlila. „Po odchode do dôchodku sa stal poradcom našej švajčiarskej sesterskej spoločnosti KMF Suisse. Predtým bol daňovým poradcom a jeho skúsenosti i rady sme si veľmi cenili.“

	„Čo viete o pánu Schneiderovi a jeho minulosti?“ opýtal sa Bodenstein, ešte vždy s paličkou v ruke.

	„Služobnej či súkromnej minulosti?“

	„Najlepšie jednej i druhej. Hľadáme človeka, ktorý mal dôvod zabiť ho.“

	„To si ani pri najlepšej vôli nedokážem predstaviť.“ Rozhodne pokrútila hlavou. „Bol to veľmi milý človek. Po manželkinej smrti žil v dome celkom sám, hoci nebol najzdravší. No nechcel ísť do domova dôchodcov.“

	Pia si domyslela prečo. Tam by nemohol pozerať filmové žurnály, ani si zavesiť na stenu ručne podpísanú fotografiu Adolfa Hitlera. No nepovedala nič.

	„Ako dlho ste ho poznali?“

	„Veľmi dlho. Bol to dobrý priateľ môjho zosnulého manžela Eugena.“

	„Poznal aj pána Goldberga?“

	„Áno, prirodzene.“ Stará dáma bola trošku zmätená. „Prečo sa pýtate?“

	„Na oboch miestach činu sme našli rovnaké čísla,“ vysvetlil Bodenstein. „16145. Boli nakreslené do krvi obete a mohli by naznačovať súvislosť medzi oboma vraždami.“

	Vera Kaltenseeová neodpovedala okamžite. Rukami zovrela operadlo kresla. Na tvári sa jej mihol výraz, ktorý Piu prekvapil.

	„16145?“ zopakovala zamyslene. „Čo to znamená?“

	Kým Bodenstein stačil otvoriť ústa, do salónu vstúpil akýsi muž. Bol vysoký a štíhly, takmer vychudnutý. V obleku, s hodvábnym šálom, strniskom a prešedivenými vlasmi po plecia pôsobil dojmom obstarožného divadelného herca. Prekvapene pozrel najprv na Bodensteina, potom na Piu a napokon na Veru. Pia si bola istá, že ho už niekde videla.

	„Nevedel som, že máš návštevu, mama,“ povedal a zvrtol sa na odchod. „Prepáč, že som ťa vyrušil.“

	„Zostaň tu!“ Jej hlas bol ostrý, ale usmiala sa, keď sa znovu obrátila k policajtom. „To je môj najstarší syn Elard. Býva so mnou v dome.“

	Potom pozrela na syna.

	„Elard, to je hlavný komisár von Bodenstein z hofheimskej kriminálnej polície, Gabrielin zať. A to je jeho kolegyňa… prepáčte, nezapamätala som si vaše meno.“

	Kým Pia stihla odpovedať, slova sa ujal Elard Kaltensee. Jeho chrapľavý hlas mal príjemný melodický zvuk. „Pani Kirchhoffová,“ ohromil ju svojou fenomenálnou pamäťou na mená. „Prešiel nejaký deň odvtedy, čo sme sa naposledy stretli. Ako sa má manžel?“

	Profesor Elard Kaltensee, pomyslela si Pia. Pravdaže ho pozná! Bol historik dejín umenia a dlhoročný dekan fakulty na Frankfurtskej univerzite. S Henningom, ktorý ako zástupca riaditeľa ústavu súdnej medicíny takisto patril k učiteľom univerzity, príležitostne navštevovala podujatia, na ktorých sa zúčastňoval aj on. Spomenula si, čo sa o ňom pošuškávalo: že nepohrdne mladým mäskom a najradšej má mladé umelkyne. Teraz mal isto vyše šesťdesiat, ale určitým spôsobom bol ešte stále príťažlivý.

	„Ďakujem.“ Zamlčala, že s Henningom sú už dva mesiace rozvedení. „Má sa dobre.“

	„Zavraždili Hermana,“ vyhŕkla Vera Kaltenseeová. Znovu sa jej rozochvel hlas. „Preto je tu polícia.“

	„Ale čo?“ začudoval sa jej syn. „A kedy?“

	„Minulú noc,“ odpovedal Bodenstein. „Zastrelili ho na chodbe jeho domu.“

	„To je strašné.“ Profesor Kaltensee prijal správu bez viditeľného pohnutia, preto jej zišlo na um, či náhodou nevie o jeho nacistickej minulosti. Nä to sa ho však nemohla spýtať. Aspoň nie hneď.

	„Vaša matka nám prezradila, že pán Schneider bol dobrým priateľom vášho zosnulého otca,“ pokračoval Bodenstein. Pia si všimla, že Elard vrhol krátky pohľad na matku. Zdalo sa jej, akoby v ňom postrehla pobavenie.

	„Asi to tak bude,“ odvrkol.

	„Predpokladáme súvislosť s vraždou Davida Goldberga,“ vysvetľoval komisár. „Na oboch miestach činu sme natrafili na číslo, ktoré je pre nás hádankou. Do krvi obetí niekto napísal číslo 16145.“

	Vera Kaltenseeová pridusene vzdychla.

	„16145?“ zopakoval jej syn zamyslene. „To by mohlo…“

	„Ach, to je strašné! Je toho na mňa priveľa!“ vykríkla zrazu stará dáma a pravou rukou si zakryla oči. Chudé plecia sa jej natriasali, ako hlasno vzlykala. Bodenstein ju súcitne chytil za druhú ruku a ticho navrhol, aby rozhovor odložili na neskôr. Pia sledovala jej syna. Ten neurobil nič, aby utíšil matku, ktorej vzlyky prešli do hysterického plaču. Podišiel k servírovaciemu stolíku a s kamennou tvárou si nalial koňak. V očiach mal výraz, ktorý by označila za opovržlivý.

	Keď začul kroky z opačnej strany dverí, srdce sa mu rozbúchalo a o krok ustúpil. Nato sa prudko otvorili. Pohľad na Katharinu mu ako vždy vyrazil dych. Mala oblečené ružové ľanové šaty a biele sako, lesklé čierne vlasy jej vo veľkých kučerách padali na plecia a obraz dotvárali do hneda opálené dlhé nohy.

	„Ahoj, chrobáčik. Ako sa máš?“ Thomas Ritter sa prinútil k úsmevu a podišiel k nej. Chladne si ho premerala od hlavy po päty.

	„Chrobáčik,“ zopakovala posmešne. „Chceš ma nasrať?“

	Aká bola pekná, taká vedela byť vulgárna. No práve to ju robilo takou príťažlivou. Naľakane premýšľal, či sa odniekiaľ mohla dozvedieť o Marleen, no potom myšlienku zavrhol. Celé týždne bola buď vo vydavateľstve v Zurichu, alebo na Mallorce, nemala to odkiaľ vedieť.

	„Poď ďalej.“ Zvrtla sa a on za ňou vykročil cez priestranný byt na strešnú terasu. Blyslo mu hlavou, že sa pravdepodobne kráľovský pobaví, keď sa dozvie o jeho kúsku. Pokiaľ ide o rodinu Kaltenseeovcov, zhodli sa vo svojej pomstychtivosti. No nebolo mu najlepšie pri pomyslení, že sa s ňou bude smiať na Marleen.

	„Tak teda,“ zastala a nevyzvala ho, aby si sadol, „urobil si pokroky? Môj obchodný šéf začína byť netrpezlivý.“

	Zaváhal.

	„Ešte nie som spokojný s prvou kapitolou,“ priznal. „Vzbudzuje dojem, akoby sa Vera v roku 1945 objavila vo Frankfurte z ničoho nič. Nemám fotky z minulosti, nijaké rodinné podklady – jednoducho nič! Doteraz sa rukopis číta ako životopis hociktorého prominenta.“

	„Povedal si mi predsa, že máš v zálohe nejaký horúci zdroj informácií!“ Katharina Ehrmannová nazlostene zvraštila čelo. „Mám pocit, že ma vodíš za nos.“

	„Určite nie,“ odvetil zamračene. „Naozaj! No Elard sa mi vyhýba, nechce sa so mnou stretnúť.“

	Nad kônigsteinským starým mestom sa klenula žiarivo modrá obloha, ale Ritter nemal čas kochať sa neobyčajným výhľadom z terasy na zrúcaninu hradu z jednej strany a Vilu Andreae z druhej strany.

	„Tvojím zdrojom je Elard?“ pokrútila hlavou. „To si mi mohol povedať hneď.“

	Zavŕtala sa doňho pohľadom.

	„Tak či onak,“ usúdila napokon. „Použi to, čo som ti rozprávala. To je samo osebe dostatočná bomba!“

	Prikývol a zahryzol si do spodnej pery.

	„Mám jeden drobný problém,“ povedal v rozpakoch.

	„Koľko potrebuješ?“ opýtala sa ho s nehybnou tvárou.

	Chvíľku váhal a potom vzdychol.

	„Päťtisíc by mi pomohlo z najhoršieho.“

	„Dostaneš peniaze, ale pod jednou podmienkou.“

	„Akou?“

	Kŕčovito sa usmiala.

	„Knihu dokončíš v priebehu troch týždňov. Musí vyjsť najneskôr začiatkom septembra, keď sa moja najmilšia priateľka Jutta postaví na čelo kandidátky.“

	Tri týždne! Prikročil k zábradliu terasy. Ako sa len mohol dostať do tejto bezvýchodiskovej situácie? Jeho život bol v najlepšom poriadku, kým ho v návale velikášstva neopustil zdravý rozum. Keď oboznámil Katharinu s nápadom napísať Verin odhaľujúci životopis, ešte netušil, aké nadšenie to vyvolá u Juttinej bývalej najlepšej priateľky.

	Katharina Jutte nikdy neodpustila, ako chladnokrvne ju vtedy odbila, dychtila po pomste, hoci jej to nebolo treba. Krátke manželstvo so švajčiarskym vydavateľom Beatom Ehrmannom sa jej z finančného hľadiska viac než vyplatilo. Starý pán osudovo precenil svoje telesné sily a necelé dva roky po svadbe podľahol infarktu medzi stehnami svojej najlepšej redaktorky. Katharina všetko zdedila: peniaze, nehnuteľnosti aj vydavateľstvo. No tŕň poníženia z Juttinej žiarliveckej intrigy sa zavŕtal poriadne hlboko. Navnadila Thomasa na milióny, ktoré by mu mohol priniesť škandalózny životopis jednej z najznámejších nemeckých žien súčasnosti. A pre túto vidinu prišiel o všetko, čo si vážil: o prácu, rešpekt i budúcnosť. Vera sa totiž dozvedela o jeho pláne a prepustila ho. Odvtedy upadal, stal sa spoločenským vydedencom, žil viac-menej z Katharininej finančnej podpory, chodil do práce, ktorú z hĺbky srdca nenávidel a vlastnými silami sa zo svojho položenia nedokázal vymotať. Tajný sobáš s Marleen, ktorý mu v slepej pomstychtivosti pripadal taký skvelý, sa medzičasom ukázal ako ďalšia pasca. Niekedy vôbec nevedel, čo komu smie povedať.

	„Každý deň si musím vymýšľať nové výhovorky, prečo si mi ešte neodovzdal ten prekliaty rukopis,“ povedala nezvykle tvrdo Katharina. „Konečne chcú vidieť výsledky, veď ti už mesiace strkáme do zadku peniaze.“

	„O tri týždne dostaneš kompletný rukopis,“ sľúbil jej rýchlo. „Musím prepísať začiatok, lebo som nezískal informácie, v ktoré som dúfal. Ale máš pravdu, tá vec s Eugenom Kaltenseeom je dostatočná bomba.“

	„To dúfam – v tvojom záujme.“ Naklonila hlavu. „No záleží na tom aj mne. Hoci je to moje vydavateľstvo, musím skladať účty svojim obchodným partnerom.“

	Thomas si nasadil sladký úsmev. Plne si uvedomoval účinok svojho zovňajšku. Skúsenosti mu hovorili, že v sebe má niečo, pre čo mu ženy ležia pri nohách. Ani pekná Katharina nebola výnimkou.

	„Poď ku mne, chrobáčik.“ Oprel sa o zábradlie a vystrel k nej ruky. „Odložme obchody na neskôr. Chýbala si mi.“

	Ešte chvíľku sa hrala na odmietavú, potom zmäkla a opätovala mu úsmev.

	„V hre sú milióny,“ pripomenula mu tichým hlasom. „Naši právnici našli možnosť, ako obísť zákon, a tak kniha vyjde vo Švajčiarsku.“

	Prisal sa perami na jej štíhly krk a keď sa k nemu žiadostivo pritisla, zacítil zreteľný pohyb v podbrušku. Po nudnom, opatrnom sexe s Marleen ho vzrušila myšlienka na brutálnu nespútanosť, ktorou ho Katharina privádzala na pokraj fyzických síl.

	„Dobre teda,“ zamrmlala a rozopla mu opasok, „sama sa porozprávam s Elardom. Zatiaľ mi nikdy nič neodmietol.“

	„Všimli ste si, ako zareagovala, keď ste spomenuli to číslo?“ opýtala sa Pia na ceste z Muhlenhofu na komisariát v Hofheime. Celý čas premýšľala o pocite, ktorý sa na zlomok sekundy odrazil na Verinej tvári. Bol to strach? Nenávisť? Hrôza? „A ako sa zhovárala so synom, tak… panovačne.“

	„Nič som si nevšimol,“ pokrútil hlavou Bodenstein. „A keby aj reagovala čudne, je to pochopiteľné. Oznámili sme jej predsa, že zastrelili starého rodinného priateľa. Odkiaľ vlastne poznáte jej syna?“

	Pia mu to porozprávala. „Správa o Schneiderovej smrti ním ani nepohla,“ dodala. „Nešokovala ho.“

	„A čo z toho usudzujete?“

	„Nič.“ Mykla plecom. „Nanajvýš to, že jeho ani Goldberga obzvlášť neobľuboval. Nedostal zo seba ani slovko útechy pre matku.“

	„Možno si myslel, že má dosť súcitu od nás,“ zaškľabil sa posmešne. „Už som sa obával, že aj vám vyhŕknu slzy.“

	„Máte pravdu, dočerta. Viem, bolo to neprofesionálne,“ pripustila zdrvene. Hnevala sa, že starej dáme dovolila, aby si ju omotala okolo prsta. Za normálnych okolností si zachovávala odstup a slzy v nej nevyvolávali ľútosť. „Čo už, vzlykajúce bielovlasé babičky sú mojou Achillovou pätou.“

	„Ale čo?“ Pobavene na ňu zboku pozrel. „A ja som si doteraz myslel, že vašou Achillovou pätou sú psychicky labilní mladí muži z dobrých rodín, obvinení z vraždy.“

	Pochopila narážku na Lukasa van den Berga, ale mala prinajmenšom takú dobrú pamäť ako jej kolega.

	„Kto sedí v sklenom domčeku, nemal by hádzať kameňmi,“ odvetila s úškrnom. „Keď už hovoríme o svojich slabostiach, mám v živej pamäti istú veterinárku a jej pôvabnú dcéru, ktorá…“

	„Dobre, dobre,“ prerušil ju prudko. „S vami sa fakt nedá žartovať.“

	„Ani s vami.“

	Zabzučal autotelefón. Ostermann im oznamoval, že získali povolenie na pitvu Schneiderovej mŕtvoly. Okrem toho mal zaujímavé novinky z kriminálneho laboratória vo Wiesbadene. Kolegovia zo Spolkového kriminálneho úradu sa tak veľmi usilovali zamiesť prípad pod koberec, že v náhlivosti zabudli na stopy z laboratória.

	„Mobilný telefón, ktorý sa našiel v záhone pri dverách Goldbergovho domu, patril istému Robertovi Watkowiakovi,“ referoval Ostermann. „Máme ho v evidencii aj s odtlačkami prstov. Je to náš starý známy, ktorý má zrejme ambície postupne porušiť každý paragraf trestného zákonníka. V jeho zbierke ešte chýba vražda. Inak má toho za sebou dosť: krádeže v obchodoch, ublíženie na zdraví, lúpežné prepadnutie, opakované prehrešky proti zákonu o omamných látkach, vedenie motorového vozidla bez vodičského oprávnenia, viacnásobné odňatie vodičského preukazu pre alkohol za volantom, pokus o znásilnenie, a tak ďalej.“

	„Predvolajte ho na komisariát,“ prikázal Bodenstein.

	„Nie je to také jednoduché. Odkedy ho pred pol rokom prepustili z väzenia, nemá trvalé bydlisko.“

	„A kde sa zdržiaval naposledy? Viete adresu?“

	„Práve to je zaujímavé. Ešte stále je prihlásený v sídle rodiny Kaltenseeovcov“ odvetil Ostermann.

	„Ako to?“ začudovala sa Pia.

	„Možno preto, lebo je nemanželským synom starého Kaltenseeho,“ vysvetlil Ostermann. Pia vrhla na kolegu rýchly pohľad. Je to náhoda, že sa znovu vynára meno Kaltensee? Zazvonil jej mobil. Hoci nepoznala číslo na displeji, rozhovor prijala.

	„Ahoj, Pia, ja som,“ počula hlas kamarátky Miriam. „Neruším ťa?“

	„Nie, ani náhodou,“ odvetila. „Čo máš nové?“

	„Vedela si už v sobotu večer, že Goldberg je mŕtvy?“

	„Áno, ale nesmela som ti to prezradiť.“

	„Božemôj. Kto mohol zastreliť starca ako on?“

	„To je dobrá otázka, na ktorú ešte ani my nemáme odpoveď,“ odvetila Pia. „Vyšetrovanie jeho prípadu nám vzali. Deň po smrti prišiel jeho syn s posilou z amerického konzulátu a z ministerstva vnútra a prevzal si otcovo telo. Trošku nás to zaskočilo.“

	„Nuž, možno preto, že nepoznáte naše pohrebné rituály,“ usúdila Miriam po krátkej prestávke. „Jeho syn Sal je ortodoxný. Podľa židovského zvyku má byť mŕtvy pochovaný v deň smrti.“

	„Aha.“ Pia pozrela na kolegu, ktorý ukončil rozhovor s Ostermannom, a priložila si ukazovák k ústam. „Už ho teda pochovali?“

	„Áno, hneď v pondelok. Na židovskom cintoríne vo Frankfurte. Po uplynutí šivy sa ešte bude konať oficiálna rozlúčka so zosnulým.“

	„Šivy?“ opýtala sa Pia nechápavo. Toto slovo poznala ako meno hinduistického boha.

	„Šiva je hebrejské slovo a znamená sedem,“ vysvetľovala Miriam. „Označuje sa ním sedemdňové obdobie smútku, ktoré nasleduje po pohrebe. Sal Goldberg s rodinou dovtedy zostanú vo Frankfurte.“

	Zrazu policajtke niečo napadlo.

	„Kde si teraz?“ opýtala sa priateľky.

	„Doma,“ odvetila. „Prečo?“

	„Mala by si čas stretnúť sa so mnou? Musím ti niečo porozprávať.“

	Elard Kaltensee stál pri okne na prvom poschodí a pozoroval bratovo auto, ktoré práve prefrčalo cez bránu a zastalo pred domom. S trpkým úsmevom odstúpil od obloka. Vera vynaložila značné úsilie, aby získala kontrolu nad situáciou, lebo útoky sa kopili a i on na tom niesol istú vinu. Nepoznal síce význam toho čísla, ale mal podozrenie, že matka áno. Záchvatom plaču, čo u nej bolo celkom nezvyčajné, sa šikovne vyhla ďalším otázkam policajtov a okamžite vzala do rúk opraty. Sotva vyšetrovatelia odišli, zatelefonovala Siegbertovi, ktorý všetko nechal tak a zaraz sa vybral za matkou. Elard si vyzul topánky, vyzliekol sako a zavesil ho na vešiak.

	Prečo si ho tá policajtka, Kirchhoffova žena, tak čudne prezerala? S povzdychom si sadol na okraj postele, vnoril tvár do rúk a pokúšal sa spomenúť na detaily rozhovoru. Povedal niečo nevhodné, správal sa nápadne? Vzbudil u policajtky podozrenie? Ak áno, čím? Cítil sa mizerne. Prišlo ďalšie auto. Ako inak, Vera sem nakomandovala aj Juttu. Onedlho ho zavolá dolu na rodinnú poradu. Pomaly sa mu vyjasnievalo, že nebol dosť opatrný a spravil obrovskú chybu. Pri myšlienke na to, čo sa môže stať, keď na to prídu, mu zovrelo srdce. No nemalo zmysel niekam sa zašiť. Musí žiť ako doteraz a tváriť sa akoby nič. Vyľakane sa strhol, keď mu nečakane hlasno zazvonil mobil. Na jeho prekvapenie to bola Katharina Ehrmannová, Juttina najlepšia kamarátka.

	„Ahoj, Ellard,“ povedala veselo. „Ako sa máme?“

	„Katharina!“ Elard sa usiloval pôsobiť uvoľnene. „Už dávno si sa neozvala. Čomu vďačím za tvoj telefonát?“

	Mal ju celkom rád, príležitostne sa stretávali na kultúrnych podujatiach vo Frankfurte alebo pri spoločenských príležitostiach.

	„Nebudem chodiť okolo horúcej kaše,“ povedala. „Potrebujem tvoju pomoc. Mohli by sme sa stretnúť?“

	Naliehavý podtón jej hlasu zosilnil nepríjemný pocit v ňom.

	„Momentálne to nejde,“ odvetil vyhýbavo. „Máme tu krízovú poradu.“

	„Počula som, že zastrelili starého Goldberga.“

	„Naozaj?“ Čudoval sa, ako sa o tom mohla dozvedieť. V novinách sa správa o vražde strýka Josiho neobjavila. Možno jej to povedala Jutta.

	„Asi vieš, že Thomas píše knihu o tvojej matke,“ pokračovala. Mlčal, no jeho zlý pocit narastal. Pravdaže vedel o chorom nápade s knihou, ktorá bola príčinou početných rodinných konfliktov. Najradšej by rozhovor prerušil, ale nič by to neprinieslo. Katharina Ehrmannová bola známa svojou vytrvalosťou. Nedá pokoj, kým nedostane, čo chce.

	„Určite si počul, aké kroky proti tomu podnikol Siegbert.“

	„Áno, pravdaže. Prečo ťa to zaujíma?“

	„Lebo kniha má vyjsť v mojom vydavateľstve.“

	Táto novinka mu na chvíľku vyrazila dych.

	„Vie o tom jutta?“ opýtal sa napokon.

	Katharina sa rozosmiala.

	„Čo ja viem? Na tom však nezáleží. Ide o obchod. Životopis tvojej matky môže priniesť milióny. V každom prípade chceme knihu predstaviť na októbrovom knižnom veľtrhu, no ešte nám chýbajú dôležité zákulisné informácie. Verím, že ich môžeme získať od teba.“

	 

	Elard zmeravel. Ústa mu zrazu vyschli a ruky zalial pot.

	„Neviem, čo máš na mysli,“ povedal chrapľavo. Ako je možné, že o tom vie? Žeby jej to povedal Ritter? Ak to porozprával jej, tak komu ešte? Ach, keby bol tušil, aké to bude mať následky, nebol by si pálil prsty!

	„Samozrejme, že vieš!“ Hlas jej ochladol o niekoľko stupňov. „Nerob fóry, Elard! Nikto sa nedozvie, že si nám pomohol. Aspoň o tom popremýšľaj. Môžeš mi kedykoľvek zavolať.“

	„Musím skončiť.“ Zložil bez slovka rozlúčky. Srdce mu divoko tĺklo, obchádzal ho závrat. Kŕčovito sa snažil usporiadať si myšlienky. Ritter jej zrejme všetko vytáral, hoci sa zaprisahal, že bude držať jazyk za zubami. V predsieni pri dverách bolo počuť kroky, energické klopkanie vysokých opätkov mohlo patriť len Jutte. Bolo neskoro, aby sa nenápadne vytratil. Mal to urobiť už dávno.

	Pia s Miriam sa stretli v bistre na Schillerstrasse, ktoré bolo od otvorenia pred necelými dvoma mesiacmi tajným tipom frankfurtskej gastronomickej smotánky. Objednali si špecialitu podniku: grilované hamburgery z mäsa šťastných kráv z pohoria Rhôn. Miriam horela zvedavosťou, preto kamarátka hneď prešla k veci.

	„Počuj, Miri, všetko, o čom teraz budeme hovoriť, je absolútne dôverné. Nesmieš to pred nikým spomenúť, inak budem mať na krku malér storočia.“

	„Nepoviem ani slovo.“ Zdvihla ruku ako pri prísahe. „Sľubujem.“

	„Dobre.“ Pia sa k nej naklonila a stíšila hlas. „Ako dobre si poznala Goldberga?“

	„Zopár ráz som sa s ním stretla. Odkedy si pamätám, chodil k nám na návštevy, keď bol vo Frankfurte,“ odvetila po krátkom rozmýšľaní. „Stará mama sa kamarátila s jeho ženou Sárou, a teda aj s ním. Už tušíte, kto ho zavraždil?“

	„Nie,“ priznala Pia. „Už to nie je naša vec. A ak mám byť úprimná, neverím, že príchod jeho syna v sprievode amerického generálneho konzula, ľudí zo Spolkového kriminálneho úradu, zo CIA a z ministerstva vnútra súvisí iba so židovskými pohrebnými rituálmi.“

	„CIA? Spolkový kriminálny úrad? To nemyslíš vážne!“ Miriam sa nevedela vynačudovať.

	„Predstav si, vzali nám ten prípad. A nazdávame sa, že poznáme dôvod. Goldberg mal temné tajomstvo a nie je v záujme jeho syna či priateľov, aby vyšlo na povrch.“

	„Rozprávaj,“ súrila ju Miriam. „Aké tajomstvo? Počula som, že robil dosť pochybné obchody, ale to sa dá povedať o mnohých. Azda zastrelil Kennedyho?“

	„To nie,“ pokrútila hlavou. „Bol členom SS.“

	Miriam na ňu vyvalila oči, potom sa pochybovačne zasmiala.

	„O tom sa nežartuje!“ upozornila ju. „Povedz mi pravdu.“

	„To je pravda. Pri obhliadke jeho tela sme na ľavom ramene našli vytetovanú krvnú skupinu, ako mávali príslušníci SS. Niet o tom pochýb.“

	Miriam zamrzol úsmev na tvári.

	„To tetovanie je holý fakt,“ pokračovala Pia triezvo. „Niekto sa v minulosti pokúsil odstrániť ho, no v podkožnom tkanive bolo jasne vidieť písmená AB. Bola to jeho krvná skupina.“

	„Áno, ale to nie je možné, Pia!“ Miriam pokrútila hlavou. „Stará mama ho poznala šesťdesiat rokov, každý ho tu poznal! Venoval kopu peňazí židovským inštitúciám a zasadzoval sa o zmierenie Nemcov a Židov. Je vylúčené, aby bol predtým nacista.“

	„A čo ak ním skutočne bol?“ dala na zváženie Pia. „Čo ak v skutočnosti nebol tým, za koho sa vydával?“

	Miriam na ňu mlčky hľadela a hrýzla si spodnú peru.

	„Môžeš mi pomôcť,“ pokračovala Pia. „V ústave, kde pracuješ, máš iste prístup k údajom a podkladom o židovskom obyvateľstve vo východnom Prusku. Mohla by si niečo zistiť o jeho minulosti.“

	Pozrela na priateľku a doslova videla, ako jej mozog pracuje na plné obrátky. Myšlienka, že muž ako Dávid Goldberg skrýval celé desaťročia neuveriteľné tajomstvo, bola taká neslýchaná, že si na ňu musela zvyknúť.

	„Dnes ráno našli mŕtvolu muža menom Herman Schneider,“ pokračovala Pia ticho. „Zavraždili ho v jeho dome výstrelom do zátylku, rovnako ako Goldberga. Mal takmer deväťdesiat rokov a žil sám. Jeho pracovňa v suteréne vyzerá ako Hitlerova kancelária v ríšskom sneme, so zástavou s hákovým krížom a osobne podpísanou fotografiou vodcu. Strach a hrôza, to ti poviem. Zistili sme, že Schneider, rovnako ako Goldberg, sa priatelil s Verou Kaltenseeovou.“

	„S Verou?“ Miriam vytreštila oči. „Tú dobre poznám! Už roky prispieva do Centra proti vyhnanstvu. Každý vie, ako nenávidela Hitlera a tretiu ríšu. Nedopustí, aby jej priateľov označovali za bývalých nacistov.“

	„To ani nechceme,“ snažila sa ju upokojiť Pia. „Nikto netvrdí, že vedela o Goldbergovej či Schneiderovej minulosti. Ale tí traja sa poznali veľmi dlho a dobre.“

	„Nezmysel,“ zamrmlala Miriam. „To musí byť nejaký omyl!“

	„Pri telách sme našli číslo, ktoré páchateľ napísal krvou obetí. 16145,“ pokračovala Pia. „Nevieme, čo znamená, ale je isté, že oboch zastrelila tá istá osoba. Mám pocit, že motív vrážd treba hľadať v ich minulosti. Preto som ťa chcela poprosiť, aby si mi pomohla.“

	Miriam neodtrhla zrak od kamarátkinej tváre. Oči sa jej leskli vzrušením a líca jej blčali.

	„Môže to byť dátum,“ povedala po chvíli. „16. január 1945.“

	Pia zacítila v tele nával adrenalínu a prudko vstala. To je ono! Ako to, že na to neprišla sama? Členské číslo, číslo účtu či telefónne číslo – šialený nápad! Čo sa prihodilo 16. januára 1945? A kde? Ako to súvisí so Schneiderom a s Goldbergom? No predovšetkým: kto o tom mohol vedieť?

	„Ako by sme sa mohli dozvedieť viac?“ opýtala sa Pia. „Goldberg pochádzal z východného Pruská, presne ako Vera Kaltenseeová, Schneider je z Porúria. Možno sú niekde archívy s informáciami.“

	Miriam prikývla. „Samozrejme, že sú. Pre východné Prusko je to Tajný štátny archív straníckej kancelárie v Berlíne, mnohé nemecké podklady sa nachádzajú aj v databáze na internete. Okrem toho na matrike v Berlíne sú zhromaždené všetky matričné listiny z východného Pruská, ktoré sa podarilo zachrániť. Týkajú sa najmä židovského obyvateľstva, pretože v roku 1939 sa konalo dosť podrobné sčítanie ľudu.“

	„Dievča, to by bola šanca!“ zvolala nadšene Pia. „Dovolia mi do nich nazrieť?“

	„Ako policajtke hádam áno,“ usúdila Miriam. No Pia si vzápätí uvedomila, že také jednoduché to nebude.

	„Vraždu Goldberga nesmieme oficiálne vyšetrovať,“ poznamenala sklamane. „A momentálne nemôžem šéfa požiadať o dovolenku, aby som mohla odcestovať do Berlína.“

	„Mohla by som tam ísť ja,“ navrhla Miriam. „Nemám veľa práce. Projekt, na ktorom som pracovala posledné mesiace, je hotový.“

	„Naozaj by si to spravila? To by bolo super!“

	Miriam sa usmiala, potom však zvážnela.

	„Pokúsim sa dokázať, že Goldberg nebol nacista,“ povedala a chytila Piu za ruku.

	„Pre mňa za mňa,“ uškrnula sa. „Hlavná vec, že sa dozvieme niečo o tom čísle.“

	 


Streda 2. mája 2007

	 

	FRANK BEHNKE BOL NAMRZENÝ. VČERAJŠIA EUFÓRIA z vynikajúceho jedenásteho miesta, ktoré obsadil na cyklistických pretekoch „Okolo Henningskej veže“, sa vytratila do nenávratná. Dohonila ho sivá každodennosť – na stole ležala ďalšia vražda. Dúfal, že hluché obdobie ešte nejaký čas potrvá a on bude odchádzať domov načas. Na rozdiel od neho sa kolegovia s nadšením vrhli do práce, akoby sa nevedeli dočkať nadčasov a pracovných víkendov. Fachingerová a Ostermann nemajú rodiny a šéfova manželku patrí k tým, ktoré všetko zariadia samé. Hasseho žena je rada, keď muža nemá doma, a Kirchhoffovú zrejme už prešla prvá vlna zaľúbenosti s novým chlapom a bola celá nadržaná, aby sa blysla pred šéfom. Ani jeden z nich nemal šajnu, aké problémy má na krku on! Keď sa po uplynutí pracovného času zberal domov, musel čeliť odsudzujúcim pohľadom kolegov.

	Sadol si za volant ojazdeného služobného auta a s bežiacim motorom čakal na Kirchhoffovú. Vec mohol vybaviť aj sám, ale šéf trval na tom, aby šiel s kolegyňou. Na jednom z pohárov, ktoré našli v pivnici zavraždeného Hermana Schneidera, boli odtlačky prstov Róberta Watkowiaka, a jeho mobil ležal pri Goldbergových dverách. Nemohla to byť náhoda, preto s ním Bodenstein chcel hovoriť. Ostermann sa informoval a zistil, že už niekoľko mesiacov býva u istej ženy v Niederhôchstadte.

	Behnke si schoval tvár za slnečné okuliare a po ceste do Niederhôchstadtu mlčal ako ryba. Aj Pia bola ticho. Škaredé obytné bloky na Rotdornwegu uprostred štvrte rodinných a radových domov s udržiavanými záhradkami pôsobili ako päsť na oko.

	Parkovisko o tomto čase zívalo prázdnotou, obyvatelia činžiakov boli v práci. Alebo na sociálke, pomyslel si zatrpknuto. Väčšina z nich zaručene žila zo sociálnych dávok, najmä prisťahovalci, ktorí tvorili značnú časť nájomníkov, čo sa dalo vyčítať z menoviek na zvončekoch.

	„M. Krämerová,“ ukázala Pia na jednu z menoviek. „Tam vraj býva.“

	Róbert Watkowiak podriemkaval. Včerajší večer prebehol úspešne. Moni mu nič nezazlievala a okolo pol druhej sa dotackali do jej bytu. Síce minul všetku hotovosť a chlapík s pištoľami sa nehlásil, ale hneď sa vyberie do banky a vymení tri šeky strýka Hermana za prachy.

	„Pozri.“ Moni vošla do spálne a strčila mu pod nos mobil. „Včera som dostala úplne strelenú esemesku. Chápeš, čo znamená?“

	Ospalo klipkal očami a snažil sa niečo na displeji rozoznať. ZLATO, SME BOHATÍ! ODPRATAL SOM AJ DRUHÉHO STARIGÁŇA. ČAKÁ NÁS TEPLÝ JUH!

	Ani Róbert nebol zo správy múdry. Mykol plecom a privrel oči, kým Moni sa ďalej nahlas vzrušovala, kto jej asi poslal takú správu a prečo. Brnelo mu v hlave, v ústach cítil trpkú chuť a do uší sa mu tisol jej prenikavý hlas.

	„Zavolaj tam, keď chceš vedieť, kto ju napísal,“ zašomral. „A mňa nechaj spať.“

	„Neprichádza do úvahy.“ Strhla z neho prikrývku. „Do desiatej musíš odtiaľto vypadnúť.“

	„Zas budeš mať návštevu, čo?“ V podstate mu bolo jedno, ako si privyrába, no prekážalo mu, že sa musí vypariť a niekde vyčkávať, kým „návšteva“ neodíde. Dnes ráno sa mu ani trochu nechcelo vstávať.

	„Potrebujem prachy,“ namietla. „Pri tebe by som skapala.“

	Niekto zazvonil a psy sa rozbrechali. Moni nemilosrdne zdvihla rolety.

	„Okamžite sa prac z postele!“ sykla rozhodne a vyšla zo spálne.

	Behnke ešte raz stlačil zvonček a prekvapil ho chrapľavý hlas, ktorý sa ozval zo bzučiaka. Povedal „haló“ a v pozadí štekali psy.

	„Polícia,“ povedal. „Chceme hovoriť s Róbertom Watkowiakom.“

	„Nie je tu,“ odpovedal ženský hlas.

	„Pustite nás dnu.“

	Chvíľku trvalo, kým sa ozval bzučiak a mohli vojsť do domu. Na každom poschodí ich vítal iný zápach. Byt Moniky Krämerovej sa nachádzal na konci tmavej chodby na piatom poschodí. Stropné svietidlo bolo zrejme rozbité. Behnke zazvonil a tenké doškriabané dvere sa otvorili. Spoza nich nedôverčivo vykukla tmavovlasá žena. V náručí držala dvoch malých psíkov, medzi prstami jej dymila cigareta a za ňou hral televízor.

	„Róbert tu nie je,“ povedala, keď fľochla na policajný preukaz. „Celú večnosť som ho nevidela.“

	Behnke sa pretisol popri nej dovnútra a poobzeral sa. Dvojizbový byt bol zariadený lacno, ale nečakane vkusne. Pekný biely gauč, pri ňom namiesto stolíka indická drevená truhlica. Na stenách viseli obrazy so stredomorskými motívmi, aké za pár eur predávajú v obchodoch so stavebninami, v kúte stála veľká palma. Laminátovú podlahu pokrýval pestrý koberec.

	„Ste družka pána Watkowiaka?“ spýtala sa Pia asi tridsaťročnej ženy. Vytrhané obočie mala premaľované do klenutého oblúka tmavou ceruzou, čo jej dodávalo trvalo začudovaný výraz. Ruky a nohy mala tenučké ako dvanásťročné dievčatko, zato sa vyznačovala pozoruhodnými prednosťami, ktoré bez falošnej skromnosti prezentovala v tielku s hlbokým výstrihom.

	„Družka? To nie,“ odvetila. „Niekedy sa tu vyspí, inak nič.“

	„A kde je teraz?“

	Mykla plecom. Zapálila si ďalšiu mentolovú cigaretu. Trasúcich sa psíkov položila na snehobiely gauč. Behnke sa pobral do vedľajšej miestnosti. Manželská posteľ, skriňa so zrkadlovými dverami a komoda s mnohými zásuvkami. Posteľ bola rozostlaná pre dvoch. Policajt položil ruku na plachtu. Sálalo z nej teplo.

	„Kedy ste vstávali?“ otočil sa k žene, ktorá s prekríženými rukami stála vo dverách a nespustila z neho oči.

	„Čo vás do toho?“ Reagovala agresívne ako človek, ktorého prichytili pri čine.

	„Odpovedzte na moju otázku.“ Cítil, že onedlho stratí trpezlivosť. Drásala mu nervy.

	„Možno pred hodinou. Čo ja viem?“

	„A kto ležal v posteli vedľa vás? Prikrývka je ešte teplá.“

	Pia si natiahla rukavice a otvorila zrkadlové dvere skrine.

	„Hej!“ skríkla Krämerová. „Bez povolenia na domovú prehliadku na to nemáte právo!“

	„Vidno, že s tým máš skúsenosti.“ Policajt si ju uštipačne premeral. V úzkej minisukničke a lacných lakových čižmičkách so zošliapanými opätkami by mohla stáť na rohu vo vykričanej štvrti.

	„Ruky preč od skrine!“ zrúkla na Piu a postavila sa medzi ňu a nábytok. V tom okamihu sa niečo v prednej izbe pohlo; Behnke na zlomok sekundy zazrel obrysy postavy, potom hlasno buchli dvere.

	„Doriti!“ zaklial a rozbehol sa za mužom, no Monika Krämerová mu dala podnožku. Potkol sa, hlavou vrazil do zárubne a zletel do prepravky s prázdnymi fľašami od sektu, ktorá stála na zemi za dverami. Jedna sa rozbila a do predlaktia sa mu zapichla črepina. Vyskočil na nohy, no tá pobehlica sa naňho vyrútila ako fúria. Konečne si mohol vybiť zlosť, ktorá sa v ňom od rána hromadila. Strelil jej zaucho, až vycivenú žienku odhodilo k stene. Vlepil jej aj z druhej strany, schmatol ju za ruku a vykrútil jej ju za chrbát. Bránila sa ako levica, kopala ho do nohy a pľula mu do tváre. Pritom naňho chrlila také hrubé nadávky, aké nepočul od tých čias, čo doslúžil u mravnostnej polície vo Frankfurte.

	Keby nezasiahla Pia a neodtrhla ich od seba, bol by ju stíkol do nemoty. Celú scénu dopĺňal hysterický brechot psíkov. Zadychčaný Behnke sa vzpriamil a obzeral si silno krvácajúcu reznú ranu na pravom predlaktí.

	„Kto je ten muž, ktorý utiekol z bytu?“ opýtala sa policajtka ženy, ktorá zostala sedieť na zemi chrbtom k stene. Z nosa jej tiekla krv. „Bol to Róbert Watkowiak?“

	„Všivavým polišom nepoviem ani slovo!“ vyprskla a odohnala psíkov, ktorí sa jej v panike šplhali do lona. „Podám na vás trestné oznámenie! Mám známych právnikov!“

	„Počujte, pani Krämerová,“ povedala Pia prekvapivo pokojným hlasom. „Hľadáme Róberta Watkowiaka v súvislosti s vraždou. Nepomôžete jemu ani sebe, ak nám naďalej budete klamať. Nepopriete, že ste kolegu napadli, a to je pred súdom priťažujúca okolnosť, čo vám potvrdia aj vaši právnici.“

	Žena chvíľku váhala. Zrejme pochopila vážnosť situácie, lebo napokon priznala, že muž, ktorý z bytu ušiel, bol Watkowiak.

	„Bol na balkóne. S vraždou nemá nič spoločné.“

	„Aha. A prečo teda ušiel?“

	„Lebo nemá chuť baviť sa s polišmi.“

	„Viete, kde bol pán Watkowiak v pondelok večer?“

	„Netuším. Objavil sa tu až dnes ráno.“

	„A kde bol minulý piatok večer? Viete to?“

	„Neviem. Nie som jeho pestúnka.“

	„Dobre teda,“ ukončila rozhovor Pia. „Ďakujeme vám za pomoc. Vo vlastnom záujme nám zavolajte, keby sa tu objavil.“

	Podala jej vizitku, ktorú si Krämerová nedbanlivo strčila do výstrihu.

	Pia zaviezla kolegu do nemocnice a čakala, kým mu na pohotovosti zašijú reznú ranu na ruke a tržnú ranu na hlave. Opierala sa o blatník a fajčila, keď sa objavil v otáčavých dverách so zamračenou tvárou, s náplasťou na čele a so žiarivo bielym obväzom na ruke.

	„Tak ako?“ zaujímala sa.

	„Som vypísaný,“ odvetil a vyhol sa jej pohľadu. Sadol si do auta a dal si na nos slnečné okuliare. Prevrátila oči a zašliapla cigaretu. Už niekoľko týždňov sa to s ním nedalo vydržať. Celú cestu na komisariát mlčal ako zarezaný a Pia zvažovala, či má Bodensteina informovať o jeho výstupe. Nechcela vyzerať ako bonzáčka. Hoci bol Behnke známy svojou horúcou hlavou, v Krämerovej byte úplne stratil nervy, čo ju dosť prekvapilo. Policajt sa nesmie dať vyprovokovať a musí sa vedieť ovládať. Na parkovisku pred komisariátom vystúpil z auta bez slovka vďaky.

	„Idem domov,“ utrúsil, vzal si zo zadného sedadla služobnú zbraň, puzdro na pištoľ a koženú bundu, zo zadného vrecka texasiek vytiahol potvrdenie z nemocnice a podal ho Pii. „Dáš to šéfovi?“

	„Na tvojom mieste by som mu to dala osobne.“ Vzala si papier. „A mal by si napísať správu.“

	„To môžeš aj ty,“ zavrčal. „Bola si pri tom rovnako ako ja.“

	Zvrtol sa a odkráčal k svojmu autu. Pia ho sprevádzala nazlosteným pohľadom. Vlastne jej mohlo byť jedno, čo robí. Mala plné zuby jeho nevrlého správania a zlostilo ju, s akou samozrejmosťou v poslednom čase presúval na kolegov svoju prácu. Napriek tomu nemala chuť vytvárať medzi nimi zlú náladu. Bodenstein bol veľkorysý šéf, ktorý málokedy uplatňoval svoju autoritu, ale iste by sa radšej dozvedel priamo od neho, ako sa zranil.

	„Frank!“ zvolala za ním a vystúpila z auta. „Počkaj!“

	Neochotne sa otočil a zastal.

	„Čo sa ti stalo?“ opýtala sa ho.

	„Veď si tam bola,“ odvrkol.

	„Nie, o to mi nejde,“ pokrútila hlavou. „Niečo sa s tebou deje. V poslednom čase si stále napálený. Môžem ti nejako pomôcť?“

	„Nič sa so mnou nedeje,“ povedal nevľúdne. „Všetko je v poriadku.“

	„Neverím. Máš niečo v rodine?“

	V jeho vnútri akoby sa stiahla roleta. Jeho tvár hovorila: to by snáď stačilo.

	„Môj súkromný život je moja vec,“ odsekol.

	Nazdala sa, že si splnila povinnosť dobrej kolegyne, a mykla plecom. Behnke vždy bol a navždy zostane tvrdá palica.

	„Keby si sa chcel porozprávať, vieš, kde ma nájdeš!“ zvolala za ním. Strhol si z nosa okuliare a vykročil k nej. Na okamih si myslela, že sa na ňu vrhne ako nedávno na Moniku Krämerovú.

	„Prečo sa ženské večne musia hrať na matku Terezu a do všetkého strkať nos? Cítite sa potom lepšie alebo čo?“ osopil sa na ňu.

	„Počuj, šibe ti?“ Nazlostilo ju to. „Chcem ti pomôcť, lebo si môj kolega a vidím, že ťa niečo trápi. No ak odmietaš pomoc, rob si čo chceš!“

	Tresla dverami na aute a odišla. S Frankom Behnkem sa zrejme nikdy neskamaráti.

	Thomas Ritter ležal so zavretými očami v horúcej vode a cítil, ako sa mu pomaly uvoľňujú ubolené svaly. Od takej driny si odvykol a čestne si musel priznať, že ho už zvlášť nelákala. Katharinina agresívna sexualita, ktorá ho predtým takmer pripravila o rozum, ho teraz odpudzovala. Navyše ho prekvapilo zlé svedomie voči Marleen, ktoré sa ozvalo po príchode domov. Pri jej naivnej dôverčivosti ho vlastné popoludňajšie vystrájame hlboko zahanbovalo a zároveň hnevalo. Veď aj ona bola Kaltenseeová, teda jeho nepriateľka. Votrel sa do jej priazne iba preto, aby naštval a ponížil Veru, svoju zaľúbenosť len predstieral a bola súčasťou jeho plánu. Keď dosiahne svoj cieľ, Marleen kopne do zadku aj s jej pankhartom. Tak si to predstavoval, keď v noci na rozheganom gauči v ošarpanom byte nemohol zaspať. Do hry sa primiešali city, s ktorými nerátal.

	Keď sa jeho zostupu na sociálnom rebríčku nedalo zabrániť a manželka požiadala o rozvod, zaprisahal sa, že už nikdy nebude dôverovať žiadnej žene. S Katharinou to bola čisto obchodná záležitosť. Bola vydavateľka a platila mu za životný príbeh Very Kaltenseeovej – a nie najhoršie, on bol jej obľúbeným milencom, keď bola vo Frankfurte. Čo robila, keď bola mimo dosah, mu bolo fuk. Ritter zhlboka vzdychol. Dostal sa do skutočne chúlostivej situácie. Ak sa Katharina dozvie o Marleen, pravdepodobne príde o sponzorku. Ak sa Marleen dozvie o jeho zneužití dôvery a klamstvách, nikdy mu neodpustí a on ju neodvratne stratí aj s dieťaťom. Nech na to pozeral z ktoréhokoľvek uhla, sedí v klepci. Zazvonil telefón. Otvoril oči a nahmatal prístroj.

	„Ja som,“ zaznel mu pri uchu Katharinin hlas. „Už si to počul? Zavraždili aj starého Schneidera.“

	„Čože? Kedy?“ Vyskočil na rovné nohy, voda vyčľapla z vane a zaliala parkety v kúpeľni.

	„V noci z pondelka na utorok. Zastrelili ho ako Goldberga.“

	„Odkiaľ to vieš?“

	„Jednoducho to viem.“

	„Kto mohol zastreliť toho starého chrena?“ Usiloval sa o ľahostajný tón, vyšiel z vane a zbadal potopu, ktorú spôsobil.

	„Čo ja viem?“ povedala Katharina na druhom konci linky. „Ak mám byť úprimná, najprv som podozrievala teba. Oboch si nedávno navštívil, mám pravdu?“

	Na okamih onemel od úžasu. Striasla ho zima. Odkiaľ to vie?

	„To je volovina,“ pretisol cez pery a dúfal, že to bude pôsobiť uvoľnene. „Čo by som z toho mal?“

	„Že by si ich takto chcel umlčať?“ skúsila. „Na oboch si dosť tlačil.“

	Ritter cítil srdce až v hrdle. Nikomu o tých návštevách nepovedal, naozaj nikomu. Katharinu bolo ťažké prekuknúť a nehrala s otvorenými kartami. Nikdy nevedel s určitosťou povedať, na čej strane vlastne stojí, a príležitostne sa ho zmocňoval nepríjemný pocit, že jej slúži iba ako nástroj, aby sa pomstila rodine Kaltenseeovcov.

	„Na nikoho som netlačil,“ odvrkol jej chladne. „Na rozdiel od teba, moja drahá. Ty si bola u Goldberga kvôli tvojej poondiatej firemnej účasti, na ktorej sa už roky neviete dohodnúť. Možno si zašla aj k Hermanovi, pozrela si s ním zopár filmov a stiahla fľašku červeného. Urobila by si všetko pre to, aby si Kaltenseeovcom dala príučku.“

	„Nechajme to tak,“ odvetila pokojne po krátkej odmlke. „Polícia si vzala na mušku Róberta. Neprekvapilo by ma, keby to fakt spravil, ustavične potrebuje prachy. No ty pekne píš ďalej. Možno dáme dokopy aktuálnu kapitolu o milej rodinke Kaltenseeovcov.“

	Ritter položil mobil vedľa umývadla, vzal niekoľko uterákov a poutieral vodu, aby sa nepoškodili parkety. V hlave mu vírili informácie. Zastrelili toho odporného Goldberga. Zastrelili Schneidera. Vedel, že Elard oboch starcov z rozličných dôvodov z celého srdca nenávidel. Róbert mal večne prázdne vrecká a Siegbert túžil po firemnej účasti. Bol niektorý z nich schopný kvôli tomu vraždiť? Dospel k jednoznačne kladnej odpovedi. Uškrnul sa. Vlastne sa mohol pohodlne oprieť a čakať, čo sa stane.

	„Time is on my side,“ zanôtil si a netušil, ako veľmi sa mýli.

	Monika Krämerová sa chvela na celom tele a snažila sa zastaviť krvácanie z nosa mokrým uterákom i ľadovými kockami. Ten arogantný všivavý poliš ju riadne dokatoval. Škoda, že nepadol do fliaš hrdlom! V zrkadle si prezerala tvár. Opatrne sa dotkla nosa, no zdalo sa, že ho nemá zlomený. A to všetko kvôli Róbertovi! Ten idiot zase vyparatil nejakú kravinu a jej nič nepovedal. V ruksaku mu videla pištoľ, o ktorej tvrdil, že ju našiel. Poliši spomínali nejakú vraždu. S tým nie sú žarty. Nechce mať opletačky s políciou, a s týmto zdôvodnením sa Róberta konečne zbaví. Skutočný dôvod bol ten, že jej liezol na nervy. Bolo čoraz ťažšie sa ho striasť. Na vine si bola sama, lebo nevedela povedať nie. Vzbudzoval v nej súcit a brala ho k sebe domov, hoci si najmenej desaťkrát v duchu sľubovala, že s tým skončí. Vždy smrdel grošom a navyše bol žiarlivý.

	Vošla do spálne a vopchala použitú posteľnú bielizeň do skrine. Zo škatule pod posteľou vytiahla hodvábne obliečky, ktoré používala vtedy, keď čakala „návštevu“. Pred dvoma rokmi si začala dávať do novín inzeráty. Text „ 19-ročná Manu, zvodná a bez zábran! oslovil mnohých mužov, a keď prišli k nej, neprekážalo im, že sa nevolá Manu a devätnásť oslávila už dávno. Niektorí prichádzali pravidelne: jeden vodič autobusu, zopár dôchodcov, poštár a pokladník banky cez obedňajšiu prestávku. Brala tridsať eur za bežný program, päťdesiat eur za francúzsky spôsob a sto eur za špeciálne želania, čo však ešte nikto nežiadal. Dokopy so sociálnymi dávkami sa uživila celkom dobre, každý mesiac si malú sumu odložila a občas si dopriala niečo mimoriadne. Ešte dva-tri roky a bude si môcť splniť životný sen: stať sa majiteľkou malého domčeka pri jazere v Kanade. Preto sa popri všetkom učila po anglicky.

	Niekto zazvonil. Vrhla pohľad na kuchynské hodiny. Tri štvrte na desať. Jej stály zákazník na štvrtkové ráno býval presný. Bol smetiar a raz týždenne trávil u nej predpoludňajšiu prestávku. Ani dnes to nebolo inak. Päťdesiat eur zarobila rýchlo, o štvrť hodiny ho už nebolo. O päť minút niekto zaklopal na dvere. Zrejme Róbert, veď ďalšiu návštevu čakala až o dvanástej. Ako sa ten idiot opovážil vrátiť sa? Poliši zrejme trčia v aute a čakajú naňho. Naštvane odpochodovala k dverám a rázne ich otvorila.

	„Čo to má…“ začala, náhle však zmĺkla, lebo pred ňou stál neznámy sivovlasý muž.

	„Ahoj,“ pozdravil. Mal fúziky, na nose staromódne okuliare s tónovanými sklami a patril do kategórie „znesiteľný“. Žiadny spotený tučniak s chlpatým chrbtom ani smradoch, ktorý sa už týždne nesprchoval, ani lišiak, ktorý sa pri platení zjednáva o peniaze.

	 

	„Poď ďalej,“ povedala a otočila sa. Keď prechádzala okolo zrkadla pri obývačke, vrhla doň skúmavý pohľad. Na devätnásť už nevyzerá, ale možno na dvadsaťtri. Kvôli tomu doteraz nikto neodišiel.

	„Tadiaľto,“ kývla smerom k spálni. Muž ešte vždy stál vo dverách a všimla si, že má na rukách gumené rukavice. Rozbúšilo sa jej srdce. Žeby to bol úchylák?

	„Gumu nepotrebuješ mať na rukách,“ pokúsila sa o žart. Zrazu sa jej zmocnil nedobrý pocit. Doriti! Je to poliš? „Kde je Róbert?“ opýtal sa nečakane.

	„Čo ja viem,“ odvrkla. „To som už tvojim kolegom povedala, dofrasa!“

	Upieral na ňu pohľad a pritom siahol za chrbát a zvrtol kľúč v zámke. Náhle ju pochytil strach. Nebol to policajt! S kým si to Róbert zase rozhádzal? Dlží niekomu peniaze?

	„Snáď vieš, kde sa túla, keď nie je u teba,“ povedal neznámy. Krátko premýšľala a došla k presvedčeniu, že Róbert nie je hoden, aby sa kvôli nemu dostala do nepríjemností.

	„Asi chrápe v prázdnom dome v Kônigsteine,“ odvetila. „V starom meste, na konci pešej zóny. Možno sa tam skrýva pred polišmi. Hľadajú ho.“

	„Okej.“ Muž prisvedčil a prevŕtal ju očami. „Ďakujem.“

	S fúzikmi a v hrubých okuliaroch vyzeral akosi smutne. Trošku ako ten chlapík z banky. Uvoľnila sa a vykúzlila úsmev. Možno by jej z toho mohlo niečo kvapnúť.

	„A čo bude s nami?“ koketne sa usmiala. „Za dvacku ti vyfajčím.“

	Muž sa priblížil a zastal tesne pri nej. Tváril sa pokojne, takmer ľahostajne. Pravou rukou urobil rýchly pohyb a Monika pocítila na krku pálivú bolesť. Automaticky si siahla na hrdlo a neveriacky civela na zakrvavené ruky. Chvíľku trvalo, kým si uvedomila, že je to jej krv. Ústa sa jej naplnili teplou tekutinou medenej chuti a na šiji zacítila šteklenie skutočnej paniky. Čo to má byť? Čo mu spravila? Odstúpila od neho, potkla sa o jedného zo psíkov a stratila rovnováhu. Všade samá krv. Jej krv.

	„Prosím, nie, prosím,“ zachripela a keď zbadala nôž v jeho rukách, na obranu zdvihla ruky. Psy brechali ako divé. Ona sa zmietala a kopala, zúfalo sa bránila silou, ktorá vyvierala zo smrteľného strachu.

	Nikoho na oddelení K 11 neprekvapilo, že doktor Kirchhoff pri pitve Schneiderovej mŕtvoly našiel rovnaké tetovanie ako u Goldberga. Viac ich udivilo to, že Schneider v deň svojej smrti vystavil šek na desaťtisíc eur, ktorý dnes okolo pol dvanástej niekto predložil vo filiálke Taunuskej sporiteľne vo Schwalbachu. Pracovníci banky odmietli vyplatiť neobvykle vysokú sumu a upovedomili políciu. Na snímkach kontrolnej kamery spoznali muža, na ktorého dnes ráno po pokuse o útek vydali zatykač. Keď si Róbert Watkowiak uvedomil, že nastali problémy, nechal šek šekom a ušiel. O niečo neskôr sa objavil v Nassauskej sporiteľni vo Schwalbachu a márne tam skúšal šťastie so šekom na päťtisíc eur. Bodenstein mal pred sebou na stole oba šeky. Grafologický posudok ukáže, či sú podpisy pravé. Podozrenie, že Watkowiak je páchateľ, bolo viac ako opodstatnené, na oboch miestach činu sa našli jeho odtlačky prstov.

	Ozvalo sa klopanie na dvere a vstúpila Pia Kirchhoffová.

	„Prihlásil sa Schneiderov sused,“ oznámila. „Vraj v pondelok v noci okolo pol jednej, keď išiel von so psom, videl na príjazdovej ceste k Schneiderovmu pozemku odstavené podozrivé auto. Bola to svetlá dodávka s reklamným nápisom. Keď sa asi o štvrť hodinu vracal, voz tam už nebol a v dome sa nesvietilo.“

	„Zapamätal si ešpézetku?“

	„Bolo to číslo z nášho regiónu. Už bola tma a auto stálo v dvadsaťmetrovej vzdialenosti. Najprv si pomyslel, či to nie je vozidlo toho mládenca v civilnej službe, ktorý k nemu chodí. No potom mu udrelo do očí firemné logo.“

	„Watkowiak u Schneidera nebol sám, dokazujú to odtlačky prstov na pohároch a výpoveď susedky. Ten druhý chlap možno jazdí na firemnom aute a neskôr sa vrátil.“

	„Žiaľbohu, v databanke sme identifikovali iba Watkowiakove odtlačky. Porovnanie DNA ešte chvíľku potrvá.“

	„Musíme ho nájsť. Nech Behnke ešte raz zájde k tej žene a opýta sa, ktoré krčmy vymetá jej podnájomník.“

	Spozoroval kolegynino zaváhanie a spýtavo na ňu pozrel.

	„Ehm, Frank išiel domov. Lekár ho vypísal.“

	„A to už prečo?“ Bodenstein nechápal správanie muža, s ktorým už desať rokov pracoval. Keď prevzal vedenie novozaloženého oddelenia K 11 na regionálnej kriminálnej inšpekcii, Behnke sa k nemu pripojil ako jediný z frankfurtského tímu.

	„Myslela som si, že vám zavolal,“ povedala Pia opatrne. „Krämerová mu bránila pri prenasledovaní Watkowiaka. Pri tom spadol medzi fľaše a zranil si ruku aj hlavu.“

	„Aha,“ povedal stručne Bodenstein. „Tak nech kolegovia z Eschbornu prejdú všetky krčmy v okolí a povypytujú sa hostinských.“

	Pia čakala, že sa jej šéf opýta na podrobnosti, ale on sa už k incidentu nevracal. Vstal a vzal si sako.

	„Zájdeme ešte raz na Muhlenhof a porozprávame sa s Verou Kaltenseeovou. Som zvedavý, čo nám prezradí o Watkowiakovi. Možno bude vedieť, kde môže byť.“

	Veľká brána usadlosti bola síce dokorán, ale uniformovaný muž so slúchadlom v uchu naznačil Pii, aby zastala a spustila okno. Neďaleko stál ďalší muž v uniforme. Ukázala mu preukaz a oznámila, že chce hovoriť s Verou Kaltenseeovou.

	L

	„Okamih.“ Ochrankár sa postavil pred chladič a niečo povedal do mikrofónu, ktorý mal zrejme pripevnený na chlopni saka. Po chvíli odstúpil nabok a kývol, že môže prejsť. Pred panským domom stáli tri autá a zastavil ju klon strážnika od brány. Znovu jej skontroloval preukaz a zasypal ju otázkami.

	„Čo sa tu deje?“ zamrmlala. „Veď je to hotová šikana!“

	Predsavzala si, že sa pri dnešnom rozhovore nedá strhnúť citmi, ani keby sa stará dáma v záchvate plaču zvíjala na zemi. Ďalšia kontrola sa odohrala pri dverách do domu a Pia bola otrávená.

	„Čo má znamenať ten cirkus?“ opýtala sa sivovlasého muža, ktorý ich sprevádzal do domu. Bol to ten, ktorý ich zastavil deň predtým. Moormann, ak sa nemýli. Dnes mal oblečený tmavý rolák a čierne džínsy.

	„Pokúsili sa vlámať do domu. Včera večer,“ vysvetlil s ustarosteným výrazom. „Preto sme zostrili bezpečnostné opatrenia. Milostivá pani je totiž v dome celkom sama.“

	Pia si dobre pamätala, ako sa po vlámaní minulé leto doma bála. Mala pochopenie pre strach pani Kaltenseeovej. Veď bola ťažká milionárka a známa osobnosť. Pravdepodobne v dome ukrýva umelecké poklady a šperky nesmiernej hodnoty, ktoré lákali nielen zlodejov umeleckých premetov, ale aj vlamačov každého druhu.

	„Počkajte tu, prosím.“ Moormann zastal pred inými dverami ako včera. Zvnútra k nim prenikali tlmené hlasy, ktoré razom stíchli, keď zaklopal. Vstúpil a zavrel za sebou dvere. Bodenstein sa s ľahostajnou tvárou usadil do kresla so zaprášeným brokátovým poťahom. Pia sa zvedavo obzerala po veľkej hale. Slnečné lúče, prenikajúce cez tri lomené okná na zábradlie schodiska, vrhali na čierno-bielu podlahu pestré vzory. Na stene viseli tmavé portréty v zlatých rámoch a tri nezvyčajné lovecké trofeje: veľká vypchatá hlava losa, lebka medveďa a mohutné jelenie parohy. Pri pozornejšom pohľade si uvedomila, že veľký dom nebol príliš udržiavaný. Podlaha bola bez lesku, tapety vyblednuté. Zvieracie hlavy ovíjali pavučiny a na drevenom zábradlí schodov chýbali priečky. Všetko vyzeralo mierne schátrané, čo domu dodávalo morbídny nádych, akoby sa tu čas zastavil pred šesťdesiatimi rokmi.

	Zrazu sa otvorili dvere, za ktorými zmizol Moormann, a objavil sa v nich asi štyridsaťročný muž v obleku a kravate. Vyzeral dosť mrzuto, napriek tomu policajtom zdvorilo kývol na pozdrav a vyšiel z domu. Asi po troch minútach zastali v otvorených dverách ďalší dvaja muži. Pia jedného z nich okamžite spoznala. Dr. Manuel Rosenblatt bol známy frankfurtský právnik, ktorého si s obľubou najímali hospodárski bosovia, keď boli v úzkych. Za nimi stál Moormann. Bodenstein sa zdvihol.

	„Pani doktorka Kaltenseeová vás očakáva.“

	„Ďakujeme,“ povedala Pia a nasledovala šéfa do veľkej miestnosti, kde stiesňujúco pôsobiaci tmavý drevený obklad siahal do výšky päť metrov až po plafón vyzdobený štukatúrou. Na opačnom konci sa nachádzal mramorový kozub veľký ako garážová brána, v strede stál mohutný stôl z rovnakého dreva ako steny a desať nepohodlných stoličiek. Vera Kaltenseeová vzpriamene sedela za vrchom stola, na ktorom sa vŕšili haldy papiera a otvorené šanóny. Hoci bola bledá a strhaná, zachovala si formát.

	„Pani Kirchhoffová! Milý pán Bodenstein! Ako vám môžem pomôcť?“

	Komisár sa správal zdvorilo a slušne ako starý šľachtic. Chýbal už iba bozk na ruku.

	„Pán Moormann nás práve informoval, že sa včera k vám niekto pokúsil vlámať.“ Jeho hlas znel ustarostene. „Prečo ste mi nezavolali, pani doktorka Kaltenseeová?“

	„Ach, Bože, nechcela som vás obťažovať takou malichernosťou.“ Zľahka potriasla hlavou. Mala neistý hlas. „Určite máte veľa práce.“

	„Čo sa stalo?“

	„Nestojí to za reč. Syn mi poslal nejakých ľudí z ochranky.“ Chabo sa usmiala. „Teraz sa cítim o niečo bezpečnejšie.“

	Do miestnosti vstúpil územčistý šesťdesiatnik. Vera ho predstavila ako svojho mladšieho syna Siegberta, riaditeľa rodinnej firmy. Siegbert Kaltensee s ružovou prasacou tvárou, ovisnutými lícami a plešinou pôsobil prívetivejšie a prístupnejšie ako jeho aristokratický vyziabnutý brat Elard. Kým sa postavil za operadlo matkinej stoličky, s úsmevom podal ruku Pii aj Bodensteinovi.

	Sivý oblek a snehobiela košeľa s decentne vzorovanou kravatou mu sedeli tak dokonale, ako môžu sedieť len veci ušité na mieru. Siegbert Kaltensee si potrpel na zdržanlivosť, a to vo vystupovaní, ako aj v oblečení.

	„Nebudeme vás dlho vyrušovať,“ ubezpečil matku so synom Bodenstein. „Hľadáme Róberta Watkowiaka. Máme dôkazy, že sa nachádzal na oboch miestach činu.“

	„Róbert?“ zvolala zdesene Vera. „Azda si nemyslíte, že… s tým má niečo spoločné?“

	„Nevylučujeme to,“ pripustil komisár. „Je to prvá stopa. Radi by sme sa s ním porozprávali. Včera sme boli v byte, kde momentálne býva, a tam kolegovi utiekol.“

	„Úradne je prihlásený tu, na Miihlenhofe,“ dodala Pia.

	„Nechcela som mu zavrieť pred nosom aj posledné dvere,“ vysvetlila Vera. „Ten chlapec mi robil starosti, odkedy prekročil prah tohto domu.“

	Bodenstein prikývol. „Poznám jeho trestný register.“ Siegbert Kaltensee nepovedal nič. Jeho pozorný pohľad pendloval medzi Bodensteinom a Piou.

	„Viete,“ hlboko vzdychla Vera, „Eugen, môj zosnulý muž, mi dlho zamlčoval Róbertovu existenciu. Úbohý chlapec vyrastal s matkou v chudobných pomeroch, kým sa neupila na smrť. Keď Eugen vyrukoval s pravdou von, jeho nemanželský syn mal už dvanásť rokov. Keď som sa spamätala zo šoku z jeho nevery, trvala som na tom, aby vyrastal u nás. Veď on za to nemôže. No obávam sa, že už bolo neskoro.“

	Siegbert položil ruku na matkino plece a ona ju stisla. Bolo to gesto vyjadrujúce blízkosť a lásku.

	„Róbert bol už v detstve tvrdohlavý,“ pokračovala. „Nikdy sa mi nepodarilo zblížiť sa s ním, hoci som sa snažila zo všetkých síl. V štrnástich ho prvý raz prichytili pri krádeži v obchode. Tak sa začala jeho neslávna kariéra.“

	Vere Kaltenseeovej sa na tvári usadil ustarostený výraz.

	„Moje deti sú presvedčené, že som ho priveľmi ochraňovala a že by sa možno spamätal, keby bol hneď skončil vo väzení. Ale mne bolo chlapca z celého srdca ľúto.“

	„Myslíte si, že by bol schopný zabiť človeka?“ opýtala sa Pia.

	Chvíľku premýšľala, zatiaľ čo jej syn zotrval v zdvorilej zdržanlivosti a mlčal.

	„Rada by som z vnútorného presvedčenia povedala nie,“ odvetila napokon. „Róbert nás už často sklamal. Naposledy tu bol asi pred dvoma rokmi. Ako vždy chcel peniaze. Tak ho Siegbert vyhodil z domu.“

	Pia si všimla, že starej dáme sa oči zaplnili slzami, no nedala sa zmiasť a sledovala ju s triezvym záujmom.

	„Poskytli sme Robertovi všetky šance a on ani jednu nevyužil,“ zapojil sa do rozhovoru Siegbert. Jeho vysoký hlas bol v ostrom protiklade k mocnému zjavu. „Stále od mamy pýtal peniaze, navyše kradol ako straka. Bola priveľmi dobrosrdečná, aby mu povedala dosť, až ma prešla trpezlivosť. Pohrozil som mu, že ak ešte raz prekročí prah tohto domu, podáme oznámenie za porušenie domového poriadku.“

	„Poznal pánov Goldberga a Schneidera?“ spýtala sa Pia.

	„Prirodzene,“ prikývol. „Veľmi dobre ich poznal.“

	„Pokladáte za možné, že aj od nich žiadal peniaze?“

	Vera skrivila tvár, akoby jej táto myšlienka bola nanajvýš nepríjemná.

	„Viem, že oboch v minulosti pravidelne pumpoval.“ Zasmial sa, ale bolo to skôr vyprsknutie bez štipky veselosti. „Skutočne nemá žiadne zábrany.“

	„Ach, Siegbert, aký si nespravodlivý,“ pokrútila hlavou jeho matka. „Mám obrovské výčitky svedomia, lebo som na teba dala. Mala som si ho zobrať pod palec a dozrieť, aby neprišiel na hlúpe myšlienky.“

	„O tom sme už hovorili najmenej tisíc ráz, mama,“ trpezlivo namietol Siegbert. „Róbert má štyridsaťštyri rokov. Ako dlho by si ho uchránila pred sebou samým? On predsa nestál o tvoju pomoc, iba o tvoje peniaze.“

	„Na aké hlúpe myšlienky prišiel Róbert?“ vyzvedal Bodenstein, prv než sa matka so synom ponoria do diskusie, ktorú už zrejme viedli častejšie.

	Vera sa meravo zasmiala.

	„Veď poznáte jeho záznamy,“ odvetila. „Pritom Róbert nie je svojím založením zlý človek. Je len príliš dôverčivý a vždy znovu natrafí na nesprávnych ľudí.“

	Pia spozorovala, že Siegbert pri týchto slovách zdvihol obočie v bezmocnej rezignácii. Zrejme si myslel to isté, čo ona. Túto vetu často počúvala od rodinných príslušníkov páchateľa. Keď sa syn, dcéra, manžel či partner dostali na šikmú plochu, vždy bol na vine niekto iný. Bolo jednoduché vyhovoriť sa na zlý vplyv, a tým ospravedlniť vlastné zlyhanie. Ani Vera nebola výnimkou. Bodenstein ju požiadal, aby mu zavolala, keby sa Róbert objavil.

	Róbert Watkowiak namrzene pochodoval po asfaltovom chodníku z Kelkheimu do Fischbachu. Potichu nadával a preklínal Hermana Schneidera. Najviac ho štvalo, že ten starý podliak ho dobehol. Šeky sú ako hotovosť, povedal mu a otrčil prázdnu peňaženku. Máš ho vidieť! Tí obmedzenci z banky urobili poplach a telefonovali ako najatí, pravdepodobne aj na políciu. Preto radšej vzal nohy na plecia. A teraz nemá mobil ani prachy na autobus a musí sa terigať po vlastných! Vyštartoval pred pol druha hodinou a netušil, kam má namierené. Dnes ráno ho tak vyľakali poliši, keď sa náhle zjavili u Moni, až z toho úplne vytriezvel. Peší pochod na čerstvom vzduchu mu dopomohol urobiť si jasnú predstavu o svojej situácii. Bol v koncoch – hladný, smädný a bez strechy nad hlavou. U Kurta sa nemôže ukázať, jeho babka mu vždy nadáva a posiela ho kadeľahšie. Iných priateľov nemal. Jediná možnosť, ktorá mu zostáva, je Vera. Musí vystriehnuť príležitosť a porozprávať sa s ňou medzi štyrmi očami. Vedel, ako sa nepozorovane dostať na Muhlenhof, a v dome poznal každý centimeter. Keď sa jej ocitne zoči-voči, vecne jej objasní, ako sa veci majú. Možno mu dá niečo dobrovoľne. Ak nie, vytiahne pištoľ a namieri jej na hlavu. Ale k tomu nedôjde. Zákaz vstupu do domu mu vlastne neuložila Vera, ale Siegbert. Ten tučný namyslený sviniar ho nikdy nemohol vystáť, a už vôbec nie od tej nehody, za ktorú obvinili len jeho. Pritom za volantom sedela Marleen, no nikto mu to neveril, veď mala iba štrnásť a bola milé, poslušné dievčatko! V jej hlave skrsol nápad, aby sa previezli na porsche strýka Elarda, ona tajne ukradla kľúč a posadila sa za volant. On si iba prisadol, aby jej zabránil v hlúpostiach. Jasné, že celá rodina bola presvedčená, že šoféroval on, aby jej zaimponoval. Róbert sa dostal k čerpacej stanici Aral a prešiel cez cestu. Ak sa poponáhľa, o hodinu bude na Muhlenhofe. Zrazu ho z pochmúrnych myšlienok vytrhlo trúbenie. Zastal pri ňom čierny mercedes. Vodič spustil okienko a naklonil sa k nemu.

	„Hej, Róbert! Môžem ťa zviezť?“ opýtal sa. „Poď, nastúp!“

	Na okamih zaváhal, napokon mykol plecom. Vždy lepšie ako teperiť sa pešo.

	„Tie psiská celý deň štekajú. Dnes počúvam samé sťažnosti,“ ponosoval sa Bodensteinovi a Pii domovník obytného bloku na Rotdornwegu, keď sa spoločne viezli tesným výťahom na najvyššie poschodie domu. „Títo ľudia často celé dni nie sú doma a psy brešú a osierajú byt.“

	Keď Ostermann sudcu upozornil na obzvlášť nebezpečné okolnosti, bleskovo dostal povolenie na prehliadku bytu Moniky Krämerovej. Domovník neprestal mlieť ani vtedy, keď sa výťah s trhnutím zastavil a otvoril doškriabané, pokreslené dvere.

	„… tu nenájdete poriadneho človeka. Väčšina obyvateľov domu nevie ani po nemecky! Nájomné im platí sociálny úrad. Navyše sú drzí ako ploštice. Toľko sa s nimi celé dni nazlostím, že by som mal brať dvojnásobný plat.“

	Pia vynervovane prevrátila oči. Pred bytom na konci pochmúrnej chodby čakali dvaja policajti v uniformách, traja ľudia z oddelenia zaistenia stôp a muž z pohotovostnej kľúčovej služby. Bodenstein zaklopal na dvere.

	„Polícia!“ zakričal. „Otvorte dvere!“

	Ticho. Domovník ho odstrčil nabok a začal búšiť do dreva.

	„Otvorte! Bude to?“ reval. „Viem, že ste tam, zberba nepodarená!“

	„Nie tak zhurta!“ brzdil ho komisár.

	„Inej reči nerozumejú,“ zavrčal domovník. Dvere bytu oproti sa odchýlili a znovu zavreli. Polícia zrejme v tomto bloku nebola výnimočným hosťom.

	„Otvorte dvere,“ prikázal komisár domovníkovi, ktorý horlivo prikývol. Skúšal to náhradným kľúčom, no jeho úsilie bolo márne. Pracovník kľúčovej služby odomkol cylindrickú zámku v zlomku sekundy, no dvere sa aj tak nedali otvoriť.

	„Asi ich zvnútra zahatali,“ usúdil zámočník a odstúpil. Dvaja policajti sa z celej sily zapreli do preglejkových dverí a vyvalili ich. Psy štekali ako šialené.

	„Doriti,“ zamrmlal jeden z.mužov popod nos, keď zbadal, prečo sa nemohli dostať dnu. Z druhej strany dverí ležalo nehybné zakrvavené telo Moniky Krämerovej.

	„Je mi na vracanie,“ zašemotil policajt a náhlivo sa pretisol okolo Pie na chodbu. Tá si bez slova natiahla rukavice a sklonila sa nad mŕtvolou mladej ženy, ležiacou s pokrčenými nohami a tvárou otočenou k dverám. Ešte u nej nenastala posmrtná stuhnutosť. Chytila ju za plece a prevrátila na chrbát. Za roky pôsobenia v kriminálnej polícii zažila už veľa hrozných výjavov, ale brutalita, s akou znetvorili telo mladej ženy, nemala obdobu. Monika Krämerová bola doslova rozpáraná, rez siahal od hrdla až k lonovej kosti, dokonca aj nohavičky mala rozrezané. Z otvorenej brušnej dutiny vyliezali vnútornosti.

	„Panebože,“ zaúpel za chrbtom šéf priduseným hlasom. Letmo naňho pozrela. Zniesol veľa, no teraz bol bledý ako stena. Znovu sa obrátila k mŕtvole a zbadala, čo ho tak zdrvilo. Stiahol sa jej žalúdok a mala čo robiť, aby odolala nutkaniu na vracanie. Vrah sa neuspokojil s tým, že ju zabil, navyše jej vypichol obe oči.

	„Pusťte ma za volant, šéfe.“ Pia natiahla ruku a Bodenstein jej bez námietky podal kľúče od auta. Keď dokončili prácu v byte, porozprávali sa so susedmi vedľa aj pod nimi. Viacerí okolo jedenástej začuli z bytu hádku a tupé údery, no všetci jednohlasne dodali, že bitky a hlučné zvady boli u Krämerovej na dennom poriadku. Vrátil sa Watkowiak do bytu po tom, čo Pia s Behnkem odišli? Zavraždil ju on takým beštiálnym spôsobom? Nebola na mieste mŕtva, napriek vážnemu zraneniu sa doplazila k dverám a snažila sa dostať na chodbu. Bodenstein si oboma rukami šúchal tvár. Vyzeral taký otrasený, akého ho kolegyňa ešte nevidela.

	„Niekedy by som bol radšej lesníkom alebo podomovým predavačom vysávačov,“ poznamenal po hodnej chvíli skleslo. „To dievča nebolo oveľa staršie ako Rosalie. Na také dačo si v živote nezvyknem.“

	Zboku naňho pozrela. Mala nutkanie stisnúť mu ruku alebo inak mu vyjadriť účasť, ale neurobila to. Hoci s ním už dva roky takmer denne úzko spolupracovala, bol medzi nimi odstup, ktorý jej to nedovolil. Bodenstein mal ďaleko od kamarátskeho typu, obyčajne dobre skrýval svoje emócie. Niekedy sa čudovala, ako vydrží odolávať obrovskému tlaku, ktorému je vystavený, ako sa vyrovnáva so strašnými obrazmi, keď svojim citom nedáva voľný priechod nadávkami ani výbuchmi zlosti. Predpokladala, že jeho nadľudské sebaovládanie je výsledkom prísnej výchovy. Zachovať si rozvahu. Za každú cenu a za každých okolností.

	„Ani ja,“ priznala sa. Hoci vzbudzovala dojem, že sa jej to netýka, v jej vnútri to vyzeralo ináč. Ani nekonečné hodiny strávené v pitevni ju neotupili a nezľahostajnela k osudom a tragédiám ľudí, ktorých spoznala až ako mŕtvoly. Náhodní poskytovatelia pomoci na miestach katastrôf sa nedostávajú do rúk psychológov bez dôvodu – pohľad na zmrzačené mŕtve telá sa vpáli do mozgu a nedá sa len tak potlačiť. Vyšetrovatelia hľadali útechu v rutine.

	Bodenstein prešiel do vecného tónu. „Správa v jej mobile by mohla dokazovať, že Watkowiak má skutočne na svedomí vraždy Goldberga aj Schneidera.“

	Kolegovia stopári našli v mobile Moniky Krämerovej esemesku v znení: ZLATO, SME BOHATÍ! ODPRATAL SOM AJ DRUHÉHO STARIGÁŇA. ČAKÁ NÁS TEPLÝ JUH!

	„Prípady vrážd sme teda vyriešili,“ zhrnula Pia nepresvedčivo. „Watkowiak z chamtivosti zabil Goldberga a Schneidera, ktorí ho ako nevlastného syna Very Kaltenseeovej dobre poznali, a preto ho dôverčivo pustili do domu. Potom zavraždil Moniku Krämerovú, lebo o všetkom vedela.“

	„Čo si o tom myslíte?“ opýtal sa Bodenstein. Chvíľku premýšľala. Z celej duše si želala, aby tri vraždy mali takéto jednoduché vysvetlenie, ale v skutočnosti o tom pochybovala.

	„Neviem,“ odvetila po chvíli. „Mám tušenie, že sa za tým skrýva čosi viac.“

	Vlhký hnoj v konských boxoch bol ťažký ako olovo, amoniakový zápach ju zadúšal, ale Pia tomu venovala takú malú pozornosť ako svojmu boľavému chrbtu a svalovici v rukách. Musela vyhnať z hlavy ťaživé myšlienky, na čo neexistuje nič lepšie než ťažká fyzická práca. Mnohí kolegovia v takejto situácii siahli po poháriku, čo vedela pochopiť. So zaťatými zubami hádzala kôpky hnoja na vlečku, ktorú pristavila tesne k maštali, až kým hroty vidiel nezaštrngali o holú betónovú podlahu. Zvyšky vyškriabala lopatou, potom sa zadychčaná zastavila a rukávom si utrela spotené čelo.

	S Bodensteinom sa pobrali na komisariát a informovali kolegov. Pátranie po Róbertovi Watkowiakovi nabralo obrátky, chvíľu dokonca zvažovali, či výzvou v miestnom rozhlase nezapoja do hľadania obyvateľstvo. Práve skončila robotu a psy, ktoré pozorne sledovali každý jej pohyb, vyskočili a s priateľským brechotom odbehli preč. V tom okamihu sa pri traktore zastavila zelená dodávka s nápisom Opel-zoo a vystúpil z nej Christoph. Keď rýchlymi krokmi kráčal k Pii, vyzeral ustarostene.

	„Ahoj, mačička,“ povedal ticho a zovrel ju do náručia. Oprela sa oňho a cítila, ako jej vytryskli slzy a skotúľali sa jej po lícach. Bolo oslobodzujúce ukázať svoju slabosť. Pri Henningovi si to nikdy netrúfla.

	„Som rada, že si prišiel,“ šepla.

	„Je to také zlé?“

	Vo vlasoch zacítila jeho pery a nemo prikývla. Celý čas ju mocne stískal a hladil po chrbte.

	„Teraz si ľahneš do vane,“ povedal rozhodne. „Dám dovnútra kone a nakŕmim ich. Okrem toho som priniesol niečo pod zub. Tvoju obľúbenú pizzu.“

	„S veľkou porciou tuniaka a so sardelami?“ Zdvihla hlavu a nesmelo sa usmiala. „Si poklad.“

	„Viem.“ Žmurkol na ňu a pobozkal ju. „A teraz šup do vane!“

	Keď o pol hodiny s mokrými vlasmi a vo froté osuške vyšla z kúpeľne, napriek vonkajšej očiste sa cítila vnútorne špinavá. Brutalita vraždy bola ukrutná. Skutočnosť, že niekoľko hodín predtým sa s mladou ženou rozprávala, to ešte zhoršovala. Musela zomrieť preto, lebo sa u nej zjavila polícia?

	Christoph medzičasom nakŕmil aj psov, prestrel na stôl v kuchyni a otvoril fľašu vína. Lákavá vôňa pizze jej pripomenula, že dnes celý deň nejedia.

	„Chceš o tom hovoriť?“ opýtal sa Christoph, keď sedeli pri stole a jedli vlažnú tuniakovú pizzu. „Možno ti to pomôže.“

	Pozrela mu do očí. Bol neuveriteľne citlivý. Pravdaže jej to pomôže. Hovoriť o tom, zveriť sa niekomu bol vlastne jediný spôsob, ako spracovať prežité udalosti.

	„Niečo také hrozné som v živote nevidela,“ povedala a vzdychla. Dolial jej víno a pozorne počúval, keď mu vecne opisovala, čo sa dnes prihodilo. Rozprávala mu o rannej návšteve v Krämerovej byte, o Watkowiakovom úteku a Behnkeho výstupe.

	„Vieš,“ pokračovala a napila sa vína, „do istej miery všetko chápem, hoci je to príšerné. No ničí ma tá strašná brutalita a ukrutnosť, s akou to dievča zavraždili.“

	Prehltla posledný kúsok pizze a utrela si mastné prsty do papierovej utierky. Cítila sa úplne vyčerpaná a súčasne napätá na prasknutie. Christoph vstal a hodil prázdne škatule z pizze do smetí. Potom sa jej postavil za chrbát a jemne jej začal masírovať stuhnuté krčné svalstvo.

	„Jediné pozitívne na celej veci je to, že jasne vidím zmysel svojej práce.“ Zavrela oči. „Chcem nájsť toho sviniara, čo to spravil, a navždy ho poslať za mreže.“

	Christoph sa sklonil a pobozkal ju na líce.

	„Naozaj vyzeráš vyčerpaná,“ konštatoval ticho. „Je mi ľúto, že ťa práve teraz musím nechať samu.“

	Zvrtla sa k nemu. Zajtra poletí do Južnej Afriky. Dlhé mesiace plánoval týždennú cestu do Kapského Mesta na konferenciu Svetovej asociácie zoologických záhrad a akvárií. Pia už teraz cítila každou bunkou tela, ako jej chýba.

	„Je to len osem dní.“ Chcela vyzerať chladnokrvnejšie, ako v skutočnosti bola. „A môžem ti kedykoľvek zavolať.“

	„Vážne mi zavolaj, keby dačo.“ Christoph si ju pritiahol k sebe. „Sľubuješ?“

	„Svätosväte.“ Ovinula mu ruky okolo krku. „Ale ešte si tu. A to musíme využiť.“

	„Myslíš?“

	Namiesto odpovede ho pobozkala. Najradšej by ho už nikdy nepustila. Henning často chodieval na služobné cesty, niekedy ho nemohla celé dni telefonicky zastihnúť, ale nijako ju to neznepokojovalo ani nerušilo. Pri Christophovi to bolo iné. Odkedy sa zoznámili, neboli odlúčení dlhšie ako dvadsaťštyri hodín, a už len myšlienka na to, že ho nebude môcť ísť pozrieť do zoo, ju napĺňala bolestným pocitom opustenosti.

	Jej telo vyžarovalo naliehavú túžbu a on to zacítil. Hoci spolu nespali prvý raz, keď za ním vykročila do spálne a sledovala, ako sa náhlivo vyzlieka, srdce cítila až v hrdle. Muža ako Christoph ešte nemala – žiadal aj dával všetko a nepripustil, aby sa zahanbene stiahla, dostala sa do pomykova alebo predstierala orgazmus. Pia sa nevedela nasýtiť vášne, s akou jej telo naňho reagovalo. Na nežnosti bude čas neskôr, teraz si vrúcne želala iba jedno – v jeho náručí zabudnúť na dnešný ohavný deň.

	 


Štvrtok 3. mája 2007

	 

	KEĎ SA BODENSTEIN KRÁTKO PO ÔSMEJ VLIEKOL po schodoch ku kanceláriám oddelenia K 11 na prvom poschodí, cítil sa ako vygumovaný. Bábätko pol noci prekričalo. Cosima sa síce ohľaduplne presťahovala do hosťovskej izby, no on aj tak sotva zažmúril oko. Potom ho pol hodiny zdržala nehoda na diaľnici B 519 tesne pred odbočkou do Hofheimu, a akoby toho ešte nebolo dosť, náčelník kriminálnej polície Nierhoff otvoril dvere svojej kancelárie práve v okamihu, keď komisár prechádzal okolo.

	„Dobré ránko.“ Nierhoff sa prívetivo usmial a mädlil si ruky. „Gratulujem! Išlo to skutočne rýchlo. Dobrá práca, Bodenstein.“

	Zmätene pozrel na šéfa a pochopil, že si ho vyčíhal. Neznášal, keď ho prepadli ešte predtým, ako stihol vypiť aspoň hlt kávy.

	„Dobré ráno,“ odzdravil. „O čom je reč?“

	„Správu hneď postúpime médiám,“ pokračoval náčelník rozhodne. „Už som dal pokyny nášmu hovorcovi a všetky…“

	„Čo chcete oznámiť novinárom?“ skočil mu do reči. „Niečo mi ušlo?“

	„Vraždy sú objasnené,“ nadchýnal sa Nierhoff. „Našli ste páchateľa. Tým je vec vyriešená.“

	„Kto vám to povedal?“ Komisár kývol na pozdrav dvom okoloidúcim kolegom.

	„Kolegyňa Fachingerová. Vravela mi, že…“

	„Moment.“ Bolo mu jedno, že je nezdvorilý. „Včera sme našli mŕtvolu priateľky muža, ktorý bol na oboch miestach činu, no doteraz nám chýba vražedná zbraň aj jednoznačný dôkaz, že činy skutočne spáchal on. Prípady sme ešte ani zďaleka nevyriešili.“

	„Prečo to komplikujete, Bodenstein? Ten chlap vraždil z chamtivosti, všetky stopy tomu nasvedčujú. A potom zavraždil osobu, ktorá bola do veci zasvätená. Skôr či neskôr ho chytíme a určite sa nám prizná.“ Nierhoffovi bola situácia jasná. „Na jedenástu som zvolal tlačovú konferenciu. Bol by som rád, keby ste prišli.“

	Bodenstein nechápal. Deň sa vyvíjal ešte horšie, ako začal.

	„Presne o jedenástej vo veľkej zasadačke,“ prikázal rozhodne Nierhoff. „Potom sa porozprávame v kancelárii.“

	Náčelník so spokojným úsmevom zmizol.

	Komisár nahnevane otvoril dvere spoločnej pracovne Hasseho a Fachingerovej. Obaja už sedeli za písacími stolmi. Hasse rýchlo stlačil kláves, no Bodensteinovi bolo v tej chvíli jedno, či v súkromnej veci surfuje po internete a hľadá vhodné miesto na teplom juhu, kde sa usadí ako penzista.

	„Pani Fachingerová,“ obrátil sa na svoju najmladšiu podriadenú, nezdržiavajúc sa pozdravom, „príďte za mnou do kancelárie.“

	Hoci bol napálený, nechcel s ňou hovoriť v prítomnosti kolegu.

	O chvíľu s vystrašeným pohľadom vošla do jeho kancelárie a ticho za sebou zavrela dvere. Bodenstein si sadol za písací stôl, no jej miesto neponúkol.

	„Prečo ste náčelníkovi povedali, že oba prípady vraždy sú objasnené?“ opýtal sa zostra a prebodával ju pohľadom. Bola ešte mladá a veľmi snaživá, no chýbala jej sebadôvera. Navyše od samej horlivosti robila chyby.

	„Ja?“ zapálili sa jej líca. „Čo som mu povedala?“

	„To by som aj ja rád vedel!“

	„To on… včera večer… prišiel do zasadačky,“ jachtala nervózne. „Hľadal vás a chcel vedieť, ako pokračuje vyšetrovanie. Povedala som mu, že ste s Piou pri mŕtvole priateľky toho muža, ktorý na oboch miestach činu zanechal stopy.“

	Pozrel na svoju podriadenú. Jeho zlosť sa vytratila tak rýchlo, ako prišla.

	„Viac som mu nepovedala,“ uisťovala ho. „Verte mi, šéfe. Prisahám.“

	Veril jej. Nierhoff chcel mať prípad čo najskôr z krku, preto si poskladal výsledky vyšetrovania tak, ako mu to vyhovovalo. Bolo to nezvyčajné – a čudné.

	„Verím vám,“ ubezpečil ju Bodenstein, „a prepáčte mi môj tón, ale nahnevalo ma to. Behnke už prišiel?“

	„Nie.“ Kathrin Fachingerovej to bolo nepríjemné. „Veď… je vypísaný.“

	„Aha. A pani Kirchhoffová?“

	„Dnes ráno viezla priateľa na letisko a hneď potom išla do ústavu súdneho lekárstva. O ôsmej sa začína pitva Moniky Krämerovej.“

	„Ako to vyzeráš?“ privítal Henning Kirchhoff svoju bývalú manželku krátko po ôsmej v pitevni ústavu súdneho lekárstva. Šibla pohľadom do zrkadla nad umývadlom. Zdalo sa jej, že nevyzerá najhoršie – vzhľadom na to, že polovicu noci prebdela a ešte pred desiatimi minútami rumádzgala v aute. V zmätku na letisku sa rozlúčka s Christophom obmedzila na minimum. Pred halou B naňho čakali dvaja kolegovia z Berlína a z Wuppertalu, ktorí tiež leteli na kongres do Južnej Afriky. S nádychom žiarlivosti konštatovala, že kolega z Berlína je vlastne kolegyňa, navyše pomerne atraktívna. Posledné objatie, letmý bozk na rozlúčku a už ho pohltila letisková hala. Vyprevádzala ho pohľadom a zaplavil ju neprekonateľný pocit prázdnoty. „Pamätáš sa na moju kamarátku Miriam?“ opýtala sa Henninga.

	„So slečnou Horowitzovou som sa našťastie stretol iba raz, a to pred mnohými rokmi.“ Pia si spomenula, že Miriam ho vtedy nazvala „suchopárnym doktorom Frankensteinom“, načo ju on opovržlivo označil za „trafenú sliepku“. Chvíľku premýšľala, či ho má oboznámiť s priateľkiným profesionálnym životopisom, no napokon to nechala tak.

	„Na tom nezáleží,“ pokračovala. „Nedávno som ju náhodou stretla. Pracuje v Ústave Fritza Bauera.“

	„Pravdepodobne jej miesto zohnal ocinko.“ Znovu sa potvrdilo, že Henning nevie odpúšťať, ale Pia to nekomentovala.

	„Poprosila som ju, aby sa pokúsila niečo zistiť o Goldbergovi.

	Najprv, samozrejme, nechcela veriť, že by mohol byť nacista, ale potom v ústavnom archíve natrafila na spisy o ňom a jeho rodine. Nacisti si všetko poctivo zaznamenávali.“

	K stolu, na ktorom ležala umytá a vyzlečená mŕtvola Moniky Krämerovej, pristúpil Ronnie. V sterilnom prostredí z mŕtveho tela vyprchala všetka hrôza. Pia rozprávala, že Goldberga s rodinou a všetkými obyvateľmi Angerburgu židovského pôvodu v marci 1942 deportovali do koncentračného tábora Plaszow. Jeho rodina zahynula, on však prežil a v januári 1945 tábor vyprázdnili. Väzňov previezli do Osvienčimu, kde Goldberg v januári 1945 prišiel o život v plynovej komore. V pitevní všetci stíchli. S očakávaním pozrela na oboch mužov.

	„No a čo?“ spýtal sa Henning pohŕdavo. „Nenachádzam pointu.“

	Jeho rekcia ju nahnevala. „Dokazuje to, že muž, ktorého si mal na pitevnom stole, nebol Dávid Josua Goldberg.“

	„Čo ma do toho?“ mykol ľahostajne plecami. „Kde trčí prokurátor? Nenávidím nepresnosť!“

	„Práve prichádza,“ ozval sa ženský hlas. „Všetkým želám dobré ráno.“

	Prokurátorka Valerie Lôblichová vkročila dnu so vztýčenou hlavou, kývla na pozdrav Ronniemu Bôhmemu a prehliadla Piu, ktorá so záujmom zaregistrovala exmanželovu náhlu stiesnenosť.

	„Dobré ráno, pani Lôblichová,“ povedal stroho.

	„Dobré ráno, pán doktor Kirchhoff,“ odvetila chladne. Formálnosť, s akou sa pozdravili, vyvolala u Pii úsmev. Spomenula si na svoje posledné stretnutie s prokurátorkou Lôblichovou v obývačke Henningovho bytu, ktoré by sa dalo označiť za nanajvýš kompromitujúce. Obaja boli vtedy veľmi ľahko oblečení.

	„Môžeme začať.“ Kirchhoff sa pohľadom vyhol prokurátorke aj Pii a rozpaky prekryl horúčkovitou činnosťou. Vtedy bývalú manželku ubezpečoval, že napriek Lôblichovej úsiliu zostalo pri jedinom stretnutí, a vedela, že prokurátorka z toho viní práve ju. Zatiaľ čo Henning obhliadal mŕtvolu a svoje zistenia diktoval do mikrofónu zaveseného na krku, ona sa držala v úzadí.

	„Teraz zbalila nejakého sudcu,“ pošepol jej Ronnie a kývol hlavou smerom k prokurátorke, ktorá so skríženými rukami stála tesne pri pitevnom stole. Pia mykla plecom. Bolo jej to srdečne jedno. Jemné šteklenie na stehnách a na chrbte jej pripomenulo včerajšiu vášnivú noc a počítala hodiny, kedy Christoph pristane v Kapskom Meste. Sľúbil, že hneď z letiska pošle esemesku. Či na to nezabudne? Odbiehali jej myšlienky. Ledva vnímala, čo Henning robí.

	Zväčšil surový rez, ktorý spôsobil vrah, vybral vnútorné orgány a rozrezal srdce. Ronnie zaniesol vzorky obsahu žalúdka do laboratória na vyššom poschodí. Po celý čas nikto nepreriekol ani slovo okrem Henninga, ktorý polohlasne diktoval do mikrofónu pitevný nález.

	„Pia!“ zvolal zrazu ostro. „Spíš?“

	Nešetrne vytrhnutá z myšlienok urobila krok vpred. Súčasne s ňou podišla bližšie aj prokurátorka.

	„Musíte hľadať nôž s približne desaťcentimetrovou oblúkovitou čepeľou typu Hawkbill,“ oznámil Kirchhoff bývalej žene. „Páchateľ ju rozrezal prudko a veľkou silou. Čepeľ pritom poranila vnútorné orgány a zanechala stopy na rebrách.“

	„Aká je to čepeľ?“ opýtala sa prokurátorka.

	„Mojou úlohou nie je látať vaše diery vo vedomostiach. Nabudúce si robte domáce úlohy,“ osopil sa na ňu, až to Piu zamrzelo.

	„Čepele typu Hawkbill sú zahnuté do tvaru polmesiaca,“ vysvetlila napochytro. „Pochádzajú z Indonézie a pôvodne sa používali pri rybolove. Na rezanie sú nevhodné, používajú sa výlučne na boj.“

	„Ďakujem,“ kývla hlavou Lôblichová.

	„Takýto nôž nedostať v supermarkete.“ Kirchhoffovi sa zrazu nevedno prečo pokazila nálada. „Naposledy som takéto rezné rany videl u obetí UQK v Kosove.“

	„A čo má s očami?“ Pia sa pokúšala o vecnosť, ale striaslo ju pri myšlienke, čo si žena pred smrťou musela vytrpieť.

	„Čo má mať s očami?“ vyštekol na ňu podráždene. „Ešte som sa k nim nedostal.“

	Obe ženy si vymenili pohľad plný pochopenia, ktorý mu neunikol. Začal vyšetrovať podbrušie ženy, odobral vzorky a nezrozumiteľne si niečo hundral popod nos. Pia vopred ľutovala sekretárku, ktorá bude prepisovať pitevný nález. O dvadsať minút si zväčšovacím sklom prezeral modrasté pery mŕtvej, potom dôkladne vyšetril ústnu dutinu.

	„Čo je?“ opýtala sa Valerie Lôblichová netrpezlivo. „Nenapínajte nás viac ako treba.“

	„Ešte chvíľku strpenia, vážená pani prokurátorka,“ odvetil jej uštipačne. Vzal skalpel a rozrezal pažerák aj hrtan. Potom so sústredeným výrazom odobral vatovým tampónom viacero vzoriek a jednu za druhou podával asistentovi. Napokon zobral do rúk ultrafialovú lampu a osvietil ňou ústa a otvorený pažerák mŕtvej.

	„Ejha!“ zvolal a narovnal sa. „Chcete sa pozrieť, pani prokurátorka?“

	Horlivo prikývla a pristúpila k nemu.

	„Musíte prísť ešte bližšie,“ nabádal ju. Pia tušila, čo jej chce ukázať, a pokrútila hlavou. Dnes to naozaj preháňa! Aj Ronnie bol v obraze a s námahou potláčal úškrn.

	„Nič nevidím,“ povedala prokurátorka.

	„Všimli ste si tie modrasté miesta?“

	„Áno.“ Zdvihla hlavu a zvraštila čelo. „Otrávili ju?“

	„Ako sa to vezme. Či boli spermie otrávené, to zatiaľ neviem,“ posmešne sa zaškľabil. „Zistíme to v laboratóriu.“

	Keď pochopila, že sa stala obeťou nemiestneho žartu, nahrnula sa jej krv do tváre. „Vieš čo, Henning, si obyčajný smrad,“ sykla zlostne. „Ak sa nezmeníš, ani sa nenazdáš a ocitneš sa na tomto stole.“

	Zvrtla sa na opätku a vypochodovala von. Pozeral za ňou, potom mykol plecom a očami zablúdil k Pii.

	„Počula si to?“ opýtal sa s nevinnou tvárou. „Jasne sa mi vyhráža smrťou. Nuž čo. Tieto prokurátorky nemajú zmysel pre humor.“

	„Nebol to najlepší vtip,“ namietla. „Znásilnili ju?“

	„Koho? Lôblichovú?“

	„Nežartuj, Henning,“ napomenula ho prísne. „Tak znásilnili alebo nie?“

	„Panebože!“ zaúpel nezvyčajne hlasno, keď sa presvedčil, že v miestnosti nie je asistent. „Strašne ma rozčuľuje! Nedá mi pokoj, stále mi vyvoláva a hustí do mňa!“

	„Možno si jej poskytol dôvod robiť si falošné nádeje.“

	„Ty si jej poskytla dôvod robiť si falošné nádeje,“ vytkol jej. „Keď si ma prinútila k rozvodu!“

	„Asi ti šibe.“ Ohromene pokrútila hlavou. „Ale po dnešnom výstupe sa jej zbavíš.“

	„Toľko šťastia nebudem mať. Najneskôr o hodinu je späť.“

	Zostra pozrela na bývalého manžela.

	„Stavím sa, že si mi klamal,“ vyhŕkla.

	„Na čo narážaš?“ spýtal sa s hranou nevinnosťou.

	„To intermezzo minulé leto na stole v obývačke určite nebolo prvé ani posledné, ako si mi chcel nahovoriť. Mám pravdu?“

	Kirchhoff sa zatváril ako pristihnutý zlodej. No kým stihol reagovať, do pitevne vstúpil Ronnie Bôhme, a on sa okamžite začal správať profesionálne.

	„Neznásilnili ju. Ale pred smrťou mala orálny styk,“ vysvetlil. „Potom utŕžila zranenia, ktoré boli príčinou smrti. Zomrela na vykrvácame.“

	„Monika Krämerová podľahla ťažkým zraneniam, spôsobených nožom s čepeľou typu Hawkbill,“ referovala Pia o hodinu nato kolegom v zasadačke. „V ústnej dutine a v pažeráku sa našli zvyšky spermií. Keďže v počítači máme uloženú Watkowiakovu DNA, o niekoľko dní budeme vedieť, či sú spermie jeho. Uvidíme, či sa medzi zaistenými stopami, vláknami a vlasmi nájde aj DNA ďalšej osoby. Kolegovia v labáku na tom pracujú.“

	Bodenstein vrhol letmý pohľad na náčelníka kriminálnej polície s nádejou, že šéf si uvedomí, aké úbohé dôkazy majú. Dole čakajú novinári, Nierhoff ich pozval celý húf, aby sa pred nimi mohol blysnúť nezvyčajne rýchlym objasnením vrážd Goldberga a Schneidera. „Ten chlap sa Krämerovej musel zbaviť, lebo predtým jej porozprával o spáchaných vraždách.“ Nierhoff vstal. „Je to jasný dôkaz jeho násilníckej povahy. Dobrá práca, kolegovia. A vy, Bodenstein, nezabudnite: o dvanástej v mojej kancelárii.“

	A už aj kráčal z miestnosti a dlhými krokmi sa náhlil na tlačovú konferenciu, ani netrval na tom, aby ho komisár sprevádzal. Na okamih všetci stíchli.

	„Čo tam asi povie?“ uvažoval Ostermann.

	„Nemám potuchy.“ Bodenstein rezignoval. „Falošná správa nám teraz neuškodí.“

	„Vy teda Watkowiaka nepovažujete za Golbergovho a Schneiderovho vraha?“ opýtala sa nesmelo Kathrin Fachingerová.

	„Nie,“ odvetil komisár. „Je to recidivista, ale nie je vrah. Neverím ani tomu, že zabil Krämerovú.“

	Obaja policajti prekvapene pozreli na svojho nadriadeného.

	„Obávam sa, že v tom má prsty niekto iný. Museli rýchlo nájsť niekoho, komu by vraždy prišili, aby sme sa ďalej v prípade nevŕtali.“

	„Nazdávate sa, že vražda Krämerovej bola na objednávku?“ Ostermann sa zatváril prekvapene.

	„Predpokladám to,“ potvrdil Bodenstein. „Nasvedčuje tomu profesionálny postup a použitie bojového noža. Otázkou zostáva, či by Goldbergova rodina zašla tak ďaleko. V každom prípade v priebehu dvadsiatich štyroch hodín zmobilizovala Spolkový kriminálny úrad, ministerstvo vnútra, amerického generálneho konzula, frankfurtského policajného prezidenta a CIA, a to len preto, aby sme nezistili, na čo sme medzičasom prišli, že zavraždený Goldberg nebol Žid preživší holokaust.“ Rozhodne pozrel na kolegov. „Jedno je isté: človek, ktorému ide o veľa, je odhodlaný na všetko. Preto pri ďalšom vyšetrovaní musíme byť veľmi opatrní, aby sme neohrozili nevinných ľudí.“

	„Z tohto pohľadu je dobré, keď Nierhoff vytrúbi do sveta, že sme našli vraha,“ usúdil Ostermann a komisár prikývol.

	„Presne tak. Preto som ho ani nezdržiaval. Prípadný objednávateľ Krämerovej vraždy sa aspoň upokojí.“

	„Mimochodom, v mobile zavraždenej ženy sme našli viaceré staré esemesky od Watkowiaka,“ poznamenala Pia. „Vo všetkých používal malé aj veľké písmená a ani raz ju neoslovil „zlato“. Esemeska, ktorú sme našli, nebola od neho. Niekto kúpil mobil pod falošným menom, pravdepodobne na kartu, a posielal jej esemesky, aby naňho nasmeroval podozrenie.“

	Dosah tohto záveru pochopil každý a v miestnosti zavládlo ticho. Watkowiak so siahodlhým registrom trestov bol ideálny podozrivý.

	„Kto vlastne vie, že ho sledujeme ako možného páchateľa?“ opýtala sa mladá kolegyňa. Vyšetrovatelia si vymenili rýchle pohľady. Bola to dobrá otázka. Dokonca zásadná otázka, na ktorú museli hľadať odpoveď, ak Krämerovú skutočne neoslepil a nezaklal Watkowiak.

	„V každom prípade to vie Vera Kaltenseeová so synom Siegbertom,“ prerušila Pia mlčanie a spomenula si na mužov na Múhlenhofe v desivých čiernych uniformách. „A s najväčšou pravdepodobnosťou aj zvyšok jej rodiny.“

	„Nemyslím si, že stará pani v tom má prsty,“ namietol Bodenstein. „Také niečo sa k nej nehodí.“

	„Aj keď je dobrodinec, ešte nemusí byť anjel,“ pripomenula Pia, ktorá jediná tušila, prečo šéf chce starú dámu vidieť len v dobrom svetle. Hoci sa pri svojej práci stretával so všetkými spoločenskými vrstvami od úplnej spodiny až po horných desaťtisíc, mal v sebe zakotvené triedne myslenie, v ktorom vyrastal. Jeho rodina patrila k šľachte, rovnako ako aj rodená barónka von Zeydlitz-Lauenburgová.

	„Zaujímajú niekoho laboratórne výsledky?“ Ostermann poklopkal na zložku pred sebou.

	„Samozrejme.“ Bodenstein sa naklonil. „Je tam niečo o vražednej zbrani?“

	„Áno.“ Otvoril spis. „V oboch prípadoch jednoznačne išlo o tú istú zbraň. Munícia je špeciálna, ide o pištoľové patróny Parabellum 9 x 19 mm, vyrobené v rokoch 1939 až 1942. Zistili to v laboratóriu na základe kovovej zliatiny, ktorá sa odvtedy nepoužíva.“

	„Náš vrah teda má deväťmilimetrovú zbraň a náboje z druhej svetovej vojny,“ zopakovala Pia. „Kde také dačo zohnal?“

	„Dajú sa objednať na internete,“ odvetil Hasse. „A ak nie, možno ich kúpiť na burzách zbraní. Nezdá sa mi to také nezvyčajné, ako sa javí na prvý pohľad.“

	„Dobre, dobre,“ zarazil Bodenstein prípadnú diskusiu v zárodku. „Čo ešte máte, Ostermann?“

	„Schneiderove podpisy na šeku sú pravé. Grafológ zistil, že tajomné číslo v oboch prípadoch napísala tá istá ruka. DNA na pohári od červeného vína v Goldbergovej obývačke patrí žene, porovnanie DNA a odtlačkov prstov neprinieslo nič nové. Rúž je bežný výrobok značky Maybelline Jade, ktorý dostať kúpiť všade, no okrem neho sa našli stopy acicloviru.“

	„A to je čo?“ spýtala sa Fachingerová.

	„Prostriedok proti herpesu. Obsahuje ho napríklad Zovirax.“

	„No to je teda správa,“ zamrmlal Hasse. „Vraha usvedčil herpes. Už vidím titulky v novinách.“

	Bodensteinovi sa proti jeho vôli mihol na tvári úsmev, ale pri Piiných ďalších slovách mu hneď prešiel.

	„Vera Kaltenseeová mala na perách leukoplast. Síce si ho pretrela rúžom, ale neušlo mi to. Spomínate si, šéfe?“

	Komisár sa zamračil a vrhol na ňu pochybovačný pohľad.

	„Možno. Ale neodprisahal by som to.“

	Niekto zaklopal a do dverí strčila hlavu Nierhoffova sekretárka.

	„Šéf ukončil tlačovú konferenciu a očakáva vás, pán hlavný komisár,“ oznámila. „Súrne.“

	Jeho úloha bola jasná. Bezpodmienečne musí nájsť tú debnu aj s obsahom. Nezaujímalo ho prečo. Neplatili ho za to, aby si lámal hlavu nejakými dôvodmi. Nikdy nemal zábrany uposlúchnuť rozkaz. Bola to jeho práca. Trvalo pol druha hodiny, kým Ritter konečne vyšiel z ošklivého žltého nájomného domu, kde býval od svojho osudného prehrešku. Muž so zlomyseľným zadosťučinením pozoroval, ako Ritter s notebookom na pleci a s mobilom pri uchu prechádza cez cestu a smeruje k zastávke metra na Schwarzwaldstrasse. Časy, keď ten arogantný chlap mal vlastného šoféra, boli preč.

	Počkal, kým sa mu stratí z dohľadu, potom vystúpil z auta a vošiel do domu. Ritterov byt bol na treťom poschodí. Na prekonanie chabých bezpečnostných opatrení na dverách bytu potreboval presne dvadsaťdva sekúnd, bola to hračka. Natiahol si rukavice a poobzeral sa. Ako sa asi cíti muž ako Thomas Ritter, privyknutý na luxus, v takomto chlieve? Izba s výhľadom na susedný dom, kúpeľňa bez okna, so sprchou a záchodom, úzka chodbička a kuchyňa, ktorá si také označenie ani nezaslúži. Otvoril dvere na jedinej skrini a systematicky prehľadával kopy čistého aj menej čistého šatstva, spodnej bielizne, ponožiek a topánok. Nič. Nenašiel debnu ani zmienku o dotyčnej rodine. Posteľ budila dojem, akoby v nej už nespával, dokonca mal stiahnuté obliečky. Vrhol sa na písací stôl. Nebola tam pevná linka, teda ani odkazovač, ktorý by mohol čo-to prezradiť. Boli na ňom samé nezaujímavé veci, staré noviny a lacné porno časopisy. Jeden si strčil do vrecka. Trošku inšpirácie na nudné hodiny čakania v aute nezaškodí.

	Starostlivo si prelistoval hŕbu popísaných poznámok a zistil, že Ritterova úroveň podstatne upadla. „Šuchotajúce plachty, ločkajúce šušule a priškrtené výkriky slasti“ prečítal si s úškrnom. Tak hlboko klesol pán doktor, ktorý donedávna písal duchaplné prejavy. Dnes píše tuctové poviedky s pornografickým obsahom. Muž listoval ďalej. Zarazil sa, keď na žltej lepke zbadal narýchlo naškrabané meno, číslo mobilu a slovo, ktoré ho zelektrizovalo. Digitálnym fotoaparátom ho zvečnil a strčil pod ostatné papiere. Návšteva v Ritterovom byte sa predsa len vyplatila.

	Katharina Ehrmannová stála v nohavičkách a podprsenke v šatníku a zvažovala, čo si má obliecť. Nikdy sa nepovažovala za obzvlášť márnomyseľnú dovtedy, kým po náhlom úmrtí manžela nevzala na seba úlohu smútiacej vdovy a neprestala používať mejkap. Pri pohľade do zrkadla zakaždým utrpela šok. Chcela si ho ušetriť, najmä keď už nemusela žiť z úbohého zamestnaneckého platu. Krátko po štyridsiatke pred pár rokmi začala robiť opatrenia proti starnutiu. Na rad prišli hodiny vo fitnes centre, lymfatické drenáže a črevné očisty, medzičasom pribudli štvrťročné ošetrenia botoxom a hriešne drahé injekcie proti vráskam s kolagénom a kyselinou hyalurónovou. Ale stálo to za to. V porovnaní s rovesníčkami vyzerala o desať rokov mladšie. Usmiala sa na seba do zrkadla. V Kônigsteine žilo veľa bohatých ľudí a diskrétne súkromné kliniky s anti-aging programom vyrastali ako huby po daždi.

	No preto sa do malého hniezda v Taunuse nevrátila. Dôvod jej návratu bol oveľa pragmatickejší. Nechcela bývať vo Frankfurte, potrebovala však dom blízko letiska, keďže trávila veľa času v Zurichu alebo na Mallorce. Kúpa veľkého domu v centre Kônigsteinu, len niekoľko sto metrov od domčeka, kde ako dcéra chudobného hostinského vyrastala, bol pre ňu víťazstvom. Tu býval muž, ktorý kedysi vohnal jej otca do bankrotu. Teraz bol sám na mizine a ona získala jeho dom za smiešne nízku cenu. Usmiala sa. Ľudia sa zväčša v živote neuspokoja s jediným stretnutím, pomyslela si.

	Zacítila na chrbte príjemné mrazenie pri spomienke na deň, keď jej Thomas Ritter prezradil svoj úmysel – napísať životopis Very Kaltenseeovej. V beznádejnom preceňovaní seba samého očakával, že ten nápad prijme s nadšením, ale opak bol pravdou. Vera neváhala a po osemnástich rokoch ho na mieste prepustila. Pri náhodnom stretnutí sa Katharine posťažoval na toľkú nespravodlivosť, a vtedy vytušila príležitosť, ako sa Vere a celej bande Kaltenseeovcov pomstiť. Thomas horlivo prijal Katharininu ponuku.

	Teraz, pol druha roka nato, už síce mal vo vrecku mastný preddavok, ale nenapísal nič svetoborného, čo by zaváňalo bestsellerom. Hoci občas spolu skončili v posteli, nedala sa obalamutiť jeho rečičkami ani sľubmi. Po triezvej analýze odovzdanej časti rukopisu vedela, že je na míle vzdialený od škandalózneho odhalenia, ktorý jej pred mesiacmi sväto-sväte sľuboval. Bolo načase niečo s tým spraviť.

	Ešte vždy dobre vedela, čo sa v rodine Kaltenseeovcov deje, lebo naďalej udržiavala priateľské styky s Juttou, akoby sa nič nezmenilo, a tá vo svojej samoľúbosti nepochybovala o jej úprimnosti. Od Rittera vedela o okolnostiach, ktoré viedli k jeho okamžitej výpovedi. Veľmi informatívny rozhovor s Verinou neveľmi lojálnou gazdinou ju napokon priviedol k myšlienke skontaktovať sa s Elardom. Nemohla s určitosťou vedieť, nakoľko jej Juttin starší brat pomôže, ale v každom prípade bol svedkom roztržky minulé leto. Zatiaľ čo to zvažovala, zazvonil mobil.

	„Ahoj, Elard,“ povedala. „To je telepatia.“

	Elard Kaltensee si ušetril zdĺhavé zdvorilosti a prešiel rovno k veci.

	„Ako si predstavuješ tú odovzdávku?“

	„Z tvojich slov vyplýva, že niečo pre mňa máš,“ odvetila. Bola zvedavá, čo navrhne.

	„Mám pre teba všeličo,“ povedal Elard. „A chcem sa toho zbaviť. Tak hovor.“

	„Môžeme sa stretnúť u mňa,“ navrhla.

	„Nie. Pošlem ti to. Zajtra na poludnie.“

	„Dobre. Kam?“

	„Dohodneme sa. Dovidenia.“

	A položil. Spokojne sa usmiala. Všetko išlo ako po masle.

	Bodenstein si zapol sako a zaklopal na dvere šéfovej kancelárie. Vstúpil a s prekvapením skonštatoval, že Nierhoff má na návšteve ryšavú dámu. Keď sa chcel ospravedlniť a odísť, náčelník vyskočil a podišiel k nemu. Ešte bol v eufórii z tlačovej konferencie, podľa neho úspešnej.

	„Len poďte ďalej, Bodenstein!“ vyzval ho bodro. „Zrejme vás to zaskočí, ale chcem vás zoznámiť so svojou nástupkyňou.“

	V tom okamihu sa žena obrátila a Bodensteim stuhol. Nešťastný deň sa závratnou rýchlosťou rútil k najčiernejšej priepasti.

	„Ahoj, Oliver.“

	Jej chrapľavý hlas bol nezameniteľný, rovnako ako stiesnený pocit, ktorý v ňom vyvolával chladný, vypočítavý pohľad svetlých očí.

	„Ahoj, Nicola.“ Dúfal, že nezaregistrovala, ako mu na zlomok sekundy stvrdli črty.

	„Počujem dobre?“ vyhŕkol Nierhoff sklamane. „Vy sa poznáte?“

	„Prirodzene.“ Nicola Engelová sa zdvihla a podala Bodensteinovi ruku, ktorú on krátko potriasol. Pred vnútorným zrakom mu prebehol film s neradostnými spomienkami a pohľad do jej očí ho presvedčil, že ani ona nezabudla.

	„Chodili sme spolu do policajnej akadémie,“ vysvetlila zarazenému náčelníkovi.

	„Aha,“ podotkol. „Sadnite si, Bodenstein.“

	Poslúchol a pokúsil sa spomenúť na svoje posledné stretnutie so ženou, ktorá mu bude šéfovať.

	„… počas rozhovoru viackrát padlo vaše meno,“ prenikol k nemu náčelníkov hlas. „No aj z ministerstva vnútra prišiel návrh, aby sme vedenie regionálneho kriminálneho inšpektorátu zverili niekomu zvonku. Pokiaľ viem, netúžite po povýšení. Politika nie je vašou silnou stránkou.“

	Bodensteinovi sa zazdalo, že v jej očiach zbadal posmešný záblesk, a súčasne sa všetko vyplavilo na povrch. Stalo sa to asi pred desiatimi rokmi; práve sa zasekli v beznádejne vyzerajúcom vyšetrovaní brutálnej série vrážd vo vykričanej štvrti, ktorá dodnes zostala neobjasnená. Celé frankfurtské oddelenie K 11 bolo pod obrovským tlakom. Tajného agenta, ktorého prepašovali do jednej z rivalizujúcich bánd, objavil iný tajný agent a bez rozpakov ho na ulici zastrelil.

	Komisár bol dodnes presvedčený, že za to bola zodpovedná Nicola, lebo urobila zásadnú chybu. Vtedy viedla iné oddelenie, bola ctižiadostivá a bezohľadná a snažila sa hodiť vinu na jeho ľudí. Mocenský boj medzi nimi ukončila až dôrazná intervencia policajného prezidenta. Nicola prešla z Frankfurtu do Wurzburgu, dotiahla to na viceprezidentku policajného prezídia v Unterfranken a sprevádzala ju povesť kompetentnej a nepodplatiteľnej policajtky. Dozvedel sa, že medzičasom ju povýšili na kriminálnu radkyňu, a od 1. júna 2007 bude jeho novou šéfkou. Vôbec nevedel, čo si o tom má myslieť.

	„Pani doktorku Engelovú už uvoľnili zo služby vo Wurzburgu a oddnes sa začne u nás zapracovávať,“ uzavrel Nierhoff svoju reč, z ktorej Bodenstein zachytil len úryvky. „Zajtra ráno ju oficiálne predstavím všetkým spolupracovníkom.“

	Plný očakávania uprel pohľad na vedúceho oddelenia, ale ten mlčal.

	„To je všetko?“ opýtal sa a vstal. „Musím sa vrátiť na poradu.“

	Nierhoff zarazene prikývol.

	„Naše oddelenie uzavrelo vyšetrovanie dvoch vrážd,“ povedal svojej nástupkyni hrdo – zrejme v nádeji, že komisár na to nadviaže.

	Nicola Engelová sa takisto zdvihla a podala mu ruku.

	„Teším sa na dobrú spoluprácu,“ povedala, ale výraz jej očí hovoril pravý opak. Bolo mu jasné, že odteraz bude na regionálnej kriminálnej inšpekcii fúkať iný vietor. Bol zvedavý, nakoľko sa bude starať do jeho práce.

	„Aj ja,“ odvetil a potriasol podávanú ruku.

	Rokovanie s architektom a remeselníkmi prebehlo dobre; po roku plánovania sa na budúci týždeň konečne pustia do práce na veži Hexenturm v Idsteine. Keď Marcus Nowak v podvečer vošiel do kancelárie, bol plný optimizmu. Ešte vždy pociťoval vzrušenie, keď projekt prechádzal do stavebnej fázy a začalo sa to rozbiehať. Sadol si k písaciemu stolu, zapol počítač a pozrel si dennú poštu. Medzi účtami, ponukami, reklamou a katalógmi našiel obálku z ekologického papiera, ktorá zvyčajne neveštila nič dobré.

	Roztrhol ju, preletel očami obsah listu a neveriacky zalapal po vzduchu. Predvolanie na políciu do Kelkheimu! Obviňovali ho z ublíženia na zdraví. To snáď nie je pravda! Vzkypel v ňom hnev, zúrivo pokrčil list a hodil ho do koša. Vtom zazvonil telefón na písacom stole. Tina! Určite ho cez kuchynské okno zazrela vchádzať do kancelárie. Neochotne zdvihol slúchadlo. Presne ako očakával: musel jej vysvetľovať, prečo s ňou nechce ísť na koncert na kúpalisku v Kelkheime. Tina nevedela pochopiť, že nemá chuť. Dotklo sa jej to, a kým plačlivým tónom donekonečna opakovala zvyčajné výčitky, zapípal mu mobil.

	„Nabudúce s tebou pôjdem,“ sľúbil manželke nepresvedčivo a odklopil mobil. „Naozaj. Nehnevaj sa na mňa…“

	Keď si prečítal novú správu, tvárou mu preletel radostný úsmev. Hoci žena ďalej nadávala a prosíkala, on už palcom pravej ruky vyťukával odpoveď.

	Prídem, napísal. Najneskôr o 12. som u teba. Ešte musím niečo vybaviť. Maj sa.

	Telo mu zaplavila radosť. Dnes v noci to znovu urobí. Zlé svedomie a pocity viny, ktoré ho inokedy kvárili, sa zmenili na oslabnúcu ozvenu hlboko v jeho vnútri.

	„MALI BY SME UPOVEDOMIŤ POLÍCIU.“ SPRÁVKYŇA Parveen Multaniová bola vážne znepokojená. „Muselo sa jej niečo stať. Nechala tu všetky lieky. Verte mi, pani Kohlhaasová, mám z toho zlý pocit.“

	Ráno o pol ôsmej zistila, že jedna z obyvateliek chýba, a nevedela si to vysvetliť. Renátu Kohlhaasovú, riaditeľku luxusného penziónu pre seniorov Taunusblick, to nahnevalo. Muselo sa to stať práve dnes? O jedenástej očakáva komisiu amerického prevádzkovateľa zariadenia, ktorá má vykonať kontrolu kvality. Rozhodne nepomýšľala zavolať políciu, lebo si vedela predstaviť, do akého zlého svetla by ju uvrhlo zmiznutie klientky domova, za ktorý nesie zodpovednosť.

	„Postarám sa o to,“ povedala s upokojujúcim úsmevom. „Vráťte sa k svojej práci a zatiaľ nikomu ani muk. Určite pani Fringsovú čoskoro nájdeme.“

	„Nemali by ste radšej…“ začala Parveen Multaniová, ale riaditeľka ju kývnutím prerušila.

	„Vezmem tú vec do vlastných rúk.“ Odprevadila ustarostenú správkyňu k dverám, sadla si k počítaču a klikla na životopis stratenej klientky. Anita Fringsová žila v penzióne už pätnásť rokov. Mala osemdesiatosem rokov, dlhší čas trpela silnou artritídou a bola viac-menej odkázaná na invalidný vozík. Nemala síce príbuzných, ktorí by robili scény, ale keď si prečítala meno osoby, ktorú mali kontaktovať v prípade ochorenia alebo smrti, v hlave sa jej ozvali poplašné zvony. Nebude to mať ľahké, ak sa stará pani čoskoro neobjaví v svojom byte na treťom poschodí živá a zdravá.

	„To nám ešte chýbalo,“ zamrmlala si pod nos a zdvihla telefón. Do dvoch hodín ju musí nájsť. Polícia by teraz nebolo najlepšie riešenie.

	Bodenstein stál so skríženými rukami pred veľkou tabuľou v zasadačke oddelenia K 11. Dávid Goldberg, Herman Schneider, Monika Krämerová. A napriek výzvam v miestnom rozhlase, ktoré sa včera predsa len rozhodol zverejniť, ani stopa po Róbertovi Watkowiakovi. Očami sledoval šípky a kružnice, ktoré Fachingerová nakreslila fixkami. Videl tam viacero styčných bodov. Napríklad Goldberg a Schneider mali úzke styky s rodinou Kaltenseeovcov, zabili ich tou istou zbraňou a v mladosti boli príslušníkmi SS. No neposunulo ho to ani o milimeter ďalej. Vzdychol si. Bolo to na zbláznenie. Kde má začať? S akým odôvodnením má požiadať o ďalší rozhovor s Verou Kaltenseeovou? Keďže mu oficiálne odňali vyšetrovanie Goldbergovej vraždy, nemohol sa odvolať na laboratórne výsledky a stopy DNA na vínovom pohári. Watkowiakovu priateľku nemusel zabiť ten istý páchateľ, ktorý zastrelil oboch starých pánov. Nemali očitých svedkov, odtlačky prstov, stopy – okrem Watkowiakových. Bol to ideálny páchateľ: zanechal stopy na všetkých miestach činu, poznal obete a súrne potreboval peniaze. Mohol zavraždiť Goldberga, lebo mu nič nedal, Schneidera, lebo sa mu vyhrážal udaním, aj Moniku, lebo preňho predstavovala riziko. Na prvý pohľad to do seba dokonale zapadalo. Chýbali iba vražedné zbrane.

	Otvorili sa dvere. Neprekvapilo ho, keď v nich zazrel svoju budúcu šéfku.

	„Dobrý deň, pani doktorka Engelová,“ pozdravil zdvorilo.

	„Mohla som si myslieť, že dáš prednosť formálnosti,“ poznamenala odmerane. „Ako chceš. Dobrý deň, pán von Bodenstein.“

	„Von‘ pokojne vynechajte. Ako vám môžem pomôcť?“

	Kriminálna radkyňa Nicola Engelová blysla pohľadom na tabuľu a zamračila sa.

	„Myslela som, že prípady Goldberg a Schneider sú objasnené.“

	„Obávam sa, že nie.“

	„Náčelník Nierhoff ma informoval, že má jasné dôkazy proti mužovi, ktorý zavraždil svoju družku.“

	„Watkowiak zanechal stopy, nič viac,“ opravil ju Bodenstein. „Skutočnosť, že sa vyskytol na miestach činu, z neho v mojich očiach automaticky nerobí vraha.“

	„No dnes ráno to bolo v novinách.“

	„Papier znesie všetko.“

	Stretli sa im pohľady. Potom sa Nicola odvrátila, skrížila si ruky na prsiach a oprela sa o stôl.

	„Včera ste teda pustili nadriadeného na tlačovú konferenciu s chybnými informáciami,“ zhrnula. „Mali ste na to nejaký dôvod, alebo je to tu bežné?“

	Nereagoval na jej provokáciu.

	„Informácie neboli chybné,“ opravil ju. „Žiaľ, pán náčelník sa často nedá zabrzdiť, najmä vtedy, ak považuje za nevyhnutný rýchly úspech vo vyšetrovaní.“

	„Oliver! Ako budúca šéfka tohto úradu chcem vedieť, čo sa tu deje. Prečo bola včera tlačová konferencia, keď prípady ešte nie sú objasnené?“ Mala ostrý hlas, ktorý mu pripomenul iný prípad a iné miesto. Napriek tomu neudržal jazyk za zubami, aj keby mala stokrát byť jeho nadriadenou.

	„Lebo Nierhoff to tak chcel a nepočúval ma,“ odvetil rovnako rozhodne. Mal pokojný, takmer ľahostajný výraz tváre. Pár sekúnd na seba zazerali. Potom sa Engelová spamätala a pokúsila sa o uvoľnený tón.

	„Ty teda nepredpokladáš, že všetky tri osoby zavraždil jeden páchateľ?“

	Ignoroval dôverné tykanie. Ako skúsený policajt poznal taktiky výsluchu a nedal sa zneistiť striedaním agresívnosti a zmierlivosti.

	„Goldberga a Schneidera zavraždila tá istá osoba. Podľa mojej teórie si niekto neželá ďalšie vyšetrovanie, a preto sa snaží zaviesť podozrenie na Watkowiaka, ktorého sme ešte nenašli. No doteraz je to čistá špekulácia.“

	Budúca šéfka podišla k tabuli.

	„Prečo vám zobrali Goldbergov prípad?“

	Bola drobná a útla, napriek tomu vedela ľudí zastrašiť. Bol zvedavý, ako s ňou jeho kolegovia, najmä Behnke, budú vychádzať. Bolo mu jasné, že sa neuspokojí s písomnými správami ako Nierhoff, na to ju príliš dobre poznal. Odjakživa trpela perfekcionizmom a túžila mať všetko pod kontrolou, vyžadovala podrobné informácie a za všetkým hľadala intrigy.

	„Niekto vplyvný sa obáva, že by niečo mohlo vyjsť na povrch, čo by radšej malo zostať skryté.“

	„Čo by to mohlo byť?“

	„Napríklad fakt, že Goldberg v skutočnosti nebol Žid preživší holokaust, ale niekdajší člen SS, čo jednoznačne dokazuje vytetovaná krvná skupina na jeho ramene. Kým nám stihli vziať mŕtvolu, dal som urobiť pitvu.“

	Nicola jeho vysvetlenie nekomentovala. Obišla stôl a zastala na opačnej strane.

	„Povedal si Cosime, že ti budem šéfovať?“ opýtala sa akoby mimochodom. Neprekvapila ho náhla zmena témy. Rátal s tým, že skôr či neskôr sa minulosti nevyhne.

	„Áno,“ prisvedčil.

	„No a? Čo na to vraví?“

	Na okamih bol v pokušení povedať jej nelichotivú pravdu, no nebolo by rozumné znepriateliť si ju. Jeho váhanie si vysvetlila nesprávne.

	„Nič si jej nepovedal!“ zvolala s triumfálnym zábleskom v očiach. „To som si mohla myslieť! Zbabelosť bola vždy tvojou slabou stránkou. Ani trochu si sa nezmenil.“

	Silné emócie v týchto slovách ho ohromili a súčasne znepokojili. Spolupráca s ňou nebude jednoduchá. Kým stihol uviesť jej omyl na správnu mieru, vo dverách sa zjavil Ostermann. Vrhol na doktorku Engelovú rýchly pohľad, no keďže Bodenstein sa nechystal ich predstaviť, uspokojil sa so zdvorilým kývnutím hlavy.

	„Je to súrne,“ povedal mu.

	„Hneď prídem,“ odvetil.

	„Nezdržiavajte sa, pán Bodenstein,“ zapriadla spokojne Nicola Engelová. „Veď sa nevidíme naposledy.“

	Starenka bola postriekaná krvou a vyzlečená donaha. Zápästia mala zviazané a v ústach strčenú guču z pančuchy.

	„Strela do zátylku,“ vyhlásil pohotovostný lekár. Zavolali ho kolegovia, ktorí na miesto činu dorazili prví. „Smrť nastala približne pred desiatimi hodinami.“

	Ukázal na holé nohy ženy.

	„Okrem toho jej prestrelili kolená.“

	„Ďakujem.“ Bodenstein skrivil tvár. Goldbergov a Schneiderov vrah zasiahol tretí raz, o tom nebolo pochýb, lebo krvou napísal obeti na nahý chrbát číslo 16145. Nesnažil sa mŕtvolu ukryť, pravdepodobne mu záležalo na tom, aby ju rýchlo našli.

	„Tentoraz vyniesol obeť von.“ Pia si natiahla latexové rukavice, čupla si a dôkladne prezrela telo. „Ktovie prečo?“

	„Bývala v penzióne pre seniorov Taunusblick,“ zapojil sa do rozhovoru veliteľ policajnej hliadky. „Určite nechcel riskovať, aby niekto začul výstrely.“

	„Odkiaľ viete, kde bývala?“ opýtala sa prekvapene.

	„Je to tam napísané.“ Ukázal na invalidný vozík, ktorý našli niekoľko metrov odtiaľ v kroví. Bodenstein hľadel na mŕtvolu, ktorú objavil pes náhodného chodca, a pocítil zmes hlbokého súcitu a bezmocnej zlosti. Čo si stará žena vytrpela v posledných minútach svojho dlhého života, aký strach a aké poníženie! Myšlienka, že niekde na slobode behá vrah, ktorý koná čoraz sadistickejšie, ho znepokojila. Teraz dokonca riskoval, že ho prichytia pri čine. Znovu ho zaplavil prekliaty pocit bezmocnosti. Nemal ani potuchy, odkiaľ začať. Bola to už štvrtá vražda v jednom týždni.

	„Vyzerá to tak, že máme dočinenia so sériovým vrahom,“ povedala Pia na dôvažok. „Médiá nás roztrhajú v zuboch, ak to takto pôjde ďalej.“

	Pod policajnou páskou sa prepchal muž v uniforme a obrátil sa na Bodensteina.

	„Nikoho nehlásili ako nezvestného,“ oznámil. „Stopári sú na ceste.“

	„Ďakujem,“ prikývol komisár. „Pôjdeme do toho starobinca a opýtame sa. Možno si ani nevšimli, že im niekto chýba.“

	O chvíľku vstúpili do priestrannej haly a Pia si šla oči vyočiť na lesklej mramorovej dlažbe a bordových behúňoch. Jediný domov dôchodcov, ktorý poznala zvnútra, bol dom opatrovateľskej služby, kde prežila posledné roky jej stará mama. Spomenula si na podlahy pokryté linoleom, drevené držadlá popri stenách a zápach moču a dezinfekčných prostriedkov. Naproti tomu Taunusblick pôsobil ako grandhotel: na recepcii dlhý pult z lešteného mahagónu, bohatá kvetinová výzdoba, smerovky so zlatými písmenami a tichá hudba v pozadí. Mladá recepčná sa na nich prívetivo usmiala a opýtala sa, čo si želajú.

	„Radi by sme hovorili s riaditeľom,“ povedal Bodenstein a ukázal služobný odznak. Mladej žene zmizol úsmev z tváre a zdvihla telefón.

	„Upovedomím o vašej návšteve pani Kohlhaasovú. Okamih, prosím.“

	„Pobyt tu určite neplatí zdravotná poisťovňa, čo poviete?“ pošepla Pia šéfovi. „To je sila!“

	„Máte pravdu, Taunusblick je poriadne drahý,“ potvrdil jej slová Bodenstein. „Niektorí ľudia si tu kúpia miesto aj dvadsať rokov vopred. Jeden byt môže stáť i tritisíc eur mesačne.“

	Pia si pomyslela na starú mamu a ozvalo sa jej zlé svedomie. Miesto v dome opatrovateľskej služby, kde po celoživotnej drine strávila posledné tri roky života, navyše pri zdravom rozume medzi samými dementnými a ležiacimi ľuďmi, bolo jediné, aké si rodina mohla dovoliť. Pia si vyčítala, že ju zriedkakedy navštevovala, no pohľad na starkých v županoch, posedávajúcich s prázdnymi pohľadmi, ju hrozne deprimoval. Ledabolo pripravované jedlo, strata individuality, nedostatočná opatera, zle naladený a chronicky prepracovaný personál, ktorému chýbal čas na osobné rozhovory – tak by ľudský život nemal končiť. Tí, ktorí si mohli dovoliť stráviť jeseň života v Taunusblicku, boli zrejme celý život privilegovaní. Ďalší dôkaz, že spravodlivosť neexistuje.

	Kým sa stačila šéfovi zdôveriť so svojimi myšlienkami, vo vestibule sa objavila riaditeľka. Renáte Kohlhaasová bola chudá osôbka pred päťdesiatkou v moderných hranatých okuliaroch, elegantnom nohavicovom kostýme a s krátkymi prešedivenými vlasmi. Z oblečenia jej vanul cigaretový dym a na tvári pohrával nervózny úsmev.

	„Ako vám môžem pomôcť?“ opýtala sa zdvorilo.

	„Približne pred hodinou našiel náhodný chodec v lese mŕtvolu starej dámy,“ začal Bodenstein. „V blízkosti stál invalidný vozík s nápisom Taunusblick. Radi by sme zistili, či bola mŕtva klientkou vášho zariadenia.“

	Pia si všimla zhrozenie v riaditeľkiných očiach.

	„Je pravda, že sa nám jedna stratila,“ priznala po krátkom zaváhaní. „Práve som to nahlásila na polícii, keď sme bezvýsledne prehľadali celý dom.“

	„Ako sa volá nezvestná dáma?“ zaujímala sa Pia.

	„Anita Fringsová. Čo sa stalo?“

	„Predpokladáme, že padla za obeť násilníkovi,“ povedal vyšetrovateľ neurčito. „Mohli by ste nám pomôcť pri jej identifikácii?“

	„Ľutujem, ale…“ Riaditeľka si zrejme uvedomila, že keby odmietla, pôsobilo by to čudne, preto zmĺkla. Pohľad jej skákal z jedného na druhého, bola čoraz nervóznejšia.

	„Ach, pani Multaniová!“ zvolala zrazu s badateľnou úľavou a kývla žene, ktorá práve vychádzala z výťahu. „Pani Multaniová je naša správkyňa a pozná všetkých našich klientov. Určite vám pomôže.“

	Policajtke neušiel ostrý pohľad, ktorým podriadenú prevŕtala, kým s klopkajúcimi opätkami odkráčala. Policajti sa predstavili a podali jej ruku. Bola to ázijská krásavica s lesklými čiernymi vlasmi, snehobielymi zubmi a ustarostene hľadiacimi zamatovými očami, ktorá už len svojím vzhľadom osladzovala neskorú jeseň života pánom v penzióne. V jednoduchom tmavomodrom kostýme a bielej blúzke vyzerala ako letuška spoločnosti Cathay Pacific.

	„Našli ste pani Fringsovú?“ opýtala sa takmer dokonalou nemčinou. „Od dnešného rána je nezvestná.“

	„Áno? Prečo ste teda nezavolali políciu?“ vrátila jej otázku Pia. Správkyňu to zmiatlo, obrátila sa smerom, kde zmizla riaditeľka.

	„Ale… pani Kohlhaasová predsa povedala… teda chcela zavolať na políciu už o pol ôsmej.“

	„Asi na to zabudla. Zrejme musela vybaviť dôležitejšie veci.“

	Pani Multaniová zaváhala, potom v nej zvíťazila lojálnosť.

	„Dnes očakávame dôležitú návštevu z vedenia,“ pokúsila sa vysvetliť správanie nadriadenej. „Ale ja som vám k dispozícii.“

	„Božemôj!“ Správkyňa si pri pohľade na mŕtvolu zakryla rukami ústa i nos. „Áno, to je pani Fringsová. Strašné!“

	„Poďte.“ Bodenstein opatrne chytil šokovanú ženu za lakeť a odviedol ju späť na lesnú cestičku. Veliteľ nasadenia mal pravdu: páchateľ vraždil v lese, lebo v domove mohlo veľa ľudí počuť výstrely. Vyšetrovatelia s pani Multaniovou sa vrátili do zariadenia a výťahom sa vyviezli na tretie poschodie, kde mala byt Anita Fringsová. Pokúšali sa predstaviť si, ako vrah postupoval. Ako sa mu podarilo nenápadne vyviezť nevládnu starenku z budovy?

	„Je tu nejaký zabezpečovací systém?“ vyzvedala Pia. „Kamery?“

	„Nie,“ odvetila správkyňa po krátkom zaváhaní. „Mnohí obyvatelia by ho uvítali, no vedenie sa preň ešte nerozhodlo.“

	Referovala im, že predošlý večer sa tu konalo veľké podujatie, divadelné predstavenie v parku s následným ohňostrojom, na ktoré prišlo veľa hostí a návštevníkov zvonku.

	„Kedy bol ohňostroj?“ opýtala sa policajtka.

	„Približne o štvrť na dvanásť.“ Bodenstein si vymenil pohľad s Piou. Časovo to sedelo. Vrah využil príležitosť a pod pláštikom tmy odviezol starú paniu do lesa, kde jej počas ohňostroja trikrát strelil do hlavy.

	„Kedy ste si všimli, že chýba?“ ujasňovala si Pia. Správkyňa zastala pred dverami.

	„Neprišla na raňajky,“ rozpamätala sa. „Chodila vždy medzi prvými. Bola síce odkázaná na vozík, ale kládla veľký dôraz na samostatnosť. Zatelefonovala som jej, a keď nezdvihla, išla som ju skontrolovať.“

	„O koľkej to asi bolo?“ opýtala sa Pia.

	„Ak mám byť úprimná, už neviem.“ Jej tvár celkom zosivela. „Muselo to byť medzi pol ôsmou a ôsmou. Všetko som prehľadala a potom som informovala riaditeľku.“

	Pia pozrela na hodinky. Bolo jedenásť. Hlásenie o objavení mŕtvoly prišlo okolo desiatej. Čo sa udialo za tie tri hodiny od ôsmej? Nemalo zmysel trápiť tým správkyňu. Bola úplne zmätená. Odomkla byt a pustila vyšetrovateľov dnu. Pia zastala medzi dverami obývačky a obzerala si izbu. Bledá podlaha pokrytá perzským kobercom, plyšový gauč s čipkovanými vankúšmi, televízne kreslo, mohutná skriňa, príborník s ozdobnými drevorezbami.

	„Niečo tu nesedí,“ zaznel zozadu hlas správkyne. Ukázala na príborník. „Tam stávali fotografie, chýbajú aj zarámované obrazy na stenách. A v knižnici mala fotoalbumy a fascikle. Všetky sú preč. To snáď nie je pravda! Keď som sem ráno prišla, všetko bolo na svojom mieste.“

	Pia si spomenula, ako rýchlo ich stiahli z Goldbergovho prípadu. Aj tu chcel niekto niečo zahladiť? Kto sa tak rýchlo dozvedel o smrti starenky?

	„Čo myslíte, prečo riaditeľka nezavolala políciu, len čo sa dozvedela o zmiznutí vašej klientky?“ vyzvedala Pia.

	Správkyňa mykla plecom.

	„Bola som presvedčená, že to spraví. Ubezpečila ma, že…“ Nedokončila vetu a bezmocne pokrútila hlavou.

	„Došlo niekedy v domove k vlámaniu?“

	Otázka ju viditeľne zmiatla.

	„Taunusblick je otvorený dom,“ odpovedala vyhýbavo. „Klienti môžu chodiť von aj dnu, ako sa im zachce. Návštevníci sú vítaní a naše reštaurácie a podujatia sú prístupné verejnosti. Skutočná kontrola je dosť ťažká.“

	Pia chápala. Luxus slobody niečo stojí. O útulnej atmosfére nemohlo byť ani reči a hotelový charakter zariadenia prial kriminálnym živlom. Predsavzala si, že si zistí informácie o ohlásených vlámačkách a krádežiach v penzióne.

	Bodenstein mobilom zavolal stopárov do bytu. Potom sa so ženami zviezol výťahom na prízemie. Správkyňa ich informovala, že Anita Fringsová u nich bývala pätnásť rokov. „Kedysi príležitostne navštevovala priateľov a nocovala mimo domu,“ pokračovala. „No už dávnejšie to nerobila.“

	„Mala priateľov aj tu?“ opýtala sa Pia.

	„Ani nie,“ odvetila pani Multaniová po krátkom zaváhaní. „Bola dosť zdržanlivá a najradšej bývala sama.“

	Výťah sa jemným trhnutím zastavil. Vo vestibule natrafili na riaditeľku, ako sa rozpráva so skupinkou obchodníkov. Renáte Kohlhaasová nejavila nadšenie z opätovného stretnutia s vyšetrovateľmi, no ospravedlnila sa návšteve a podišla k nim.

	„Je mi ľúto, že mám tak málo času,“ povedala. „Máme návštevu z nášho externého kontrolného orgánu. Raz ročne vykonávame kvalitatívnu kontrolu, aby sme si udržali certifikát kvality.“

	„Nebudeme vás dlho zdržiavať,“ ubezpečila ju Pia. „Potvrdilo sa, že tá mŕtva žena je vaša klientka Anita Fringsová.“

	„Áno, počula som. Hrozné!“

	Riaditeľka sa usilovala vyvolať dojem, že ju to zasiahlo, ale viac ju hnevalo, že vražda klientky so sebou prináša nepríjemnosti. Pravdepodobne sa obávala, že keď sa na verejnosť dostanú detaily, utrpí imidž luxusnej seniorskej rezidencie. Zaviedla policajtov do malej miestnosti za recepciou.

	„Čo ešte odo mňa potrebujete?“ opýtala sa.

	„Prečo ste tak dlho otáľali, kým ste zavolali na políciu?“ chcela vedieť Pia. Pani Kohlhaasová na ňu zmätene pozrela.

	„Vôbec som neotáľala,“ ohradila sa. „Keď mi to pani Multaniová ohlásila, okamžite som volala políciu.“

	„Vaša správkyňa nám povedala, že nahlásila stratu pani Fringsovej medzi pol ôsmou a ôsmou,“ zapojil sa Bodenstein. „Nám ste však volali až okolo desiatej.“

	„Nebolo to tak zavčasu,“ odporovala riaditeľka. „Informovala ma približne o štvrť na desať.“

	„Ste si istá?“ Policajtka bola nedôverčivá a nevedela si vysvetliť, prečo Kohlhaasová čakala s telefonátom dve hodiny.

	„Pravdaže som si istá,“ odvetila riaditeľka.

	„Už ste upovedomili rodinu pani Fringsovej?“ opýtal sa Bodenstein. Žena niekoľko sekúnd váhala.

	„Nemala rodinu,“ odpovedala po chvíli.

	„Nikoho?“ neuspokojila sa Pia s odpoveďou. „Predsa musí byť niekto, koho treba informovať v prípade smrti. Aspoň právnika či známeho.“

	„Okamžite som poprosila sekretárku, aby mi vyhľadala príslušné telefónne číslo,“ odvetila riaditeľka. „No nemala nikoho. Ľutujem.“

	Pia zmenila tému.

	„Podľa výpovede správkyne chýbajú v jej byte rozličné predmety,“ pokračovala. „Kto ich mohol vziať?“

	„To nie je možné!“ Riaditeľka Kohlhaasová sa tvárila rozhorčene. „V našom domove sa nekradne!“

	„Kto má kľúče od bytov?“ opýtala sa Pia.

	„Samotní klienti, chyžná, v niektorých prípadoch aj rodinní príslušníci,“ vyratúvala riaditeľka neochotne. „Dúfam, že nechcete obviniť pani Multaniovú. Ona jediná vedela, že pani Fringsová sa stratila.“

	„Aj vy ste to vedeli,“ namietla Pia chladne. Renáte Kohlhaasová najprv očervenela, potom zbledla.

	„To som prepočula,“ vyhlásila mrazivo. „A teraz ma ospravedlňte. Musím sa venovať hosťom.“

	V byte Anity Fringsovej sa nenašla najmenšia stopa po žene, ktorá v jeho štyroch stenách prežila posledných pätnásť rokov života – nijaká fotografia, list ani denník. Vyšetrovatelia si to nevedeli vysvetliť. Kto mal záujem o veci osemdesiatročnej starenky?

	„Vychádzajme z toho, že pani Fringsová poznala Goldberga a Schneidera,“ rozvíjal myšlienky komisár. „Toto číslo niečo symbolizuje, čo my ešte nepoznáme. Môžeme predpokladať, že poznala aj Veru Kaltenseeovú.“

	„Prečo riaditeľka zavolala na políciu tak neskoro, keď žena bola nezvestná už ráno?“ uvažovala Pia nahlas. „Správala sa dosť čudne, a nemyslím si, že to súvisí iba s tou dôležitou návštevou.“

	„Aký záujem by mohla mať na smrti pani Fringsovej?“

	„Veľkorysé dedičstvo v prospech domova?“ zvažovala Pia. „Možno dala vypratať byt preto, aby sa zotreli stopy možných dedičov.“

	„Riaditeľka predsa nemohla vedieť, že stará pani je mŕtva,“ namietol Bodenstein.

	Vybrali sa do jej kancelárie. V predizbe trónila nízka tučná žena blízko šesťdesiatky. S odfarbenými vlasmi spevnenými riadnou dávkou tužidla vyzerala ako jedna z veselých Jacob Sisters, čoskoro sa však z nej vykľula ozajstná dračica.

	„Ľutujem,“ povedala dôstojne. „Pani riaditeľka nie je prítomná a ja nie som oprávnená poskytovať informácie o klientoch nášho zariadenia.“

	„Tak pani Kohlhaasovej zavolajte a vyžiadajte si povolenie!“ rázne sa na ňu oborila Pia. Prešla ju trpezlivosť. „Nebudeme tu čakať do večera!“

	Sekretárka si ju nepohnute premerala spoza úzkych okuliarov so staromódnou zlatou retiazkou.

	„Máme návštevu z vedenia,“ odvetila chladne. „Pani Kohlhaasová je niekde v budove. Nemôžem sa s ňou spojiť.“

	„Kedy sa vráti?“

	„Asi o pätnástej.“ Bola neoblomná. Bodenstein sa ju pokúšal získať šarmantným úsmevom.

	„Viem, že prichádzame nevhod, hlavne keď máte návštevu,“ vtieral sa do priazne dračice. „No minulú noc uniesli a brutálne zavraždili vašu klientku. Potrebujeme adresu alebo telefónne číslo jej rodiny, aby sme ju mohli informovať. Ak nám pomôžete, nemusíme obťažovať pani Kohlhaasovú.“

	Bodensteinov zdvorilý prístup zaznamenal úspech. Stará sova zmäkla ako vosk.

	„Nazriem do spisu pani Fringsovej a vyhľadám vám informácie, ktoré potrebujete,“ zašvitorila.

	„Veľmi by ste nám pomohli,“ žmurkol na ňu. „A ak nám dáte jej aktuálnu fotografiu, okamžite vypadneme!“

	„Pätolizač,“ zahundrala Pia a šéf sa nenápadne uškrnul. Sekretárka chvíľku klopkala po počítačovej klávesnici a vzápätí z laserovej tlačiarne vyšli dva hárky papiera.

	„Nech sa páči,“ zazubila sa na komisára a podala mu jeden z papierov. „To by vám mohlo pomôcť.“

	„A čo ten druhý?“ nezdržala sa Pia.

	„TO SÚ INTERNÉ INFORMÁCIE,“ ODSEKLA SEKRETÁRKA STROHO. KEĎ POLICAJTKA NATIAHLA RUKU, ELEGANTNE SA ZVRTLA NA STOLIČKE A S VÍŤAzoslávnym úsmevom strčila hárok do skartovačky. „Musím dodržiavať príkazy.“

	„A ja budem mať do hodiny povolenie k domovej prehliadke,“ povedala Pia s rastúcim hnevom. Stráviť v tejto rezidencii jeseň života možno predsa len nebolo také terno, ako sa na prvý pohľad zdalo.

	„Tie veci sú na ceste,“ oznamoval Elard. „Krátko po dvanástej pred tvojím rodičovským domom. Súhlasíš?“

	Katharina letmo pozrela na náramkové hodinky.

	„Áno, výborne. Vďaka,“ odvetila. „Hneď sem zavolám Thomasa. Myslíš, že je tam aj niečo cenné?“

	„Som si tým istý. Napríklad deväť Veriných denníkov.“

	„Skutočne? Tak to nie je fáma.“

	„Budem rád, keď sa toho zbavím. Želám ti…“

	„Moment,“ zvolala, kým stačil ukončiť rozhovor. „Čo myslíš, kto zastrelil oboch starcov?“

	„Už sú traja,“ opravil ju.

	„Traja?“ spozornela.

	„Ach, ty to ešte nevieš.“ Jeho hlas bol pobavený, akoby rozprával veselú anekdotu. „Včera večer zavraždili drahú Anitu. Strelou do zátylku. Ako tých dvoch predtým.“

	„Zdá sa, že sa ťa to zvlášť nedotklo,“ skonštatovala.

	„Máš pravdu. Všetkých troch som z duše neznášal.“

	„Aj ja. Ale to vieš.“

	„Goldberg, Schneider a Anita,“ vypočítaval zasnene. „Chýba už len Vera.“

	Pri tóne jeho hlasu spozornela. Žeby práve on zastrelil troch najbližších a najstarších matkiných priateľov? Motívov mal dosť. V rodine sa odjakživa cítil ako outsider, matka ho skôr trpela, ako ľúbila.

	„Máš podozrenie, kto to mohol urobiť?“ zopakovala otázku.

	„Žiaľ, nie,“ prehodil akoby mimochodom. „A je mi to fuk. Ale ten, kto to spravil, to mal urobiť už pred tridsiatimi rokmi.“

	Hneď popoludní sa Pia porozprávala s približne dvadsiatimi klientmi penziónu pre seniorov Taunusblick, s ktorými podľa výpovede pani Multaniovej udržiavala Anita Fringsová bližší kontakt, a tiež s niektorými členmi opatrovateľského personálu. Prinieslo to žalostne málo, rovnako ako stránka zo spisu, ktorú si vymámil Bodenstein od sekretárky. Anita Fringsová nemala deti ani vnúčatá a v živote zdanlivo nezanechala žiadne zreteľné stopy. Myšlienka, že nikomu nechýba a nikto nebude oplakávať jej smrť, jej pripadala skľučujúca. Jeden ľudský život prosto vyhasol a upadol do zabudnutia, jej byt v penzióne zrenovujú a čoskoro prenajmú ďalšiemu čakateľovi. No Pia sa pevne rozhodla, že o starej dáme zistí viac. A nezadrží ju ani nafúkaná sekretárka či neochotná riaditeľka. Usadila sa v hale s priamym výhľadom na dvere riaditeľkinej predizby a cvičila si trpezlivosť. Po tri štvrte hodine sa dočkala odmeny: dračica zjavne pocítila naliehavú biologickú potrebu, vyšla z miestnosti a nezamkla dvere.

	Policajtka vedela, že nedovolenou konfiškáciou dôkazového materiálu porušuje služobné prepisy, no nedbala na to. Presvedčila sa, či ju niekto nesleduje, vošla do predizby, odtiaľ prešla k písaciemu stolu a otvorila skartovačku. Stará bosorka toho dnes veľa nezničila. Vzala zo zbernej nádoby zvlnené papierové prúžky a vopchala si ich pod tričko. Za necelú minútu vyšla z kancelárie a s búšiacim srdcom vybehla cez halu von. Kráčala popri lese k autu, ktoré odstavila neďaleko miesta, kde našli mŕtvolu.

	Keď odomkla dvere auta a vytriasla spod trička pichajúce pásiky papiera, uvedomila si, že Christophov dom stojí iba niekoľko sto metrov odtiaľ. Bol preč len dvadsaťštyri hodín, no tak veľmi jej chýbal, až to bolelo. Pracovné rozptýlenie jej prišlo vhod, aspoň sa nemusela trápiť dohadmi, ako asi v Afrike trávi večery. Z myšlienok ju vytrhlo bzučanie mobilu. Hoci šéf ju stále napomínal, že pri šoférovaní nemá telefonovať, rozhovor prijala.

	„Pia, to som ja, Miriam.“ Priateľka mala rozčúlený hlas. „Máš čas?“

	„Áno, mám. Stalo sa niečo?“

	„To ešte neviem,“ odvetila Miriam. „Počúvaj ma. Rozprávala som starej mame, na čo som v ústave natrafila, a že mám podozrenie, že Goldberg zmenil svoju identitu. Čudne sa na mňa pozrela, najprv som si myslela, že sa na mňa hnevá, ale potom sa spýtala, prečo sa vŕtam v jeho minulosti. Dúfam, že sa na mňa nehneváš, že som ju zasvätila.“

	„Ak to niečo prinesie, tak nie.“ Pia si zastokla telefón medzi plece a bradu, aby mala voľnú ruku na prehadzovanie rýchlosti.

	„Teda stará mama mi rozprávala, že s Goldbergovou ženou Sárou chodila v Berlíne do školy. Boli dobré kamarátky. Jej rodina sa v roku 1936 presťahovala do Ameriky po tom, čo dievčina mala nepríjemný zážitok s tromi opitými chlapmi. Vraj ani náhodou nevyzerala ako Židovka, bola vysoká a svetlovlasá, všetci chalani za ňou šaleli. Raz večer boli spolu v kine a cestou domov ju obťažovali traja chlapíci. Bolo by sa to zle skončilo, keby nezasiahol mladý esesák. Odprevadil ju domov a ona mu z vďačnosti, že ju zachránil, darovala medailón zo svojej retiazky. Ešte sa s ním párkrát tajne stretla, no potom s rodinou odišla z Berlína. O jedenásť rokov ten medailón uvidela znovu. Mal ho na krku Žid Dávid Josua Goldberg, ktorý zastal pred ňou v otcovej banke v New Yorku! Sára v ňom ihneď spoznala svojho záchrancu a krátko nato sa zobrali. Nikomu nepovedala, že pozná jeho pravú identitu, iba mojej starej mame.“

	Pia sledovala rozprávanie mlčky a s rastúcou nevôľou. Bol to jednoznačný dôkaz životného klamstva Davida Goldberga, ktoré rokmi nadobudlo gigantické rozmery.

	„Pamätá si jeho pravé meno?“ opýtala sa vzrušene.

	„Už nie,“ povedala Miriam. „Zdá sa jej, že sa volal Otto či Oskar. Ale spomína si, že chodil na esesácku junkerskú školu v Bad Tôlzi a bol príslušníkom 1. tankovej divízie SS Leibstandarte Adolf Hitler. Určite o tom zistím viac.“

	„Úžasné, Miri, si skvelá.“ Pia sa uškrnula. „Čo ešte povedala?“

	„Nikdy mu neprišla na chuť,“ pokračovala živo. „No musela Sáre odprisahať pri všetkom, čo jej je sväté, že to tajomstvo nikomu neprezradí. Nechcela, aby sa synovia dozvedeli o minulosti svojho otca.“

	„Ale očividne to vedeli,“ poznamenala Pia. „Ako inak si možno vysvetliť, že jeho syn hneď na druhý deň po otcovej smrti napochodoval aj s posilou?“

	„Možno to predsa len bolo z náboženských dôvodov,“ hádala Miriam. „Alebo preto, že Goldberg mal kontakty na najvyšších miestach. Stará mama si pamätá, že mal viaceré pasy a dokonca aj v najhoršom období studenej vojny bez problémov chodieval do východného bloku.“

	Odmlčala sa.

	„Vieš, čo ma na tom najviac šokuje?“ opýtala sa a hneď si aj odpovedala. „Nie to, že nebol Žid, ale bývalý nacista. Ktovie, ako by som konala v jeho situácii. Každý chce prežiť, to je prirodzené. Najviac ma zaráža, že niekto môže šesťdesiat rokov prežiť v takomto klamstve…“

	Kým neskončí na pitevnom stole Henninga Kichhoffa, pomyslela si Pia, ale nevyslovila to.

	„… a že iba jediný človek na svete poznal pravdu.“

	Práve o tom Pia pochybovala. Vedeli o tom ešte najmenej dvaja ľudia. Vrah Goldberga, Schneidera a Fringsovej, ako aj človek, ktorý chcel silou-mocou zabrániť, aby to vyšlo na povrch.

	Thomas Ritter poťahoval z cigarety a znechutene pozrel na hodinky. Štvrť na jednu. Volala Katharina a prikázala mu, aby o jedenástej prišiel do Kônigsteinu na parkovisko pred Luxemburským zámkom. Vraj má čakať na človeka, ktorý mu niečo odovzdá. Prišiel na minútu presne, stál tam už vyše hodiny a bol čoraz mrzutejší. Poznal slabé stránky svojho rukopisu, ale dotklo sa ho, že jeho prácu označila za táraniny. Vraj v ňom márne hľadá škandalózne odhalenia a kvalitu bestselleru. Dočerta! Sľúbila mu síce nový materiál, ale nevedel si predstaviť, čo by ešte mohla vykúzliť z klobúka. Vari má dôkazy, že smrteľná nehoda Eugena Kaltenseeho predsa len bola vražda? Katharina prisľúbila obchodnému vedúcemu vydavateľstva prvé vydanie s nákladom stopäťdesiattisíc kusov, marketingoví pracovníci už naplánovali stratégiu, dohodli termíny rozhovorov v najväčších nemeckých časopisoch a vyjednali s denníkom BILD exkluzívne zverejnenie úryvkov ešte pred vydaním knihy. To všetko pociťoval ako obrovský tlak.

	Vyhodil cigaretu z otvoreného okna k ostatným svojim ohorkom a stretol sa s vyčítavým pohľadom starenky, ktorá za sebou ťahala staručkého pudlíka. Na parkovisko zabočil oranžový nákladný mercedes a zastal. Vodič vystúpil a začal sa obzerať, akoby niekoho hľadal. Ritter s údivom spoznal reštaurátora Marcusa Nowaka, ktorý pred dvoma rokmi obnovil starý mlyn na Múhlenhofe a namiesto vďaky ho Kaltenseeovci krivo usvedčili a podviedli. Čiastočne aj kvôli nemu sa pohádal s Verou, ktorá mu zo dňa na deň obrátila život naruby a v jej očiach sa stal nežiaducim človekom. Nowak ho zazrel a podišiel k nemu.

	„Dobrý deň,“ pozdravil a zastal pri jeho aute.

	„Čo si želáte?“ Ritter si ho nedôverčivo premeriaval a zostal sedieť. Nechcel, aby ho zase do niečoho zatiahol.

	„Mám vám niečo odovzdať,“ vyhlásil Nowak zjavne nervózne. „Okrem toho poznám niekoho, kto vám môže prezradiť zaujímavé podrobnosti o Vere Kaltenseeovej. Poďte za mnou.“

	Ritter zaváhal. Hoci vedel, že obaja sú obeťami rodiny Kaltenseeovcov, neveril mu. Čo má ten chlap spoločné s informáciami, ktoré mu sľúbila Katharina? Nemôže si dovoliť urobiť chybu, najmä nie v poslednej citlivej fáze svojho plánu. Napriek tomu ho premohla zvedavosť. Zhlboka sa nadýchol a zbadal, že sa mu chvejú ruky. Nič to, potrebuje materiál, o ktorom Katharina tvrdí, že je prevratný. Marleen príde domov až o niekoľko hodín a on aj tak nemá nič dôležité na práci, preto mu rozhovor s neznámym, ktorého Nowak spomenul, nemôže uškodiť.

	Bodensteinova švagriná Marie-Louise prižmúrila oči a zahľadela sa na nejasnú čierno-bielu fotografiu, ktorú vydrankal od sekretárky riaditeľky Kohlhaasovej.

	„Kto to má byť?“ nechápala.

	„Nepamätáš sa, či tá žena bola minulú sobotu na oslave narodenín Very Kaltenseeovej?“ opýtal sa. Pia mu vnukla myšlienku, aby sa obrátil na personál reštaurácie zámockého hotela.

	Bola pevne presvedčená, že vrah nezabíjal náhodne a obe dámy niečo spájalo.

	„Neviem naisto,“ zaváhala. „Prečo to chceš vedieť?“

	„Včera ráno ju našli mŕtvu.“ Svagriná aj tak nedá pokoj, kým sa nedozvie, čo je vo veci.

	„Hádam sa neotrávila naším jedlom.“

	„Určite nie. Spomenula si si?“

	Ešte raz pozrela na fotku a mykla plecom.

	„Ak dovolíš, opýtam sa obsluhujúceho personálu,“ navrhla. „Poď so mnou. Dáš si niečo na jedenie?“

	Túto lákavú ponuku nemohol odmietnuť. Čo sa týka jedla, trpel pravidelne sa opakujúcimi záchvatmi bezbrehej nedisciplinovanosti. Ochotne nasledoval švagrinú do priestrannej reštauračnej kuchyne, v ktorej už vládol čulý ruch. Na prípravu vyberaných gurmánskych výtvorov majstra Jeana-Yvesa St. Claira potrebovali niekoľko hodín denne, ale za výsledok sa veru nemuseli hanbiť.

	„Ahoj, oci.“ Rosalie stála podľa neho zbytočne blízko a s priveľmi červenými lícami vedľa veľkého majstra, ktorý vlastnoručne krájal zeleninu. St. Clair zdvihol zrak a uškrnul sa.

	„A, Oliver! Kontroluje polícia už aj gastronómiu?“

	Skôr tridsaťpäťročných hviezdnych kuchárov, ktorí pletú hlavy devätnásťročným kucháročkám, pomyslel si Bodenstein, nepovedal však nič. Nepočul, že by sa St. Clair k jeho dcére niekedy zachoval nekorektne – čo zo srdca ľutovala. Spýtal sa Francúza na dcérine pokroky. Marie-Louise mu zatiaľ pripravila tanier s dobrotami, a kým si pochutnával na neuveriteľnej kombinácii homára, teľacieho brzlíka a krvavničiek, švagriná ukázala personálu fotografiu.

	„Áno, v sobotu som ju tu videla,“ spomenula si jedna z mladých čašníčok. „Bola na vozíčku.“

	Aj Rosalie vrhla zvedavý pohľad na fotku.

	„Naozaj,“ potvrdila slová kolegyne. „Mal si sa opýtať starej mamy, sedeli totiž vedľa seba.“

	„Ach, skutočne?“ Vzal jej z ruky obrázok.

	„Čo je s ňou?“ opýtala sa zvedavo.

	„Rosalie! Mám sám čistiť celú zeleninu?“ zahulákal St. Clair z hĺbky kuchyne a dievča zmizlo ako blesk. Bodenstein so švagrinou si vymenili pohľady.

	„Učňovské roky nie sú med lízať.“ Marie-Louise sa pobavene uškrnula, no vzápätí zvraštila čelo, lebo jej niečo napadlo, čo musela vybaviť ešte pred otvorením reštaurácie. Bodenstein sa jej poďakoval za občerstvenie a posilnený sa pobral preč.

	Keď v neskoré popoludnie dorazil na Muhlenhof, profesor Elard Kaltensee matku ospravedlnil. Správa o násilnej smrti priateľky ju vraj tak zobrala, že si od lekára vypýtala upokojujúce tabletky a išla si ľahnúť.

	„Poďte ďalej.“ Zdalo sa, že je na odchode, ale zrejme sa neponáhľal. „Môžem vám ponúknuť niečo na pitie?“

	Bodenstein prešiel za ním do salónu, nápoj však zdvorilo odmietol. Zablúdil pohľadom k oknám, pred ktorými hliadkovali dvaja ozbrojení ochrankári.

	„Poriadne ste zvýšili bezpečnostné opatrenia,“ poznamenal. „Z akého dôvodu?“

	Kaltensee si nalial koňak a s neprítomným pohľadom zastal za jedným z kresiel. Smrť Fringsovej ho očividne nedojímala, rovnako ako ani vražda Goldberga a Schneidera, no niečo ho trápilo. Mal červené oči a ruka, v ktorej držal koňak, sa mu chvela.

	„Moja matka oddávna trpí stihomamom. Bojí sa, že je na rade. Je presvedčená, že aj ju nájdu pri dverách s prestreleným zátylkom,“ vysvetlil. „Preto sem brat poslal svoju ochranku.“

	Komisára zarazil cynizmus jeho slov.

	„Čo mi môžete povedať o pani Fringsovej?“ opýtal sa.

	„Nie veľa.“ Zamyslene naňho uprel unavené oči. „Bola to matkina priateľka z mladosti, z východného Pruská, a žila v NDR. Po manželovej smrti krátko po prevrate sa presťahovala do domova seniorov Taunusblick.“

	„Kedy ste ju videli naposledy?“

	„V sobotu, na matkinej oslave narodenín. Nestretával som ju často, bolo by prehnané tvrdiť, že som ju poznal.“

	Odpil si koňaku.

	„Žiaľ, zatiaľ nevieme, akým smerom sa máme uberať pri vyšetrovaní vrážd Schneidera a Fringsovej,“ priznal Bodenstein otvorene. „Preto by nám veľmi pomohlo, keby ste nám o matkiných priateľoch povedali čo najviac. Kto mohol mať záujem na ich smrti?“

	„To ani pri najlepšej vôli neviem,“ odvetil Kaltensee so zdvorilým nezáujmom.

	„Goldberga a Schneidera zavraždili rovnakou zbraňou,“ pokračoval komisár. „Munícia pochádza z druhej svetovej vojny. A na všetkých miestach činu vrah zanechal číslo 16145. Predpokladáme, že ide o dátum, no nevieme si ho vysvetliť. Hovorí vám niečo dátum 16. január 1945?“

	Pozorne sledoval nezúčastnenú tvár svojho spoločníka, ale nedočkal sa vonkajšieho prejavu citového pohnutia.

	„16. januára 1945 spojenci zbombardovali Magdeburg,“ prehodil Kaltensee, v ktorom sa prebudil historik. „V ten deň Hitler opustil svoj tajný hlavný stan vo Wetterau a s celým štábom sa presťahoval do bunkra pod Ríšskou kanceláriou, z ktorého už viac nevyšiel.“

	Zamyslel sa.

	„V januári 1945 matka so mnou utiekla z východného Pruská. Či to bolo práve šestnásteho, neviem.“

	„Pamätáte si to?“

	„Len hmlisto. Nespomínam si v obrazoch, na to som bol zrejme veľmi malý. Niekedy si myslím, že to, čo považujem za spomienky, sú pospájané útržky filmov a reportáží v mojej hlave.“

	„Koľko ste vtedy mali rokov, ak sa smiem spýtať?“

	„Prečo by ste nemohli?“ Kaltensee krútil v prstoch prázdny pohár. „Narodil som sa 23. augusta 1943.“

	„Sotva si môžete niečo pamätať,“ zhrnul Bodenstein. „Nemali ste ani dva roky.“

	„Čudné, však? No odvtedy som starú vlasť viackrát navštívil. Možno si tie spomienky iba namýšľam.“

	Bodenstein uvažoval, či tento muž vie o Goldbergovom tajomstve. Nevedel ho odhadnúť. Zrazu mu niečo zišlo na um.

	„Poznali ste svojho vlastného otca?“ opýtal sa a neunikol mu udivený záblesk v jeho očiach.

	„Čo to s tým má spoločné?“

	„Nemôžete byť synom Eugena Kaltenseeho.“

	„Máte pravdu. Moja matka však nepovažovala za potrebné oznámiť mi identitu môjho sploditeľa. Môj nevlastný otec si ma adoptoval, keď som mal päť rokov.“

	„Ako ste sa dovtedy volali?“

	„Zeydlitz-Lauenburg. Podľa matky. Nebola vydatá.“

	Hodiny niekde v dome melodickými siedmimi údermi ohlásili čas.

	„Nebol vaším otcom náhodou Goldberg?“ vyzvedal Bodenstein. Kaltensee sa útrpne usmial.

	„Preboha živého! Už pri tej predstave ma mrazí!“

	„A to prečo?“

	Elard sa otočil k servírovaciemu stolíku a nalial si ďalší koňak.

	„Goldberg ma nemohol ani vystáť,“ vysvetlil. „Rovnako ako ja jeho.“

	Bodenstein očakával, že sa o tom rozhovorí, ale nedočkal sa.

	„Odkiaľ ho matka poznala?“ opýtal sa teda.

	„Pochádzal z vedľajšej dediny; maturoval spolu s matkiným bratom, po ktorom sa volám.“

	„Zvláštne,“ skonštatoval Bodenstein. „Potom to vaša matka musela vedieť.“

	„Akože čo?“

	„Že Goldberg vlastne nebol Žid.“

	„Čože?“ Kaltenseeovo prekvapenie sa zdalo úprimné.

	„Pri pitve mu našli na ľavom ramene vytetovanú krvnú skupinu, tak ako to mávali príslušníci SS.“

	Kaltensee vyvalil na komisára oči.

	„O to horšie, keby bol mojím otcom,“ poznamenal bez náznaku úsmevu.

	„Predpokladáme, že práve z tohto dôvodu nám ten prípad vzali,“ pokračoval Bodenstein. „Niekto má záujem na tom, aby Goldbergova skutočná identita zostala utajená. Ale kto?“

	Elard neodpovedal. Tiene pod očami sa mu prehĺbili, vyzeral veľmi zle. Sťažka dopadol do kresla a prešiel si dlaňou po tvári.

	„Myslíte, že vaša matka poznala jeho tajomstvo?“

	Kaltensee chvíľku zvažoval možnosti.

	„Ktovie?“ utrúsil napokon trpko. „Žena, ktorá synovi zatají otca, je zrejme schopná šesťdesiat rokov hrať pred svetom divadlo.“

	Nemal matku rád. Prečo teda s ňou žil pod jednou strechou? Prechovával nádej, že mu jedného dňa predsa len odhalí jeho skutočný pôvod? Alebo je za tým niečo viac? Ak áno, tak čo?

	„Aj Schneider bol kedysi členom SS,“ pokračoval Bodenstein. „V pivnici svojho domu si zariadil hotové nacistické múzeum. Aj on mal tetovanie.“

	Elard Kaltensee mlčky hľadel pred seba a Bodenstein by dal čokoľvek za to, keby mohol čítať jeho myšlienky.

	Pia vysypala na kuchynský stôl papierové pásiky zo skartovačky na sekretariáte penziónu a dala sa do práce. Starostlivo vyrovnávala úzke prúžky a kládla ich vedľa seba, ale pod prstami sa jej krútili a odmietali vydať svoje tajomstvá. Cítila, ako jej na telo vystúpil pot. Trpezlivosť nikdy nebola jej silnou stránkou a po chvíli musela pripustiť, že to nemá zmysel. Zamyslene sa škrabala po hlave a hútala, ako by si prácu uľahčila. Pohľad jej padol na jej štyroch psov, potom na hodinky. Radšej sa najprv postará o zvieratá, aby predišla záchvatu zlosti a papierové rezance nehodila do koša. Na večer si predsavzala, že uprace neporiadok na chodbe, kde sa povaľujú špinavé topánky, bundy, vedrá a konské uzdy, no bude to musieť počkať.

	Odišla do maštale, vyčistila koňom boxy a nasýpala im čerstvé seno. Potom ich doviedla z výbehu. Onedlho bude na čase sušiť trávu, ak jej to neprekazí počasie. Už dávno mala pokosiť trávu po oboch stranách príjazdovej cesty. Keď otvorila dvere na sýpke, zrazu pribehli dve mačky, ktoré sa pred niekoľkými mesiacmi usadili na dvore. Čierny kocúr skočil na policu nad pracovným stolom, a kým tomu stihla zabrániť, zhodil zopár fliaš a plechoviek. Vzápätí sa skokom uchýlil do bezpečia.

	„Ty si ale trdlo!“ skríkla za ním. Zohla sa po sprej na konské chvosty a náhle ju osvietil nápad. Rýchlo nakŕmila psy, mačky, hydinu aj kone a vošla do domu. Vyprázdnila sprej do drezu a naplnila ho čistou vodou. Potom rozložila papierové pásiky na kuchynskú utierku, uhladila ich prstami a pokropila vodou. Napokon ich prikryla uterákom. Možno jej námaha bola zbytočná, možno nie. Tajnostkárstvo sekretárky v nej v každom prípade vzbudilo nedôveru. Ktovie, či zbadala, že má prázdnu skartovačku? Tá myšlienka ju rozosmiala. Vybrala sa hľadať naparovaciu žehličku.

	Počas manželstva s Henningom mali všetky veci svoje stále miesto a skrine boli upratané. Na Birkenhofe panoval princíp náhody. Niektoré škatule nemala ani dva roky po sťahovaní vybalené. Zakaždým jej do toho niečo prišlo. Napokon žehličku objavila v spálni a začala žehliť vlhké papierové prúžky. Popri tom zjedla zeleninové lazane a kúpený šalát, akúsi ilúziu zdravého jedla plného vitamínov, no vždy lepšie ako kebab či fastfood. Skladanie pásikov si od nej vyžadovalo nesmiernu trpezlivosť a šikovnosť, preklínala svoju neobratnosť a trasľavé prsty, no napokon to zvládla.

	„Vďaka ti, tučný čierny kocúrisko,“ zamrmlala a uškrnula sa. Na papieri boli chúlostivé údaje o chorobách Anity Márie Fringsovej, rodenej Willumatovej. Okrem toho jej adresa v Postupimi, kde bývala pred nasťahovaním do Taunusblicku. Najprv nechápala, prečo im sekretárka nechcela údaje poskytnúť, až kým si nevšimla isté meno. Šibla okom na kuchynské hodiny. Niečo po deviatej. Ešte nie tak neskoro, aby nemohla zavolať šéfovi.

	Bodensteinovi vo vnútornom vrecku saka zavibroval mobil prepnutý na tichý režim. Vytiahol ho a na displeji zbadal kolegynino meno. Elard Kaltensee ešte vždy mlčky sedel s prázdnym pohárom v ruke a civel pred seba.

	„Áno,“ prihlásil sa komisár tlmene.

	„Šéfe, niečo som zistila.“ Pii od vzrušenia preskakoval hlas. „Už ste boli u Very Kaltenseeovej?“

	„Práve som tam.“

	„Opýtajte sa jej, odkiaľ vie o Anitinej smrti a kedy sa to dozvedela. Som zvedavá, čo vám povie. Je totiž zaevidovaná v počítači ústavu Taunusblick ako osoba, ktorú majú v prípade núdze upovedomiť. Bola jej poručníčkou a platila za domov. Spomínate si, ako sa správkyňa čudovala, že nás ešte nikto neinformoval? Riaditeľka určite najprv zavolala Vere a konala podľa jej inštrukcií.“

	Bodenstein napäto počúval a nevedel sa vynačudovať, odkiaľ to kolegyňa všetko vie.

	„Možno nás nemohla informovať skôr, lebo Kaltenseeovci dali pre istotu najskôr vypratať jej byt!“

	Pod oknami prešlo auto, potom druhé. Na štrku zaškrípali pneumatiky.

	„Musím končiť,“ prerušil kolegynin prúd slov. „Zavolám neskôr.“

	Vzápätí sa otvorili dvere salónu a vošla vysoká tmavovlasá žena, hneď za ňou Siegbert Kaltensee. Elard zostal sedieť v kresle so sklopeným zrakom.

	„Dobrý večer, pán hlavný komisár.“ Siegbert s náznakom úsmevu podal Bodensteinovi ruku. „Dovoľte, aby som vás zoznámil, moja sestra Jutta.“

	Naživo vyzerala úplne inak ako ostrieľaná politička, ktorú doteraz poznal iba z televízie. Bola ženskejšia, krajšia, až nečakane príťažlivá. Hoci celkom nezodpovedala jeho ideálu ženskej krásy, na prvý pohľad ho priťahovala. Kým mu stihla podať ruku, vyzliekol ju pohľadom a predstavil si ju nahú. Neslušné myšlienky mu boli trápne, takmer sa zapýril pod skúmavým pohľadom jej modrých očí, ktorými ho šacovala. To, čo videla, sa jej očividne páčilo.

	„Mama o vás veľa rozprávala. Teší ma, že vás konečne poznávam osobne.“ S primeranou vážnosťou sa usmiala, chytila mu ruku a držala ju o chvíľku dlhšie, ako sa patrilo. „Hoci za takých smutných okolností.“

	„Vlastne som sa chcel zhovárať s vašou matkou.“ Usiloval sa zvíťaziť nad vnútorným zmätkom, ktoré v ňom vyvolal jej pohľad. „Váš brat mi povedal, že sa necíti dobre.“

	„Anita bola mamina najstaršia priateľka.“ Jutta mu pustila ruku a ustarostene si vzdychla. „Udalosti posledných dní jej riadne dávajú zabrať. Začínam si o ňu robiť vážne starosti.

	Mama už nie je taká odolná, ako vyzerá navonok. Kto robí také ohavnosti?“

	„Aby som to zistil, potrebujem vašu pomoc,“ nadviazal Bodenstein. „Mali by ste čas odpovedať mi na zopár otázok?“

	„Samozrejme,“ odpovedali brat so sestrou ako jedným dychom. Elard sa nečakane prebral zo zádumčivosti. Vstal, položil prázdny pohár na odkladací stolík a namieril krvou podliate oči na súrodencov, ktorých prevyšoval o hlavu.

	„Vedeli ste, že Goldberg a Schneider boli esesáci?“

	Siegbert reagoval začudovaným pohľadom, ale na tvári jeho sestry sa zjavila hrôza.

	„Strýko Josi vraj bol nacista? Nezmysel!“ Pochybovačne sa zasmiala a pokrútila hlavou. „Čo to táraš, Elard? Máš vypité?“

	„Už roky som nebol triezvejší.“ Najprv nenávistne prebodol očami sestru, potom aj brata. „Preto je mi to jasné ako facka. V tejto klamárskej rodine možno vydržať iba naložený v alkohole!“

	Správanie staršieho brata bolo Jutte očividne trápne, vrhla na komisára rozpačitý pohľad a ospravedlňujúco sa usmiala.

	„Mali vytetovanú krvnú skupinu ako esesáci,“ pokračoval Elard so zamračenou tvárou. „A čím dlhšie o tom premýšľam, tým tomu viac verím. Práve Goldberg, ktorý…“

	„Je to pravda?“ prerušila ho Jutta a pozrela na Bodensteina.

	„Áno, je to tak,“ potvrdil a prikývol. „Tetovanie sa našlo pri pitve.“

	„Tomu neverím!“ Zvrtla sa k Siegbertovi a chytila ho za ruku, akoby uňho hľadala ochranu. „U Hermana by ma to neprekvapilo, ale u strýka Josiho…“

	Elard otvoril ústa, ale brat ho predbehol.

	„Našli ste Róberta?“ opýtal sa.

	„Nie, ešte nie.“ Bodenstein intuitívne súrodencom zamlčal brutálnu vraždu Moniky Krämerovej. Uvedomil si, že Elard sa na Watkowiaka nespýtal.

	„Mimochodom, pán Kaltensee,“ obrátil sa na profesora. „Kedy a od koho ste sa dozvedeli o smrti Anity Fringsovej?“

	„Dnes ráno volali matke,“ odvetil Elard. „Okolo pol ôsmej. Vraj sa stratila. O pár hodín prišla správa, že je mŕtva.“

	Bodensteina prekvapila jeho úprimná odpoveď. Buď nevedel klamať, alebo skutočne nič netušil. Možno sa Pia pomýlila a Kaltenseeovci s vyprataním bytu starej dámy nemajú nič spoločné.

	„Ako reagovala vaša matka?“

	Elardovi zazvonil mobil. Pozrel na displej a bezvýrazná tvár mu ožila.

	„Ospravedlňte ma,“ povedal náhlivo. „Musím ísť do mesta. Mám dôležité stretnutie.“

	Vyšiel bez pozdravu a podania ruky. Jutta za ním pozerala a krútila hlavou.

	„Aférky s dievčatami, ktoré by mu mohli byť dcérami, ho stoja veľa síl,“ utrúsila posmešne. „Už nie je najmladší.“

	„Momentálne prežíva životnú krízu,“ doplnil Siegbert. „Odpusťte mu jeho správanie. Od odchodu do penzie pred pol rokom sa z toho nevie spamätať.“

	Bodenstein prechádzal pohľadom po súrodencoch, ktorí si aj napriek veľkému vekovému rozdielu boli veľmi blízki. Siegberta nebolo ľahké prekuknúť. Za úslužnou a prehnane zdvorilou fasádou dobre skrýval, čo si o bratovi myslí.

	„Kedy ste sa dozvedeli o smrti pani Fringsovej?“ pýtal sa ďalej Bodenstein.

	„Elard mi zatelefonoval okolo pol jedenástej.“ Pri spomienke na telefonát zmraštil čelo. „Bol som služobne v Štokholme a najbližším lietadlom som sa vrátil domov.“

	Jeho sestra si sadla na stoličku, vytiahla zo saka škatuľku cigariet a zapálila si.

	„Môj zlozvyk,“ sprisahanecky žmurkla na komisára. „Len to neprezraďte mojim voličom. Ani mame.“

	„Sľubujem,“ prikývol s úsmevom. Siegbert si nalial whisky a ponúkal aj Bodensteinovi, ten však odmietol.

	„Mne Elard poslal esemesku,“ povedala Jutta. „Práve som bola na pléne a mala som mobil na tichom režime.“

	Bodenstein podišiel k príborníku, na ktorom stáli fotografie v striebornom ráme.

	„Podozrievate niekoho zo spáchania vrážd?“ zaujímal sa Siegbert.

	Komisár zavrtel hlavou.

	„Žiaľ, nie,“ priznal. „Vy ste dobre poznali všetky obete. Kto mohol mať záujem na ich smrti?“

	„Nikto na svete,“ odvetila Jutta a silno si potiahla z cigarety. „Neublížili ani muche. Strýka Josiho som síce spoznala až ako starca, ale bol ku mne vždy veľmi milý. Nikdy mi nezabudol priniesť darček.“

	Zasnene sa usmiala.

	„Pamätáš sa na gaučovské sedlo, Berti?“ obrátila sa na brata. Pri detskej zdrobnenine sa mu skrivila tvár.

	„Mala som osem či deväť rokov a ledva som ho zdvihla. Ale môj poník nemal na výber…“

	„Mala si desať,“ opravil sestru vľúdne. „A prvý, kto ťa v sedle nosil po obývačke, som bol ja.“

	„Máš pravdu. Môj brat vždy urobil všetko, čo som chcela.“

	Zdôraznila slovo všetko. Vypustila dym nosom a obdarovala Bodensteina úsmevom, v ktorom sa skrývalo viac než bežná zvedavosť. Zaliala ho horúčava.

	„Príležitostne,“ dodala a nespúšťala ho z očí, „mám nad mužmi takúto moc.“

	„Josi Goldberg bol veľmi pozorný a vľúdny človek,“ ujal sa slova Siegbert a s pohárom whisky v ruke sa postavil k sestre. Obaja súrodenci rozprávali a opisovali starých pánov úplne inak ako ich najstarší brat. Hoci všetko znelo úplne prirodzene, Bodensteina sa zmocnil pocit, že sleduje divadelné predstavenie.

	„Herman a jeho žena boli milí ľudia.“ Jutta udusila cigaretu v popolníku. „Skutočne, mala som ich veľmi rada. S Anitou som sa zoznámila až koncom osemdesiatych rokov. Prekvapilo ma, že otec jej previedol podiel na firme. O nej vám veľa nepoviem.“

	Postavila sa.

	„Anita bola mamina najstaršia kamarátka,“ doplnil ju Siegbert. „Poznali sa od detstva a nikdy neprerušili kontakt, hoci až do prevratu žila v NDR.“

	„Aha.“ Bodenstein zdvihol jednu zo zarámovaných fotografií a zamyslene si ju prezeral.

	„Svadobná fotka mojich rodičov.“ Jutta zastala vedľa neho a vzala do rúk ďalšiu fotografiu. „A tu… fíha, Berti, vedel si, že mama ju dala zarámovať?“

	Pobavene sa uškrnula, aj brat sa usmial.

	„To bolo po Elardovej maturite,“ vysvetlil. „Nenávidím tú fotku.“

	Bodenstein ihneď pochopil prečo. Elard mal na obrázku asi osemnásť. Bol vysoký, štíhly a pekný. Jeho mladší brat tam vyzeral ako guľaté prasiatko s riedkymi bezfarebnými vlasmi a tučnými lícami.

	„Tu som mala sedemnáste narodeniny,“ poklopkala Jutta prstom na ďalší obrázok a zboku pozrela na Bodensteina. „Bola som ako prútik. Mama ma vtedy dotiahla k lekárovi, lebo si namýšľala, že mám anorexiu. A od tej mám naozaj ďaleko.“

	Oboma rukami si prešla po bokoch, ktorým nebolo čo vyčítať, a zachichotala sa. Užasnuto si uvedomil, že týmto mimovoľným gestom v ňom vzbudila záujem o svoje telo, akoby tušila, čo sa mu pri pohľade na ňu premlelo v hlave. Kým uvažoval, či to urobila zámerne, ukázala na ďalšiu fotografiu. Do objektívu sa usmievala Jutta a mladá žena s čiernymi vlasmi, obe niečo po dvadsiatke. „To je moja najlepšia priateľka Katharina,“ vysvetlila mu. „Boli sme v Ríme. Volali nás dvojičky, lebo sme boli stále spolu.“

	Bodenstein si prezeral snímku. Jej priateľka vyzerala ako fotomodelka. V porovnaní s ňou pôsobila vtedajšia Jutta ako sivá myška. Poklopkal na ďalší obrázok, na ktorom bola jeho hostiteľka s akýmsi mladým mužom.

	„Kto je vedľa vás?“ zaujímal sa.

	„Róbert,“ odvetila. Stála pri ňom tak blízko, že zacítil jej parfum a cigaretový dym. „Sme rovesníci, som len o deň staršia. Mama to nevedela prehltnúť.“

	„Prečo?“

	„Vžite sa do tej situácie.“ Pozrela mu do očí a tvár mala tak blízko, že rozoznal tmavé škvrnky v modrých zreniciach. „Môj otec oplodnil ju a tú druhú ženu takmer v ten istý deň.“

	Otvorená zmienka o tomto intímnom fakte ho priviedla do pomykova. Uvedomila si to a dvojzmyselne sa usmiala.

	„Mimochodom, viem si predstaviť, že Róbert spáchal tie zločiny,“ ozval sa Siegbert zozadu. „Od mamy a jej priateľov neprestal drankať peniaze, aj keď mal zakázaný vstup do domu.“

	Jutta odložila fotografie.

	„Dostal sa na šikmú plochu,“ potvrdila s ľútosťou. „Odkedy ho prepustili z väzenia, nemá stále bydlisko. Je smutné, že klesol tak hlboko, pričom mal všetky šance.“

	„Kedy ste s ním naposledy hovorili?“ zaujímal sa Bodenstein. Súrodenci na seba spýtavo pozreli.

	„Dosť dávno,“ odvetila Jutta nakoniec. „Zdá sa mi, že to bolo počas poslednej predvolebnej kampane. Mali sme stánok v pešej zóne v Bad Sodene, a zrazu stál predo mnou. Najprv som ho nespoznala.“

	„Nepýtal dokonca od teba peniaze?“ Siegbert opovržlivo zaručal. „Vždy ho zaujímali len prachy, prachy, prachy. Odkedy som ho vyhodil, už sa neukázal. Zrejme pochopil, že mu nič nedám.“

	„Zobrali nám vyšetrovanie Goldbergovho prípadu,“ zhrnul Bodenstein. „A dnes niekto kompletne vypratal Fringsovej byt, kým sme sa tam stačili rozhliadnuť.“

	Súrodenci sa naňho uprene zadívali, zrejme udivení náhlou zmenou témy.

	„Prečo by jej ktosi vypratával byt?“ čudoval sa Siegbert.

	„Mám pocit, že niekto nám chce sťažiť vyšetrovanie.“

	„A to už prečo?“

	„Nuž, to je správna otázka. Vážne neviem.“

	„Hm,“ pozrela naňho Jutta zamyslene. „Anita síce nebola bohatá, ale mala šperky. Možno to boli ľudia zo starobinca. Anita nemala deti, určite to vedeli.“

	Aj na to komisár myslel, no preto nemuseli vyprázdniť byt aj s nábytkom.

	„Nemôže byť náhoda, že všetkých troch zabili rovnakým spôsobom,“ pokračovala Jutta v úvahách. „Strýko Josi mal určite pohnutú minulosť a zrejme získal aj nepriateľov. Ale strýko Herman? Alebo Anita? Tomu nerozumiem.“

	„Nevieme odhaliť význam čísla, ktoré páchateľ zanechal na všetkých miestach činu. 1-6-1-4-5. Pripadá mi to ako odkaz. Ale na čo?“

	V tom okamihu sa otvorili dvere. Keď sa v nich zjavil Moormann, Jutta sa vyľakane strhla.

	„Neviete zaklopať?“ osopila sa naňho.

	„Prepáčte, prosím.“ Moormann zdvorilo kývol Bodensteinovi, jeho konská tvár zostala nepohnutá. „Milostivej panej sa pohoršilo. Chcel som vás informovať, kým zavolám pohotovosť.“

	„Ďakujem vám, Moormann,“ povedal Siegbert. „Hneď sme u nej.“

	Muž naznačil poklonu a odišiel.

	„Ospravedlňte ma, prosím.“ Siegbert zrazu pôsobil veľmi ustarosteným dojmom. Z vnútorného vrecka saka vylovil vizitku a podal ju policajtovi. „Ak budete mať nejaké otázky, zavolajte mi.“

	„Samozrejme. Pozdravujte matku a zaželajte jej aj za mňa skoré uzdravenie.“

	„Ďakujeme. Ideš, Jutta?“

	„Áno, hneď.“ Počkala, kým brat odíde, a potom trasúcimi sa prstami vybrala z balíčka ďalšiu cigaretu.

	„Ten Moormann je hrozný!“ V tvári bola bledá a silno si potiahla. „Zakráda sa ako kocúr a zakaždým ma vydesí na smrť, špión jeden!“

	Bodensteina to prekvapilo. Vyrástla tu predsa a odmalička musela byť zvyknutá na diskrétny domáci personál. Prešli cez halu k východu. Podozrievavo sa poobzerala.

	„Mali by ste sa porozprávať ešte s niekým,“ povedala tlmene. „S Thomasom Ritterom, bývalým asistentom mojej mamy. Za toho by som nedala ruku do ohňa.“

	Bodenstein zamyslene kráčal k autu. Elard Kaltensee nemal rád matku ani súrodencov, a tí mu na antipatiu odpovedali pohŕdaním. Prečo potom žil na Muhlenhofe? Siegbert a Jutta Kaltenseeovci sa správali zdvorilo, ochotne a bez zaváhania odpovedali na všetky otázky, ale ani ich veľmi nedojala brutálna smrť troch starých ľudí, ktorých si údajne tak veľmi vážili. Zastal pri aute. Niečo ho pri rozhovore s nimi zarážalo, ale čo? Začalo sa stmievať a spustilo sa zavlažovanie, ktoré zásobovalo vodou rozsiahle svieže trávniky. A vtom mu to napadlo. Jutta Kaltenseeová tú vetu síce vyslovila len mimochodom, ale možno je dôležitá.

	 


Sobota 5. mája 2007

	 

	BODENSTEIN POZREL NA POZLIEPANÉ PAPIEROVÉ prúžky, ktoré mu Pia strčila do ruky, a s údivom si vypočul, ako k nim prišla. Stáli pred dverami jeho domu, spoza ktorých sa ozýval hurhaj. V súčasnej fáze vyšetrovania si nemohol dovoliť zobrať voľno, no keby z krstín najmladšej dcéry odišiel na komisariát, vyvolal by vážnu rodinnú krízu.

	„Musíme sa nevyhnutne porozprávať s Verou Kaltenseeovou,“ naliehala Pia. „Nech nám o tých troch mŕtvych prezradí viac. Čo ak to tak bude pokračovať?“

	Komisár prisvedčil. Spomenul si na slová Elarda Kaltenseeho. Matka sa bojí, že je na rade.

	„Okrem toho si myslím, že práve ona dala vypratať byt Anity Fringsovej. Rada by som vedela prečo.“

	„Pani Fringsová mala zrejme podobné tajomstvo ako Goldberg a Schneider,“ usúdil Bodenstein. „Ľutujem, ale rozhovor s pani Kaltenseeovou musíme odložiť. Telefonoval som s jej dcérou, ktorá ma informovala, že pohotovostný lekár ju včera večer poslal do nemocnice. Utrpela nervový šok a leží na zatvorenom psychiatrickom oddelení.“

	„Hlúposť. Človek ako ona sa nervovo nezrúti.“ Pia pokrútila hlavou. „Chcela sa vypariť, lebo to začína byť prihorúce.“

	„Nie som si istý, či je v tom namočená.“ Zamyslene sa poškrabkal po hlave.

	„Kto iný?“ spýtala sa Pia. „V prípade Goldberga to bol jeho syn alebo americká tajná služba, ktorí chceli zabrániť, aby informácie o ňom prenikli na verejnosť. No čo už môže tajiť taká stará žena?“

	„Možno uvažujeme nesprávne,“ nadhodil. „Možno je vysvetlenie omnoho banálnejšie, ako sa nazdávame. Napríklad to číslo môže byť falošná stopa, aby nás páchateľ zmiatol. Ostermann musí bezpodmienečne získať viac informácií o KMF. Jutta Kaltenseeová včera spomínala akési podiely, ktoré otec prepísal na Anitu Fringsovú.“

	Bodenstein včera po návšteve Múhlenhofu zatelefonoval Pii a stručne jej opísal, aké protirečivé veci sa dozvedel od súrodencov Kaltenseeových o charaktere Goldberga a Schneidera. No zamlčal jej, že neskôr večer mu ešte volala Jutta. Sám nevedel, čo si o tom telefonáte má myslieť.

	„Myslíte, že ide o peniaze?“

	„V podstate áno. Pravdepodobne.“ Bezradne mykol plecom. „Ku koncu rozhovoru mi Jutta poradila, aby som sa porozprával s matkiným bývalým asistentom. To by sme rozhodne mali urobiť, už len preto, aby sme rodinu Kaltenseeovcov videli z iného uhla.“

	„Okej,“ prisvedčila. „Teraz sa sústredím na Schneiderovu pozostalosť. Možno nájdem nejakú indíciu.“

	Chcela odísť, no vtom jej niečo zišlo na um. Z tašky vytiahla balíček a podala Bodensteinovi.

	„To je pre Sophiu,“ povedala s úsmevom. „Všetko najlepšie od K 11.“

	Celé predpoludnie sa Pia prehrabávala štósmi spisov a dokladov, ktoré zaistili v Schneiderovom dome. Ostermann zatiaľ na Bodensteinov príkaz všetkými dostupnými prostriedkami zháňal informácie o KMF.

	Okolo poludnia sa Pia sklamane vzdala.

	„Ten chlap archivoval v pivnici polovicu daňového úradu,“ vzdychla. „Ktovie prečo?“

	„Možno mu tie papiere zabezpečovali verné priateľstvo s Kaltenseeovcami a s inými ľuďmi,“ nadhodil Ostermann.

	„Ako to myslíš? Že ich vydieral?“

	„Napríklad.“ Policajt si zložil okuliare a prstami si pretrel oči. „Možno ich používal ako nátlakový prostriedok. Spomeň si na platby KMF na Schneiderov švajčiarsky účet.“

	„Nuž, neviem,“ zapochybovala Pia. „Nechce sa mi veriť, že by tie doklady boli motívom vraždy.“

	Zabuchla jeden zo šanónov a hodila ho na zem k ostatným.

	„A ty si niečo zistil?“

	„Myslím, že dosť.“ Začal sa prehrabávať v kope papierov, kým nenašiel ten správny. „KMF je podnikateľská skupina s vyše tritisíc zamestnancami na celom svete, má zastúpenie v sto šesťdesiatich deviatich štátoch a okolo tridsať dcérskych spoločností. Predsedom predstavenstva je Siegbert Kaltensee. Koncern vlastní štyridsať percent kapitálu.“

	„Čo vlastne robia?“

	„Vyrábajú pretláčacie lisy na spracovanie hliníka. Zakladateľ firmy vynašiel pôvodný typ lisov, ktorý tvaruje hliník na rozličné profily. KMF má dodnes patenty na pôvodný pretláčací lis aj na novšie vývojové typy. Dokopy ich je vyše sto. Zdá sa, že je to celkom výnosný kšeft.“

	Vstal zo stoličky. „Som hladný. Prinesiem kebab?“

	„To by bolo skvelé.“ Pia sa venovala ďalšiemu kartónu. Kolegovia stopári naň napísali „Skriňa vľavo dole“ a bolo v ňom niekoľko škatúľ od topánok úhľadne previazaných ozdobnými šnúrkami. V prvej sa nachádzali suveníry z ciest, lodné lístky z okružnej plavby, pohľadnice s motívmi exotických krajín, lístok z tanečného večierka, jedálne lístky, pozvánky na krstiny, svadby, narodeniny, pohreby a iné spomienkové predmety, ktoré mali hodnotu iba pre Schneidera. Druhá škatuľa obsahovala starostlivo zviazané ručne písané listy. Pia prestrihla stuhu a jeden list vytiahla. Bol napísaný 14. marca 1941. Milý synak, ledva rozlúštila vyblednutý staromódny rukopis, dúfame a modlíme sa každý deň, že sa máš dobre a že sa nám vrátiš živý a zdravý. Tu je pokoj ako vždy, všetko je po starom a človek by nepovedal, že zúri vojna! Nasledovali správy o známych a susedoch, bežné veci, ktoré príjemcu mohli zaujímať. List bol podpísaný mama. Pia náhodne vyberala ďalšie listy z kôpky, Schneiderova matka zrejme bola usilovná pisateľka. Jeden list bol dokonca ešte v obálke. Adresa odosielateľa znela Käthe Kallweitová, Steinort, okres Angerburg. Pia hľadela na obálku adresovanú istému Hansovi Kallweitovi. Tieto listy nepísala Schneiderova matka! Prečo si ich potom odložil? Vynorila sa jej nejasná spomienka, ktorú však nebola schopná uchopiť. Čítala ďalej. Vrátil sa Ostermann a priniesol kebab s veľkou porciou mäsa a ovčieho syra. Položila ho na stôl, ani sa ho nedotkla. Ostermann sa pustil do jedla a čochvíľa v zasadačke voňalo ako v tureckom bistre.

	26. júna 1941 napísala Käthe Kallweitová synovi: Schlageter zo zámku prezradil otcovi, že celé krídlo zabral Ribbentrop a jeho ľudia. Vravel, že to nejako súvisí so stavbou Askanie pri Gôrlitzi… Ďalší odsek začiernila cenzúra… bol tu na návšteve tvoj priateľ Oskar a odovzdal nám pozdravy od teba. Povedal, že v blízkom okolí bude mať prácu a pokúsi sa navštevovať nás častejšie…

	Pia sa zarazila. Vera Kaltenseeová tvrdila, že Schneider bol starý priateľ jej zosnulého muža, no Elard na to precedil cez zuby iba: „Asi to tak bude“ a vrhol na matku čudný pohľad. A Miriamina stará mama si spomenula, že falošný Goldberg sa predtým volal Otto či Oskar.

	„Čo sú to za listy?“ zaujímal sa Osterman s plnými ústami. Ešte raz prebehla očami posledný list.

	… bol tu na návšteve tvoj priateľ Oskar… čítala. Srdce sa jej rozbúšilo od vzrušenia. Azda odhalila tajomstvo?

	„Herman Schneider si odložil asi dvesto listov od akejsi Käthe Kallweitovej z východného Pruská, ktovie prečo,“ vysvetlila a zamyslene si šúchala špičku nosa. „Údajne sa narodil vo Wuppertale, kde aj chodil do školy, ale tieto listy sú z východného Pruská.“

	„Na čo narážaš?“ Ostermann si chrbtom ruky utrel ústa a hľadal v zásuvke vreckovku.

	„Že aj Schneiderova identita je falošná. Falošný Goldberg sa pravým menom volal Oskar a chodil na junkerskú školu v Bad Tôlzi.“ Pia zdvihla zrak. „A tento Oskar sa priatelil s Hansom Kallweitom zo Steinortu vo východnom Prusku a jeho korešpondenciu sme objavili v skrini Hermana Schneidera.“

	Vytiahla klávesnicu a myš. Do googlu zadala heslá, ktoré našla v listoch – „Východné Prusko“ a „Steinort“, „Ribbentrop“ a „Askania“. Otvorila sa jej informatívna stránka o bývalom východnom Prusku. Takmer na hodinu sa ponorila do dejín a zemepisu stratenej zeme a s hanbou si musela priznať, aké biedne sú jej znalosti o nedávnej nemeckej minulosti. Stavba Hitlerovho hlavného východného stanu Wolfsschanze mala krycí názov „Chemické závody Arkadia“ a nikto z obyvateľov netušil, čo sa odohráva v hustých mazúrskych lesoch neďaleko dedinky Gôrlitz v okrese Rastenburg. V lete 1941, keď sa Hitler nasťahoval do Wolfsschanze, minister zahraničných vecí Ribbentrop skutočne zabral pre seba a svoj štáb jedno krídlo zámku Steinort, ktorý patril rodine Lehndorffovcov. Käthe Kallweitová zo Steinortu bola nejako prepojená so zámkom – možno v ňom pracovala ako služobná – a v listoch synovi písala bežné klebety a novinky. Piu striaslo pri predstave, ako pred šesťdesiatimi piatimi rokmi tá žena sedela v kuchyni pri stole a vypisovala listy synovi na front. Poznačila si zopár hesiel a zdrojov z internetu, zdvihla telefón a vyťukala Miriamino číslo.

	„Kde môžem získať informácie o padlých nemeckých vojakoch?“ opýtala sa priateľky po krátkom privítaní.

	„Napríklad na úrade starostlivosti o vojnové hroby,“ poradila jej Miriam. „Čo chceš presne zistiť? Musím ťa upozorniť, že náš telefonát môže byť drahý. Od včera som v Poľsku.“

	„Čože? Čo tam robíš?“

	„Goldbergov prípad vo mne vzbudil zvedavosť,“ priznala Miriam. „Povedala som si, že skúsim niečo zistiť priamo na mieste.“

	Pia na okamih stratila reč.

	„Čo to konkrétne znamená?“ opýtala sa napokon.

	„Som vo Wegorzewe,“ pokračovala Miriam, „bývalom Angerburgu pri jazere Mamry. Narodil sa tu pravý Goldberg. Mám výhodu, lebo viem po poľsky. Mestský archív mi odomkol sám starosta.“

	„Tebe úplne preskočilo,“ uškrnula sa Pia. „Tak teda veľa úspechov. A ďakujem ti za tip.“

	Dovtedy surfovala po internete, kým nenatrafila na webovú stránku s názvom weltkriegsopfer.de. Našla tam link na vyhľadávanie hrobov. Zadala celé meno, dátum a miesto narodenia zavraždeného Hermana Schneidera. S očakávaním hľadela na monitor. O niekoľko sekúnd si s údivom prečítala, že Herman Ludwig Schneider, narodený 2. marca 1921 vo Wuppertale, nositeľ rytierskeho kríža, nadporučík a veliteľ 6. oddielu stíhacej letky 400, padol 24. decembra 1944 vo vzdušnom boji pri Hausen-Oberaule. Lietal na Focke-Wulfe FW 190A-8 a jeho telesné pozostatky uložili na mestskom cintoríne vo Wuppertale.

	„To snáď nie je pravda!“ zvolala a oboznámila kolegu s faktami, ktoré práve zistila. „Pravý Herman je už päťdesiattri rokov po smrti!“

	„Herman Schneider je ideálny pseudonym. Bežné meno. Keby som chcel sfalšovať svoju identitu, aj ja by som si vybral čo najnenápadnejšie meno.“

	„To je pravda,“ prikývla Pia. „Ale ako sa náš Schneider dostal k údajom pravého Schneidera?“

	„Možno sa poznali, boli v tej istej jednotke. Keď náš Schneider po vojne hľadal novú identitu, spomenul si na svojho padlého kamaráta a prevtelil sa doňho.“

	„A čo sa stalo s rodinou pravého Schneidera?“

	„Príbuzného pochovali a tým je to pre nich vybavené.“

	„To sa však dá veľmi ľahko zistiť,“ zapochybovala Pia. „Našla som ho za pár sekúnd.“

	„Musíš sa preniesť do minulosti,“ upozornil ju kolega. „Skončila sa vojna a zavládol zmätok. Na úrade okupačnej mocnosti sa zjavil muž v civile bez dokladov s tvrdením, že sa volá Herman Schneider. Možno si vzal vojenský preukaz pravého Hermana. Ktovie? Pred šesťdesiatimi rokmi nikto netušil, že jedného dňa sa cez počítač budú môcť nájsť údaje, na ktoré bolo predtým treba detektíva a kopu peňazí, času a šťastia. Aj ja by som si určite vybral identitu známeho, o ktorom by som niečo vedel. Okrem toho by som si dával pozor, aby som sa nestal terčom záujmu verejnosti. Tak sa správal aj náš Schneider. Celý život bol stelesnená nenápadnosť.“

	„Neuveriteľné!“ Pia si robila poznámky. „Potom sa musíme pozrieť na Hansa Kallweita zo Steinortu vo východnom Prusku. Steinort leží neďaleko Angerburgu, odkiaľ pochádza pravý Goldberg. A ak je tvoja teória správna, falošný Goldberg – Oskar – skutočne kedysi poznal pravého Goldberga.“

	„Presne tak.“ Ostermann vrhol žiadostivý pohľad na vychladnutý kebab na Piinom stole. „Zješ ho?“

	Nie,“ pokrútila hlavou. „Daj si.“

	Nemusela ho ponúkať dvakrát. Znovu sa pohrúžila do internetu. Anita a Vera boli kamarátky, falošný Schneider – Hans Kallweit – a falošný Goldberg – Oskar – boli kamaráti. O tri minúty sa jej na obrazovke objavil krátky životopis Very Kaltenseeovej.

	Narodila sa 14. júla 1922 v Lauenburgu pri jazere Dobensee v okrese Angerburg, čítala. Rodičia: barón Heinrich Elard von Zeydlitz-Lauenburg a barónka Hertha von Zeydlitz-Lauenburgová, rodená von Papeová. Súrodenci: Heinrich (*1898 Ť1917), Meinhard (*1899 f 1917), Elard (*1917, od januára 1945 nezvestný). V januári 1945 ušla, ostatná rodina zomrela v Lauenburgu pri ruskom útoku na sprievod utečencov.

	Znovu klikla na informačnú stránku o východnom Prusku, zadala heslo „Lauenburg“ a našla odkaz na dedinku Doba pri Dobenskom jazere, v blízkosti ktorej sa nachádza zrúcanina niekdajšieho zámku rodiny Zeydlitzovcov-Lauenburgovcov.

	„Vera Kaltenseeová a Anita Fringsová pochádzajú z rovnakého kraja vo východnom Prusku ako falošný Goldberg a falošný Schneider,“ informovala Pia kolegu. „Som presvedčená, že všetci štyria sa poznali.“

	„To nie je vylúčené,“ oprel sa o lakte a pozrel na ňu, „ale prečo z toho robia také tajomstvo?“

	„To by som aj ja rada vedela.“ Chvíľku premýšľala, potom vzala mobil a ešte raz zavolala Miriam. Priateľka sa okamžite ozvala.

	„Máš pri sebe pero?“ opýtala sa Pia. „Keď si už tam, skús zistiť niečo o Hansovi Kallweitovi zo Steinortu a o Anite Márii Willumatovej.“

	Frankfurtský dom umenia, jedna z najvýznamnejších adries národného a medzinárodného súčasného umenia, sa nachádzal v historickom mestskom dome na Rômerbergu. Pia sa presvedčila, aké nepraktické je terénne auto v meste počas sobotnej popoludňajšej špičky. Parkovacie domy okolo Rômeru a Hauptwache boli plné a šanca zaparkovať mohutný nissan na ulici bola takmer mizivá. Napokon vynervovaná zastala na námestí pred frankfurtskou radnicou. Netrvalo ani minútu a odniekiaľ sa vynorili dve horlivé policajtky, ktoré jej ukazovali, aby s autom odišla. Pia vystúpila a vytiahla preukaz i odznak kriminálnej polície.

	„Je pravý?“ opýtala sa jedna nedôverčivo. Pia si ju predstavila, ako zahryzne do odznaku, aby sa presvedčila, či náhodou nie je z čokolády.

	„Jasné, že je pravý,“ odvetila netrpezlivo.

	„Neverili by ste, čím všetkým sa nám ľudia legitimujú!“ Policajtka jej vrátila preukaz aj odznak. „Keby sme tie veci zbierali, mohli by sme si otvoriť múzeum.“

	„Nezostanem tu dlho,“ ubezpečila ich Pia a vykročila k domu umenia, ktorý bol v sobotu poobede, samozrejme, otvorený. Súčasné umenie jej veľa nehovorilo, preto ju prekvapilo, koľko ľudí sa tiesni vo vestibule, vo výstavných sieňach a na schodoch, aby si pozrelo diela čílskeho sochára a maliara, s ktorého menom sa doteraz nestretla. Aj kaviareň na prízemí bola preplnená. Pia sa porozhliadala a cítila sa ako ignorantka. Mená na prospektoch a letákoch jej neboli ani len povedomé a nemohla sa vynačudovať, čo ľudia v tých machuliach a čiarach vidia.

	Poprosila mladú ženu pri informačnom pulte, aby oznámila profesorovi Kaltenseeovi, že už prišla, a čakanie si krátila listovaním v programe Frankfurtského domu umenia. Nadácia Eugena Kaltenseeho, ktorej patrila celá nehnuteľnosť, podporovala rozvoj nielen takzvaného „contemporary art“, ale aj mladých a nadaných hudobníkov a hercov. Na hornom poschodí sa dokonca nachádzala koncertná sieň a obytné i pracovné priestory, ktoré mohli využívať umelci z domova aj zo zahraničia. Ak by sme vzali do úvahy povesť profesora Kaltenseeho, šlo najmä o mladé umelkyne, ktoré sa riaditeľovi Frankfurtského domu umenia páčili po fyzickej stránke. V momente, keď na to pomyslela, zbadala Elarda, ako schádza po schodoch. Nedávno na Muhlenhofe na ňu neurobil ktovieaký dojem, no dnes vyzeral akosi inak. Mal na sebe jednoduchý čierny oblek ako kňaz či kúzelník, temná pôsobivá postava, pred ktorou sa rozostupujú davy.

	„Dobrý deň, pani Kirchhoffová.“ Zastal pred ňou a bez úsmevu jej podal ruku. „Prepáčte, že som vás nechal čakať.“

	„To nič. Ďakujem, že ste si tak narýchlo našli pre mňa čas,“ odvetila Pia. Zblízka vyzeral vyčerpane. Pod červenými očami mal tmavé tiene, vpadnuté líca pokrývalo strnisko. Pia nadobudla dojem, že sa núti do úlohy, ktorá sa mu prieči.

	„Poďte,“ vyzval ju, „pôjdeme do môjho bytu.“

	Zvedavo kráčala za ním po vŕzgajúcich schodoch na štvrté poschodie. O tomto podkrovnom byte roky kolovali divé klebety. Údajne sa tu konali bláznivé večierky, vo frankfurtských spoločenských kruhoch sa pošuškávalo o pijanských a drogových orgiách za prítomnosti prominentných hostí z umeleckej a politickej scény mesta. Kaltensee odomkol dvere a dal komisárke prednosť. Vtom mu zazvonil mobil.

	„Prepáčte.“ Zostal stáť na schodisku. „Hneď prídem za vami.“

	V byte panovalo pološero. Pia sa rozhliadla po veľkej miestnosti s odhalenými stropnými trámami a vyšliapanou palubovkou. Pri oknách siahajúcich až po zem stál preplnený písací stôl z tmavého mahagónového dreva, na každom voľnom kúsku sa týčili štósy kníh a katalógov. V rohu zíval začadeným hltanom otvorený kozub, pred ním sa rozkladala kožená sedačka s nízkym dreveným stolíkom. Steny vyzerali čerstvo natreté, boli žiarivo biele a okrem dvoch veľkých zarámovaných fotografií holé, jedna z fotiek zachytávala pomerne vkusný pohľad zozadu na nahého muža, druhá z nich časť tváre okolo úst, nosa a brady, prekrytú roztiahnutými prstami.

	Pia sa prešla po byte. Zjazvená podlaha z dubového dreva jej vŕzgala pod nohami. Z kuchyne viedli sklené dvere na strešný balkón. Kúpeľňa bola vykachličkovaná nabielo a na dlažbe sa leskli vlhké stopy chodidiel. Pri sprche visel použitý uterák, na zemi ležali texasky a vo vzduchu bolo cítiť vodu po holení. Pia si pomyslela, či Elarda nevyrušila v intímnej chvíľke s niektorou jeho umelkyňou, lebo si nevedela predstaviť, že by profesor nosil džínsy.

	Neodolala pokušeniu a zvedavo nazrela do vedľajšej izby, oddelenej iba ťažkým zamatovým závesom. Zazrela širokú rozhádzanú posteľ a tyč na šaty, na ktorej viseli výlučne čierne odevy. Pozlátená sošku Budhu slúžila ako noha skleného stolíka, na ktorom zo strieborného vedierka na chladenie sektu trčala napoly uschnutá kytica ruží; vo vzduchu visela ich ťažká sladkastá vôňa. Na zemi pri posteli stál starožitný námornícky kufor a mohutný viacramenný bronzový svietnik. Vosk sviečok bol roztečený po drevenej podlahe. Interiér rozhodne nezodpovedal Piinej predstave hniezdočka lásky. Hladina adrenalínu jej stúpla, keď na nočnom stolíku zbadala pištoľ. So zatajeným dychom sa k nej priblížila a sklonila sa nad posteľ. Práve keď natiahla ruku, zachytila za sebou pohyb. Od ľaku stratila rovnováhu a zvalila sa na posteľ. Elard Kaltensee stál nad ňou a s čudným výrazom v očiach si ju skúmavo prezeral.

	Cítila, že si vypil, a nie málo. No kým stačila niečo povedať, chytil jej tvár a zapečatil ústa takým vášnivým bozkom, až sa jej podlomili kolená. Rukami jej zablúdil pod blúzku, rozopol podprsenku a stisol prsia.

	„Bože, som do teba blázon,“ šepol Thomas Ritter zachrípnuto. Posúval ju k posteli, srdce si cítil až v hrdle. Pohľadom sa jej vpíjal do očí, rozopol si zips na nohaviciach a striasol ich zo seba. Vzápätí už na nej ležal a celou váhou ju tlačil na posteľ. Pritisol sa k nej slabinami a jej telo sa okamžite poddalo jeho túžbe. Prebehol ňou prúd vzrušenia a hoci si priebeh dnešného popoludnia predstavovala ináč, začínalo sa jej to páčiť. Marleen Ritterová si zhodila z nôh topánky a s horúčkovitou netrpezlivosťou sa vysúkala z džínsov, pričom neodtrhla od neho ústa. Až teraz jej zišlo na um, že práve dnes si neobliekla najzvodnejšie nohavičky, no jej muž si to vôbec nevšimol. Keď do nej žiadostivo vnikol, vzdychla a zavrela oči. Zakaždým to nemusí byť romantika so sviečkami a červeným vínom…

	„Sklamaná?“ Elard Kaltensee pristúpil k malému baru v kúte a vzal z poličky dva poháre. Pia sa obrátila k nemu. Uľavilo sa jej, že nekomentoval trápnu situáciu a nezazlieval jej indiskrétne sliedenie po byte. Starožitná pištoľ, ktorú jej podal, bol skutočne krásny kúsok s pravdepodobne vysokou zberateľskou hodnotou. Rozhodne to nebola zbraň, ktorou nedávno zastrelili troch ľudí.

	„Prečo by som mala byť sklamaná?“ začudovala sa.

	„Viem, aké chýry kolujú o tomto byte,“ odvetil a kývnutím ruky jej ponúkol miesto na koženom gauči. „Dáte si niečo na pitie?“

	„Čo si dáte vy?“

	„Kolu light.“

	„Môže byť.“

	Otvoril malú chladničku, vytiahol z nej fľašu koly a naplnil dva poháre. Dal ich na stolík a sadol si oproti nej.

	„Skutočne sa tu robili legendárne večierky?“ opýtala sa zvedavo.

	„Boli tu mnohé večierky, ale nijaké orgie, ako sa povrávalo. Posledný sa konal niekedy koncom osemdesiatych rokov. Potom ma prestali baviť. Svojím založením som malomeštiak, ktorý večer rád sedí s pohárom vína pri televízore a o desiatej zaľahne do postele.“

	„Myslela som si, že bývate na Muhlenhofe,“ začudovala sa Pia.

	„Tu sa už nedalo bývať.“ Elard Kaltensee si zamyslene obzeral ruky. „Stále ma obliehali ľudia, ktorí sa nazdávali, že patria k frankfurtskej umeleckej scéne. Jedného dňa ma ten cirkus omrzel, aj ľudia, ktorí sa mi vnucovali. Zo dňa na deň sa mi sprotivili tí nafúkaní, nevzdelaní zberači umenia, samozvaní odborníci, ktorí ako posadnutí skupovali, čo práve bolo in, a platili za to horibilné sumy. Ešte väčšmi sa mi hnusili neschopní, netalentovaní kvázi umelci, ktorí ma hodiny, niekedy celé noci presviedčali, že práve oni si zaslúžia príspevky z nadácie a štipendiá. Iba jeden z tisíca má na to, aby sme ho podporili.“

	Vyrazil zo seba zvuk, ktorý sa podobal skôr fučaniu ako smiechu.

	„Mysleli si, že budem celý bez seba, keď budem môcť s nimi do rána diskutovať, ale na rozdiel od nich, ja som ráno o ôsmej musel byť na univerzite a prednášať. Preto som sa pred tromi rokmi utiahol na Muhlenhof.“

	Na chvíľu zmĺkli. Kaltensee si odkašlal.

	„No chceli ste sa ma niečo spýtať,“ povedal stroho. „S čím vám môžem pomôcť?“

	„Ide o Hermana Schneidera.“ Pia otvorila tašku a vybrala notes. „Skúmame jeho pozostalosť a natrafili sme na určité nezrovnalosti. Nielen Goldberg, pravdepodobne aj on po vojne žil s falošnou identitou. V skutočnosti nepochádzal z Wuppertalu, ale zo Steinortu vo východnom Prusku.“

	„Aha.“ Ak ho tá informácia prekvapila, nedal to na sebe znať.

	„Keď nám vaša matka rozprávala, že Schneider bol priateľ vášho zosnulého otca, reagovali ste slovami ‚Asi to tak bude‘. Mala som pocit, že ste chceli povedať niečo iné.“

	„Ste dobrá pozorovateľka,“ poznamenal.

	„To je základný predpoklad môjho povolania,“ potvrdila.

	Kaltensee si odpil koly. „V mojej rodine je veľa tajomstiev,“ povedal vyhýbavo. „Matka si rada necháva veci pre seba. Napríklad dodnes mi tají meno môjho biologického otca a tuším aj môj skutočný dátum narodenia.“

	„Prečo by to robila, ako ste na to prišli?“ vyhŕkla Pia prekvapene.

	Naklonil sa dopredu a lakťami sa oprel o kolená.

	„Pamätám si veci, miesta a ľudí, ktoré si vlastne nemôžem pamätať. A to nie preto, že by som mal nadprirodzené schopnosti, ale preto, že keď sme odchádzali z východného Pruská, mal som viac ako šestnásť mesiacov.“

	Zamyslene si šúchal zarastené líce a hľadel pred seba. Pia mlčala a čakala, že bude pokračovať.

	„Päťdesiat rokov som sa neveľmi zaujímal o svoj pôvod,“ rozhovoril sa po chvíli. „Zmieril som sa s tým, že nemám otca ani domovinu. Mnohí ľudia mojej generácie dopadli rovnako. Otcovia padli vo vojne, rodiny sa rozpadli a rozutekali. Môj osud nebol ojedinelý. No jedného dňa som dostal z družobnej univerzity v Krakove pozvánku na seminár. Dlho som neváhal a prijal som ju. Cez víkend sme sa s kolegami vybrali na výlet do Olsztynu, bývalého Allensteinu, kde práve otvorili univerzitu. Dovtedy som sa v Poľsku cítil ako bežný turista, ale zrazu… zrazu sa ma zmocnil pocit, že ten železničný most a kostol som už kedysi videl. Dokonca som si spomenul, že to muselo byť v zime. Neváhal som, prenajal si auto a vydal sa na východ. Bolo to…“

	Zmĺkol, pokrútil hlavou a zhlboka sa nadýchol.

	„Keby som to bol vedel, nerobil by som to!“

	„Prečo?“

	Vstal, podišiel k oknu a pokračoval trpkým hlasom: „Dovtedy som bol pomerne spokojný muž s dvoma vydarenými deťmi, príležitostnými aférami a povolaním, ktoré ma napĺňalo. Veril som, že viem, kto som a kam patrím. No od tejto cesty sa všetko zmenilo. Odvtedy mám pocit, že v dôležitých oblastiach svojho života tápam v temnote. Napriek tomu som si netrúfol pokračovať v hľadaní. Obával som sa, aby som sa nedozvedel veci, ktoré by ma položili na lopatky.“

	„Čo napríklad?“ opýtala sa Pia. Kaltensee na ňu pozrel a na tvári sa mu zračili duševné muky. Bol labilnejší, ako navonok pôsobil.

	„Predpokladám, že poznáte vlastných rodičov i starých rodičov,“ pokračoval. „Určite vám neraz povedali ‚To máš po otcovi alebo po mame, babke či dedkovi‘. Mám pravdu?“

	Pia prisvedčila, zmätená jeho nečakanou dôvernosťou.

	„Mne to nikdy nepovedali. Prečo? Najprv som si myslel, že matku znásilnili, ako vtedy mnohé ženy. Ale to nebol dôvod, aby mi zatajili môj pôvod. Potom mi zišlo na um oveľa horšie podozrenie. Možno je mojím otcom nacista, ktorý má na svedomí hrozné skutky. Skončila matka v posteli s chlapom v čiernej uniforme, ktorý hodinu predtým mučil a popravoval nevinných ľudí?“ Elarda Kaltenseeho vlastné slová vydráždili, takmer kričal, a ako tak pred ňou stál, zachvátil ju stiesnený pocit. Raz sa už ocitla osamote s mužom, z ktorého sa vykľul psychopat. Fasáda chladnej zdvorilosti sa porušila, oči mu horúčkovito svietili a ruky zatínal do pästí.

	„Neviem si inak vysvetliť jej mlčanie! Viete si aspoň trochu predstaviť, ako ma tieto myšlienky o mojich skutočných koreňoch vo dne v noci prenasledujú? Čím viac o tom uvažujem, tým väčšmi v sebe cítim akúsi… temnotu, ktorá ma núti robiť veci, aké normálny vyrovnaný človek nerobí! A kladiem si otázku: prečo je to tak? Odkiaľ pochádza táto moja potreba a túžba? Aké gény v sebe nosím? Gény masového vraha alebo sexuálneho delikventa? Bol by som iný, keby som vyrastal v normálnej rodine s otcom a matkou, ktorí by ma ľúbili s mojimi dobrými i zlými vlastnosťami? Až teraz badám, čo mi chýbalo! Uvedomujem si strašnú čiernu trhlinu, tiahnucu sa celým mojím životom! Vzali mi korene a urobili zo mňa zbabelca, ktorý sa neodváži pýtať!“

	Podišiel k oknu, oprel sa rukami o parapet a priložil čelo na sklo. Pia sedela napätá ako struna a nepovedala ani slovo. Aký odpor k sebe samému, koľko zúfalstva bolo v každom jeho slove!

	„Nenávidím ich za to, čo mi spôsobili,“ pokračoval priduseným hlasom. „Áno, niekedy ich nenávidím až tak, že by som ich najradšej zabil!“

	Pri týchto slovách Pia zbystrila pozornosť. Správal sa naozaj čudne. Vari bol psychicky chorý? Prečo inak by pred policajtkou otvorene vyjadril úmysel niekoho zabiť?

	„Koho máte na mysli?“ opýtala sa. Došlo jej, že hovoril v množnom čísle. Kaltensee sa strhol a pozrel na ňu, akoby ju videl prvý raz v živote. V jeho uprenom pohľade a krvou podliatych očiach sa zračilo šialenstvo. Uvažovala, čo spraví, ak sa na ňu vrhne a začne ju škrtiť. Služobnú zbraň ľahkovážne nechala doma a nikto nevie, že za ním išla.

	„Tých, ktorí o tom vedeli,“ zamrmlal drsne.

	„Kto je to?“

	Podišiel k sedačke a sadol si. Usmial sa na ňu, akoby sa opäť spamätal.

	„Vôbec ste sa nenapili,“ skonštatoval a prehodil si nohu cez nohu. „Prosíte si kocku ľadu?“

	Pia nereagovala.

	„Kto o tom vie?“ naliehala, hoci srdce jej išlo vyskočiť z hrude pri pomyslení, že sedí oproti trojnásobnému vrahovi.

	„Teraz je to už jedno,“ namietol pokojne, takmer veselo a dopil kolu. „Všetci sú mŕtvi. Okrem matky.“

	Až v aute si Pia uvedomila, že sa Kaltenseeho zabudla opýtať na význam osudného čísla a na Róberta Watkowiaka. Vždy bola hrdá na svoju znalosť ľudí, ale u Elarda sa poriadne sekla. Považovala ho za kultivovaného, uvoľneného a šarmantného muža, ktorý žil v súlade so sebou aj so svetom. Na nečakaný pohľad do jeho temných hlbín nebola pripravená. Nevedela, čo ju naľakalo viac: prudký výbuch, nenávisť v jeho slovách či náhly návrat k veselej normálnosti. „Prosíte si kocku ľadu?“ mrmlala si pod nos. „Čudné!“

	Keď stúpila na spojku, uvedomila si, že sa jej trasie noha. Zapálila si cigaretu a zabočila na starý most cez Mohan vedúci do Sachsenhausenu. Postupne sa upokojovala. Keď sa na to pozrela triezvo, bolo celkom možné, že Elard Kaltensee zastrelil matkiných priateľov, lebo mu nechceli povedať pravdu o jeho pôvode a obviňoval ich zo svojho nešťastia. Po práve prežitom výstupe by ju to neprekvapilo. Možno najprv s nimi hovoril pokojne a vecne, a keď mu nechceli nič prezradiť, stratil nervy. Anita Fringsová ho dobre poznala a pravdepodobne by sa nebránila, keby ju na vozíku vyviezol z budovy. Aj Goldberg a Schneider by ho bez všetkého vpustili dnu. Číslo 16145 malo význam nielen pre Elarda, ale aj pre trojicu zavraždených. Možno naozaj išlo o dátum úteku. Čím dlhšie o tom premýšľala, tým presvedčivejšie sa jej to javilo.

	Pomaly zamierila po Oppenheimer Landstrasse k Schweizer Platz a zadumane pozerala z okna. Začalo pršať a na skle zaškrabotali stierače. Na vedľajšom sedadle zabzučal mobil.

	„Kirchhoffová,“ ohlásila sa stručne.

	„Našli sme Róberta Watkowiaka,“ spoznala hlas kolegu Ostermanna. „Je mŕtvy.“

	Marleen Ritterová ležala na boku, podopierala si hlavu a zamyslene si prezerala tvár spiaceho manžela. Vlastne by mala byť naňho nahnevaná. Najprv skoro celý deň nedal o sebe vedieť, potom prišiel podgurážený a bez vysvetlenia sa na ňu vrhol. No nedokázala sa naňho zlostiť, a už vôbec nie teraz, keď bol doma a pokojne pochrapkával v posteli vedľa nej.

	Nežne kĺzala očami po jasných črtách jeho profilu, hustých strapatých vlasoch a nemohla sa vynačudovať, že tento pekný, inteligentný a skvelý muž sa zaľúbil práve do nej. Thomas mal nepochybné šance u celkom iných žien. Napriek tomu si vybral ju, a to ju napĺňalo teplým, hlbokým pocitom šťastia. O niekoľko mesiacov, keď sa narodí bábätko a budú ozajstná rodina, vtedy – bola si úplne istá – mu stará mama odpustí. To, čo sa medzi nimi stalo, vrhalo na jej šťastie tieň, no on zaiste urobí všetko pre to, aby dal veci do poriadku, lebo Vere nič nezazlieval. V spánku sa pohol a Marleen sa k nemu natiahla, aby ho zakryla.

	„Nechoď preč.“ So zatvorenými očami k nej vystrel ruku. Usmiala sa. Pritúlila sa k nemu a pohladila ho po zarastenom líci. Prevalil sa nabok a objal ju.

	„Prepáč, že som sa ti neozval,“ mrmlal nejasne. „Za posledných dvadsaťštyri hodín som sa dozvedel toľko neuveriteľných vecí, že asi budem musieť prepísať celý rukopis.“

	„Aký rukopis?“ začudovala sa. Chvíľku mlčal, potom otvoril oči a pozrel na ňu.

	„Nebol som k tebe celkom úprimný,“ priznal a skormútene sa usmial. „Asi som sa hanbil. Keď ma Vera vyhodila, nebolo pre mňa ľahké nájsť si novú prácu. Aby som sa uživil, začal som písať romány.“

	Marleen ovanul jeho dych páchnuci po alkohole.

	„Na tom nie je nič nečestné,“ namietla. Keď sa usmieval, bol na zahryznutie.

	„Ako sa to vezme,“ vzdychol a v pomykove sa poškriabal za uchom. „Za svoje diela isto nedostanem Nobelovu cenu, ale dávajú mi šesťsto eur za rukopis. Píšem lacné romány z lekárskeho prostredia, romance a tak.“

	To Marleen na chvíľu vyrazilo dych, no vzápätí sa rozosmiala.

	„Vysmievaš sa mi,“ povedal dotknuto.

	„Hlúposť!“ Objala ho okolo pása a znovu sa rozchichotala. „Zbožňujem romance. Možno som od teba už niečo čítala.“

	„Dosť možné.“ Uškrnul sa. „No píšem pod pseudonymom.“

	„Prezradíš mi ho?“

	„Iba ak mi uvaríš niečo dobré. Umieram od hladu.“

	„Môžeš to vziať za šéfa, Pia?“ opýtal sa Ostermann. „Dnes krstí dcéru.“

	„Jasné. Kam treba ísť? Kto ho našiel?“ Už dávno vyhodila pravú smerovku, ale tí hlupáci za ňou jej nedovolili, aby sa zaradila. Konečne zbadala malú medzeru, prudko stúpila na plynový pedál a prinútila auto za ňou zabrzdiť. Odpoveďou na jej bezohľadný manéver bolo zúrivé trúbenie.

	„Neuveríš: realitný maklér! Chcel nejakým manželom ukázať ten dom a v kúte sedel mŕtvy Watkowiak. Taký nález predaj nepodporí.“

	„Strašne vtipné.“ Po zážitku s Elardom Kaltenseeom jej nebolo do smiechu.

	„Maklér tvrdí, že v dome už roky nikto nebýva. Watkowiak sa doň zrejme vlámal a príležitostne tam prespával. Stojí v centre Kônigsteinu na Hauptstrasse 75.“

	„Už tam frčím.“

	Keď minula hlavnú stanicu, premávka bola plynulejšia. Pia vložila do prehrávača cédečko Robbieho Williamsa, za čo raz zožala výsmech od kolegu, a za zvukov pesničky Feel prešla okolo veľtržného areálu na diaľnicu. Jej hudobný vkus kolísal podľa nálady. Okrem džezu a rapu sa jej páčilo takmer všetko a v jej zbierke cédečiek boli Abba, Beatles, Madonna, Meat Loaf, Shania Twain, ale aj U 2 a ZZ-Top. Dnes mala náladu na Robbieho. Pri nákupnom centre Main-Taunus odbočila na diaľnicu B 8 a o štvrť hodiny dorazila do Kônigsteinu. Kľukaté uličky poznala ešte zo školských čias a nemusela sa pýtať na cestu. Keď zabočila na Kirchstrasse, v jej hornej časti zazrela dva policajné hliadkové vozy a záchranku. Dom číslo 75 stál medzi obchodom s dámskym textilom a stávkovou kanceláriou. So zatlčenými oknami a dverami, opadávajúcou omietkou a poškodenou strechou špatil srdce Kônigsteinu. Maklér ešte neodišiel. Bol to do hneda opálený tridsiatnik s nagélovaným účesom a v lakovaných topánkach, ktorý až komicky zodpovedal klišé svojho povolania. Začalo popŕchať a Pia si dala na hlavu kapucňu bundy.

	„Konečne som našiel záujemcov a teraz toto!“ spustil, akoby to bola jej chyba. „Tá ženská sa skoro nervovo zrútila, keď zbadala mŕtvolu!“

	„Možno ste sa najskôr mali pozrieť, či je všetko v poriadku,“ prerušila ho chladne. „Komu patrí dom?“

	„Jednej zákazníčke z Kônigsteinu.“

	„Potrebujem meno a adresu,“ povedala Pia. „Alebo ju chcete sám informovať o nevydarenej obhliadke?“

	Maklér v jej hlase zachytil sarkazmus a vrhol na ňu zamračený pohľad. Vybral zo saka telefón, niečo doň naťukal a odpísal meno a adresu majiteľky domu na zadnú stranu vizitky. Pia si ju strčila do vrecka a začala si obzerať dvor. Pozemok bol väčší, ako spočiatku vyzeral, a zozadu susedil s kúpeľným parkom. Deravý plot neveľmi slúžil na to, aby zabránil vstupu nepovolaným osobám. Pri zadnom vchode stál uniformovaný kolega. Pia mu kývla na pozdrav a vošla do budovy, predtým poslala preč makléra. Dom zvnútra nevyzeral o nič lepšie ako zvonku.

	„Dobrý deň, pani Kirchhoffová.“ Pohotovostný lekár, ktorého poznala z predchádzajúcich prípadov, si už balil veci. „Na prvý pohľad sa zabil čistou náhodou. V tele má polovicu lekárne a najmenej jednu fľašu vodky.“

	Hlavou kývol za seba.

	„Ďakujem.“ Pia prešla okolo neho a pozdravila hliadkujúcich policajtov. Miestnosť so zošliapanou dlážkou bola pre zaklincované okná dosť tmavá – a úplne prázdna. Smrdela močom, zvratkami a hnilobou. Pri pohľade na mŕtveho ju ovládol hnus. Muž s otvorenými očami a ústami sa opieral o stenu, okolo neho víril roj múch. Bradu mal zašpinenú bielou hmotou, ktorá mu pokvapkala aj košeľu, kde zaschla – pravdepodobne zvratky. Mal na sebe špinavé tenisové ponožky, bielu košeľu postriekanú krvou a čierne džínsy. Nové drahé kožené topánky stáli vedľa neho. Vďaka maklérovi mŕtvolu našli skôr, ako by okoloidúci upozornili na hnilobný zápach a čas smrti by bolo možné zistiť iba v spolupráci s entomológom. Pia prechádzala pohľadom po množstve prázdnych fliaš od piva a vodky okolo mŕtveho. Okrem nich sa tam povaľoval otvorený ruksak, obaly od liekov a zväzok bankoviek. Niečo na tom obraze sa Pii nepozdávalo.

	„Ako dlho je mŕtvy?“ informovala sa a natiahla si rukavice.

	„Zhruba dvadsaťštyri hodín,“ odvetil lekár. Pia sa zamyslela. Ak to sedí, Watkowiak pokojne mohol zavraždiť Anitu Fringsovú. Prišli kolegovia z oddelenia zaistenia stôp, kývnutím hlavy ju pozdravili a čakali na pokyny.

	„Mimochodom, krv na košeli asi nie je jeho,“ poznamenal lekár. „Pokiaľ v tejto chvíli môžem posúdiť, nemá na tele nijaké vonkajšie poranenie.“

	Pia sa pokúšala predstaviť si, čo sa tu asi odohralo. Watkowiak včera na poludnie vnikol do domu s ruksakom naplneným siedmimi fľašami piva, tromi fľašami vodky a s igelitkou plnou liekov. Sadol si na zem, vlial do seba obrovské množstvo piva a vodky a zhltol lieky. Keď alkohol a antidepresíva začali účinkovať, stratil vedomie. Ale prečo mal otvorené oči? Prečo sa opieral o stenu a neležal na boku?

	Poprosila kolegov, aby sa postarali o viac svetla, a prešla sa po ostatných miestnostiach domu. Na poschodí našla známky svedčiace o tom, že izbu a susednú kúpeľňu občas niekto používal. V kúte na zemi bol matrac so špinavými obliečkami, ďalej obdratý gauč a nízky stolík, dokonca aj malý televízor a chladnička. Cez stoličku bolo prevesené oblečenie, v kúpeľni videla hygienické potreby a uteráky. Na prízemí však všetko pokrývala niekoľkoročná vrstva prachu. Prečo si Watkowiak sadol na holú zem a nie na gauč, keď sa išiel opiť? Zrazu si uvedomila, čo sa jej predtým nepozdávalo – podlaha v miestnosti, kde ležala Watkowiakova mŕtvola, žiarila čistotou! Opitý do nemoty isto sám nepozametal. Keď sa vrátila na miesto, kde našli mŕtvolu, zazrela drobnú ryšavú ženu, ktorá sa zvedavo obzerala. V elegantnom bielom ľanovom kostýme a v lodičkách na vysokom podpätku sem akosi nezapadala.

	„Môžem vedieť, kto ste a čo tu hľadáte?“ spýtala sa jej stroho Pia. „Tu sa stala vražda.“

	Dotieravých zvedavcov potrebovala najmenej zo všetkého.

	„To je zrejmé na prvý pohľad,“ prehovorila žena. „Volám sa Nicola Engelová. Som nástupkyňa náčelníka kriminálnej polície Nierhoffa.“

	Pia na ňu udivene pozrela. Ešte o nej nevedela.

	„Aha,“ povedala drsnejšie, ako mala vo zvyku. „A prečo ste prišli? Aby ste mi to oznámili?“

	„Aby som vám pomohla pri vyšetrovaní.“ Ryšavka sa milo usmiala. „Náhodou som sa dozvedela, že ste na to sama. A keďže momentálne nemám čo robiť, povedala som si, že sa zastavím.“

	„Môžete mi ukázať služobný preukaz?“ Pia bola nedôverčivá. Zvažovala, či Bodenstein vie o šéfovej nástupkyni, alebo či to je len nešikovný trik trúfalej reportérky s úmyslom zažiť mŕtvolu v priamom prenose. Úsmev neznámej ženy zostal priateľský. Vytiahla z kabelky policajný preukaz. „Kriminálna radkyňa Dr. Nicola Engelová“, čítala Pia. „Policajné prezídium Wurzburg.“

	„Ak sa chcete pozerať, nech sa páči.“ Vrátila jej preukaz a prinútila sa k úsmevu. „Mimochodom, ja som Pia Kirchhoffová z oddelenia K 11 regionálneho kriminálneho inšpektorátu v Hofheime. Máme za sebou ťažké dni, odpusťte mi moju nezdvorilosť.“

	„To je v poriadku.“ Doktorka Engelová sa stále usmievala. „Pokračujte v práci.“

	Pia kývla a ďalej sa venovala mŕtvemu. Fotograf urobil snímky tela zo všetkých uhlov, rovnako aj fliaš, topánok a ruksaku. Kolegovia stopári začali všetky aspoň trošku zaujímavé predmety zbierať do vrecúšok. Pia jedného poprosila, aby obrátil mŕtvolu na bok. Vzhľadom na posmrtné stuhnutie to nebola najľahšia úloha, ale napokon sa podarila. Kľakla si a prezrela si chrbát, zadok a dlane mŕtveho muža. Všetko mal od prachu. To znamená, že niekto upratal, keď tu Watkowiak už ležal. A to zasa značí, že zrejme nejde o úspešnú samovraždu, ale nemenej úspešnú vraždu. Doktorke Engelovej svoje podozrenie zamlčala a venovala sa obsahu ruksaku, ktorý potvrdzoval Nierhoffovu teóriu o Watkowiakovi ako vrahovi: nôž so zahnutou čepeľou a pištoľ. Boli to zbrane, ktorými zavraždili Moniku Krämerovú a troch seniorov? Pia vytiahla zlatú retiazku so staromódnym medailónom, zbierku strieborných mincí a masívny zlatý náramok. Majiteľkou týchto cenností mohla byť Anita Fringsová.

	„Tritisíc štyristošesťdesiat eur,“ oznámila Engelová, ktorá práve spočítala peniaze a vložila ich do plastového vrecka. „Čo je toto?“

	„Vyzerá to ako nôž, ktorým zabili Moniku Krämerovú,“ odvetila Pia so zamračenou tvárou. „A toto by mohla byť zbraň, ktorou zastrelili tých troch. Je to nula osmička.“

	„Tak tento muž môže byť hľadaný vrah.“

	„Aspoň to budí taký dojem.“ Pia zamyslene skrivila tvár.

	„Pochybujete o tom?“ opýtala sa kriminálna radkyňa. Odložila svoj prívetivý úsmev a bola pozorná a sústredená. „Prečo?“

	„Lebo mi to pripadá príliš jednoduché,“ vysvetlila Pia. „A pretože tu niečo nesedí.“

	Pia chvíľku zvažovala, či má šéfa vyrušiť na rodinnej oslave, nakoniec sa rozhodla, že mu zavolá. Nemala chuť na zdvorilostné formality. Telefón zdvihol Bodensteinov syn a podal ho otcovi. Stručne mu referovala o návšteve u Elarda Kaltenseeho, o náleze mŕtveho Watkowiaka a o svojich pochybnostiach, že zomrel vlastnou rukou.

	„Odkiaľ voláte?“ spýtal sa. Preľakla sa, že ju chce pozvať na večeru.

	„Z auta,“ povedala. V pozadí začula hlasný smiech, ktorý sa vzďaľoval, potom buchli dvere a nastalo ticho.

	„Od svokry som sa dozvedel zaujímavé veci,“ začal Bodenstein. „Dlhé roky pozná Veru Kaltenseeovú, pohybujú sa v rovnakých spoločenských kruhoch. A zúčastnila sa aj na jej sobotnej oslave narodenín, hoci nie sú blízke priateľky. Meno mojej svokry sa dobre vyníma na každej pozvánke.“

	Pia vedela, že krv Cosimy von Bodensteinovej bola ešte modrejšia ako krv jej manžela. Starí rodičia z otcovej strany osobne poznali posledného nemeckého cisára, otec jej matky bol talianske knieža a bol by sa mohol stať následníkom trónu.

	„Svokra sa dosť kriticky vyjadrila o Verinom zosnulom manželovi,“ pokračoval Bodenstein. „Eugen Kaltensee v tretej ríši zbohatol, lebo jeho firma zásobovala nemeckú armádu. Pretože nebol politicky aktívny, spojenci ho zaradili k svojim sympatizantom a po roku 1945 sa mu obchody znovu rozbehli. Počas vojny presúval peniaze do Švajčiarska, rovnako ako Verina rodina. Keď začiatkom osemdesiatych rokov zomrel, Elarda podozrievali, že svojho otčima zabil. Vyšetrovanie išlo do stratena a neskôr sa uzavrelo ako nehoda.“

	Pri Elardovom mene Piu mimovoľne striaslo.

	„Jeho syn Siegbert musel po rodinnej ostrej výmene názorov v roku 1964 odísť do USA, kde vyštudoval. Vrátil sa až v roku 1973 so ženou a deťmi. Stal sa jediným konateľom firmy KME A Jutta Kaltenseeová mala počas štúdia lesbický vzťah, z ktorého ju vyliečil jeden z matkiných zamestnancov.“

	„Okrem rodinných klebiet ste sa dozvedeli aj niečo podstatné?“ opýtala sa s narastajúcou netrpezlivosťou. „Musím ešte zavolať prokurátorovi kvôli Watkowiakovej pitve.“

	„Svokra nemala Goldberga ani Schneidera v láske,“ pokračoval, ignorujúc nezdvorilé prerušenie. „Označila ho za nepríjemného a bezohľadného človeka, nazvala ho obchodníkom so zbraňami a chvastúňom. Vraj mal viaceré pasy a aj v čase studenej vojny cestoval do východného bloku, kedy sa mu zachcelo.“

	„Má o ňom rovnakú mienku ako Elard Kaltensee.“ Pia zastavila na parkovisku pred komisariátom a vypla motor. Spustila okno a zapálila si jednu z núdzovej zásoby cigariet, dnes už dvanástu. „Mimochodom, našla som pravého Schneidera. Bol pilotom vojenského letectva a padol vo vzdušnej bitke v roku 1944. Náš Herman Schneider v skutočnosti tiež pochádzal z východného Pruská a pravdepodobne sa volal Hans Kallweit.“

	„To je zaujímavé.“ Bodensteina to očividne neprekvapilo. „Moja svokra je presvedčená, že všetci štyria sa poznali zo starých čias. V neskorých hodinách Vera oslovovala priateľku Anitu Mia, občas robili narážky na vlastenecké večierky a ponárali sa do spomienok.“

	„Okrem nich to musel ešte niekto vedieť,“ uvažovala Pia. „Predpokladám, že Elard Kaltensee. Možno je práve on naším vrahom, lebo očividne veľmi trpel tým, že nepozná svoj pôvod.

	Čo ak zastrelil troch matkiných priateľov zo zlosti, že mu nič neprezradili?“

	„To sa mi zdá veľmi vykonštruované,“ poznamenal Bodenstein. „Anita Fringsová žila v NDR. Podľa svokriných slov spolu s manželom pracovali na ministerstve obrany, pán Frings dokonca zastával dosť významnú funkciu. A napriek tvrdeniu riaditeľky Taunusblicku mali syna.“

	„Možno už nežije,“ hádala Pia. Mobil jej klopkaním ohlásil ďalší hovor. Vrhla rýchly pohľad na displej – bola to Miriam.

	„Niekto mi volá,“ povedala šéfovi.

	„Z Južnej Afriky?“

	„Čože?“ Pia bola zmätená

	„Nie je váš riaditeľ zoo v Južnej Afrike?“

	„Ako ste na to prišli?“

	„Je či nie je?“

	„Je. No teraz to nebol on.“ Neprekvapovalo ju, že šéf vždy o všetkom vie.

	„Volala mi priateľka Miriam z Poľska. Sedí v archíve mesta Wegorzewo, bývalého Angerburgu, a sleduje stopy pravého Goldberga a pravého Schneidera. Možno niečo našla.“

	„Čo má vaša priateľka s Goldbergom?“ zaujímal sa Bodenstein. Pia mu vysvetlila súvislosti. Potom mu sľúbila, že sa zúčastní na Watkowiakovej pitve, ak sa uskutoční už nasledujúci deň, a ukončila rozhovor, aby mohla zavolať Miriam.

	 


Nedeľa 6. mája 2 007

	 

	ZVONENIE TELEFÓNU PRI POSTELI VYTRHLO PIU ZO spánku. V izbe bola tma a dusno. Stisla vypínač nočnej lampy a zdvihla slúchadlo.

	„Kde si?“ zaznel jej pri uchu podráždený hlas exmanžela. „Čakáme na teba! Ty si tak súrila s pitvou!“

	„Henning, preboha!“ zajachtala. „Je polnoc!“

	„Je štvrť na desať,“ opravil ju. „Láskavo hoď kostrou.“

	A položil. Pia prižmúrila oči a pozrela na budík. Skutočne! Štvrť na desať! Odkopla prikrývku, vyskočila na rovné nohy a podišla k oknu. Včera večer nedopatrením celkom stiahla rolety, preto bola v spálni tma ako v rohu. Rýchla sprcha ju trochu osviežila, no aj tak sa cítila, akoby ju prešiel autobus.

	Prokurátor vydal povolenie na súrnu pitvu mŕtvoly Róberta Watkowiaka, lebo Pia ho k tomu viac-menej donútila. Ako argument uviedla, že lieky, ktorými sa muž úmyselne či neúmyselne pripravil o život, sa rozložia a nebude ich možné dokázať, ak nebudú konať rýchlo. Henning reagoval neochotne, keď mu zavolala a poprosila ho, aby nasledujúci deň vykonal pitvu. A keď večer po deviatej konečne prišla domov, na dôvažok zistila, že z výbehu ušli dva mladé kone a v ovocnom sade susedného Elisabethenhofu si pochutnávali na nezrelých jablkách. Po vyčerpávajúcej naháňačke boli obaja zbehovia okolo jedenástej v maštali a ona sa úplne vyšťavená dovliekla domov. V chladnička našla iba starý jogurt a polovicu camembertu. Jedinou svetlou chvíľkou bol Christophov telefonát, po ktorom padla do postele ako mŕtva. A teraz zaspala začiatok pitvy! Pri pohľade do skrine skonštatovala, že zásoby čistej bielizne sa míňajú, a tak ešte narýchlo naplnila práčku. Čas na raňajky si už nenašla a kone musia zostať v boxoch, kým sa nevráti z Frankfurtu. Smola.

	Dorazila do ústavu súdneho lekárstva krátko po desiatej a natrafila na Lóblichovú, ktorá znova zastupovala prokuratúru. Tentoraz nemala oblečený elegantný kostým, ale džínsy a rozťahané tričko, ktoré Pia ihneď identifikovala ako jedno z Henningových. Táto skutočnosť ju úplne dorazila.

	„Konečne môžeme začať,“ bol Henningov jediný komentár. Zrazu sa v tomto prostredí, kde s ním strávila nespočetné spoločné hodiny, cítila cudzo. Prvý raz si jasne uvedomila, že v jeho živote už nemá miesto. Hoci práve ona ho opustila a musí akceptovať, že sa s tým zmieril a našiel si novú partnerku. Napriek tomu ju to šokovalo a v súčasnom stave toho na ňu bolo priveľa.

	„Prepáč,“ zamrmlala. „Hneď prídem.“

	„Zostaň tu!“ skríkol Henning, ale Pia vybehla z pitevne do vedľajšej miestnosti. Laborantka Dorit, ktorá prišla urobiť rýchle analýzy, už pripravovala kávu. Pia vzala porcelánovú šálku a naliala si. Nápoj bol horký ako blen. Odložila šálku, zavrela oči a začala si masírovať spánky, aby zmiernila tlak v hlave. Zriedkakedy sa cítila taká vyčerpaná a znechutená ako dnes ráno, možno aj preto, že dostala menzes. Ako na zlosť ju v očiach začali páliť slzy. Keby tu bol Christoph, aby sa s ním mohla porozprávať a zasmiať! Pritisla si dlane na oči a bojovala s dotieravými slzami.

	„Si v poriadku?“ Pri Henningovom hlase sa strhla. Počula, ako za sebou zavrel dvere.

	„Áno,“ odvetila, ani sa neobzrela. „V posledných dňoch… je toho na mňa priveľa.“

	„Môžeme pitvu presunúť na popoludnie,“ navrhol. Aby mohol s Lôblichovou zaliezť do postele a ona bude zatiaľ sedieť sama ako kôl v plote?

	„Nie,“ povedala odmerane. „Zvládnem to.“

	„Pozri sa na mňa.“ Znelo to tak súcitne, že slzy, ktoré už takmer potlačila, jej znova vystúpili do očí. Mlčky zavrtela hlavou ako trucovité decko. A potom Henning urobil niečo, čo nespravil za celé roky, čo boli manželia. Vzal ju do náručia a mocne pritisol k sebe. Pia zmeravela. Nechcela pred ním ukázať slabosť. A už vôbec nie pri pomyslení, že o tom neskôr porozpráva milenke.

	„Nemôžem sa pozerať na to, aká si nešťastná,“ povedal ticho. „Prečo sa tvoj riaditeľ zoo o teba lepšie nestará?“

	„Lebo je v Južnej Afrike,“ zamrmlala a dovolila, aby ju chytil za plece, obrátil k sebe a zdvihol jej bradu.

	„Otvor oči!“ prikázal jej. Poslúchla a s prekvapením zistila, že vyzerá naozaj ustarostený.

	„Včera večer utiekli žriebätká, Neuville sa pri tom zranil. Musela som ich dve hodiny naháňať po okolí,“ zašepkala, akoby to vysvetľovalo jej úbohý stav. A potom sa jej po lícach skotúľali slzy. Henning ju objal a chlácholivo hladil po chrbte.

	„Tvoja priateľka by sa nepotešila, keby nás takto videla,“ povedala pridusene.

	„Nie je to moja priateľka,“ ohradil sa. „Snáď nežiarliš?“

	„Nemám na to právo. Viem. No aj tak.“

	Chvíľku mlčal, a keď znovu prehovoril, mal zmenený hlas.

	„Vieš čo,“ povedal ticho, „rýchlo to tu vybavíme a pôjdeme sa poriadne naraňajkovať. Ak chceš, zájdem s tebou na Birkenhof a pozriem sa na Neuvilla.“

	Ten návrh bol čisto priateľský, nebol to nešikovný pokus o zblíženie. Henning bol pri narodení žriebät pred rokom a miloval kone rovnako ako ona. Vyhliadka na deň v spoločnosti iného človeka ju lákala, ale odolala pokušeniu. V skutočnosti nestála o Henningov súcit a nebolo by fér, keby v ňom vzbudila nádej iba preto, že sa cíti mizerne a osamelo. Nezaslúžil si to. Zhlboka sa nadýchla, aby sa jej vyjasnilo v hlave.

	„Ďakujem, Henning,“ povedala a chrbtom ruky si utrela slzy. „Je to od teba milé. Som rada, že si stále tak dobre rozumieme. No musím sa ešte vrátiť do kancelárie.“

	To síce nebola pravda, ale nechcela ho priamo odmietnuť.

	„Dobre teda.“ Henning ju pustil. V očiach mal ťažko identifikovateľný výraz. „Aspoň si v pokoji vypi kávu. Neponáhľaj sa. Počkám na teba.“

	Pia prikývla a napadlo jej, či si uvedomil dvojznačnosť svojich slov.

	 


Pondelok 7. mája 2007

	 

	„RÓBERT WATKOWIAK BOL ZAVRAŽDENÝ,“ OZNÁMIla Pia kolegom na rannej porade oddelenia K 11. „Alkohol a tablety neužil dobrovoľne.“

	Pred sebou mala predbežný výsledok pitvy, ktorý nielen ju dosť prekvapil. Rýchla analýza krvi a moču mŕtveho potvrdila vysokú intoxikáciu. Vysoká koncentrácia tricyklických antidepresív v kombinácii s obsahom alkoholu v krvi 3,9 promile bezpochyby spôsobila zástavu dýchania a činnosti srdca a zapríčinila smrť. Okrem toho Henning zistil na hlave, pleciach a zápästiach mŕtvoly krvné podliatiny a hematómy a predpokladá, že Watkowiaka násilne držali a zviazali. Jemné nedokrvené pozdĺžne trhlinky v tkanive pažeráka a stopy vazelíny umocnili jeho podozrenie, že mužovi liali smrtiaci kokteil násilne pomocou trubice. Do kriminálneho laboratória vo Wiesbadene poslali ďalšie vzorky na podrobné preskúmanie, ale Henning to jednoznačne uzavrel ako násilnú smrť cudzím zavinením.

	„Okrem toho, miesto nájdenia mŕtveho nie je totožné s miestom činu.“ Dala kolovať fotografie, ktoré urobili kolegovia stopári. „Niekto múdry vyčistil podlahu, aby nezanechal stopy. No vec nedomyslel do konca, lebo to urobil až potom, keď tam zložil Watkowiaka. Jeho oblečenie bolo od prachu.“

	„To je už piata vražda,“ zhrnul Bodenstein.

	„A znovu začíname od nuly,“ dodala Pia skľúčene. Bola ako vygumovaná. Ešte nestrávila zlé sny minulej noci, kde hral znepokojivú úlohu Elard Kaltensee a nula osmička. „Ak sme vôbec niekedy boli ďalej.“

	Zhodli sa, že vrah Goldberga, Schneidera a Fringsovej nie je totožný s vrahom Moniky Krämerovej. Pia bola sklamaná, že nikto z tímu sa nepridal k jej podozreniu, že trojnásobným vrahom môže byť Elard Kaltensee. Musela priznať, že jej zdôvodnenia, ktoré ešte v sobotu považovala za absolútne presvedčivé, boli trošku unáhlené.

	„Je to jasné ako facka,“ povedal Behnke. Prišiel presne o siedmej a namrzený, s napuchnutými očami sedel pri stole v zasadačke. „Watkowiak zastrelil troch starých ľudí, aby prišiel k peniazom. Prezradil to Krämerovej a keď sa mu vyhrážala, že to vytára, zabil ju.“

	„A ďalej?“ opýtala sa Pia. „Kto zabil jeho?“

	„Čo ja viem?“ priznal Behnke nevrlo. Bodenstein sa zdvihol a podišiel k tabuli, ktorá bola celá popísaná a polepená fotografiami z miest činu. Prekrížil si ruky za chrbtom a kriticky si prezeral zmätok čiar a kruhov.

	„Zotrite to,“ prikázal Kathrin Fachingerovej. „Musíme začať odznova. Niečo sme zrejme prehliadli.“

	Niekto zaklopal. Vošla policajtka z hliadkovej služby.

	„Nesiem vám prácu. Včera v noci došlo vo Fischbachu k vážnemu ublíženiu na zdraví.“ Podala Bodensteinovi tenký spis. „Poškodený utrpel viaceré bodné rany na trupe. Leží v nemocnici v Hofheime.“

	„Ešte aj toto,“ zavrčal Behnke. „Akoby nám päť mŕtvych nestačilo.“

	Hundranie im nepomohlo. Prípad patril do právomoci K 11, bez ohľadu na to, koľko vrážd čaká na objasnenie.

	„Je mi ľúto,“ povedala policajtka vôbec nie ľútostivo a odišla. Pia natiahla ruku za spisom. V žiadnej z piatich vrážd nepokročili, museli čakať na laboratórne výsledky, čo mohlo trvať niekoľko dní, ale aj týždňov. Bodensteinova stratégia nezasväcovať novinárov do vyšetrovania mala jednu nevýhodu: nedostávali indície od obyvateľstva, či už nezmyslené alebo užitočné, ktoré by mohli preskúmať. Pia preletela očami piotokol hliadky, ktorá prijala anonymný telefonát o 2,48 hodine, a na udanom mieste našla v jeho spustošenej kancelárii ťažko zraneného muža menom Marcus Nowak.

	„Ak proti tomu nič nemáte, ujmem sa prípadu.“ Nebola nadšená myšlienkou, že by celý deň nečinne sedela za písacím stolom, čakala na laboratórne výsledky a vystavovala sa Behnkeho negatívnemu vyžarovaniu. Aj vlastné pochmúrne myšlienky najradšej zaháňala činnosťou.

	O hodinu Pia hovorila s primárkou plastickej chirurgie hofheimskej nemocnice. Dr. Heidrun van Dijková vyzerala unavene a mala kruhy pod očami. Komisárka vedela, že lekári slúžiaci víkendové služby často pracujú neľudských sedemdesiatdva hodín v kuse.

	„Žiaľ, nemôžem vám poskytnúť podrobnejšie informácie.“ Lekárka vybrala Nowakov chorobopis. „Len toľko, že to nebola obyčajná krčmová bitka. Tí, ktorí ho tak doriadili, vedeli, čo robia.“

	„Ako to myslíte?“

	„Nezbili ho len tak. Rozmliaždili mu pravú ruku. V noci sme ho ihneď operovali, ale ešte nie je isté, či ju nebude treba amputovať.“

	„Bola to pomsta?“ Pia zmraštila čelo.

	„Skôr mučenie.“ Lekárka mykla plecom. „Boli to profíci.“

	„Je v ohrození života?“

	„Jeho stav je stabilizovaný. Operáciu zvládol dobre.“

	Kráčali po chodbe a zastali pred dverami, za ktorými bolo počuť rozčúlený ženský hlas.

	„… čo si vlastne robil v noci v kancelárii? Kde si bol? Povedz konečne niečo!“

	Keď lekárka otvorila dvere a vošla dnu, hlas zmĺkol. Vo veľkej svetlej miestnosti bola jediná posteľ. Na stoličke chrbtom k oknu sedela stará žena a pred ňou stála iná žena, mladšia aspoň o päťdesiat rokov. Pia sa predstavila.

	„Christina Nowaková,“ povedala mladšia žena. Pia ju odhadla na tridsiatničku. Za iných okolností mohla byť veľmi pekná, s jasnými črtami tváre, lesklými hnedými vlasmi a vyšportovanou postavou. No teraz bola bledá a mala červené vyplakané oči.

	„Musím hovoriť s vaším mužom,“ povedala Pia. „Osamote.“

	„Nech sa páči. Veľa šťastia.“ Christinu Nowakovú zaliali slzy. „Mne nepovedal ani slovo.“

	„Mohli by ste na chvíľku vyjsť na chodbu?“

	Christina Nowaková pozrela na hodinky. „Mala by som ísť do práce,“ prehodila neisto. „Som učiteľka v materskej škole a dnes máme na programe výlet do Opel-zoo, na ktorý sa deti celý týždeň tešia.“

	Pri zmienke o Opel-zoo Piu pichlo pri srdci. Mimovoľne jej zišlo na um, ako by sa cítila, keby Christoph ležal s ťažkými zraneniami v nemocnici a nechcel sa s ňou rozprávať.

	„Môžeme spolu hovoriť aj neskôr.“ Vybrala z tašky vizitku a podala ju Christine. „Mohli by ste zajtra okolo tretej prísť na komisariát?“

	„Prirodzene.“ Christina Nowaková sa neisto usmiala. Ešte raz pozrela na svojho mlčiaceho manžela, zahryzla si do pery a vyšla z izby. Stará žena, ktorý celý čas mlčala, vyšla za ňou. Až teraz sa komisárka obrátila k ranenému mužovi. Marcus Nowak ležal na chrbte, z nosa mu trčala hadička, ďalšia z lakťového zhybu. Napuchnutá tvár bola znetvorená krvnými podliatinami. Nad ľavým okom mal zašitú ranu, ďalšia sa tiahla od ľavého ucha takmer k brade. Pravú ruku mal v dlahe, horná časť tela a zranená ruka boli nahrubo obviazané. Pia si sadla na stoličku, kde predtým sedela stará žena, a prisunula sa k posteli.

	„Dobrý deň, pán Nowak,“ oslovila ho. „Volám sa Pia Kirchhoffová a som z hofheimskej kriminálnej polície. Nebudem vás dlho otravovať, ale musím vedieť, čo sa stalo včera v noci. Spomínate si, že vás prepadli?“

	Muž s námahou otvoril oči, viečka sa mu chveli. Mierne pokrútil hlavou.

	„Ste ťažko ranený.“ Pia sa naklonila. „Keby ste nemali také šťastie, teraz by ste neležali v nemocničnej posteli, ale v márnici.“

	Muž mlčal.

	„Poznáte niektorého z páchateľov? Prečo vás prepadli?“

	„Ja… si nič nepamätám,“ zamrmlal Nowak nezrozumiteľne. To bola dobrá výhovorka. Pia tušila, že muž presne vie, kto a prečo ho tak surovo stĺkol. Bál sa? Ťažko si vedela predstaviť iný dôvod jeho mlčania.

	„Nechcem podať trestné oznámenie,“ povedal ticho.

	„To ani nemusíte,“ odvetila Pia. „Ťažké ublíženie na zdraví je trestný čin a prokuratúra ho vyšetruje automaticky. Preto by nám veľmi pomohlo, keby ste si na niečo spomenuli.“

	Neodpovedal a odvrátil hlavu.

	„Pokojne si to premyslite.“ Vstala. „Prídem neskôr. Skoré uzdravenie!“

	O deviatej sa náčelník kriminálnej polície Nierhoff vrútil do Bodensteinovej kancelárie a výraz na jeho tvári veštil pohromu. Tesne za ním Nicola Engelová.

	„Čo… je… toto?“ Nierhoff mu hodil na stôl najnovšie vydanie denníka Bild a ukazovákom ťukal na polstranový článok na tretej strane, akoby chcel prederaviť papier. „Láskavo mi to vysvetlite, Bodenstein!“

	Palcový titulok znel: SUROVÁ VRAŽDA DÔCHODKYNE. Komisár bez slova zobral noviny a preletel očami dramaticky napísaný článok. Štyri vraždy v priebehu týždňa, bezradná polícia, namiesto horúcej stopy vymyslený príbeh.

	Róbert W., synovec známej podnikateľky Very Kaltenseeovej a domnelý vrah dôchodcov Davida G. (92) a Hermana S. (88), ako aj svojej družky Moniky K. (26) je ešte vždy nezvestný. Sériový vrah zaútočil v piatok po štvrtý raz a výstrelom do zátylku zabil dôchodkyňu Anitu F. (88) pripútanú na invalidný vozík. Polícia tápa v neistote a neposkytuje informácie. Jediným spojivom medzi činmi je skutočnosť, že všetci zavraždení udržiavali blízky vzťah s hofheimskou milionárkou Verou Kaltenseeovou, ktorá sa teraz bojí o vlastný život…

	Písmená sa mu zlievali pred očami, ale prinútil sa prečítať článok do konca. Krv mu búšila v spánkoch a nedokázal jasne myslieť. Kto poskytol novinám takéto skreslené informácie? Zdvihol zrak a pohľad sa mu stretol s posmešným pohľadom Nicoly Engelovej, ktorá ho napäto sledovala. Azda to urobila ona, aby ešte zvýšila psychickú záťaž, ktorú pociťoval?

	„Musím sa dozvedieť, ako sa tá informácia dostala do novín!“ Náčelník pripojil za každé slovo výkričník; bol taký nahnevaný, ako ho Bodenstein ešte nevidel. Obával sa, že pred svojou nástupkyňou stratí tvár, alebo sa bál dôsledkov z celkom iného dôvodu? V každom prípade pri Goldbergovi veľmi ochotne akceptoval cudzie zasahovanie aj zastavenie vyšetrovania. Vtedy ešte netušil, že za touto vraždou budú nasledovať dva ďalšie, veľmi podobné činy.

	„To teda neviem,“ odvetil Bodenstein. „Vy ste hovorili s novinármi.“

	Nierhoff zalapal po vzduchu.

	„Ja som im oznámil niečo celkom iné,“ sykol. „A síce niečo, čo nebola pravda! Spoľahol som sa totiž na vás!“

	Komisár letmo pozrel na Engelovú a vôbec sa nečudoval, že vyzerá spokojne. Pravdepodobne to predsa len má na svedomí.

	„Nepočúvali ste ma,“ odvrkol šéfovi. „Nebol som za tú tlačovku, to vy ste boli celý posadnutý, aby ste prípady vyhlásili za objasnené!“

	Nierhoff schytil noviny. Tvár mal červenú ako rak.

	„To by som o vás nepovedal, Bodenstein!“ vyštekol a mával mu novinami pod nosom. „Zavolám do redakcie a zistím, odkiaľ čerpali informácie. A ak v tom máte prsty vy alebo vaši ľudia, pripravte sa na disciplinárne konanie a rozlúčte sa s funkciou!“

	Po tomto výbuchu zmizol aj s novinami. Bodenstein sa od zlosti triasol na celom tele. Viac ako novinový článok ho štvalo Nierhoffovo nespravodlivé obvinenie, dobehol ho, aby ho mohol verejne zosmiešniť.

	„Čo teraz?“ ozvala sa Nicola Engelová. Bodenstein vnímal jej súcitne položenú otázku ako vrchol pokrytectva. Na zlomok sekundy bol v pokušení vyhodiť ju z kancelárie.

	„Ak si myslíš, že takto môžeš zabrániť vyšetrovaniu, ubezpečujem ťa, že sa ti to vráti ako bumerang,“ sykol na ňu a musel sa veľmi kontrolovať, aby nezačal kričať.

	„Čo tým chceš naznačiť?“ usmiala sa nevinne.

	„Že ty si informovala médiá,“ odvetil. „Ešte mám v živej pamäti prípad, keď predčasné zverejnenie v tlači viedlo k tomu, že odhalili a zavraždili nášho človeka.“

	Vzápätí oľutoval vyslovené obvinenie. Vtedy nenasledovalo disciplinárne konanie ani interné vyšetrovanie, dokonca ani záznam v spise. Ale Nicolu okamžite stiahli z prípadu, a pre neho to bol dostatočný dôkaz. Úsmev na perách jej zamrzol.

	„Dávaj si pozor na jazyk,“ upozornila ho ticho. Bol si vedomý toho, na aký nebezpečný terén stúpil, ale jeho rozčúlenie a hnev boli priveľké, aby sa udržal na uzde. Navyše ho to ťažilo na duši príliš dlho.

	„Ty ma nezastrašíš, Nicola.“ Pozrel na ňu z výšky svojich sto osemdesiatich ôsmich centimetrov. „A nepripustím, aby si bez môjho vedomia kontrolovala prácu mojich ľudí. Viem lepšie ako ktokoľvek iný, čoho si schopná, keď ideš za svojím cieľom. Nezabúdaj, že sa dobre poznáme.“

	Nečakane sa stiahla. Zrazu pocítil, že pomer síl sa prevážil na jeho stranu, a zrejme si to uvedomila aj ona. Prudko sa zvrtla a bez slova vyšla z kancelárie.

	Keď Pia otvorila sklené dvere čakárne, z plastovej stoličky sa zdvihla Nowakova stará mama. Mohla byť vo veku Very Kaltenseeovej – ale medzi pestovanou, vznešenou dámou a touto neotesanou ženou s krátkymi bielymi vlasmi a zrobenými rukami so stopami artritídy bol priepastný rozdiel. Augusta Nowaková vo svojom dlhom živote bezpochyby kadečo zažila a skúsila.

	„Sadnime si na chvíľku.“ Pia ukázala na sedačku pri okne. „Ďakujem, že ste ma počkali.“

	„Nemôžem toho chlapca nechať samého,“ odvetila starenka. Na zvráskavenej tvári sa jej usadil ustarostený výraz. Pia ju poprosila o osobné údaje a zapísala si ich. Vtedy v noci zavolala políciu práve ona. Okno spálne smerovalo do dvora, kde má vnuk dielňu a kanceláriu. Okolo druhej v noci zachytila hluk, vstala a pozrela von.

	„Už roky zle spávam,“ vysvetlila. „Pri pohľade z okna som zbadala svetlo v Marcusovej kancelárii a otvorenú bránu do dvora. Pred kanceláriou stála tmavá dodávka. Nepozdávalo sa mi to a vyšla som von.“

	„To bolo od vás ľahkovážne,“ poznamenala Pia. „Nebáli ste sa?“

	Stará žena mávla rukou.

	„Na chodbe som zapla vonkajšie osvetlenie,“ pokračovala.

	„Keď som vychádzala z dverí, práve nasadali do auta. Boli traja. Rútili sa priamo na mňa, akoby ma chceli zraziť, a pritom zramovali betónový kvetináč pred záhradným plotom. Chcela som si zapamätať číslo auta, ale tí zločinci ho zrejme odmontovali.“

	„Na aute nebola ešpézetka?“ Pia, ktorá si všetko značila, prekvapene zdvihla zrak. Starenka pokrútila hlavou.

	„Čím sa živí váš vnuk?“

	„Je reštaurátor,“ odvetila Augusta Nowaková. „Opravuje a reštauruje staré budovy. Jeho firma má veľmi dobré meno, dostáva veľa objednávok. No odkedy je taký úspešný, ľudia ho nemajú radi.“

	„Ako to?“ zaujímalo Piu.

	„Presne podľa príslovia,“ starena opovržlivo odfrkla, „závisť si musíš zaslúžiť, súcit dostaneš zadarmo.“

	„Myslíte si, že váš vnuk poznal ľudí, ktorí ho minulú noc prepadli?“

	„Nie,“ zavrtela hlavou a pokračovala trpkým tónom, „to si nemyslím. Nikto z jeho známych by si to netrúfol.“

	Pia prisvedčila.

	„Lekárka ohodnotila zranenia ako následok mučenia,“ povedala. „Prečo by mal niekto vášho vnuka mučiť? Vari niečo skrýva? Vyhrážal sa mu niekto v poslednom čase?“

	Augusta Nowaková na ňu zamyslene pozrela. Možno bola jednoduchá žena, zato veľmi bystrá.

	„O tom nič neviem,“ povedala vyhýbavo.

	„Kto by to mohol vedieť? Jeho žena?“

	„To si nemyslím.“ Starena sa trpko usmiala. „No môžete sa jej na to spýtať poobede, keď príde z práce. Tá je pre ňu dôležitejšia ako vlastný muž.“

	Pii neunikol jemný sarkazmus v jej hlase. Nebolo by to prvý raz, že za fasádou normálnosti sa skrýva rozvrátená rodina. „Naozaj netušíte, či sa váš vnuk nedostal do nejakých nepríjemností?“

	„Nie, je mi ľúto.“ Starena ľútostivo pokrútila hlavou. „Keby mal nejaké problémy vo firme, určite by mi to bol povedal.“

	Pia sa jej poďakovala a poprosila ju, aby neskôr prišla na komisariát podpísať protokol. Potom poslala tím stopárov do firmy Marcusa Nowaka a vybrala sa na miesto činu.

	Nowakova firma stála na okraji Fischbaehu v blízkosti pre dopravu uzavretej ulice, obľúbenej u miestnych obyvateľov v podnapitom stave. Keď Pia dorazila do areálu firmy, pred zatvorenými dverami prístavby, kde sa zrejme nachádzali administratívne priestory, búrlivo diskutovali zamestnanci.

	Ukázala služobný preukaz. „Dobré ráno. Pia Kirchhoffová, kriminálna polícia.“ Vrava ustala.

	„Čo sa tu deje?“ informovala sa. „Stalo sa niečo?“

	„Že či,“ ozval sa mladý muž v károvanej flanelovej košeli a v montérkach. „Nemôžeme vojsť dnu, a pritom by sme už mali začať pracovať! Šéfov otec nám prikázal počkať na políciu.“

	Hlavou kývol na muža, ktorý sa dlhými krokmi blížil cez dvor.

	„Polícia je už tu.“ Pia bola rada, že miesto činu nepodupali desiatky nôh pred príchodom kolegov stopárov. „Vášho šéfa minulú noc prepadli. Je v nemocnici a chvíľku si tam poleží.“

	To chlapom vyrazilo dych.

	„Nehajte ma prejst!“ zaznel hlas a muži sa rozostúpili. „Vy ste od polície?“

	Chlap si Piu premeral od hlavy po päty. Bol vysoký a urastený, mal zdravú farbu a pod hrčovitým nosom starostlivo pristrihnuté fúzy. Pravý patriarcha zvyknutý rozkazovať, ktorý má ťažkosti so ženskou autoritou.

	„Presne tak.“ Ukázala mu preukaz. „A kto ste vy?“

	„Nowak, Manfred. Mojemu synovi patrí firma.“

	„Kto sa postará o obchody, kým tu syn nebude?“ zaujímala sa Pia. Nowak senior mykol plecom.

	„Vieme, čo máme robiť,“ zapojil sa do rozhovoru mladý muž. „Potrebujeme len náradie a kľúče od auta.“

	„Ty sa do teho nemontuj!“ okríkol ho Nowak senior.

	„To sa teda budem!“ nedal sa mladík. „Asi si myslíte, že teraz to Marcusovi konečne ukážete. Ale vy tu nemáte čo rozkazovať!“

	Nowak senior očervenel od zlosti. Dal si ruky vbok a nadýchol sa na ostrú odpoveď.

	„Upokojte sa!“ prikázala Pia. „Odomknite dvere, prosím. Chcela by som sa s vami a s vašou rodinou porozprávať o minulej noci.“

	Nowak na ňu vrhol nepriateľský pohľad, ale poslúchol.

	„Vy pôjdete s nami,“ ukázala na mladíka.

	Kancelária bola spustošená. Z regálov boli vyhádzané šanóny, zásuvky s obsahom prevrátené na zemi, obrazovka počítača, tlačiareň, fax a kopírka rozbité, skrine pootvárané a rozhádzané.

	„Do psej matere!“ zahromžil predák.

	„Kde sú kľúče od auta?“ opýtala sa ho Pia. Ukázal na skrinku pri dverách a komisárka mu naznačila, aby vošiel. Keď zvesil kľúče, vykročila za ním po chodbe a cez ťažké bezpečnostné dvere do výrobnej haly. Na prvý pohľad tu bolo všetko v poriadku, no mladý muž precedil cez zuby nadávku.

	„Čo je?“ začudovala sa Pia.

	„V sklade.“ Muž ukázal na dokorán otvorené dvere na protiľahlej strane. O chvíľu sa ocitli v rovnakom zmätku prevrhnutých regálov a zničeného materiálu.

	„Čo ste tým mysleli, že Manfred Nowak konečne svojmu synovi ukáže?“ spýtala sa Pia predáka.

	„Starý je na Marcusa hrozne nabrúsený,“ začal vysvetľovať mladý muž s neskrývanou antipatiou. „Nevie mu prísť na meno, že neprevzal jeho zadĺženú stavebnú firmu. Ja to chápem. Firma bola na dne, lebo každý z nej len bral prachy a nikto nevedel hospodáriť. Marcus je úplne z iného cesta. Má niečo v hlave a vie robiť svoju prácu. Rád s ním robím.“

	„Pán Nowak je zamestnaný v synovej firme?“

	„Nie, to odmietol.“ Mladý muž pohŕdavo sykol. „Rovnako ako jeho dvaja starší bratia. Radšej chodia na pracovný úrad.“

	„Čudné, že včera v noci nikto z rodiny nič nepočul,“ poznamenala Pia. „Veď tu musel byť pekelný rámus.“

	„Možno nechceli nič počuť.“ Mladý muž nemal dobrú mienku o šéfovej rodine. Vyšli zo skladu a cez výrobnú halu sa vracali ku vchodu. Náhle predák zastal.

	„Ako sa má šéf?“ opýtal sa. „Vraveli ste, že si chvíľku poleží v nemocnici. Je to pravda?“

	„Nie som lekárka, ale vyzerá to tak, že je vážne zranený. Leží v hofheimskej nemocnici. Poradíte si zatiaľ bez neho?“

	„Pár dní áno.“ Mladý muž mykol plecom. „Marcus dostal veľkú objednávku. Len on vie, čo treba robiť. A koncom týždňa má dôležitý termín.“

	Rodina Marcusa Nowaka sa správala odmietavo až ľahostajne. Nepozvali Piu dnu, takže vypočúvanie sa odohrávalo pre dverami veľkého domu susediaceho s areálom firmy. O kúsok ďalej uprostred udržiavanej záhrady stál malý domček. Komisárka sa dozvedela, že v ňom býva Nowakova stará mama. Manfred Nowak zodpovedal každú otázku bez ohľadu na to, komu bola adresovaná. Každé jeho tvrdenie ostatní potvrdili jednomyseľným, hoci ľahostajným prikývnutím. Jeho žena pôsobila utrápene a staršie, ako asi bola. Odvracala pohľad a zvierala úzke pery. Nowakovi bratia boli štyridsiatnici, obaja ťažkopádni, nemotorní a po telesnej stránke presné kópie svojho otca, no chýbalo im jeho sebavedomie. Starší z nich mal vodnaté oči pijana a býval s rodinou vo veľkom dome vedľa firmy, druhý o dva domy ďalej. Pia už vedela, prečo v pondelok ráno boli všetci doma, a nie v práci. Nikto z nich údajne nezaregistroval nočné udalosti, lebo všetky spálne majú okná k lesu. Zbadali, že sa niečo muselo stať, až keď prišla záchranka a polícia. Na rozdiel od Augusty Nowakovej, jej syn označil za podozrivých hneď niekoľko ľudí. Pia si síce zapísala mená urazeného hostinského a prepusteného zamestnanca, no zdalo sa jej zbytočné preveriť ich. Ako vravela lekárka v nemocnici: prepadli ho profesionáli. Preto sa rodine poďakovala za pomoc a vrátila sa do Nowakovej kancelárie, kde kolegovia práve začali zaisťovať stopy. Zišli jej na um slová Augusty Nowakovej. Závisť si musíš zaslúžiť, súcit dostaneš zadarmo. Svätá pravda.

	Po návrate na komisariát si Pia okamžite všimla, že sa niečo deje. Kolegovia sedeli za písacími stolmi s napätými tvárami a uprenými pohľadmi.

	„Stalo sa niečo?“ opýtala sa. Ostermann ju stručne poinformoval o novinovom článku a Bodensteinovej reakcii. Šéf po ostrej výmene názorov za zavretými dverami dostal záchvat zúrivosti a jedného po druhom upodozrieval, že informoval novinárov.

	„Z nás to určite nikto nebol,“ ohradil sa kolega. „Mimochodom, na stole máš protokol pani Nowakovej. Práve odišla.“

	„Ďakujem.“ Pia si odložila tašku na písací stôl a vrhla letmý pohľad na protokol, ktorý zaznamenal službukonajúci policajt. Okrem toho mala na telefóne nalepený žltý lístok s poznámkou „okamžite zavolať!“. Bolo na ňom zapísané telefónne číslo s poľskou predvoľbou 0048. Miriam. Oboje musí počkať. Pobrala sa do Bodensteinovej kancelárie. Práve keď chcela zaklopať, dvere sa prudko otvorili a vybehol Behnke s tvárou bledou ako stena. Pia vstúpila dnu.

	„Čo sa mu stalo?“ opýtala sa. Šéf neodpovedal. Vyzeral namrzene.

	„Čo bolo v nemocnici?“ zaujímal sa.

	„Marcus Nowak, reštaurátor z Fischbachu,“ rekapitulovala Pia. „Minulú noc ho v kancelárii prepadli a mučili traja muži. On sa k tomu, žiaľ, nevyjadril, a jeho rodina nemá potuchy, kto alebo čo za tým je.“

	„Odovzdajte prípad kolegom z oddelenia K 10.“ Bodenstein sa prehŕňal v zásuvke písacieho stola. „My máme práce vyše hlavy.“

	„Moment,“ ohradila sa Pia. „Ešte som neskončila. V Nowakovej kancelárii sme našli predvolanie od kolegov z Kelkheimu. Obviňujú ho z neúmyselného ublíženia na zdraví a poškodenou má byť Vera Kaltenseeová.“

	Bodenstein sa zarazil a pozrel na ňu so záujmom.

	„Z Nowakovho telefónu v posledných dňoch najmenej tridsať ráz volali na Múhlenhof. Včera v noci skoro pol hodiny telefonoval s naším kamarátom Elardom. Možno je to číra náhoda, no zdá sa mi dosť čudné, že sme znovu natrafili na meno Kaltensee.“

	„To je naozaj čudné.“ Bodenstein si zamyslene šúchal bradu.

	„Pamätáte sa, že prítomnosť závodnej stráže na usadlosti vysvetlili nedávnym pokusom o vlámanie do domu?“ opýtala sa Pia. „Možno v tom mal prsty Nowak.“

	„Preveríme si to.“ Vzal telefón a vyťukal číslo. „Mám nápad.“

	O dobrú hodinu nato Bodenstein zastal pred bránou usadlosti grófky Gabriely von Rothkirchovej v Hardtwalde, pravdepodobne najluxusnejšej obytnej štvrti v prednom Taunuse. Spoločenská smotánka žila v parku veľkom niekoľko tisíc štvorcových kilometrov v pánskych vilách za vysokými múrmi a hustými živými plotmi. Odkedy sa Cosima so súrodencami odsťahovali z rodičovského domu a grófkin manžel zomrel, ona sama obývala nádhernú osemnásťizbovú vilu; vo vedľajšom dome pre hostí býval starý domovnícky manželský pár, medzičasom viac priatelia, než zamestnanci. Komisár si svokru veľmi vážil. Žila nezvyčajne sparťansky, poskytovala veľké finančné sumy z viacerých rodinných nadácií, na rozdiel od Very Kaltenseeovej to však robila diskrétne a bez veľkej publicity. Bodenstein viedol Piu okolo domu do rozľahlej záhrady. Grófku našli v jednom z troch skleníkov pri presádzaní paradajkových plánt.

	„Ach, už ste tu,“ povedala s úsmevom. Komisár sa musel uškrnúť, keď zazrel svokru vo vyblednutých džínsoch, vyťahanom svetri a v mäkkom klobúku.

	„Božemôj, Gabriela.“ Prv než jej predstavil Piu, pobozkal ju na obe líca. „Netušil som, ako sa tvoje pestovanie zeleniny rozmohlo. Čo s tým budeš robiť? Sama to nezješ!“

	„Čo nezjete vy, pôjde na charitu,“ odvetila grófka. „Moja záľuba aspoň niekomu prospeje. No teraz k veci – o čo ide?“

	„Stretli ste sa s menom Marcus Nowak?“ opýtala sa Pia.

	„Nowak, Nowak.“ Grófka pichla nôž do jedného z plastových vriec, ležiacich pred ňou na stole, a jedným ťahom ho rozrezala. Na stôl sa vysypala mastná čierna zem a Pia si mimovoľne spomenula na Moniku Krämerovú. Stretla sa s pohľadom svojho šéfa a vedela, že mal rovnakú asociáciu ako ona. „Áno, prirodzene! To je ten mladý reštaurátor, ktorý pred dvoma rokmi reštauroval starý mlyn na Muhlenhofe, keď Vera dostala príkaz od pamiatkovej starostlivosti.“

	„To je zaujímavé,“ poznamenal Bodenstein. „Niečo sa medzi nimi muselo stať, lebo ho obvinila z ublíženia na zdraví.“

	„Počula som o tom,“ potvrdila grófka. „Došlo k nehode, pri ktorej sa Vera zranila.“

	„Čo sa stalo?“ Rozopol si sako a uvoľnil kravatu. V skleníku bola najmenej dvadsaťosemstupňová teplota a deväťdesiatstupňová vlhkosť vzduchu. Pia si vytiahla poznámkový blok.

	„Žiaľ, nepoznám podrobnosti.“ Grófka postavila presadené rastlinky na dosku. „Vera nerada hovorí o svojich prehrách. V každom prípade po tejto udalosti dala výpoveď doktorovi Ritterovi a s Nowakom sa viackrát súdila.“

	„Kto je doktor Ritter?“ zaujímalo Piu.

	„Thomas Ritter bol dlhé roky Veriným osobným asistentom a takpovediac dievčaťom pre všetko,“ vysvetlila Gabriela von Rothkirchová. „Je to inteligentný a pekný muž. Po nečakanej výpovedi ho Vera všade tak očiernila, že ho nikde neprijali do zamestnania.“

	Zamyslela sa a potom sa rozosmiala.

	„Vždy som mala dojem, že má naňho zálusk. Ale preboha, veď on je fešný chlapec a ona stará škatuľa! Mimochodom, ten Nowak je tiež pekný chlap. Dva-tri razy som ho videla.“

	„Bol to pekný chlap,“ opravila ju Pia. „Včera v noci ho prepadli a strašne doriadili. Podľa mienky ošetrujúcej lekárky ho trýznili. Pravú ruku mu tak rozdrvili, že mu ju možno budú musieť amputovať.“

	„Preboha živého!“ Grófka prestala presádzať. „Úbožiak!“

	„Musíme zistiť, prečo ho Vera Kaltenseeová zažalovala.“

	„To by ste sa najskôr dozvedeli od doktora Rittera. A od Elarda. Pokiaľ viem, obaja boli pri tom, keď sa to stalo.“

	„Elard Kaltensee nám zrejme neprezradí na matku nič zlé,“ usúdil Bodenstein a vyzliekol si sako. Po tvári mu stekal pot.

	„V tom by som si nebola taká istá,“ namietla grófka. „Elard a Vera sa nemajú veľmi v láske.“

	„Prečo teda s ňou býva pod jednou strechou?“

	„Možno je to preňho pohodlné,“ usúdila Gabriela von Rothkirchová. „Elard nie je obzvlášť činorodý človek. Je to vynikajúci historik umenia, jeho mienku si v umeleckých kruhoch veľmi vážia, ale v bežnom živote je dosť ťažkopádny – žiadny macher ako Siegbert. Elard si vyberá najpohodlnejšiu cestu a chce byť s každým zadobre. Ak sa to nedá, radšej ustúpi.“

	Pia mala z Elarda rovnaký dojem. Na jej zozname podozrivých bol na prvom mieste.

	„Považujete za možné, že Elard zavraždil matkiných priateľov?“ opýtala sa bez okolkov, na čo Bodenstein prevrátil oči. Grófka na ňu uprela pohľad.

	„Elarda nie je ľahké prekuknúť,“ priznala. „Som si istá, že za fasádou slušného človeka niečo skrýva. Nezabúdajte, že nemal otca, nemá korene. Trápi ho to, najmä teraz, vo vyššom veku, keď pochopil, že už má väčšiu časť života za sebou. Goldberga a Schneidera celkom iste neznášal.“

	Keď Bodenstein s Piou o hodinu nato vstúpili do nemocničnej izby, Marcus Nowak mal návštevu. Pia v mladom mužovi spoznala predáka zo včerajška. Sedel na stoličke pri šéfovej posteli, počúval a horlivo si robil poznámky. Keď sa rozlúčil so sľubom, že sa večer ešte zastaví, k posteli podišiel Bodenstein a predstavil sa.

	„Čo sa stalo minulú noc?“ prešiel hneď k veci. „A nezačnite sa vyhovárať, že si nepamätáte. Na to vám neskočím.“

	Nowak nebol vôbec nadšený, že znovu vidí vyšetrovateľov, a robil to, čo vedel najlepšie: mlčal. Bodenstein sa usadil na stoličke, Pia sa oprela o parapet a otvorila zápisník. Prezerala si Nowakovu znetvorenú tvár. Pri minulej návšteve si nevšimla jeho pekné ústa. Plné pery, biele pravidelné zuby a jemné črty tváre. Bodensteinova svokra mala pravdu. Za normálnych okolností bol určite príťažlivý muž.

	„Pán Nowak,“ Bodenstein sa predklonil, „myslíte si, že sme tu pre zábavu? Alebo je vám jedno, či chlapi, kvôli ktorým možno prídete o pravú ruku, zostanú nepotrestaní?“

	Nowak zavrel oči a zaťato mlčal.

	„Prečo na vás pani Kaltenseeová podala oznámenie za ublíženie na zdraví?“ opýtala sa Pia. „Prečo ste jej v posledných dňoch aspoň tridsaťkrát telefonovali?“

	Ticho.

	„Súvisí prepad s jej rodinou?“

	Pia spozorovala, ako sa mu pri tejto otázke zovrela zdravá ruka do päste. Zásah do čierneho! Dala si stoličku z druhej strany postele a prisadla si. Nepáčilo sa jej, že idú tak zhurta na človeka, ktorý pred osemnástimi hodinami prežil peklo. Dobre vedela, aké to je, keď niekoho prepadnú medzi vlastnými štyrmi stenami. No nedalo sa nič robiť – museli objasniť päť vrážd. Nechýbalo veľa a Marcus by bol šiestou obeťou.

	„Pán Nowak,“ oslovila ho vľúdne. „Chceme vám pomôcť, naozaj. Nejde nám len o to, že vás prepadli. Pozrite sa na mňa.“

	Poslúchol. Výraz zraniteľnosti v jeho tmavých očiach ju dojal. Ten muž jej bol sympatický, hoci ho vôbec nepoznala. Príležitostne sa jej stávalo, že pocítila súcit a porozumenie k človeku, do ktorého života počas vyšetrovania náhle vstúpila, až to ohrozovalo jej objektivitu. Kým premýšľala, čo ju vlastne priťahuje k mužovi, ktorý sa tvrdošijne zdráha prehovoriť, zišlo jej na um, čo jej dnes ráno preletelo mysľou pri pohľade na Nowakove autá. Tej noci, keď zavraždili Schneidera, jeden zo svedkov videl pred domom vozidlo s firemným nápisom.

	„Kde ste boli v noci z 30. apríla na 1. mája?“ opýtala sa nečakane. Nowaka otázka zaskočila rovnako ako Bodensteina.

	„Bol som na majálese. Na športovom ihrisku vo Fischbachu.“

	Hovoril trošku nezreteľne kvôli krvným podliatinám a rozbitej pere, ale aspoň niečo povedal.

	„Nezastavili ste sa potom náhodou v Eppenhaine?“

	„Nie. Čo by som tam robil?“

	„Ako dlho ste boli na slávnosti? Kam ste z nej odišli?“

	„Už neviem. Do jednej či do pol druhej. Potom som šiel domov,“ odvetil.

	„A večer 1. mája? Neboli ste náhodou na Muhlenhofe u pani Kaltenseeovej?“

	„Nie,“ povedal Nowak. „Načo by som tam chodil?“

	„Možno preto, aby ste sa s ňou porozprávali. Lebo na vás podala trestné oznámenie. Alebo azda preto, aby ste ju zastrašili.“

	Nowak konečne vyšiel z ulity.

	„Nie!“ ohradil sa zlostne. „Nebol som na Muhlenhofe! A prečo by som mal pani Kaltenseeovú zastrašovať?“

	„To vy viete najlepšie. Dozvedeli sme sa, že ste jej reštaurovali mlyn. Pri tom došlo k nehode a podľa pani Kaltenseeovej to bola jednoznačne vaša vina. Čo sa medzi vami prihodilo? Prečo ste sa súdili?“

	Nowakovi chvíľku trvalo, kým sa odhodlal odpovedať.

	„Prišla na stavenisko a prepadla sa pod ňou čerstvá zemina, hoci som ju varoval,“ vyjadril sa konečne. „Obvinila ma z nehody a nezaplatila mi faktúru.“

	„Vera Kaltenseeová vám dodnes nezaplatila za prácu?“ čudovala sa Pia. Nowak mykol plecom a zadíval sa na zdravú ruku.

	„Koľko vám dlží?“ zaujímalo Piu.

	„Neviem.“

	„Ale choďte, pán Nowak! Určite to viete na cent presne. Von s tým! Koľko vám pani Kaltenseeová dlží za reštaurovanie mlyna?“

	Marcus Nowak sa znovu stiahol do ulity a mlčal.

	„Stačí jeden telefonát s kolegami z Kelkheimu a povolia nám nazrieť do žaloby,“ upozornila ho Pia. „Tak teda koľko?“

	Ešte chvíľu váhal a potom si vzdychol.

	„Stošesťdesiattisíc eur,“ povedal neochotne. „Bez dane.“

	„To je veľa peňazí. Môžete si dovoliť vzdať sa takejto sumy?“

	„Pravdaže nie. Napokon tie peniaze dostanem.“

	„Ako si to predstavujete?“

	„Zažalujem ju.“

	Na chvíľku zavládlo v nemocničnej izbe ticho.

	„Práve premýšľam,“ prerušila ho Pia, „čo by ste boli schopný urobiť, aby ste dostali svoje peniaze.“

	Mlčanie. Bodenstein jej naznačil pohľadom, aby pokračovala.

	„Čo od vás chceli včera v noci tí chlapi?“ nadviazala Pia. „Prečo obrátili hore nohami kanceláriu aj sklad a mučili vás? Čo hľadali?“

	Nowak zovrel pery a odvrátil zrak.

	„Muži okamžite zmizli, keď vaša stará matka zapálila vonkajšie svetlo,“ pokračovala Pia. „Pritom narazili do betónového kvetináča. Naši kolegovia zaistili stopy laku, ktoré teraz vyhodnocujú v laboratóriu. Tých chlapov dostaneme. Išlo by to rýchlejšie, keby ste nám pomohli.“

	„Nikoho z nich som nespoznal,“ trval na svojom Nowak. „Boli zamaskovaní a zaviazali mi oči.“

	„Čo od vás chceli?“

	„Peniaze,“ povedal po krátkom zaváhaní. „Hľadali trezor, ja však žiadny nemám.“

	To bola čistá lož. A Marcus Nowak vedel, že Pia ho prekukla.

	„Dobre teda.“ Vstala. „Ak nám viac nepoviete, vaša vec. Chceli sme vám pomôcť. Možno nám vaša žena povie viac. Pozvali sme ju k nám na komisariát.“

	„Čo s tým má moja žena?“ Nowak sa s námahou posadil. Myšlienka, že s jeho manželkou bude hovoriť kriminálka, mu bola zjavne nepríjemná.

	„To sa dozvieme od nej.“ Pia sa jemne usmiala. „Tak sa majte dobre. A keby ste si na niečo spomenuli, tu je moja vizitka.“

	„Naozaj nič nevie, alebo sa bojí?“ lámal si hlavu Bodenstein cestou na prízemie nemocnice.

	„Ani jedno, ani druhé,“ odvetila Pia rozhodne. „Niečo nám tají, cítim to. Dúfala som, že…“

	Zasekla sa, schytila šéfa za rameno a stiahla ho za stĺp.

	„Čo je?“ čudoval sa Bodenstein.

	„Ten chlap s kyticou, nie je to Elard Kaltensee?“ šepla.

	Bodenstein privrel oči a preletel pohľadom cez halu.

	„Áno, je to on. Čo tu hľadá?“

	„Že by prišiel navštíviť Nowaka?“ premýšľala nahlas. „A ak áno, tak prečo?“

	„Odkiaľ by vedel, že leží v tejto nemocnici?“

	„Ak v tom prepade majú prsty Kaltenseeovci, tak to musí vedieť,“ vydedukovala Pia. „Včera večer s Nowakom telefonoval – možno ho chcel zdržal, kým ho prídu zmastiť.“

	„Opýtajme sa ho.“ Bodenstein vykročil k mužovi. Elard Kaltensee sústredene čítal informačnú tabuľu a keď ho komisár oslovil, vyľakane sa strhol. Zbledol ako stena.

	„Nesiete matke kvety?“ Bodenstein sa naňho priateľsky usmial. „Určite sa poteší. Ako sa má?“

	„Matke?“ Kaltensee vyzeral zmätene.

	„Váš brat mi povedal, že vaša matka leží v nemocnici,“ povedal Bodenstein. „Určite idete za ňou, nie?“

	„Nie… to… totiž idem… za jedným známym.“

	„Za pánom Nowakom?“ zamiešala sa Pia. Kaltensee chvíľku váhal, potom prikývol.

	„Odkiaľ viete, že leží v tejto nemocnici?“ pokračovala prísne. V prítomnosti šéfa sa jej ani zďaleka nezdal taký hrozivý ako v sobotu popoludní.

	„Od jeho účtovníčky,“ odvetil Kaltensee. „Dnes ráno mi zavolala a povedala, čo sa stalo. Aby ste tomu rozumeli, dohodil som Nowakovi veľkú objednávku vo Frankfurte, sanačný projekt frankfurtského starého mesta. O tri dni sa má konať dôležité stretnutie a Nowakovi ľudia sa obávajú, že ich šéfa dovtedy neprepustia z nemocnice.“

	Znelo to vierohodne. Postupne sa spamätával z úľaku a do voskovo bledej tváre sa mu vracala farba. Vyzeral, akoby od soboty ani oka nezažmúril.

	„Už ste s ním hovorili?“ zaujímal sa.

	„Áno,“ prisvedčil Bodenstein.

	„No a? Ako sa má?“

	Pia si ho pochybovačne premerala. Naozaj to bola iba zdvorilostná otázka na zdravie známeho?

	„Mučili ho,“ povedala. „Pritom mu tak rozmliaždili ruku, že mu ju možno budú musieť amputovať.“

	„Vravíte mučili?“ Kaltensee znovu zbledol. „Preboha!“

	„Áno, ten človek má vážne problémy,“ pokračovala Pia. „Určite viete, že vaša matka mu dlží šesťmiestnu sumu za práce na mlyne.“

	„Čože?“ zvolal Kaltensee očividne úprimne prekvapený. „To nie je pravda!“

	„Pán Nowak nám to práve priznal,“ potvrdil komisár.

	„Ale… ako je to možné?“ Kaltensee nechápavo krútil hlavou. „Prečo mi to nikdy nespomenul? Bože, čo si o mne asi myslí?“

	„Poznáte pána Nowaka dobre?“ opýtala sa Pia. Kaltensee sa neponáhľal s odpoveďou.

	„Skôr zbežne,“ povedal nakoniec rezervovane. „Keď pracoval na Miihlenhofe, občas sme sa spolu bavili.“

	Pia očakávala, že sa rozhovorí, ale zmĺkol.

	„Včera ste s ním tridsaťdva minút telefonovali,“ povedala. „Navyše o jednej v noci. Nezvyčajná hodina na telefonát s bežným známym, nezdá sa vám?“

	Na profesorovej tvári sa objavil úľak. Bolo zrejmé, že niečo skrýva. Nervy mal napäté na prasknutie. Pia nepochybovala, že pri riadnom výsluchu by skolaboval.

	„Hovorili sme o sanačnom projekte,“ povedal Kaltensee odmerane. „Je to veľká zákazka.“

	„O jednej v noci? To nemyslíte vážne!“ Pia pokrútila hlavou.

	„Okrem toho vaša matka Nowaka udala za ublíženie na zdraví,“ dodal Bodenstein. „Došlo k trom súdnym procesom.“

	Elard Kaltensee nechápavo civel na komisára.

	„No a čo?“ Nebol vo svojej koži, no ešte stále nechápal, kam smerujú. „Čo mám s tým ja?“

	„Nezdá sa vám, že Nowak mal dosť dôvodov, aby vašu rodinu z celého srdca nenávidel?“

	Kaltensee zmĺkol. Na čelo mu vystúpil pot. Nebudil dojem, že má čisté svedomie.

	„Preto si kladieme otázku,“ pokračoval Bodenstein, „ako ďaleko by pán Nowak zašiel, aby dostal svoje peniaze.“

	„Čo… tým chcete povedať?“ Profesorovi, ktorý sa snažil vyhýbať konfliktom, situácia prerastala cez hlavu.

	„Poznal Nowak nebohého Goldberga a Schneidera? A Fringsovú? Auto s firemným nápisom z jeho vozového parku videli o pol jednej pri Schneiderovom dome v tú noc, keď ho zavraždili. A Nowak na ten čas nemá alibi, tvrdí, že bol doma. Sám.“

	„O pol jednej?“ zopakoval Elard Kaltensee.

	„Nowak dosť dlho pracoval na Muhlenhofe,“ prevzala iniciatívu Pia. „Tých troch poznal a vedel, že sú to blízki priatelia vašej matky. Možno pre vás stošesťdesiattisíc eur nie je žiadny peniaz, ale pre Nowaka je to celý majetok. Azda si myslel, že môže na matku vyvinúť tlak, keď začne vraždiť jej priateľov. Pekne jedného za druhým, aby zvýšil účinnosť svojej požiadavky.“

	Kaltensee na ňu hľadel, akoby stratila rozum. Rozhodne pokrútil hlavou.

	„To je úplne absurdné! Čo si o ňom myslíte? Marcus Nowak nie je nijaký zabijak! A celá vec nie je motív na vraždu!“

	„Pomsta a existenčný strach sú veľmi silné motívy trestných činov,“ namietol Bodenstein. „Len nepatrný zlomok vrážd spáchajú zabijaci. Väčšinou sa stávajú vrahmi obyčajní ľudia, ktorí nenachádzajú iné východisko.“

	„Marcus v žiadnom prípade nikoho nezabil!“ zahlásil Kaltensee prekvapivo prudko. „Ako ste prišli na takú hlúposť?“

	Marcus? Teda vzťah medzi nimi nie je až taký zbežný, ako Kaltensee tvrdil. Pia si spomenula, ako ľahostajne pred pár dňami zareagoval na správu o smrti Hermana Schneidera. Azda preto, že to preňho nebola novinka? Je možné, že Kaltensee – majetný a vplyvný človek – zneužil Nowaka, nalákal ho na miliónovú objednávku a ako protislužbu žiadal tri vraždy?

	„Preveríme jeho alibi na noc, keď došlo k usmrteniu Schneidera,“ ubezpečila ho Pia. „A spýtame sa ho aj na to, kde bol, keď zomreli Goldberg a Fringsová.“

	„Určite sa mýlite.“ Kaltenseeovi sa chvel hlas. Pia ho pozorne sledovala. Hoci sa medzičasom spamätal, jeho rozrušenie sa nedalo prehliadnuť. Zbadal, že mu šliapu na päty?

	Sotva vyšli z nemocnice, Pii zabzučal mobil.

	„Už hodinu sa ti pokúšam dovolať,“ ozval sa Ostermannov vyčítavý hlas.

	„Boli sme v nemocnici.“ Zastala a šéf kráčal ďalej. „Nebol tam signál. Čo je nové?“

	„Dobre počúvaj: Nowaka zastavila v noci 30. apríla o 23,45 hodine vo Fischbachu policajná hliadka. Nemal pri sebe vodičák ani iný preukaz a mal na druhý deň priniesť doklady na policajnú stanicu v Kelkheime. Dodnes to neurobil.“

	„To je zaujímavé. Kde presne ho zastavili?“ Pia počula kolegu, ako ťuká do klávesnice.

	„Grúner Weg, na rohu Kelkheimer Strasse. Riadil firemný VW-Passat.“

	„Schneidera zabili okolo jednej po polnoci,“ uvažovala komisárka nahlas. „Z Fischbachu do Eppenheimu to autom trvá približne pätnásť minút. Ďakujem, Kai.“

	Schovala si mobil a zamierila k šéfovi, ktorý stál pri aute a s neprítomným pohľadom hľadel pred seba. Porozprávala mu, čo sa dozvedela od Ostermanna.

	„Pokiaľ ide o alibi na čas spáchania činu, klamal,“ zhrnula. „Prečo asi?“

	„Prečo by mal zavraždiť Schneidera?“ vrátil jej otázku Bodenstein.

	„Možno na popud profesora Kaltenseeho. Sprostredkoval mu veľkú objednávku a chcel za to láskavosť. Alebo chcel vyvinúť tlak na Veru Kaltenseeovú a začal vyvražďovať jej priateľov. A to číslo môže byť odvolávka na dlžnú sumu. Spomínal stošesťdesiattisíc eur.“

	„V tom prípade by chýbala ešte jedna nula,“ namietol Bodenstein.

	„To je pravda.“ Mykla plecom. „Bol to len pokus o vysvetlenie.“

	„Elarda Kaltenseeho ako možného páchateľa či podnecovateľa vraždy si vyhoďte z hlavy,“ povedal Bodenstein. Jeho zhovievavý tón ju náhle popudil.

	„Nevyhodím!“ vyhŕkla prudko. „Ten chlap má najsilnejší motív zo všetkých, ktorých sme doteraz vypočúvali! Keby ste ho zažili v sobotu v jeho byte! Povedal, že nenávidí tých, ktorí mu zamlčali jeho skutočné korene! A keď som sa ho spýtala, koho má na mysli, odvetil: tých, ktorí poznajú pravdu. Najradšej by ich bol pozabíjal. Nepopustila som a skúmala ďalej. Napokon mi povedal, že už sú konečne všetci traja mŕtvi.“

	Bodenstein sa na ňu zamyslene pozrel ponad strechu auta.

	„Kaltensee má už šesťdesiat,“ pokračovala Pia pokojnejšie. „Na zistenie, kto je jeho biologickým otcom, mu až tak veľa času nezostáva. Zastrelil troch matkiných priateľov, ktorí odmietli prezradiť mu to. Alebo naviedol Nowaka, aby ich odbachol? Som si istá, že teraz je na rade jeho matka. Aj tú totiž nenávidí!“

	„Nemáte jediný dôkaz, ktorý by podporil vašu teóriu,“ upozornil ju šéf.

	„Dofrasa!“ Pia udrela päsťou na strechu auta. Najradšej by šéfa chytila za plecia a potriasla ním, lebo nebral na vedomie do očí bijúce fakty. „Mám jasný pocit, že Kaltensee je v tom až po uši! Prečo nezájdete za ním do nemocnice a nespýtate sa ho na alibi v čase spáchania zločinov? Stavím sa, že bude tvrdiť, že bol doma. Sám.“

	Namiesto odpovede jej Bodenstein hodil kľúče od auta.

	„O pol hodiny po mňa pošlite hliadkový voz,“ prikázal a vrátil sa do nemocnice.

	Christina Nowaková čakala pri strážnici, a keď prišla Pia, vyskočila na rovné nohy. Bola veľmi bledá a očividne nervózna.

	„Dobrý deň, pani Nowaková.“ Vyšetrovateľka jej podala ruku. „Poďte so mnou.“

	Pokynula policajtovi za sklom, aby ju pustil dnu. Ozval sa bzučiak. Súčasne Pii zazvonil telefón. Volala Miriam.

	„Si v kancelárii?“ Priateľkin hlas znel rozrušene.

	„Áno, práve som dorazila.“

	„Tak si pozri maily. Všetko som naskenovala a poslala ti v prílohe. Okrem toho mi archivárka dala zopár tipov. Porozprávam sa ešte s nejakými ľuďmi a ozvem sa.“

	„Okej. Hneď si to pozriem. Zatiaľ ďakujem.“

	Zastala pred svojou kanceláriou na prvom poschodí.

	„Počkáte tu chvíľu, prosím? Hneď vás zavolám.“

	Christina Nowaková mlčky prikývla a sadla si na plastovú stoličku na chodbe. Z kolegov bol na pracovisku iba Ostermann. Hasse odišiel do Taunusblicku porozprávať sa s klientmi, Fachingerová hľadala vo vežiaku v Niederhôchstadte prípadných svedkov vraždy a Behnke robil to isté v Kônigsteine. Pia si sadla k písaciemu stolu a otvorila svoju elektronickú poštovú schránku. Okrem obvyklej nevyžiadanej pošty, čomu nemohol zabrániť ani antispamový program policajného serveru, našla mail z Poľska. Otvorila prílohy a všetky si ich postupne prečítala.

	„Ejha!“ zamrmlala si popod nos a uškrnula sa. Miriam odviedla skvelú prácu. V mestskom archíve vo Wegorzewe našla fotografiu z roku 1933, na ktorej bola maturitná trieda miestneho gymnázia, a novinový článok o vyhlasovaní víťazov pretekov plachetníc – vtedajší Angerburg pri jazere Mamry bol už v tom čase baštou vodných športov. Na oboch snímkach bol Dávid Goldberg, v novinách ho spomínali dokonca viackrát: ako víťaza pretekov a syna angerburského obchodníka Samuela Goldberga, ktorý venoval cenu víťazovi. To bol skutočný Dávid Goldberg, ktorý v januári 1945 zomrel v Osvienčime. Mal tmavé kučeravé vlasy, hlboko vsadené oči, bol nízky a útly, nie vyšší ako meter sedemdesiat. Muž, ktorého zavraždili vo vlastnom dome v Kelkheime, musel mať v mladosti približne meter osemdesiatpäť. Pia sa sklonila nad novinovým článkom z 22. júla 1933. Víťazné družstvo plachetnice nieslo hrdý názov „Pruská česť“ a tvorili ho štyria mladí muži, šťastne sa smejúci do kamery: Dávid Goldberg, Walter Endrikat, Elard von Zeydlitz-Lauenburg a Theodor von Mannstein.

	„Elard von Zeydlitz-Lauenburg,“ zamumlala Pia a kliknutím myši zväčšila obrázok. Zrejme to bol brat Very Kaltenseeovej, ktorý je od januára 1945 nezvestný. Podoba medzi sotva osemnásťročným mládencom a jeho šesťdesiatročným synovcom s rovnakým krstným menom bila do očí. Pia si prílohy vytlačila, vstala a pozvala dnu Christinu Nowakovú.

	„Prepáčte, že som vás nechala čakať.“ Zatvorila dvere. „Môžem vám ponúknuť kávu?“

	„Nie, ďakujem.“ Žena si sadla na okraj stoličky a kabelku si položila na kolená.

	„Váš muž nehovorí ani so mnou, preto by som bola rada, keby ste mi porozprávali niečo o ňom a prostredí, v ktorom žije.“

	Rezignovane prikývla.

	„Má váš muž nepriateľov?“

	Poblednutá žena pokrútila hlavou. „Neviem o žiadnom.“

	„A čo rodina? Vzťah medzi manželom a vaším svokrom nie je asi najlepší.“

	„V každej rodine býva občas napätie.“ Pani Nowaková si roztržito odhrnula z tváre prameň vlasov. „Môj svokor by nespravil nič, čo by škodilo Marcusovi, a teda aj mne a naším deťom.“

	„No zazlieva mu, že neprevzal jeho stavebnú firmu, však?“

	„Firma bola svokrovým životným dielom. Pracovala v nej celá rodina. Prirodzene, že svokor aj švagor dúfali, že ich Marcus vytiahne z kaše.“

	„A čo vy? Čo si myslíte o tom, že manžel sa rozhodol inak a osamostatnil sa?“

	Christina Nowaková sa pohniezdila na stoličke.

	„Ak mám byť úprimná, aj ja som si želala, aby pokračoval vo firme. Neskôr som ho začala obdivovať, že to nespravil. Celá rodina – vrátane mňa – naňho vyvíjala obrovský tlak. Som dosť veľký bojko a obávala som sa, že Marcusovi sa nebude dariť a všetko stratí.“

	„A ako to vidíte teraz?“ zaujímala sa Pia. „Vášho svokra sa veľmi nedotklo, čo sa jeho synovi v noci stalo.“

	„Mýlite sa,“ namietla Christina Nowaková rýchlo. „Môj svokor je naňho ohromne hrdý.“

	Pia zapochybovala. Manfred Nowak bol človek, ktorý ťažko znášal stratu vplyvu a dobrého mena. Na druhej strane chápala, že nevesta nechce povedať nič zlé na manželových rodičov, s ktorými žije pod jednou strechou. Často stretávala podobné ženy, ktoré stoj čo stoj zatvárali oči pred realitou, obávali sa každej životnej zmeny a zo všetkých síl udržiavali fasádu usporiadanej rodiny.

	„Ako si vysvetľujete, že vášho manžela prepadli a trýznili?“ opýtala sa Pia.

	„Trýznili?“ Nowaková ešte viac zbledla a neveriacky civela na komisárku.

	„Rozmliaždili mu pravú ruku. Lekári ešte nevedia, či ju bude možné zachrániť. Nepovedali vám to?“

	„Nie… nepovedali,“ priznala po krátkom zaváhaní. „A vôbec si nedokážem predstaviť, prečo by mal niekto manžela trýzniť. Je remeselník, nie… tajný agent či čo.“

	„Prečo nám teda klamal?“

	„Klamal? V čom?“

	Pia spomenula policajnú kontrolu v noci z 30. apríla na 1. mája. Žena odvrátila pohľad.

	„Nemusíte mi hrať divadlo,“ povedala Pia. „Muži nezriedka mávajú tajnosti pred manželkami.“

	Christina Nowaková sa zapýrila, zachovala však pokoj.

	„Môj muž nemá predo mnou tajnosti,“ ohradila sa ostro. „O policajnej kontrole mi povedal.“

	Pia predstierala, že si urobila poznámku, lebo vedela, že to ženu zneistí.

	„Kde ste boli v noci z 30. apríla na 1. mája?“

	„Na majálese na športovom ihrisku. Manžel mal ešte prácu a prišiel na slávnosť neskôr.“

	„Kedy tam prišiel? Pred alebo až po kontrole?“

	Pia sa nevinne usmievala. Nespomenula čas kontroly.

	„Totiž… ja som ho nevidela. Ale svokor a mužovi priatelia tvrdili, že tam bol.“

	„Bol na slávnosti a s vami ani neprehovoril?“ divila sa Pia. „To je dosť čudné.“

	Všimla si, že sa dotkla citlivého miesta. Na chvíľku obe zmĺkli. Policajtka vyčkávala.

	„Nie je to tak, ako si myslíte.“ Christina Nowaková sa predklonila. „Viem, že manžel sa už nestýka s ľuďmi z oddielu, preto som netrvala na tom, aby prišiel na majáles. Bol tam len chvíľku, prehodil pár slov s otcom a vrátil sa domov.“

	„Vášho muža o 23,45 hodine zastavila policajná hliadka. Kam išiel potom?“

	„Predpokladám, že domov. Ja som sa vrátila až o šiestej, keď sme poupratovali ihrisko, on šiel behať. Ako každé ráno.“

	„Aha. Dobre teda.“ Pia sa prehrabávala v papieroch na stole a nepovedala nič. Christina Nowaková znervóznela. Oči jej nepokojne behali a nad hornou perou sa jej objavili kvapôčky potu. Nakoniec už nevydržala mlčať.

	„Prečo sa stále pýtate na tú noc? Čo to má spoločné s útokom na môjho muža?“

	„Počuli ste už meno Kaltensee?“ opýtala sa Pia namiesto odpovede.

	„Pravdaže,“ prikývla neisto. „Prečo?“

	„Vera Kaltenseeová dlží vášmu manželovi veľkú sumu peňazí. Okrem toho naňho podala trestné oznámenie za ublíženie na zdraví. V jeho kancelárii sme našli predvolanie na políciu.“

	Christina Nowaková si zahryzla do spodnej pery. Zrejme nevedela o viacerých veciach. Od tej chvíle na otázky odpovedala mlčaním. „Pani Nowaková, prosím vás. Snažím sa nájsť motív prepadu.“

	Zdvihla hlavu a civela na vyšetrovateľku. Rúčku kabelky zovrela tak silno, až jej zbeleli hánky. Dlho sa nezmohla na slovo.

	„Áno, môj muž má predo mnou tajnosti!“ vyhŕklo z nej odrazu. „Neviem prečo, no odkedy bol pred dvoma rokmi v Poľsku a spoznal profesora Kaltenseeho, je ako vymenený!“

	„Bol v Poľsku? Načo?“

	Christina Nowaková najprv mlčala, no potom to z nej vytrysklo ako láva zo sopky.

	„So mnou a s deťmi nebol na dovolenke už celú večnosť, lebo vraj nemá čas! Ale so starou mamou mohol byť desať dní na Mazurských jazerách! Na to mal čas! Možno to bude znieť hlúpo, no niekedy mám pocit, že je ženatý s Augustou, nie so mnou! A potom sa ako na potvoru ešte objavil Kaltensee! Profesor Kaltensee sem, profesor Kaltensee tam! Stále s ním telefonuje a kuje akési plány, do ktorých ma nezasvätil. Svokor sa rozzúri], keď sa dozvedel, že Marcus pracuje práve pre Kaltenseeovcov!“

	„A to prečo?“

	„Oni sú na vine, že svokor musel vtedy ohlásiť bankrot,“ vysvetlila Nowaková na policajtkin údiv. „Staval pre ich firmu nový administratívny trakt v Hofheime. Vytkli mu fušerskú prácu. Dali si vyhotoviť viacero odborných znaleckých posudkov, vec sa dostala na súd a ťahala sa niekoľko rokov. Svokra to položilo na lopatky, veď išlo o sedem miliónov eur. Keď sa o šesť rokov spor skončil zmierom, firma už bola na dne.“

	„To je zaujímavé. Prečo teda váš muž pracoval pre Kaltenseeovcov?“ čudovala sa Pia.

	Christina Nowaková mykla plecom.

	„Nikto z rodiny tomu nerozumie,“ povedala trpko. „Svokor Marcusa varoval. A teraz sa celá hra opakuje: namiesto peňazí má na krku súdny proces a znalecké posudky nemajú konca.“

	Odmlčala sa a zhlboka vzdychla.

	„Manžel je z Kaltenseeho úplne hotový! Mňa už ani nevníma. Možno by si ani nevšimol, keby som sa odsťahovala.“

	Pia z vlastnej skúsenosti vedela, ako sa žena cíti, ale nechcela rozoberať jej manželské problémy.

	„Dnes som v nemocnici stretla profesora Kaltenseeho. Práve šiel navštíviť vášho manžela a vyzeral veľmi ustarostený,“ prehodila s úmyslom z Nowakovej ešte dačo vytiahnuť. „Vraj nevedel, že jeho matka dlží vášmu manželovi peniaze. Prečo mu to nepovedal, keď sa s ním priatelí?“

	„Priatelí? Tak by som to nenazvala! Kaltensee môjho muža využíva, no Marcus to nevidí!“ ohradila sa Nowaková dôrazne. „Všetko sa točí iba okolo tej frankfurtskej objednávky! Pritom je to úplná hlúposť! Je nad jeho sily, celkom ho zloží! Ako to má zvládnuť s hŕstkou ľudí? Sanácia frankfurtského starého mesta – aby som sa nezasmiala! Kaltensee mu nasadil chrobáka do hlavy! Ak to stroskotá, môže sa ísť pásť!“

	Z jej slov zaznievala trpkosť a sklamanie. Ziarlila na priateľstvo manžela a profesora Kaltenseeho? Obávala sa možného bankrotu? Alebo to bol strach ženy, ktorá cíti, že sa jej vymyká z rúk vlastný malý, zdanlivo neporušený svet? Pia si podoprela bradu a zamyslene ju sledovala.

	„Nechcete mi pomôcť,“ skonštatovala. „Rada by som vedela, prečo asi? Naozaj viete tak málo o vlastnom mužovi? Alebo je vám jedno, čo sa mu prihodilo?“

	Christina Nowaková prudko potriasla hlavou.

	„To teda nie je!“ ohradila sa chvejúcim hlasom. „Ale čo mám robiť? Marcus so mnou už niekoľko mesiacov nehovorí! Nemám potuchy, kto mu to spravil a prečo, lebo vôbec neviem, s kým sa stýka! No jedno viem celkom iste. Pri hádke s Kaltenseeovcami nešlo o to, že Marcus urobil chybu, ale o nejakú debnu, ktorá sa pri prácach stratila. Marcusa vtedy viackrát navštívil profesor Kaltensee a doktor Ritter, sekretár Very Kaltenseeovej. Dlhé hodiny sedeli v jeho kancelárii a tvárili sa tajuplne. Viac vám pri najlepšej vôli neviem povedať!“

	V očiach sa jej zaleskli slzy. „Naozaj si robím o manžela starosti,“ povedala tak bezmocne, že v Pii mimovoľne vzbudila súcit. „Bojím sa o neho a naše deti, lebo neviem, do čoho sa namočil a prečo sa mi nezdôveruje.“

	Odvrátila tvár a vzlykla.

	„Okrem toho si myslím, že… že má inú! Často neskoro večer odchádza a domov sa vracia až ráno.“

	Hrabala sa v kabelke a uhýbala Pii pohľadom. Po tvári jej stekali slzy. Komisárka jej podala vreckovku a počkala, kým sa vysmrká.

	„Nie je teda vylúčené, že nebol doma ani v noci z 30. apríla na 1. mája?“ opýtala sa ticho.

	Nowaková mykla plecom a prikývla. Komisárka si myslela, že sa už nedozvie nič dôležité, keď sa žena rozhovorila.

	„Nedávno… som ho s ňou videla. V Kônigsteine. Bola… bola som v pešej zóne a chcela som v kníhkupectve vyzdvihnúť knihy pre škôlku. Vtom som oproti zmrzlinárni zazrela jeho auto. Práve keď som chcela k nemu vykročiť, zo schátraného domu vedľa stávkovej kancelárie vyšla nejaká žena a on vystúpil z auta. Pozorovala som ich, ako sa zhovárajú.“

	„Kedy to bolo?“ opýtala sa Pia ako zelektrizovaná. „Ako tá žena vyzerala?“

	„Vysoká, tmavovlasá, elegantná,“ odvetila Nowaková pochmúrne. „Ako na ňu hľadel… a ona mu položila ruku na plece.“

	„Kedy to bolo?“ zopakovala Pia.

	„Minulý týždeň,“ šepla Nowaková. „V piatok, približne o štvrť na jednu. Najprv… som si myslela, že ide o novú objednávku, ale potom… potom nasadli do Marcusovho auta a odišli.“

	Keď Pia vchádzala do zasadačky, mala pocit, že sa jej konečne podarilo docieliť zvrat. Nerada vyvíjala na ľudí nátlak, až ich donútila k slzám, ale zavše účel svätí prostriedky. Bodenstein zvolal poradu na pol piatu, ale kým mu stihla porozprávať o najnovšom vývoji udalostí, do miestnosti vstúpila Nicola Engelová. Hasse a Fachingerová už sedeli pri stole, o niečo neskôr dorazil Ostermann s dvoma fasciklami v ruke, hneď nato sa zjavil Behnke. Presne o pol piatej vošiel Bodenstein.

	„Ako vidím, oddelenie K 11 nastúpilo kompletne.“ Nicola Engelová si sadla za vrch stola, kde obvykle sedával Bodenstein. Ten sa s kamennou tvárou usadil medzi Piu a Ostermanna. „Využijem príležitosť a predstavím sa. Volám sa Nicola Engelová a od 1. júna prevezmem miesto po kolegovi Nierhoffovi.“

	V miestnosti zavládlo hrobové ticho. Samozrejme, že všetci pracovníci regionálnej kriminálnej inšpekcie v Hofheime ju už poznali.

	„Dlhé roky som pracovala ako vyšetrovateľka,“ pokračovala kriminálna radkyňa, pričom ju vôbec neodradilo mlčanie. „Práca oddelenia K 11 mi obzvlášť leží na srdci, preto by som rada spolupracovala na aktuálnom prípade, i keď neoficiálne. Zdá sa mi, že dodatočná pomoc nemôže uškodiť.“

	Pia vrhla na šéfa krátky pohľad. Bodenstein nepohol ani brvou. Akoby bol v myšlienkach niekde inde. Zatiaľ čo kriminálna radkyňa opisovala svoju životnú dráhu a spriadala plány pre budúcnosť hofheimského regionálneho kriminálneho inšpektorátu, Pia sa k nemu naklonila.

	„Tak čo?“ šepla zvedavo.

	„Mali ste pravdu,“ odvetil potichu. „Kaltensee nemá alibi.“

	„Tak teda,“ kriminálna radkyňa si premerala prítomných so širokým úsmevom, „hlavného komisára Bodensteina a pani Kirchhoffovú už poznám. Navrhujem, aby sa mi aj ostatní predstavili. Začnime vami, pán kolega.“

	Pozrela na Behnkeho, ktorý sa mrvil na stoličke a predstieral, že nepočuje.

	„Hlavný kriminálny komisár Behnke.“ Engelová situáciu vychutnávala plnými dúškami. „Čakám.“

	V miestnosti panovalo napätie ako pred búrkou. Pia si spomenula, ako kolega s tvárou bielou sťa stena vybehol z Bodensteinovej kancelárie. Malo jeho čudné správanie niečo spoločné s Engelovou? Behnke s Bodensteinom kedysi spolu pracovali na oddelení K 11 vo Frankfurte. Teda aj on ju musel poznať. Prečo sa však nová šéfka správa, akoby ho nepoznala? Kým o tom premýšľala, slova sa ujal Bodenstein.

	„Nezvyšujme napätie,“ navrhol. „Čaká nás kopec práce.“

	Niekoľkými slovami predstavil kolegov a potom hneď prešiel k svojim najnovším zisteniam. Pia sa rozhodla byť trpezlivá a so svojimi novinkami počkať na koniec. Pištoľ, ktorú našli vo Watkowiakovom ruksaku, nebola zbraň, ktorou prišli o život traja seniori. Kriminálna expertíza to jednoznačne potvrdila. V Taunusblicku sa neposunuli ani o kúsok. Klienti, s ktorými hovoril Hasse, nepozorovali nič, čo by bolo pre prípad významné. Fachingerová v Niederhôchstadte však objavila susedku Moniky Krämerovej, ktorá v čase spáchania činu zazrela neznámeho tmavo odetého muža na schodisku a neskôr pri smetiakoch vo dvore. Behnke v Kónigsteine zistil viacero veľmi zaujímavých vecí. Prevádzkovateľ zmrzlinárne oproti spustnutej budove, kde našli Watkowiakovu mŕtvolu, spoznal muža na fotografii a tvrdil, že tam príležitostne prespával. Okrem toho minulý piatok videl auto reštaurátorskej firmy s nápadným „N“ vo firemnom logu, ako takmer tri štvrte hodiny stálo pred domom. A pred niekoľkými týždňami akýsi muž odstavil športový voz značky BMW s frankfurtskou poznávacou značkou pred zmrzlinárňou a Watkowiak s ním skoro dve hodiny sedel pri stole a celý čas doňho hustil.

	Zatiaľ čo kolegovia špekulovali, čo asi robilo Nowakovo vozidlo pred domom v Kónigsteine a kto mohol byť neznámy muž v zmrzlinárni, Pia listovala v tenkom Goldbergovom spise.

	„Venujte mi pozornosť,“ zamiešala sa do rozhovoru. „Goldberga vo štvrtok pred smrťou navštívil muž, ktorý prišiel na športovom aute s frankfurtskou poznávacou značkou. To nemôže byť náhoda.“

	Bodenstein uznanlivo prikývol. Potom vyrukovala s tým, čo sa pred pol hodinou dozvedela od Christiny Nowakovej.

	„Čo asi bolo v tej debne?“ spýtal sa Ostermann.

	„To nevie. V každom prípade jej muž pozná profesora Kaltenseeho oveľa lepšie, ako sa nám snaží nahovoriť. Kaltensee a muž menom Ritter, ktorý kedysi pracoval pre Veru Kaltenseeovú, prišli po tej príhode na mlyne viackrát do Nowakovej kancelárie.“

	Pia sa zhlboka nadýchla.

	„A teraz príde to najdôležitejšie! Nowak bol v piatok, približne v čase Watkowiakovej smrti, teda okolo štvrť na jednu, v Kónigsteine neďaleko domu, kde sa našla mŕtvola. Stretol sa tam s nejakou tmavovlasou ženou a spolu niekam odišli. Viem to od jeho manželky, ktorá ho tam náhodou videla.“

	V miestnosti zavládlo ticho. Marcus Nowak sa v zozname podozrivých dostal na prvú priečku. Kto bola tá tmavovlasá žena? Čo robil Nowak pri dome? Mohol zavraždiť Watkowiaka? Každá novinka vyniesla na povrch ďalšie záhady a nezrovnalosti.

	„Na tú debnu sa opýtame Very Kaltenseeovej,“ ozval sa napokon Bodenstein. „No najskôr sa pozhovárame s Ritterom. Zdá sa, že toho vie dosť. Ostermann, vy zistíte, kde ho nájdeme. Hasse a Fachingerová, vy sa naďalej budete venovať vyšetrovaniu vraždy Fringsovej. Vypočujete ostatných klientov penziónu, zamestnancov, záhradníkov, susedov aj dodávateľov. Niekto musel vidieť, ako starú dámu vyviezli z budovy.“

	„Vo dvojici nám to potrvá niekoľko týždňov,“ vzdychol si Andreas Hasse. „Na zozname máme vyše tristo mien a zatiaľ sme hovorili len s päťdesiatimi šiestimi ľuďmi.“

	„Postarám sa o to, aby ste dostali posilu.“ Urobil si poznámku a pokračoval: „Frank, vy zajtra ráno ešte raz vypočujete Goldbergových a Schneiderových susedov. Ukážete im Nowakovo firemné logo, môžete si ho stiahnuť z jeho webovej stránky. Okrem toho pôjdete do klubovne telovýchovnej jednoty vo Fischbachu a preveríte, či Nowaka niekto v noci na 1. mája videl.“

	Behnke prikývol.

	„Úlohy na zajtra máte. Stretneme sa popoludní v rovnakom čase ako dnes. Ach, pani Kirchhoffová! My teraz ešte raz navštívime Nowaka.“

	Pia prikývla. Za škrípania stoličiek po linoleu sa skupina rozišla.

	„A akú úlohu pridelíš mne?“ začula hlas kriminálnej radkyne Engelovej. Dôverné tykanie ju zarazilo, preto zostala na chodbe za otvorenými dverami a zvedavo natrčila uši.

	„Čo mal tvoj výstup znamenať?“ Bodensteinov pridusený hlas znel naštvane. „Čo zamýšľaš tými trikmi? Jasne som ti povedal, že počas vyšetrovania chcem mať v tíme pokoj.“

	„Mňa ten prípad naozaj zaujíma.“

	„Nebuď smiešna! Iba hľadáš príležitosť, aby si ma pristihla pri chybe. Mám ťa prekuknutú!“

	Pia zadržala dych. Čo to malo znamenať? „Pokladáš sa za dôležitejšieho, ako naozaj si,“ sykla Engelová opovržlivo. „Prečo ma rovno nepošleš do čerta a nezakážeš mi strkať prsty do vyšetrovania?“

	Pia napäto čakala na Bodensteinovu reakciu. Ako na potvoru práve v tom okamihu prešli po chodbe hlasno sa baviaci kolegovia a dvere zasadačky sa zvnútra zavreli.

	„Dofrasa,“ zamrmlala, lebo by sa rada dozvedela viac, a predsavzala si, že pri najbližšej príležitosti sa šéfa len tak medzi rečou opýta, odkiaľ vlastne kriminálnu radkyňu pozná.

	KEĎ PREDPOLUDNÍM BODENSTEIN S PIOU DORAZILI do Múhlenhofu, po ochrankároch nebolo chýru ani slychu a brána bola otvorená dokorán.

	„Očividne sa už nebojí,“ prehodila Pia. „Watkowiak je mŕtvy a Nowak leží v nemocnici.“

	Bodenstein neprítomne prikývol. Počas jazdy mlčal ako zarezaný. Dvere otvorila šľachovitá žena s praktickým krátkym účesom a oznámila im, že nikto z Kaltenseeovcov nie je doma. V tej chvíli komisár zmenil taktiku. Šarmantne sa usmial a opýtal sa jej, či si nenájde chvíľku na krátky rozhovor. Našla si, a nielen chvíľku. Pia vedela, o čo ide, a prenechala slovo šéfovi. Jeho návalu príťažlivosti neodolala ani Anja Moormannová. Bola to manželka Moormanna, pravej ruky Very Kaltenseeovej, a už vyše pätnásť rokov verne slúžila „milostivej panej“. Staromódne označenie im vyčarilo pobavený úsmev na perách. Moormannovci obývali malý domček na rozľahlom pozemku a pravidelne za nimi chodili dvaja dospelí synovia s rodinami.

	„Poznáte aj pána Nowaka?“ opýtal sa Bodenstein.

	„Pravdaže,“ horlivo prikývla Anja Moormannová. Bola veľmi chudá, takmer vysušená. Pod tesným bielym tričkom sa črtali drobné prsia, na vyčnievajúcich kľúčnych kostiach sa pevne napínala koža posiata pehami. Pia ju odhadla na štyridsiatničku až päťdesiatničku.

	„Varievala som pre jeho ľudí, keď tu pracovali. Pán Nowak je veľmi milý. A navyše fešák!“ Vyrazila zo seba smiech, ktorý sa k nej nehodil. Hornú peru mala prikrátku alebo predné zuby priveľké a v Pii vyvolala asociáciu zadychčaného králika. „Dodnes som nepochopila, prečo sa milostivá pani k nemu zachovala tak nespravodlivo.“

	Hoci Anja Moormannová nebola najbystrejšia, vyznačovala sa zvedavosťou a zhovorčivosťou. Pia bola presvedčená, že jej na Muhlenhofe nič neujde.

	„Pamätáte sa na deň, keď došlo k tej nehode?“ opýtala sa a zároveň úporne premýšľala, aký náznak nárečia v jej reči počuje. Švábsky, saský alebo sársky?

	„Pravdaže. Pán profesor a pán Nowak stáli na dvore pri mlyne a prezerali si nejaké plány. Doniesla som im kávu a vtom prišla milostivá pani a doktor Ritter. Môj muž ich priviezol z letiska.“ Moormannová si spomínala veľmi presne a očividne sa tešila, že je v centre pozornosti, keďže väčšinu života bola v ústraní. „Milostivá pani vyskočila z auta a keď zbadala ľudí v mlyne, pochytila ju zlosť. Pán Nowak ju chcel upokojiť, no ona ho odsotila, vošla dnu a vybehla po schodoch. Zemina na poschodí bola ešte mokrá, tak sa prepadla a začala revať, akoby ju na nože brali.“

	„Čo hľadala v mlyne?“ nechápala Pia.

	„Niečo na povale,“ odvetila Moormannová. „V každom prípade strašne vyvádzala. Pán Nowak len bez slova stál a pozoroval ju. Milostivá pani sa sama dovliekla do dielne, hoci mala zlomenú ruku.“

	„Prečo do dielne?“ využila Pia chvíľku, keď sa Moormannová nadýchla. „Čo bolo uložené na povale?“

	„Boženku, kopy starých harabúrd. Milostivá pani nikdy nič nevyhadzuje. Vtedy išlo o akési debny. Bolo ich šesť, zaprášených a plných pavučín. Nowakovi ľudia všetky staré krámy z mlyna zniesli do dielne a potom vytrhali starú podlahu.“

	Anja Moormannová si prekrížila ruky na prsiach a zamyslene si zaborila palce do prekvapivo svalnatých ramien.

	„Jedna debna vraj chýbala,“ dodala. „Chvíľu sa hádali a keď sa do toho zamiešal pán Ritter, milostivá pani vybuchla. Čo na nich nakričala, to nemôžem zopakovať.“

	Moormannová pri spomienke pokrútila hlavou.

	„Keď prišiel pohotovostný lekár, milostivá pani práve na Rittera ziapala, že ak sa debna v priebehu dvadsiatich štyroch hodín neobjaví na dvore, môže si hľadať nové miesto.“

	„Čo s tým mal Ritter?“ čudoval sa Bodenstein. „Bol predsa s milos… s pani Kaltenseeovou v zahraničí, alebo sa mýlim?“

	„Presne tak.“ Anja Moormannová mykla plecom. „Ale jedna hlava musela padnúť. Pána profesora nemohla vyhodiť. Tak si to vypil chudák Nowak a potom aj Ritter. Po osemnástich rokoch! Hnala ho z dvora svinským krokom! Teraz býva v ošarpanom jednoizbovom byte a nemá ani auto. A to všetko kvôli jednému zaprášenému lodnému kufru!“

	Posledné slovo v Pii vyvolalo nejasnú spomienku, no nevedela ju bližšie definovať.“Kde sú tie debny teraz?“ opýtala sa.

	„Ešte v dielni.“

	„Môžeme sa na ne pozrieť?“

	Moormannová chvíľku váhala, ale napokon dospela k záveru, že na tom nič nie je, keď ich ukáže polícii. Dvojica ju nasledovala za dom k prízemným prístavbám. Dielňa bola starostlivo uprataná. Nad drevenými pracovnými stolmi viselo na stenách náradie a obrysy každého kusu boli obkreslené čiernou fixkou. Gazdiná otvorila dvere.

	„Tu sú,“ povedala. Bodenstein s Piou vstúpili do vedľajšej miestnosti, bývalej chladiarne, ako bolo poznať podľa vykachličkovaných stien a rúr na strope. Na zemi stálo v rade päť lodných kufrov. Zrazu si Pia spomenula, kde videla šiesty. Moormannovej išli ústa ako verklík, podrobne im opisovala svoje posledné stretnutie s Marcusom Nowakom. Pred Vianocami sa objavil na Muhlenhofe, vraj priniesol darček. Keď sa dostal do domu, zamieril rovno do veľkého salónu, kde milostivá pani s priateľmi pravidelne usporadúvala „večierky rodákov“.

	„Večierky rodákov?“ zopakoval prekvapene Bodenstein.

	„Áno,“ prikývla horlivo. „Stretávali sa raz mesačne, Goldberg, Schneider, Fringsová a milostivá pani. Keď bol pán profesor odcestovaný, stretávali sa tu, inak u Schneidera.“

	Pia vrhla významný pohľad na Bodensteina. Bola to dôležitá informácia. No momentálne ju zaujímal Nowak.

	„Aha. A čo sa stalo potom?“

	„Áno, áno.“ Gazdiná zastala uprostred dielne a zamyslene sa škrabala po hlave. „Pán Nowak vytkol milostivej panej, že mu je dlžná peniaze. Povedal jej to veľmi zdvorilo, počula som to na vlastné uši, no milostivá pani sa mu vysmiala a zvozila ho ako…“

	Uprostred vety sa zasekla. Spoza rohu domu sa vynorila limuzína značky Maybach. Ťažké vozidlo prešlo povedľa nich, a keď po pár metroch zastalo, na čerstvo pohrabanom štrku zaškrípali pneumatiky. Pii sa zazdalo, že za tmavými sklami zadného sedadla niekoho zazrela, no z auta vystúpil iba Moormann v šoférskej uniforme, diaľkovým ovládaním zamkol voz a vykročil k nim.

	„Milostivej pani je ešte stále nevoľno,“ povedal a Pia si bola istá, že nehovorí pravdu. Neušiel jej letmý pohľad, ktorý si vymenili s manželkou. Aké asi je byť sluhom bohatých ľudí, kvôli nim klamať a držať jazyk za zubami? Ktovie, či Moormannovci svoju šéfku tajne nenávidia? Anja Moormannová sa nesprávala príliš lojálne.

	„Tak ju odo mňa srdečne pozdravte,“ povedal Bodenstein. „Zajtra sa ohlásim.“

	Moormann prikývol. Zostal so ženou stáť pred dielňou a pozeral za vyšetrovateľmi.

	„Stavím sa, že klame,“ šepla Pia šéfovi.

	„Aj ja si to myslím,“ súhlasil Bodenstein. „Milostivá sedí v aute.“

	„Poďme k nemu a otvorme dvere,“ navrhla Pia. „Aspoň ju zahanbíme.“

	Bodenstein pokrútil hlavou.

	„Nie,“ odmietol. „Neutečie nám. Nech si pokojne myslí, že si stojíme na kábli.“

	Thomas Ritter navrhol, aby sa stretli v kaviarni Siesmayer vo frankfurtskej botanickej záhrade, a Bodenstein bol presvedčený, že sa hanbí za svoj byt. Keď vyšetrovatelia prišli na stretnutie, bývalý asistent Very Kaltenseeovej už sedel vo fajčiarskej zóne kaviarne. Komisár zamieril priamo k nemu a Ritter zahasil v popolníku cigaretu a vyskočil na nohy. Pia ho odhadla na štyridsiatnika. S ostrými, mierne asymetrickými črtami tváre, výrazným nosom, hlboko vsadenými modrými očami a hustými, predčasne zošedivenými vlasmi nebol škaredý, ale ani klasický fešák. Napriek tomu mal v tvári niečo, čo priťahovalo pohľady žien. Piu si zbežne premeral od hlavy po päty a keď na nej neobjavil nič zaujímavé, obrátil sa k Bodensteinovi.

	„Nechcete si radšej sadnúť k nefajčiarskemu stolu?“ opýtal sa.

	„Nie, to je v poriadku.“ Bodenstein sa usadil na koženej lavici a prešiel priamo k veci.

	„Z okolia vašej bývalej zamestnávateľky zavraždili päť ľudí,“ spustil. „Pri vyšetrovaní opakovane narážame na vaše meno. Čo nám môžete povedať o rodine Kaltenseeovcov?“

	„Kto konkrétne vás zaujíma?“ Ritter si zapálil ďalšiu cigaretu. V popolníku už ležali tri ohorky. „Osemnásť rokov som bol osobným asistentom doktorky Kaltenseeovej. Preto je samozrejmé, že o nej a jej rodine viem dosť.“

	K stolu pristúpila čašníčka, podala im jedálny lístok a očami hltala Rittera. Bodenstein si objednal kávu a Pia kolu bez cukru.

	„Ešte jedno latte macchiato?“ opýtala sa mladá žena. Ritter ležérne prikývol a letmo pozrel na policajtku, akoby sa chcel presvedčiť, či si všimla, ako dokáže ohúriť nežné pohlavie.

	Trkvas, pomyslela si a obdarila ho úsmevom.

	„Čo zapríčinilo roztržku medzi vami a pani Kaltenseeovou?“ zaujímal sa Bodenstein.

	„Nemali sme roztržku,“ ohradil sa Ritter. „Po osemnástich rokoch aj tá najzaujímavejšia práca stratí šmrnc. Chcel som skúsiť niečo iné.“

	„Aha.“ Bodenstein predstieral, že mu verí. „Smiem vedieť, čo robíte teraz?“

	„Prečo nie?“ Ritter si s úsmevom prekrížil ruky na hrudi. „Som redaktorom lifestylového týždenníka a popri tom píšem knihy.“

	„Fíha, naozaj? Ešte nikdy som nestretla ozajstného spisovateľa.“ Pia naňho vrhla obdivný pohľad, ktorý zaregistroval s neprehliadnuteľnou spokojnosťou. „A čo píšete?“

	„Najmä romány,“ odvetil neurčito. Prehodil si nohu cez nohu a márne sa pokúšal vzbudiť uvoľnený dojem. Pohľadom podchvíľou zabiehal k telefónu na stole vedľa popolníka.

	„Dopočuli sme sa, že váš rozchod s pani Kaltenseeovou neprebehol v takej zhode, ako nám opisujete,“ zmenil tón Bodenstein. „Prečo vás po nehode v mlyne prepustila?“

	Ritter neodpovedal. Ohryzok mu prudko poskakoval. Skutočne si myslel, že polícia nič nevie?

	„Pri hádke, po ktorej vás pani Kaltenseeová na hodinu prepustila, údajne šlo o debnu s tajuplným obsahom. Čo nám o tom poviete?“

	„Hlúpe reči.“ Ritter opovržlivo mávol rukou. „Celá rodina mi závidela dobrý vzťah s Verou. Bol som im tŕňom v oku, lebo sa báli, že ju priveľmi ovplyvňujem. Rozišli sme sa v dobrom.“

	Povedal to tak presvedčivo, že keby Pia predtým nepočula protikladné tvrdenie pani Moormannovej, ani na um by jej neprišlo spochybniť jeho výpoveď.

	„Čo sa stalo s tou stratenou debnou?“ Bodenstein si usrkol z kávy. Pia si všimla, že Ritter sa ustavične pohráva s cigaretovou škatuľkou. Najradšej by mu ju bola zobrala, jeho nervozita preskočila aj na ňu.

	„Čo ja viem?“ odvetil. „Je pravda, že z povaly mlyna zmizla nejaká debna. No nikdy som ju nevidel a neviem, čo sa s ňou stalo.“

	Dievčine za barovým pultom sa v tej chvíli vyšmykol z ruky štós tanierov a porcelán sa s hrmotom roztrieštil na granitovej podlahe. Ritter sa strhol, akoby naňho niekto vystrelil, a zbledol ako smrtka. Bol s nervami v koncoch.

	„Tušíte, čo mohlo byť v tej debne?“ vyzvedal Bodenstein. Ritter sa zhlboka nadýchol a pokrútil hlavou. Očividne klamal – ale prečo? Hanbil sa, alebo nechcel, aby ho začali podozrievať? Vera Kaltenseeová s ním bezpochyby kruto zatočila. Potupu okamžitej výpovede musí každý muž so štipkou sebaúcty znášať veľmi zle.

	„Aké máte auto?“ zmenila Pia nečakane tému.

	„Prečo vás to zaujíma?“ fľochol na ňu podráždene. Chcel si vytiahnuť zo škatuľky ďalšiu cigaretu, no zistil, že je prázdna.

	„Z čistej zvedavosti.“ Siahla do kabelky a na stôl položila načatý balíček marlboriek. „Nech sa páči, ponúknite sa.“

	Na chvíľku zaváhal, potom si vzal.

	„Manželka má Z3. Občas si ho od nej požičiam.“

	„Aj minulý týždeň vo štvrtok?“

	„Možno.“ Sťukol zapaľovačom a vdýchol dym hlboko do pľúc. „Prečo sa pýtate?“

	Pia si vymenila pohľad s Bodensteinom a rozhodla sa triafať naslepo. Nie je vylúčené, že muž so športovým autom bol Ritter.

	„Videli vás s Robertom Watkowiakom,“ odpovedala a dúfala, že sa nemýli. „O čom ste sa s ním zhovárali?“

	Ritter sa nebadane mykol, čo bol pre policajtku signál, že sa nemýli.

	„Prečo sa na to pýtate?“ opýtal sa nedôverčivo, čím potvrdil jej podozrenie.

	„Boli ste jedným z posledných ľudí, ktorí s ním hovorili,“ odvetila. „Predpokladáme, že práve on zavraždil Goldberga, Schneidera aj Fringsovú. Možno viete, že minulý víkend sa predávkoval liekmi.“

	Zachytila úľavu na Ritterovej tvári.

	„Donieslo sa mi to.“ Vypustil dym nosom. „Ale ja s tým nič nemám. Róbert mi zatelefonoval. Zas bol v svrabe. Predtým som ho na Verin príkaz často ťahal z kaše, preto si zrejme myslel, že mu pomôžem aj tentoraz. No mýlil sa.“

	„A aby ste mu to oznámili, sedeli ste s ním dve hodiny v zmrzlinárni? To vám mám veriť?“

	„Je to tak,“ trval na svojom Ritter.

	„Deň predtým, ako zastrelili Goldberga, ste boli uňho v Kelkheime. Načo?“

	„Často som ho navštevoval,“ klamal Ritter bez mihnutia oka a pritom hľadel Pii rovno do očí. „Nepamätám sa, o čom sme v ten večer debatovali.“

	„Už štvrť hodiny nás vodíte za nos,“ zhrnula Pia. „Prečo? Tajíte pred nami niečo?“

	„Nevodím vás za nos,“ ohradil sa Ritter. „A nič pred vami netajím.“

	„Prečo nám jednoducho nepoviete, čo ste naozaj chceli od Goldberga a o čom ste hovorili s Watkowiakom?“

	„Lebo si na to nespomínam,“ vyhováral sa Ritter. „Muselo to byť niečo nepodstatné.“

	„Mimochodom, poznáte Marcusa Nowaka?“ zamiešal sa do rozhovoru Bodenstein.

	„Nowaka? Toho reštaurátora? Len zbežne, raz som sa s ním stretol. Prečo to chcete vedieť?“

	„Cudné.“ Pia si vytiahla z tašky poznámkový blok. „Tu každý každého pozná len zbežne.“

	Chvíľu listovala v notese.

	„Aha, tu to mám: Jeho žena nám povedala, že po nehode na mlyne a po vašej okamžitej výpovedi vás viackrát videla sedieť s profesorom Kaltenseeom v manželovej kancelárii. Celé hodiny.“ Prevŕtala pohľadom Rittera, z ktorého stiesnenosť len tak kričala. S povýšenosťou muža, ktorý sa pokladá za inteligentnejšieho ako väčšina ľudstva, najmä ako polícia, Piu podcenil a teraz mu to došlo. Letmo pozrel na hodinky a rozhodol sa pre zdvorilý ústup.

	„Žiaľ, už musím ísť,“ oznámil s núteným úsmevom. „Mám dôležitý termín v redakcii.“

	„Nech sa páči.“ Pia prikývla. „Nebudeme vás zdržiavať. Na pravú príčinu vašej výpovede sa opýtame pani Kaltenseeovej. Možno bude vedieť aj to, o čom ste sa rozprávali s pánmi Watkowiakom a Goldbergom.“

	Úsmev na tvári mu zamrzol, ale nepovedal nič. Pia mu podala vizitku.

	„Zavolajte, keď sa rozhodnete povedať nám pravdu.“

	„Ako ste na to prišli, že chlap v zmrzlinárni bol Ritter?“ opýtal sa Bodenstein, keď prechádzali cez botanickú záhradu k autu.

	„Intuícia,“ mykla plecom. „Ritter je typ na športové autá.“

	Chvíľku vedľa seba kráčali mlčky.

	„Prečo nám klamal? Neviem si predstaviť, že by Kaltenseeová po osemnástich rokoch vyhodila svojho dlhoročného asistenta, ktorý o nej všetko vie, iba kvôli nejakej stratenej debne. Za tým musí byť niečo viac.“

	„Kto by to mohol vedieť?“ uvažoval Bodenstein.

	„Elard Kaltensee,“ tipla si Pia. „Mali by sme ho ešte raz navštíviť. V jeho spálni hneď vedľa postele je totiž tá stratená debna.“

	„Odkiaľ viete, čo má v spálni Elard Kaltensee?“ Bodenstein zastal a so zvrašteným čelom si premeriaval kolegyňu. „A prečo ste to nepovedali skôr?“

	„Napadlo mi to, keď sme boli v dielni na Miihlenhofe,“ ospravedlňovala sa Pia. „Preto to vravím až teraz.“

	Vyšli z botanickej záhrady a prešli cez Siesmayerstrasse. Komisár diaľkovým ovládačom otvoril svoje auto. Pia už mala ruku na kľučke dverí, keď jej zrak padol na dom na opačnej strane ulice. Bol to jeden zo vznešených mestských domov z devätnásteho storočia so starostlivo zreštaurovanou fasádou z griinderského obdobia a so starými bytmi, ktoré na trhu s nehnuteľnosťami dosahujú závratné ceny.

	„Pozrite tam. Nie je to náš barón Prášil?“

	Bodenstein sa obzrel.

	„Máte pravdu. Je to on.“

	Ritter mal medzi uchom a plecom zacvaknutý mobil a mocoval sa so zväzkom kľúčov pri poštových schránkach domu. Potom telefonujúc odomkol dvere a zmizol vo vnútri budovy. Bodenstein zabuchol dvere od auta. Prešli cez cestu a prezerali si schránky.

	„Nesídli tu nijaká redakcia časopisu.“ Pia ťukla na jednu z mosadzných tabuliek. „Ale býva tu nejaká M. Kaltenseeová. Čo to má znamenať?“

	Bodenstein pozrel nahor. „To zistíme. Poďme však najprv k vášmu podozrivému číslo jeden.“

	Friedrich Múller-Mansfeld bol vysoký štíhly muž so snehobielym vencom vlasov okolo plešiny posiatej stareckými škvrnami. Mal dlhú zvráskavenú tvár a červeno obrúbené oči, neprirodzene zväčšené za hrubými sklami staromódnych okuliarov. Minulú sobotu ráno sa vybral za dcérou k Bodamskému jazeru a vrátil sa predchádzajúci večer. Jeho meno bolo jedným z posledných na dlhom zozname klientov a pracovníkov Taunusblicku a Kathrin Fachingerová už ani nedúfala, že sa od neho dozvie viac než od tristodvanástich osôb pred ním. Zdvorilo mu položila obvyklé rutinné otázky. Sedem rokov bol susedom Anity Fringsovej a prišlo mu ľúto, keď sa dozvedel o jej násilnej smrti.

	„Videl som ju ešte večer predtým, ako som odcestoval,“ povedal zachrípnutým trasľavým hlasom. „Mala výbornú náladu.“

	Ľavou rukou si chytil pravé zápästie, ale trasenie nebol schopný zastaviť.

	„Parkinson,“ dodal na vysvetlenie. „Väčšinou sa cítim dobre, všakver, ale cestovanie ma vysililo.“

	„Nebudem vás dlho zdržiavať,“ ubezpečila ho policajtka vľúdne.

	„Och, len ma pokojne zdržiavajte.“ V jeho vyblednutých očiach sa blysol starecký šarm. „Je to príjemné rozptýlenie baviť sa s takou pôvabnou mladou dámou, všakver? Inak sú okolo mňa samé staré baby.“

	Kathrin sa usmiala.

	„Dobre teda. Vravíte, že ste pani Fringsovú videli večer 3. mája. Bola sama alebo s niekým?“

	„Sama nevedela chodiť. Bolo tu rušno, vonku hrali divadelné predstavenie. Sprevádzal ju ten pán, čo ju pravidelne navštevoval.“

	Fachingerová spozornela.

	„Pamätáte si, o koľkej to asi bolo?“

	„Pravdaže. Mám parkinsona, všakver, nie alzheimera.“

	Mal to byť žart, ale pretože nepohol ani brvou, policajtka ho nepochopila.

	„Viete, pochádzam z východného Berlína,“ pokračoval starý pán. „Bol som profesorom aplikovanej fyziky na Humboldtovej univerzite. V období tretej ríše som nemohol vykonávať svoje povolanie, lebo som sympatizoval s komunistami, preto som strávil dlhé roky v cudzine, ale neskôr, v časoch NDR som sa aj s rodinou mal dobre.“

	„Aha,“ prehodila Fachingerová zdvorilo. Nevedela, kam starý pán mieri.

	„Prirodzene, poznal som celé vedenie strany osobne, hoci nemôžem povedať, že by mi boli mimoriadne sympatickí. No konečne som zasa mohol robiť vo výskume, nič iné pre mňa nemalo cenu. Anitin muž Alexander pracoval na ministerstve štátnej bezpečnosti, bol dôstojníkom v mimoriadnom nasadení a mal na starosti nedovolené obchody s devízami.“

	Kathrin Fachingerová sa narovnala a prekvapene pozrela na starca.

	„Poznali ste pani Fringsovú už predtým?“

	„Áno, nevravel som vám to?“ Starý pán sa na chvíľku zamyslel, potom mykol plecom. „Vlastne som skôr poznal jej manžela. Alexander Frings bol vo vojne dôstojníkom obrany vo výzvednom útvare Fremde Heere Ost a blízkym spolupracovníkom generála Reinharda Gehlena, možno vám to meno niečo hovorí.“

	Fachingerová pokrútila hlavou. Horúčkovito si robila poznámky a hnevala sa, že si nevzala diktafón.

	„Frings bol ako dôstojník obrany dôverným znalcom Rusov, všakver. A keď sa Gehlen a jeho celý oddiel už v máji 1945 vzdali Američanom, pripojili ich k predchodcovi organizácie CIA. Neskôr Gehlen s vysloveným súhlasom USA založil Gehlenovu organizáciu, z ktorej sa neskôr vyvinula Spolková spravodajská služba.“ Fritz Muller-Mansfeld sa zachrípnuto zasmial a vzápätí rozkašľal. Chvíľku trvalo, kým mohol pokračovať v rozprávaní. „Zakrátko sa z presvedčených nacistov stali presvedčení demokrati. Frings neodišiel do Ameriky, ale radšej zostal v sovietskej zóne. So súhlasom a s vedomím Američanov sa zamestnal na ministerstve štátnej bezpečnosti a mal na starosti devízové obchody NDR, no zostal v kontakte s CIC, neskoršej CIA, aj s Gehlenom v Nemecku.“

	„Odkiaľ to všetko viete?“ divila sa policajtka.

	„Mám osemdesiatdeväť rokov,“ odvetil starec priateľsky. „V živote som toho veľa videl a počul a skoro rovnako veľa zabudol. No Alexander Frings na mňa urobil silný dojem, všakver. Plynulo hovoril šiestimi či siedmimi rečami, bol veľmi inteligentný a hral to na obe strany. Bol vedúcim dôstojníkom mnohých východných špiónov, mohol cestovať na Západ, kedy sa mu zachcelo, poznal vysoko postavených západných politikov a všetci dôležití hospodárski vodcovia, najmä lobisti v zbrojnom priemysle, boli jeho priatelia, všakver.“

	Odmlčal sa a zamyslene si šúchal kostnaté zápästie.

	„Čo videl na Anite – pravda, okrem zovňajšku –, dodnes nechápem.“

	„Ako to myslíte?“

	„Bola to bezcitná ženská,“ odvetil. „Povrávalo sa, že bývala dozorkyňou v koncentračnom tábore Ravensbruck, všakver. Nemala v úmysle odísť na Západ, aby ju tam neodhalili bývalé väzenkyne. V roku 1945 sa v Drážďanoch zoznámila s Fringsom, a pretože už vtedy mal kontakty s Američanmi a Rusmi, sobášom s ním sa mohla vyhnúť trestnému stíhaniu. S novým menom odložila svoju hnedú identitu a začala robiť kariéru na ministerstve. Ale…“ Muller-Mansfeld sa zlomyseľne usmial, „jej slabosť pre západný tovar jej v štvrti priniesol prezývku Miss Amerika, čo ju veľmi zlostilo.“

	„Čo mi viete povedať o mužovi, ktorý bol v ten večer s ňou?“ opýtala sa Fachingerová.

	„Anita mala návštevy pomerne často. Nezriedka k nej chodila jej priateľka z mladosti Vera a príležitostne aj pán profesor.“

	Kathrin Fachingerová sa musela obrniť trpezlivosťou, kým starý pán vyťahoval jednu spomienku za druhou a chvejúcou rukou sa snažil napiť vody z pohára.

	„Nazývali sa štyria mušketieri.“ Znovu sa zasmial, tentoraz zachrípnuto a opovržlivo. „Dvakrát do roka sa stretávali v Zurichu, ešte aj potom, čo obe ženy pochovali manželov.“

	„Kto sa nazýval štyria mušketieri?“ opýtala sa Kathrin zmätene.

	„Štyria dávni priatelia. Poznali sa od detstva, všakver, Anita, Vera, Oskar a Hans.“

	„Oskar a Hans?“

	„Obchodník so zbraňami a jeho adjutant z daňového úradu.“

	„Goldberg a Schneider?“ Fachingerová sa vzrušene predklonila. „Aj tí sa poznali?“

	Starcove oči sa pobavene rozžiarili.

	„Nemáte predstavu, ako sa vlečú dni v starobinci, aj keď je luxusný a pohodlný ako tento tu. Anita rada rozprávala. Nemala príbuzných a mne dôverovala. Napokon, aj ja som z Východu. Bola rafinovaná, no ani zďaleka nie taká prefíkaná ako jej priateľka Vera. Tá má riadne za ušami. Veď to aj ďaleko dotiahla, jednoduché dievča z východného Pruská, všakver.“

	Znova si zamyslene pošúchal hánky.

	„Minulý týždeň bola Anita veľmi rozrušená. Neprezradila mi prečo. No stále mala návštevy. Viackrát tam bol Verin syn, ten holohlavý, a aj jeho sestra, tá politička. Sedeli s Anitou dlhé hodiny v samoobslužnej reštaurácii. Aj kocúrik chodieval pravidelne. Vozil ju na vozíku po okolí…“

	„Kocúrik?“

	„Tak ho volala, toho mladého muža.“

	Kathrin sa zamyslela, čo asi znamená „mladý“ z pohľadu osemdesiatročného človeka.

	„Ako vyzeral?“ opýtala sa.

	„Hm. Hnedé oči. Štíhly. Stredne vysoký, nenápadná tvár. Ideálny špión, všakver.“ Starec sa usmial. „Alebo švajčiarsky bankár.“

	„Bol u nej aj v piatok večer?“ spýtala sa trpezlivo, hoci ju triasla nedočkavosť. Šéf sa poteší.

	„Áno,“ prikývol starec. Vybrala z tašky mobil a v pamäti hľadala fotografiu Marcusa Nowaka, ktorú jej Ostermann pred pol hodinou poslal.

	„Je to tento muž?“ Podala mu mobilný telefón. Posunul si okuliare na čelo a dal si displej tesne k očiam.

	„Nie, to nie je on,“ odvetil. „Ale aj jeho som videl. Zdá sa mi, že dokonca v ten istý večer.“

	Muller-Mansfeld zamyslene zvraštil čelo.

	„Áno, spomínam si,“ povedal napokon. „Bolo to vo štvrtok okolo pol jedenástej. Divadelné predstavenie sa práve skončilo a ja som šiel k výťahu. Stál vo vestibule, akoby na niekoho čakal. Všimol som si ho, bol veľmi nervózny. Stále pozeral na hodinky.“

	„Ste si úplne istý, že išlo o tohto muža?“ ubezpečovala sa Fachingerová a vzala do ruky mobil.

	„Stopercentne. Tváre si pamätám dobre.“

	Keď Bodenstein s Piou nenašli profesora Kaltenseeho v dome umenia, vrátili sa na komisariát. Ostermann ich privítal s novinkou, že prokurátor nevidí dôvod, aby povolil kriminologické preskúmanie Nowakovho vozového parku.

	„A pritom ten chlap bol v čase vraždy na mieste nálezu mŕtvoly!“ rozčuľovala sa Pia. „Navyše jeho auto videli pred Schneiderovým domom!“

	Bodenstein si nalial kávu.

	„Je niečo nové v nemocnici?“ informoval sa. Od skorého rána sedel pred dverami Nowakovej izby policajt a zapisoval si každého návštevníka s presným časom návštevy.

	„Ráno tam bola jeho žena,“ referoval Ostermann. „Na poludnie prišla jeho stará matka a kolega.“

	„To je všetko?“ Pia bola sklamaná. Nič zaujímavé sa nedialo.

	„Zato som všeličo zistil o KMF.“ Ostermann sa prehrabával v papieroch, kým nenašiel zodpovedajúci spis, a začal referovať. Eugen Kaltensee sa v tridsiatych rokoch trošku nevyberaným, ale na vtedajšie časy nie nezvyčajným spôsobom zmocnil firmy svojho šéfa, Žida, ktorý správne interpretoval signály doby a s rodinou opustil Nemecko. Vynálezy predchádzajúceho majiteľa ponúkol zbrojnému priemyslu, na Východe expandoval a nahromadil si majetok. Ako zásobovateľ wehrmachtu sa stal členom NSDAP a jedným z najväčších vojnových zbohatlíkov.

	„Odkiaľ to vieš?“ prerušila Pia kolegu začudovane.

	„Došlo k súdnemu procesu,“ odvetil Ostermann. Pôvodný židovský majiteľ Josef Stein totiž po vojne žiadal firmu späť. Kaltensee vraj podpísal vyhlásenie, že v prípade jeho návratu mu firmu vráti. Ako inak, vyhlásenie sa nenašlo a došlo k vyrovnaniu, pri ktorom Stein získal podiely firmy. Vzbudilo to pozornosť tlače, lebo hoci Kaltensee na práce vo svojich východných prevádzkach dokázateľne využíval väzňov z koncentračných táborov, zbavili ho viny a nepostavili pred súd.“

	Ostermann sa spokojne usmial.

	„Našiel som bývalého prokuristu KMF,“ pokračoval. „Pred piatimi rokmi odišiel do dôchodku a na Veru a Siegberta Kaltenseeovcov nespomína v dobrom, lebo ho z firmy doslova vysánkovali. Ten chlap pozná podnik ako svoje topánky a všetko mi podrobne vyrozprával.“

	Uprostred osemdesiatych rokov došlo vo firme k závažnému sporu. Vera a Siegbert chceli rozšíriť svoj vplyv a intrigovali proti Eugenovi Kaltenseeovi, ktorý preto pozmenil firemnú štruktúru. Sformuloval novú spoločenskú zmluvu a rozdelil hlasovacie právo podľa vlastného uváženia medzi rodinných príslušníkov a priateľov. Jeho osudné rozhodnutie dodnes spôsobuje v rodine roztržky. Siegbert a Vera dostali po dvadsať percent, Elard, Jutta, Schneider a Anita po desať, Goldberg jedenásť, Róbert Watkowiak päť a žena menom Katharina Schmuncková štyri percentá. Prv než Kaltensee mohol zmluvu opäť zmeniť, zrútil sa zo schodov do pivnice a zlomil si väzy.

	V tom okamihu sa ozval Bodensteinov mobil. Volala Kathrin Fachingerová. „Séfe, mám pre vás bombovú správu!“ Naznačil rukou kolegovi, aby na chvíľku stíchol, a načúval vzrušenému hlasu najmladšej členky tímu.

	„Výborne, pani Fachingerová,“ povedal napokon a ukončil hovor. Zdvihol zrak a spokojne sa usmial.

	„Teraz už iste vystavia zatykač na Nowaka a povolia prehliadku jeho firmy a bytu.“

	23. august 1942. Na tento deň nikdy v živote nezabudnem. Stala som sa tetou! Aké vzrušujúce! O desiatej hodine a pätnástej minúte večer porodila Vicky zdravého chlapčeka – a ja som bola pri tom! Išlo to pomerne rýchlo, hoci ja som si vždy myslela, že to bude trvať dlhé hodiny. Vojna je dáleko a predsa blízko. Elarda nepustili z frontu, je v Rusku, a mama sa celý deň modlila, aby sa mu nič nestalo, práve dnes! Popoludní dostala Vicky pôrodné bolesti. Ocko poslal Schwinderkeho do Dobenu po pani Werminovú, no nemohla prísť. Vraj žena sedliaka Krupského v Rosengartene rodí už dva dni a má skoro štyridsať. Vicky sa držala statočne. Obdivujem ju! Bolo to hrozné a zároveň nádherné. Spolu s mamou, Edou a pani Endrikatovou sme to zvládli aj bez pani Werminovej. Ocko otvoril fľašu šampanského a s Endrikatom ju celú vypili – novopečení starí otcovia! Mali dosť pod čapicou, keď im mama ukázala bábätko. Aj ja som ho mohla popestovať. Neuveriteľné, že z drobčeka s malinkými rúčkami a nôžkami raz vyrastie veľký, silný chlap. Vicky ho pomenovala podľa môjho a svojho otca Heinrich Arno Elard, hoci Eda namietla, že by sa mal aspoň druhým menom volať Adolf, načo sa obaja starí otcovia rozcitliveli a otvorili ešte jedno šampanské. Keď napokon dorazila pani Werminová, Vicky už bábätko dojčila, pani Endrikatová ho predtým okúpala a zabalila. A zo mňa bude krstná mama! Ach, život je taký vzrušujúci! Malý Heinrich Arno Elard nepohol ani brvou, keď mu ocko so všetkou vážnosťou vysvetľoval, že sa jedného dňa stane pánom statku Launeburg, a potom mu ogrckal plece. Čo sme sa nasmiali! Nádherný deň, takmer ako kedysi! Len čo Elard dostane dovolenku, usporiadame krstiny. A čoskoro aj svadbu! Potom mi Vicky bude ako sestra, hoci už teraz sme najlepšie priateľky, aké si len možno predstaviť…

	Thomas Ritter nalepil na stránky denníka žltú lepku a utrel si páliace oči. To je neuveriteľné! Pri čítaní sa ponoril do dávno zabudnutého sveta mladej dievčiny, ktorá vyrastala na veľkom rodičovskom statku v Mazúrsku. Samotné denníky ponúkali dostatok námetov na znamenitý román, rekviem na zaniknuté východné Prusko, akoby ho napísal Arno Surminski či Siegfried Lenz. Mladá Vera veľmi podrobne a citlivo opísala krajinu a ľudí, ale aj politickú situáciu z pohľadu statkárskej dcéry, ktorej rodičia prišli v prvej svetovej vojne o dvoch synov a odvtedy žili utiahnuto na východopruskom statku. Voči Hitlerovi a nacistom sa stavali kriticky, no napriek tomu strpeli, že Vera s priateľkami Edou a Vicky vstúpili do Ligy nemeckých dievčat. Fascinujúci bol aj opis cesty mladých dievčat so svojou skupinou na olympiádu do Berlína a Verinho pobytu vo švajčiarskom dievčenskom internáte, kde jej veľmi chýbala priateľka Vicky. Na začiatku vojny odišiel Verin starší brat Elard k vojenskému letectvu a pre svoje dobré výkony rýchlo postupoval v kariére. Obzvlášť dojímavý bol príbeh lásky Elarda a Vicky, dcéry správcu statku Endrikata.

	Prečo Vera tak zásadne odmietala, aby prvú kapitolu životopisu venoval jej mladosti vo východnom Prusku? Veď nerobila nič také, za čo by sa musela hanbiť, možno okrem svojho členstva v Lige nemeckých dievčat. No najmä na vidieku, kde každý každého poznal, bolo vtedy priam nemožné neangažovať sa, lebo by sa dostal do problémov. Ritter pokračoval v čítaní a pomaly začal Veru chápať, prečo by svoje spomienky radšej spálila, ako vydala do rúk cudzieho človeka. Na pozadí toho, čo sa dozvedel minulý piatok, boli denníky ako načasovaná bomba. Pri čítaní si robil poznámky a v ich duchu si nanovo usporadúval prvé kapitoly svojho rukopisu. V denníku z roku 1942 našiel dôkaz. Keď sa dostal po 23. august, keď Hitlerove vojská prvý raz bombardovali Stalingrad, otvoril si internet a vyhľadal životopis Elarda Kaltenseeho.

	„To snáď nie je možné,“ mrmlal si popod nos a civel na obrazovku počítača. Písalo sa tam, že Elard sa narodil 23. augusta 1943. Nie je zvláštne, že Vera presne rok po narodení synovca sama priviedla na svet syna? Vyhľadal denník z roku 1943 a nalistoval si august.

	Heini má jeden rok! Roztomilé chlapča – je na zjedenie! Dokonca už aj chodí… Nalistoval zopár strán dozadu aj dopredu. Vera sa v júli vrátila zo Švajčiarska na rodičovský statok, aby tu strávila leto, ktoré bolo zatienené smrťou Waltera, najstaršieho brata priateľky Vicky, ktorý padol v Stalingrade. Nebola tam nijaká zmienka o mužovi v jej živote, a tobôž nie o tehotenstve! Nebolo pochybností, že Elard Kaltensee bol malý Heinrich Arno Elard, chlapec, ktorý prišiel na svet presne pred rokom. Prečo potom bol v jeho životopise uvedený neskorší rok narodenia? Vydával sa Elard za mladšieho zo samoľúbosti? Ritter sa vyľakane strhol na zvonenie telefónu. Marleen sa ustarostene pýtala, kde je tak dlho. Už bolo po desiatej. V hlave mu nrili myšlienky, nemohol jednoducho vstať a odísť!

	„Ľutujem, no dnes prídem veľmi neskoro,“ povedal a snažil sa o skormútený tón. „Vieš, že zajtra mám uzávierku. Prídem, len čo budem môcť, ale nečakaj na mňa. Pokojne si ľahni.“

	Len čo položil, pritiahol si notebook a začal ťukať do klávesnice slová, ktoré si pri čítaní v duchu sformuloval. Pritom sa usmieval. Keď bude môcť svoje podozrenie podložiť rukolapnými dôkazmi, Katharina a ľudia z vydavateľstva sa nepochybne dočkajú očakávanej senzácie.

	„Nuž teda, Nowak bol vo štvrtok večer v Taunusblicku,“ zhrnul Bodenstein, keď kolegov poinformoval o Fachingerovej rozhovore so susedom Anity Fringsovej.

	„Zrejme tam neprišiel na divadelné predstavenie,“ poznamenala Pia.

	„Pokračujte, čo sa stalo s KMF,“ vyzval Ostermanna.

	Vera Kaltenseeová bola od hnevu celá bez seba, keď sa pri čítaní manželovho testamentu dozvedela nové znenie spoločenskej zmluvy. Márne sa pokúšala najprv zmluvu napadnúť, následne odkúpiť Goldbergove, Schneiderove a Fringsovej podiely, čo podľa zmluvy nebolo možné.

	„Mimochodom, Elard Kaltensee vtedy čelil podozreniu, že zhodil zo schodov nevlastného otca, s ktorým si nikdy dobre nerozumel,“ upozornil ich Ostermann. „Neskôr sa vec uzavrela ako nehoda a odložila ad acta.“ Pozrel sa do poznámok. Vera Kaltenseeová nebola ani trochu nadšená, že musí žiadať svojich starých priateľov, nevlastného syna Róberta a priateľku svojej dcéry o súhlas s každým plánovaným obchodom, no s pomocou Goldberga sa jej podarilo stať sa honorárnou konzulkou Surinamu, čím si zabezpečila práva na ťažbu bauxitu v krajine a začala obchodovať s hliníkom. Už nechcela byť iba dodávateľkou. O niekoľko rokov svoje práva predala americkej spoločnosti ALCOA a KMF sa stalo svetovou jednotkou na výrobu lisov na spracovanie hliníka. Dcérske spoločnosti spravujúce kapitál sídlia vo Švajčiarsku, v Lichtenštajnskú, na britských Panenských ostrovoch, na Gibraltáre, v Monaku a ktovie kde ešte. Neplatia takmer žiadne dane.“

	„Podieľal sa na tých obchodoch aj Herman Schneider?“ zaujímala sa Pia. Celý príbeh postupne zapadal do jej zistení ako skladačka. Každá jednotlivá informácia prispievala k doplneniu celkového obrazu.

	„Áno,“ prikývol Ostermann. „Bol poradcom švajčiarskej pobočky KMF.“

	„Aká je momentálna situácia s firemnými podielmi?“ spýtal sa Bodenstein.

	Ostermann sa vystrel. „Teraz to príde. Podľa spoločenskej zmluvy nemožno podiely dediť ani predať a po smrti majiteľa prechádzajú na hlavného spoločníka. A táto klauzula môže byť pravým motívom našich štyroch vrážd.“

	„Ako to myslíte?“ nechápal Bodenstein.

	„Podľa odhadu audítora má KMF hodnotu okolo štyroch miliónov eur,“ povedal Ostermann. „Jedna anglická fiktívna firma ponúka dvojnásobok jej súčasnej trhovej hodnoty. Môžete si vypočítať, čo to znamená pre jednotlivé podiely.“

	Bodenstein a Pia si vymenili krátke pohľady.

	„Riaditeľom KMF je Siegbert Kaltensee,“ uvažoval nahlas Bodenstein. „On teda dostane podiely Goldberga, Schneidera, Watkowiaka a Fringsovej po ich smrti.“

	„Vyzerá to tak.“ Ostermann odložil zápisník na písací stôl a víťazoslávne sa pozrel na prítomných. „A ak osemsto miliónov eur nie je dostatočný motív vraždy, tak už neviem čo.“

	Na okamih všetci stíchli.

	„Musím uznať, že máte pravdu,“ pripustil Bodenstein sucho.

	„Siegbert Kaltensee doteraz nemohol firmu predať ani dať na burzu, na to mu chýbala väčšina. Teraz to už vyzerá inak. Ak správne počítam, patrí mu päťdesiatpäť percent podielov vrátane jeho vlastných dvadsiatich percent.“

	„Už desať percent z osemsto miliónov nie je na zahodenie,“ skonštatovala Pia. „Každý z nich mohol mať záujem na tom, aby Siegbert získal väčšinu a predajom firmy premenil ich podiely na hotovosť.“

	„Nemyslím si, že je to vražedný motív.“ Bodenstein vypil zvyšok kávy a pokrútil hlavou. „Skôr si myslím, že náš vrah neúmyselne spravil Kaltenseeovi veľkú láskavosť.“

	Pia vzala z Ostermannovho stola podklady a listovala v jeho poznámkach.

	„Kto je vlastne tá Katharina Schmuncková?“ opýtala sa. „Čo má spoločné s Kaltenseeovcami?“

	„Katharina Schmuncková sa dnes volá Ehrmannová,“ objasnil Ostermann. „Je to najlepšia priateľka Jutty Kaltenseeovej.“

	Bodenstein zvraštil čelo a premýšľal, potom sa mu tvár vyjasnila. Spomenul si na fotky z Miihlenhofu. No kým stačil niečo povedať, Pia vyskočila a začala sa hrabať v taške, až našla vizitku, na ktorú realitný maklér napísal meno majiteľky domu.

	„To nie je možné!“ zvolala, keď ju vytiahla. „Katharine Ehrmannovej patrí dom v Kónigsteine, v ktorom sa našla Watkowiakova mŕtvola! Ako to súvisí?“

	„To je predsa jasné,“ riekol Ostermann, ktorému sa chamtivosť Kaltenseeovcov zdala nanajvýš pochopiteľným vražedným motívom. „Zavraždili Watkowiaka a chceli odviesť podozrenie na Katharinu Ehrmannovú. Tak zabili dve muchy jednou ranou.“

	Rittera pálili oči a hučalo mu v hlave. Písmená na monitore splývali. Za posledné dve hodiny napísal dvadsaťpäť strán. Bol na smrť unavený a súčasne čulý ako rybička z návalu eufórie. Kliknutím myši uložil súbor a otvoril si elektronickú poštu. Nech si Katharina hneď ráno prečíta, ako zužitkoval jej materiál. Zívajúc vstal a podišiel k oknu. Ešte musí rýchlo uložiť denníky do bankového sejfu a môže ísť domov. Marleen je síce naivka, ale keby sa jej dostali do rúk, všetko by pochopila. A v najhoršom prípade by sa postavila na stranu svojej rodiny. Pohľad mu padol na prázdne parkovisko, kde okrem jeho kabrioletu stála už len akási tmavá dodávka. Práve chcel odvrátiť zrak, keď sa zrazu pri volante dodávky na okamih zablyslo svetlo a on zazrel tváre dvoch mužov. Srdce sa mu zovrelo strachom. Katharina ho upozornila, že podklady sú ošemetné, možno až nebezpečné. Za bieleho dňa tomu nevenoval pozornosť, ale teraz, o pol jedenástej na osamelom dvore vo fechenheimskej priemyselnej zóne, ho pri pomyslení na jej slová striaslo. Schytil telefón a vyťukal jej číslo. Po desiatom zvonení sa prihlásila.

	„Kati,“ snažil sa hovoriť pokojne, „myslím, že ma niekto pozoruje. Ešte som v kancelárii a pracujem na rukopise. Dolu na parkovisku stojí dodávka a v nej sedia dvaja chlapíci. Čo mám teraz robiť? Kto to môže byť?“

	„Upokoj sa,“ odvetila Katharina tlmene. V pozadí bolo počuť vravu a hru na klavíri. „To si určite iba namýšľaš. Ja…“

	„Nenamýšľam si to, dopekla!“ sykol Ritter. „Niekto dole stojí a čaká – možno na mňa! Sama si povedal, že tie podklady môžu byť nebezpečné!“

	„Tak som to nemyslela,“ povedala Katharina zmierlivo. „Nemala som na mysli konkrétne nebezpečenstvo. Veď o tom nikto nevie. Len choď domov a poriadne sa vyspi.“

	Ritter podišiel k dverám a zhasol stropné osvetlenie. Potom znova podišiel k oknu. Dodávka tam naďalej stála.

	„Okej,“ povedal. „No ešte musím odniesť denníky do banky. Myslíš, že by sa mi tam niečo mohlo prihodiť?“

	„Nie, nezmysel,“ zaznel Katharinin hlas.

	„Dobre teda.“ Ritter sa trochu upokojil. Keby mu hrozilo skutočné nebezpečenstvo, reagovala by inak. Napokon bol jej zlatým teľaťom, ľahkomyseľne by neriskovala jeho život. Zrazu si začal pripadať hlúpo. Katharina si o ňom pomyslí, že má plné gate.

	„Mimochodom, poslal som ti rukopis,“ pripomenul jej.

	„Výborne,“ odvetila. „Zajtra ráno si ho prečítam. Musím končiť.“

	„Okej. Dobrú noc.“ Zaklapol mobil, hodil denníky do igelitky a notebook do ruksaku. Ako šiel po chodbe, triasli sa mu kolená. „Iba si to namýšľam,“ mrmlal si popod nos.

	„NEUVERÍŠ, KTO MI VČERA ZAVOLAL!“ OZVALA SA Cosima z kúpeľne. „To ti poviem, bola som z toho paf!“

	Bodenstein ležal v posteli a hral sa s bábätkom, ktoré sa mu híkajúc od vzrušenia naťahovalo za prstom a vzápätí mu ho nečakane silno zovrelo. Je načase, aby ten prípad vyriešili, lebo svoju malú dcérku takmer nevidí.

	„Kto to bol?“ opýtal sa a pošteklil Sophiu po brušku. Výskala a kopala nožičkami.

	Cosima zastala vo dverách, zabalená v uteráku a so zubnou kefkou v ruke.

	„Jutta Kaltenseeová.“

	Bodenstein stuhol. Nezdôveril sa manželke, že Jutta mu v posledných dňoch najmenej desaťkrát telefonovala. Najprv mu to lichotilo, ale rozhovory začali byť na jeho vkus priveľmi dôverné. No až keď sa ho včera rovno spýtala, či by s ňou nešiel na večeru, pochopil, čo svojimi telefonátmi sleduje. Jednoznačne ho balila a on nevedel, ako sa má zachovať.

	„Ale ba! A čo chcela?“ Prinútil sa k nenútenému tónu a ďalej sa hral s bábätkom.

	„Hľadá spolupracovníkov pre svoju novú volebnú kampaň.“ Cosima odišla do kúpeľne a vrátila sa v župane. „Povedala, že si na mňa spomenula, keď sa s tebou zoznámila u svojej matky.“

	„Skutočne?“ Necítil sa dobre pri pomyslení, že Jutta za jeho chrbtom zbiera informácie o ňom a jeho rodine. Okrem toho Cosima nevyrába reklamné šoty, ale produkuje dokumentárne filmy. Argument s predvolebnou kampaňou bol vymyslený. Ale prečo to robí?

	„Dnes ideme spolu na obed a dozviem sa, čo vlastne chce.“ Sadla si na kraj postele a začala si krémovať nohy.

	„To znie dobre.“ Bodenstein otočil hlavu a s nevinným pohľadom sledoval ženu. „Daj si prácu dobre zaplatiť. Kaltenseeovci majú peňazí ako pliev.“

	„Nemáš nič proti tomu?“

	Bodenstein nepochopil, čo tým myslí.

	„Prečo by som mal?“ opýtal sa a predsavzal si, že odteraz bude Juttine telefonáty ignorovať. Súčasne si uvedomil, ako ďaleko už s ňou zašiel. Priďaleko. Samotná myšlienka na tú bystrú a atraktívnu ženu v ňom vyvolávala šteklivé predstavy, akým by sa ženatý chlap mal vyhýbať.

	„Vaše vyšetrovanie sa točí okolo jej rodiny,“ argumentovala Cosima.

	„Pokojne si vypočuj, čo ti ponúka,“ navrhol jej proti svojej vôli. Zachvátil ho nepríjemný pocit. Doterajší neškodný flirt s Juttou Kaltenseeovou skrýval v sebe nevypočítateľné riziko, a také čosi nepotrebuje. Bolo načase, aby jej vľúdne, ale jednoznačne ukázal, kde je jeho miesto. Aj keď mu to bolo ľúto.

	Hoci noc bola veľmi krátka, nasledujúce ráno si Pia sadla za písací stôl už o tri štvrte na sedem. Bolo jej jasné, že sa musí čo najskôr porozprávať so Siegbertom Kaltenseeom. Sŕkala kávu, civela na obrazovku a premýšľala o včerajšej Ostermannovej správe a jej dôsledkoch. Isteže sa nedalo vylúčiť, že súrodenci Kaltenseeovci si vraždy objednali. No mnohé svedčilo proti. Čo znamená číslo, ktoré vrah zanechal na všetkých troch miestach činu? Prečo vraždy vykonal so starodávnou zbraňou a šesťdesiatročnou muníciou? Nájomný vrah by zrejme použil zbraň s tlmičom a neobťažoval by sa tým, aby Anitu Fringsovú vytiahol z domova a zaviezol do lesa. Goldberga, Schneidera a Fringsovú zavraždili z osobnej pohnútky, o tom bola presvedčená. Ale ako do toho obrazu zapadal Róbert Watkowiak? Prečo musela zomrieť jeho priateľka? Odpoveď sa ukrývala za spleťou falošných stôp a možných motívov činu. Pomsta bola silnou hnacou silou. Thomas Ritter poznal príbeh rodiny Kaltenseeovcov a Vera ho hlboko urazila a zranila.

	A čo Elard Kaltensee? Zastrelil – či dal zastreliť – troch matkiných priateľov, lebo mu nechceli prezradiť jeho pravý pôvod? Dokonca priznal, že ich nenávidel a že ich mal chuť zabiť. Napokon tu bol aj Marcus Nowak, ktorý hral nejednoznačnú úlohu. Jeho firemné auto videli v čase spáchania činu pri Schneiderovom dome, on sám bol v čase Watkowiakovej smrti pri dome v Kônigsteine a v predvečer vraždy Fringsovej v Taunusblicku. Nemohli to byť náhody. Nowakovi išlo o veľa peňazí. On s Elardom si boli bližší, ako to Kaltensee pred políciou pripúšťal. Možno vraždili spoločne, Watkowiak ich pri tom pristihol… alebo je to celkom inak a predsa len sú za všetkým Kaltenseeovci? Alebo ešte niekto iný? Pia musela priznať, že sa točí v kruhu.

	Otvorili sa dvere a do kancelárie vošiel Ostermann s Behnkem. V tej chvíli zapípal fax pri Ostermannovom stole a začal niečo chrliť. Odložil tašku, vytiahol prvú stranu a začal ju študovať.

	„No konečne!“ potešil sa. „Výsledky z labáku.“

	„Ukáž.“ Spoločne si prečítali šesť strán z kriminologického laboratória. Zbraň, ktorou zastrelili Anitu Fringsovú, je totožná s tou, z ktorej odpálili smrteľné výstrely na Goldberga a Schneidera. Aj munícia bola rovnaká. DNA na pohári a na viacerých cigaretových ohorkoch v Schneiderovom domácom kine patrí mužovi, ktorého údaje sú uložené v počítači Spolkového kriminálneho úradu. Z jedného vlasu vedľa tela Hermana Schneidera izolovali stopy DNA neznámej ženy, na zrkadle v Goldbergovom dome našli zreteľný odtlačok prsta, ktorý, žiaľ, nevedeli identifikovať. Ostermann sa prihlásil do databázy a zistil, že v Schneiderovom podzemnom kine zanechal stopy muž menom Kurt Frenzel, viackrát odsúdený za ublíženie na zdraví a za útek z miesta dopravnej nehody.

	„Nôž, ktorý sa našiel u Watkowiaka, bol jednoznačne zbraňou, ktorou dobodali Moniku Krämerovú,“ konštatovala Pia. „Jeho odtlačky prstov boli na rukoväti noža. No spermie v jej ústach nepochádzajú od Watkowiaka, ale od neznámeho muža. Čin vykonal pravák. Stopy v byte pochádzajú hlavne od Krämerovej a Watkowiaka, okrem niekoľkých tkanív pod jej nechtami, ktoré sme nevedeli identifikovať, a jedného vlasu, ktorý ešte skúmajú. Krv na Watkowiakovej košeli pochádza od Krämerovej.“

	„Vyzerá to veľmi jednoznačne,“ zhrnul Behnke. „Watkowiak zahlušil svoju starú. Asi mu šla na nervy.“

	Pia napomenula kolegu prísnym pohľadom.

	„Nemohol to byť on,“ pripomenul mu Ostermann. „Máme záznamy kontrolných kamier z filiálok Taunuskej a Nassauskej sporiteľne, na ktorých je Watkowiak, ako si chce vymeniť šeky za hotovosť. Musím si pozrieť presný čas, no zdá sa mi, že to bolo medzi pol dvanástou a dvanástou. Podľa pitevného nálezu Krämerová zomrela medzi jedenástou a dvanástou.“

	„Azda neveríte tej šéfovej rozprávke o profesionálnych zabijakoch?“ sykol Behnke. „Ktorý profík by dorazil senilnú starenu, prečo by to robil?“

	„Aby obrátil podozrenie na Watkowiaka,“ odvrkla Pia. „A ten istý páchateľ zabil aj jeho, strčil mu do ruksaku vražednú zbraň a mobil a obliekol ho do zakrvavenej košele.“

	V tom okamihu v duchu zavrhla svoju nowakovsko-kaltenseeovskú teóriu. Ani jedného si nevedela prestaviť, ako vykonávajú takú brutálnu vraždu, ktorej predchádzal orálny styk. Je zrejmé, že ide o dvoch páchatelov.

	„Nie je to vylúčené,“ pripustil Ostermann a ešte raz si prečítal odsek laboratórneho nálezu, kde sa spomína košeľa. Bola zle zapnutá, nemala Watkowiakovu veľkosť, bola úplne nová a na rukáve ešte mala zastoknutý špendlík z originálneho balenia.

	„Musíme zistiť, kde ju kúpili,“ prikázala Pia.

	„Pokúsim sa,“ prikývol Ostermann.

	„Ach, ešte niečo.“ Behnke sa začal prehrabávať v štóse papierov na svojom stole a jeden podal Ostermannovi. Ten naň pozrel a zamračil sa.

	„Kedy to prišlo?“

	„Ešte včera.“ Behnke zapol počítač. „Celkom som na to zabudol.“

	„Čo je to?“ zaujímala sa Pia.

	„ZOZNAM VOLANÝCH STANÍC MOBILU, KTORÝ SA NAŠIEL VO WATKOwiakovom ruksaku,“ odvetil Ostermann nahnevane a obrátil sa ku kolegovi, pre ktorého nedôslednosť inak vždy nachádzal ospravedlnenie. No tentoraz bol riadne naštvaný.

	„Človeče, Frank!“ zvolal prísne. „Je to dôležité a ty to vieš! Už niekoľko dní na to čakám.“

	„Nerob z toho štátnu aféru!“ odbil ho Behnke. „Ešte nikdy si na nič nezabudol?“

	„Čo sa týka vyšetrovania, veru nie! Čo je s tebou, človeče?“

	Namiesto odpovede Behnke vstal a vyšiel z kancelárie.

	„Tak ako?“ opýtala sa Pia a kolegovo správanie nekomentovala. Možno si teraz konečne aj Ostermann všimne, že Behnke nie je v poriadku, chopí sa iniciatívy a vybaví to s ním ako chlap s chlapom.

	„Mobil použili iba raz, a síce na odoslanie esemesky Monike Krämerovej,“ odvetil Ostermann po dôkladnom preštudovaní papiera. „Nebolo v ňom uložené nijaké číslo.“

	„Je tam uvedený vysielač?“ bola zvedavá Pia.

	„Eschborn a okolie,“ povedal Ostermann. „Rádius asi tri kilometre od vysielacej veže. To nám veľmi nepomôže.“

	Bodenstein stál pri písacom stole a pozeral na rozložené noviny. Mal za sebou prvé dnešné nepríjemné stretnutie s náčelníkom Nierhoffom, ktorý mu jednoznačne pohrozil, že ak čoskoro nedodá rukolapné výsledky, zriadi špecializovanú jednotku. Policajného hovorcu bombardovali telefonátmi, a nielen tlač, dokonca aj ministerstvo vnútra sa oficiálne informovalo na pokroky pri vyšetrovaní. Nálada v tíme bola podráždená. Ani v jednej z piatich vrážd výrazne nepokročili. Poznatok, že Goldberg, Schneider, Fringsová a Kaltenseeová boli priatelia z mladosti, im takisto nepomohol. Vrah nezanechal ani na jednom mieste činu viditeľnú stopu, nebolo možné zostaviť profil páchateľa. Najlepší motív mali súrodenci Kaltenseeovci, ale Bodenstein sa bránil stotožniť s Ostermannovými dohadmi.

	Zložil noviny, posadil sa a rukou si podoprel čelo. Niečo sa im deje pred očami a oni to nevidia. Jednoducho sa mu nedarí vytvoriť zmysluplnú súvislosť medzi rodinou Kaltenseeovcov a jej okolím. Ak tam vôbec nejaká súvislosť je. Vari stratil schopnosť správne sa pýtať? Počul klopanie na dvere a vstúpila Pia.

	„Čo je?“ opýtal sa a dúfal, že kolegyňa nepostrehne jeho zúfalstvo a bezradnosť.

	„Behnke sa práve vrátil od Watkowiakovho kamaráta Frenzela, ktorého DNA sme našli v Schneiderovom dome,“ informovala ho. „Doniesol jeho mobil. Watkowiak mu vo štvrtok nechal odkaz.“

	„No a?“

	„Teraz si ho ideme vypočuť. Mimochodom, v tom dome, do ktorého Ritter vtedy vošiel, býva nejaká žena menom Marleen Kaltenseeová.“ Vrhla naňho skúmavý pohľad. „Čo je s vami, šéfe?“

	Znova sa ho zmocnil pocit, že mu vidí až do mozgu.

	„Prešľapujeme na mieste,“ odvetil. „V prípade je priveľa záhad, priveľa neznámych, priveľa nikam nevedúcich stôp.“

	„Tak to býva.“ Pia si sadla na stoličku pri písacom stole. „Vypočuli sme mnohých ľudí a rozvírili sme pokojnú hladinu. Prípad nadobudol vlastnú dynamiku, na ktorú síce momentálne nemáme vplyv, ale pracuje v náš prospech. Mám jasný pocit, že sa čoskoro stane čosi, čo nás privedie na správnu stopu.“

	„Ste skutočná optimistka. Čo ak nám vaša dynamika prinesie ďalšiu mŕtvolu? Nierhoff a ministerstvo vnútra ma už teraz idú zožrať.“

	„Čo od nás očakávajú?“ Pia pokrútila hlavou. „Nie sme komisári z televíznych seriálov! Nedívajte sa na mňa tak bezmocne! Poďme do Frankfurtu za Ritterom a Elardom Kaltenseeom. Opýtame sa ich na tú stratenú debnu.“

	Postavila sa a hodila naňho netrpezlivý pohľad. Jej energia bola nákazlivá. Bodenstein si uvedomil, aká je preňho posledné dva roky nenahraditeľná. Spolu tvoria dokonalý tím: ona z času na čas vyslovuje odvážne domnienky a poháňa veci dopredu, on sa presne pridŕža pravidiel a brzdí ju, keď sa do vyšetrovania príliš vžije.

	„Tak nebláznite, šéfe,“ povzbudzovala ho. „Nezúfajte! Musíme novej nadriadenej ukázať, že na to máme!“

	Bodenstein sa voľky-nevoľky usmial.

	„Máte pravdu,“ povedal a vstal.

	„… zavolaj mi, starý!“ z reproduktoru sa ozval hlas Róberta Watkowiaka. Znel uštvané. „Sú mi v pätách. Poliši si myslia, že som niekoho odbachol, a macochine gorily si ma vystriehli pred Moniným bytom. Na nejaký čas sa odtiaľto vyparím. Ešte ti zavolám.“

	Cvak. Ostermann pretočil pásku.

	„Kedy nechal Watkowiak odkaz?“ spýtal sa Bodenstein, ktorý už prekonal apatiu.

	„Vo štvrtok o štrnástej hodine tridsiatej piatej minúte,“ odvetil Ostermann. „Volal z verejnej telefónnej búdky v Kelkheime. O chvíľu bol mŕtvy.“

	„… macochine gorily si ma vystriehli pred Moniným bytom…“ znovu zaznel hlas zosnulého Róberta Watkowiaka. Ostermann stisol pár gombíkov a pustil odkaz ešte raz.

	„To stačí,“ povedal Bodenstein. „Vieme niečo nové o Nowakovi?“

	„Vylihuje v postieľke,“ odvetil Ostermann. „Dnes ráno od ôsmej do desiatej boli za ním babička a otecko.“

	„Nowakov otec bol za synom v nemocnici?“ začudovala sa Pia. „Dve hodiny?“

	„Áno,“ prikývol Ostermann. „Tak mi to oznámil kolega.“

	„Okej.“ Bodenstein si odkašlal a rozhliadol sa po prítomných, medzi ktorými dnes chýbala kriminálna radkyňa Engelová. „Ešte raz si pohovoríme s Kaltenseeovou a jej synom Siegbertom. Okrem toho potrebujem vzorky slín Marcusa Nowaka, Elarda Kaltenseeho a Thomasa Rittera. Posledne menovaného ešte dnes navštívime. A chcem hovoriť s Katharinou Ehrmannovou. Frank, zistite, kde by sme ju mohli nájsť.“

	Behnke bez slova prikývol.

	„Hasse, vy pourgujete labák kvôli stopám laku z auta, ktoré zramovalo betónový kvetináč pred Nowakovou firmou. Ostermann, potrebujem viac informácií o Thomasovi Ritterovi.“

	„Ešte dnes?“ spýtal sa Ostermann.

	„Do popoludnia, ak to bude možné.“ Bodenstein sa zdvihol. „O piatej sa tu znovu zídeme a chcem vidieť výsledky.“

	O pol hodiny Pia zazvonila u Marleen Kaltenseeovej na Siesmayerstrasse, a keď ukázala do kamery domového telefónu služobný preukaz, ozval sa bzučiak. Žena, ktorá im o chvíľu otvorila dvere bytu, bola tridsiatnička s nenápadnou, trošku napuchnutou tvárou a s modrastými kruhmi okolo očí. S krátkymi nohami a veľkým zadkom pôsobila ešte tučnejšie.

	„Čakala som, že prídete skôr,“ povedala na úvod.

	„Ako to myslíte?“ začudovala sa Pia.

	„Nuž,“ mykla Marleen Kaltenseeová plecom, „kvôli vraždám priateľov starej mamy a Róberta…“

	„Preto sme neprišli.“ Pia blúdila pohľadom po vkusne zariadenom byte. „Včera sme sa rozprávali s pánom doktorom Ritterom. Poznáte ho, však?“

	Na ich prekvapenie sa žena rozchichotala ako tínedžerka a očervenela.

	„Vošiel sem do domu. Len sme sa vás chceli opýtať, čo od vás chcel,“ vysvetlila Pia trošku zmätene.

	„Býva tu.“ Oprela sa o zárubňu. „My sme totiž manželia. Už sa nevolám Kaltenseeová, ale Ritterová.“

	Vyšetrovatelia si vymenili zarazené pohľady. Ritter síce včera v súvislosti s kabrioletom spomenul manželku, ale nezmienil sa o tom, že je ženatý s vnučkou svojej bývalej šéfky.

	„Vzali sme sa len nedávno,“ objasnila žena. „Ešte som si na nové priezvisko nezvykla. Ani moja rodina nevie, že som sa vydala. Manžel chce vyčkať na vhodnú príležitosť, keď sa situácia trošku upokojí.“

	„Máte na mysli rozruch okolo vrážd priateľov vašej… starej matky?“

	„Áno, Vera Kaltenseeová je moja stará mama.“

	„A vy ste čia dcéra?“ vyzvedala Pia.

	„Mojím otcom je Siegbert Kaltensee.“

	Pii v tom okamihu padol pohľad na vypasované tričko mladej ženy a hneď vedela, koľko bije.

	„Vaši rodičia vedia, že ste tehotná?“

	Marleen Ritterová sa najprv zapýrila, potom sa rozžiarila pýchou, vytrčila zaoblené bruško a položila naň obe ruky.

	Pia vykúzlila úsmev, hoci jej ani trošku nebolo do smiechu. Ešte vždy, aj po rokoch, ju v prítomnosti šťastnej budúcej mamičky pichlo pri srdci.

	„Nie,“ odvetila Marleen. „Ako vravím, otec má teraz iné starosti.“

	Zrazu si spomenula na svoju dobrú výchovu.

	„Môžem vám ponúknuť niečo na pitie?“

	„Nie, ďakujem,“ odmietol Bodenstein zdvorilo. „Vlastne by sme chceli hovoriť s… vaším mužom. Neviete, kde ho nájdeme?“

	„Môžem vám dať jeho číslo na mobil a adresu redakcie.“

	„To by bolo od vás milé.“ Pia vybrala zápisník.

	„Váš manžel nám včera povedal, že vaša stará matka ho vyhodila pre nezhody,“ povedal Bodenstein. „Po osemnástich rokoch.“

	„Áno, je to pravda,“ ustarostene prikývla Marleen. „Ani ja presne neviem, čo sa stalo. Thomas nikdy na ňu nepovie jediné krivé slovo. Som si istá, že sa pomeria, len čo sa stará mama dozvie, že sme sa zobrali a čakáme dieťa.“

	Pia nemohla uveriť naivnému optimizmu tej ženy. Veľmi pochybovala, že Vera Kaltenseeová prijme s otvorenou náručou muža, ktorého prednedávnom hnala svinským krokom zo statku, iba preto, lebo sa oženil s jej vnučkou. Práve naopak.

	Keď Elard Kaltensee sedel za volantom a rútil sa do Frankfurtu, chvel sa na celom tele. Žeby bola pravda to, čo sa práve dozvedel? Ak áno – čo od neho očakávajú? Ako sa má zachovať? Stále si musel utierať spotené dlane do nohavíc, ináč by sa mu šmýkal volant. Na okamih zatúžil v plnej rýchlosti vraziť autom do betónového stĺpa, aby sa to už skončilo. No myšlienka, že by mohol prežiť a naveky zostať mrzákom, ho odradila. Prstami hľadal v priehradke dôverne známu škatuľku, keď mu napadlo, že ju pred dvoma dňami v dobrom rozmare a plný predsavzatí vyhodil z okna. Ako si mohol myslieť, že len tak vydrží bez Tavoru? Jeho duševná rovnováha bola narušená už dlhé mesiace, no teraz cítil, ako stráca pôdu pod nohami. Sám nevedel, k akému poznatku sa po rokoch nesystematického pátrania chcel dopracovať, ale určite nie k takémuto.

	„Pane Bože na nebi,“ vyhŕkol a bojoval proti protichodným pocitom, ktoré sa bez drogy ohlásili so znepokojivou silou. Všetko zrazu vnímal neznesiteľne jasne a bolestivo zreteľne. Bol to nefalšovaný život a on nevedel, či ho vôbec ešte dokáže a chce zvládať. Jeho telo a mozog nástojčivo túžili po uvoľňujúcom účinku benzodiazepamu. Keď sväto-sväte sľúbil, že sa zbaví návyku, ešte nevedel to, čo vie teraz. Jeho celý život, celá jeho existencia a identita bolo jedno obrovské klamstvo. Prečo? Búšilo mu bolestivo v hlave a on si zúfalo želal nájsť odvahu, aby sa opýtal toho pravého. No už len myšlienka na to ho napĺňala túžbou vziať nohy na plecia. Teraz musí predstierať, že nič nevie.

	Zrazu pred ním zažiarili červené brzdové svetlá a on stúpil na brzdu tak prudko, že ABS jeho ťažkého mercedesu zarachotil. Vodič za ním zúrivo zatrúbil, len-len že stačil včas vybočiť na odstavný pruh a nenaraziť mu v plnej rýchlosti do kufra. Elard Kaltensee sa od ľaku prebral. Nie, takto ďalej nemôže žiť. A bolo mu jedno, že svet sa dozvie, aký úbohý zbabelec sa skrýva za vyhladenou fasádou svetáckeho profesora. Jeden recept má ešte v kufri. Jedna-dve tabletky a pár pohárov vína a bude sa na svet dívať inými očami. Veď sa k ničomu nezaviazal. Najlepšie by bolo zbaliť sa, odviezť sa na letisko a odletieť do Ameriky. Na pár dní či týždňov. Možno aj navždy.

	„Vraj redaktor lifestylového časopisu,“ odfrkla Pia posmešne, keď zastali pred ohyzdnou nízkou budovou na zadnom dvore skladu samoobslužnej predajne nábytku vo fechenheimskej priemyselnej zóne. S Bodensteinom vyšli po špinavých schodoch na najvyššie poschodie, kde sa nachádzala kancelária Thomasa Rittera. Marleen Ritterová tu svojho muža istotne nikdy nenavštívila, lebo najneskôr pri vchode do „redakcie“ by ju pochytili pochybnosti. Na lacných sklených dverách posiatych mastnými odtlačkami prstov svietila pestrofarebná tabuľka s nápisom Víkend. Recepciu tvoril písací stôl, zaprataný telefónom a predpotopnou obrovskou obrazovkou.

	„Želáte si?“ Recepčná Víkendu robila dojem, akoby sama kedysi pózovala na titulnej stránke. Šminky nezakryli fakt, že to už muselo byť dosť dávno. Takých tridsať rokov.

	„Kriminálna polícia,“ predstavila sa Pia. „Kde nájdeme Thomasa Rittera?“

	„Posledná kancelária vľavo. Mám vás ohlásiť?“

	„Netreba.“ Bodenstein sa na dámu vľúdne usmial. Na stenách chodby viseli zarámované fotografie z titulných stránok Víkendu, holé poprsia síce ukazovali rozličné dievčatá, mali však spoločné jedno: podprsenku aspoň päťku. Posledné dvere vľavo boli zavreté. Pia zaklopala a vstúpila. Ritterovi bolo zjavne trápne, že ho policajti našli v takýchto priestoroch. Medzi luxusným bytom v starom mestskom dome a stiesnenou zadymenou kanceláriou s pornofotkami na stenách bol priepastný rozdiel. Rozdiel však bol aj medzi jeho nenápadnou manželkou, ktorá s ním čakala dieťa, a ženou stojacou vedľa neho, ktorej krikľavo červený rúž zanechal stopy na jeho ústach. Všetko na nej vyzeralo štýlovo a draho, počnúc oblečením, cez šperky a topánky, až po účes.

	„Zavolaj mi,“ povedala a schmatla kabelku. Zavadila rýchlym, ľahostajným pohľadom o vyšetrovateľov a odišla.

	„Vaša šéfka?“ zaujímala sa Pia. Ritter sa lakťami oprel o písací stôl a všetkými desiatimi prstami si prešiel po vlasoch. Vyzeral vyčerpaný a zostarnutý najmenej o desať rokov, ladil s bezútešným prostredím.

	„Nie. Čo ešte chcete? Odkiaľ vôbec viete, že som tu?“ Siahol po škatuľke s cigaretami a zapálil si.

	„Vaša žena bola taká láskavá a dala nám adresu redakcie.“ Nereagoval na policajtkin sarkazmus.

	„Máte na tvári rúž,“ dodala. „Keby vás takto videla manželka, mohla by vyvodiť falošné závery.“

	Ritter si chrbtom ruky prešiel po ústach. Chvíľku premýšľal nad odpoveďou, no potom rezignovane mávol rukou.

	„To bola jedna známa. Som jej dlžný peniaze.“

	„Vie o tom vaša žena?“ spýtala sa Pia.

	Ritter sa na ňu uprene zahľadel, takmer vzdorovito. „Nie. Nemusí to vedieť.“ Potiahol si z cigarety a vypustil dym nosom. „Mám veľa práce. Čo odo mňa chcete? Už som vám povedal všetko.“

	„Ale kdeže!“ namietla Pia. „Väčšinu ste nám zamlčali.“

	Bodenstein sa mlčky držal v úzadí. Ritter prechádzal pohľadom od jedného k druhému. Včera urobil chybu a podcenil ich. To sa mu dnes už nestane.

	„Myslíte?“ Usiloval sa pôsobiť uvoľnene, ale nervózne záblesky v očiach prezrádzali jeho skutočný stav mysle. „A čo napríklad?“

	„Prečo ste boli večer 25. apríla u pána Goldberga, teda v deň, keď ho zavraždili?“ opýtala sa Pia. „O čom ste debatovali s Róbertom Watkowiakom v zmrzlinárni? Prečo vás Vera Kaltenseeová prepustila?“

	Roztržitým pohybom zahasil cigaretu. Telefón ležiaci vedľa klávesnice počítača spustil prvé tóny Beethovenovej Deviatej, no on sa ani nepozrel na displej.

	„Tak teda dobre,“ povedal zrazu. „Bol som u Goldberga, Schneidera a starej Fringsovej, lebo som s nimi chcel hovoriť. Pred dvoma rokmi som dostal nápad, že napíšem Verinu biografiu. Najprv bola nadšením bez seba a celé hodiny mi diktovala, čo o sebe chcela čítať. Po pár kapitolách som si uvedomil, že to bude strašná nuda. Dvadsať viet o minulosti, nič viac. Pritom čitateľov zaujíma práve jej minulosť, šľachtický pôvod, dramatický útek s malým deckom, strata rodiny a zámku, nie to, aké obchody uzavrela a na akú dobročinnú akciu prispela.“

	Mobil, ktorý medzičasom stíchol, sa teraz prihlásil jediným pípnutím.

	99 No o tom nechcela ani počuť. Buď sa životopis mal napísať podľa jej predstáv, alebo vôbec nie. Tá stará vrana nepozná kompromisy, vždy bola taká,“ sŕkol opovržlivo. „Prehováral som ju, navrhoval som, že z jej životného príbehu urobím román. Mali v ňom byť zážitky, straty, víťazstvá, vrcholy a porážky zo života ženy, ktorá zažila svetové dejiny na vlastnej koži. Preto sme sa pohádali. Kategoricky mi zakázala vŕtať sa v jej minulosti, zakázala mi písať, bola čoraz nedôverčivejšia. A potom sa stratila tá debna. Urobil som chybu, keď som Nowaka bránil. Vtedy pohár pretiekol.“ Ritter si vzdychol. „Bol som na tom mizerne,“ priznal. „Rozplynula sa mi nádej na poriadne zamestnanie, pekný byt, budúcnosť.“

	„Až kým ste sa neoženili s Marleen. Razom sa všetko zmenilo.“

	„Čo tým chcete naznačiť?“ vzkypel Ritter, ale jeho pohoršenie nebolo úprimné.

	„Že ste sa votreli do jej priazne, aby ste sa pomstili bývalej šéfke.“

	„Nezmysel!“ vybuchol. „Zoznámili sme sa čistou náhodou. Zaľúbil som sa do nej a ona do mňa.“

	„Prečo ste nám teda včera nepovedali, že ste sa oženili s dcérou Siegberta Kaltenseeho?“ Pia mu neverila ani slovo. V porovnaní s elegantnou tmavovláskou ťahala nenápadná Marleen za kratší koniec.

	„Pretože som to nepokladal za dôležité,“ odvrkol Ritter útočne.

	„Váš súkromný život nás nezaujíma,“ zasiahol do rozhovoru Bodenstein zmierlivo. „A čo Goldberg a Watkowiak?“

	„Chcel som z nich vytiahnuť informácie.“ Ritterovi viditeľne odľahlo, že zmenili tému. Vrhol na Piu nepriateľský pohľad a potom ju úplne ignoroval. „Pred nejakým časom sa niekto so mnou skontaktoval a spýtal sa, či by som ten životopis predsa len nechcel napísať. Malo to však byť o skutočnom živote Very Kaltenseeovej so všetkými špinavými detailmi. Ponúkol mi bohatú odmenu, informácie z prvej ruky a možnosť pomstiť sa.“

	„Kto to je?“ zaujímal sa Bodenstein. Ritter pokrútil hlavou.

	„To nemôžem povedať,“ odvetil. „No materiál, ktorý mi poskytol, bol špičkový.“

	„Ako to myslíte?“

	„Boli to Verine denníky z rokov 1934 až 1943.“ Ritter sa zlovestne uškrnul. „Podrobné dôverné informácie o všetkom, čo Vera chcela utajiť. Pri ich čítaní som natrafil na množstvo nezrovnalostí, ale jedno mi je jasné: Elard v žiadnom prípade nemôže byť Verin syn. Pisateľka denníkov do decembra 1943 totiž nemala snúbenca ani ctiteľa, teda ani pohlavný styk a už vôbec nie dieťa. Ale…“ Významne sa odmlčal a pozrel na Bodensteina. „Verin starší brat Elard von Zeydlitz-Lauenburg mal ľúbostný pomer s mladou ženou menom Vicky, dcérou správcu usadlosti Endrikata. V auguste 1942 priviedla na svet syna, ktorého pokrstili Heinrich Arno Elard.“

	Bodenstein túto novinku nekomentoval.

	„Pokračujte,“ vyzval ho. Ritter bol očividne sklamaný, že komisár neprejavil nadšenie.

	„Denníky písala ľaváčka. Vera je praváčka,“ uzavrel stručne. „A to je dôkaz.“

	„Aký dôkaz?“ nechápal Bodenstein.

	„Dôkaz toho, že Vera nie je tou, za ktorú sa vydáva!“ Ritter už nevydržal sedieť. „Presne tak ako Goldberg, Schneider a Fringsová! Tých štyroch spája nejaké temné tajomstvo a ja som mu chcel prísť na kĺb.“

	„Preto ste boli u Goldberga?“ opýtala sa Pia pochybovačne. „Skutočne ste si mysleli, že vám ochotne vyklopí to, čo vyše šesťdesiat rokov zamlčoval?“

	Ritter ignoroval jej poznámku.

	„Bol som v Poľsku a tam som rešeršoval. Žiaľ, už nežijú očití svedkovia, ktorých by som sa mohol spýtať. Potom som bol za Schneiderom a za Anitou, no ani od nich som sa nič nedozvedel.“

	Zhnusene sa zamračil.

	„Všetci traja sa tvárili, že o ničom nevedia. Namyslení starí nacisti aj s ich večierkami a predpotopnými hláškami! Odjakživa ich neznášam, všetkých do jedného.“

	„A keď vám ani jeden z nich nepomohol, tak ste ich odstrelili,“ skúsila Pia.

	„Presne tak. S kalašnikovom, ktorý nosím stále pri sebe. Zatknite ma!“ vyzval ich Ritter ironicky. Obrátil sa na Bodensteina. „Prečo by som ich zabíjal? Boli starí, čas by to čoskoro vybavil za mňa.“

	„A Róbert Watkowiak? Čo ste chceli od neho?“

	„Informácie. Zaplatil som mu za to, aby mi porozprával o Vere, navyše som mu prezradil, kto bol jeho skutočným otcom.“

	„Odkiaľ ste to vedeli?“ spýtala sa Pia.

	„Ja viem všeličo,“ vyhlásil Ritter blahosklonne. „To, že Róbert bol nemanželským synom Eugena Kaltenseeho, je povedačka.

	Róbertova matka bola sedemnásťročná poľská slúžka na Muhlenhofe. Siegbert ju zneužíval, až chuderka otehotnela. Jeho rodičia ho okamžite poslali na štúdiá do Ameriky a ju prinútili, aby tajne porodila v pivnici. Potom zmizla, nevedno kam. Predpokladám, že ju zniesli zo sveta a niekde na pozemku zahrabali.“

	Ritter rozprával čoraz rýchlejšie a oči mu svietili ako v horúčke. Policajti mlčky počúvali.

	„Vera mohla dať Róberta v dojčenskom veku na adopciu, ale radšej ho nechala trpieť za to, že bol výsledkom prešľapu jej syna. Súčasne si vychutnávala, ako ju chlapec obdivoval a zbožňoval. Správala sa povýšenecky a pokladala sa za nedotknuteľnú. Preto nezničila debny s háklivým obsahom. Mala smolu, že Elard sa dôverne priatelil s reštaurátorom a dostal nápad prestavať mlyn.“

	Ritterov hlas bol presýtený nenávisťou a Pia si až teraz uvedomila celý register jeho pomstychtivosti a trpkosti.

	Zlovestne sa zasmial. „Nuž, a Róberta má na svedomí Vera. Keď sa Marleen zaľúbila akurát do Róberta – svojho nevlastného brata –, bol oheň na streche! Ona mala iba štrnásť a on už dobre po dvadsiatke. Po nehode, pri ktorej Marleen prišla o nohu, ho vyhodili z Muhlenhofu. Zanedlho potom odštartoval svoju kriminálnu kariéru.“

	„Vaša žena prišla o dolnú končatinu?“ začudovala sa Pia a vzápätí si spomenula, že Marleen skutočne krívala na ľavú nohu.

	„Áno, ako vravím.“

	Hodnú chvíľu bolo v tesnej kancelárii ticho, bzučal iba počítač. Pia letmo pozrela na Bodensteina, na ktorom ako zvyčajne nebolo poznať, čo si myslí. Ak Ritterove informácie hoci len sčasti zodpovedali skutočnosti, fakticky to bola bomba. Zomrel Watkowiak preto, lebo sa od Rittera dozvedel pravdu o svojom pôvode a konfrontoval s ňou Veru Kaltenseeovú?

	„Uverejníte to vo svojej knihe?“ zaujímala sa Pia. „Podľa mňa je to priveľmi riskantné.“

	Ritter sa zamyslel a potom mykol plecom.

	„To teda je,“ povedal s odvráteným pohľadom. „No potrebujem peniaze.“

	„Čo hovorí vaša žena na to, že píšete také veci o jej rodine a otcovi? Viem si predstaviť, že z toho nie je nadšená.“

	Ritter zovrel pery do úzkej čiary.

	„Medzi Kaltenseeovcami a mnou vypukla vojna,“ vyhlásil pateticky. „A každá vojna si vyžaduje obete.“

	„Rodina Kaltenseeovcov vám to nedaruje.“

	„Už sa proti mne zmobilizovala,“ usmial sa nútene. „Postarali sa o dočasné súdne nariadenie. A zažalovali mňa aj vydavateľstvo. Okrem toho sa mi Siegbert vyhrážal. Pohrozil mi, že ak zverejním svoje klamárske tvrdenia, nedožijem sa tantiémov.“

	„Dajte nám tie denníky,“ vyzval ho Bodenstein.

	„Nie sú tu. Okrem toho sú mojou životnou poistkou. Jedinou, ktorú mám.“

	„Dúfam, že sa nemýlite.“ Pia vytiahla z tašky skúmavku. „Nemáte nič proti tomu, ak vám odoberiem vzorku slín, však?“

	„Nie, nemám.“ Ritter si strčil ruky do zadných vreciek džínsov a opovržlivo si Piu premeriaval. „Hoci si neviem predstaviť, načo vám je.“

	„Aby sme mohli rýchlejšie identifikovať vašu mŕtvolu,“ odvrkla chladne. „Obávam sa totiž, že podceňujete nebezpečenstvo, v ktorom sa nachádzate.“

	Iskrenie v Ritterových očiach bolo otvorene nepriateľské. Vzal jej z ruky vatový tampónik, otvoril ústa a vytrel si ním ústnu dutinu.

	„Ďakujem.“ Policajtka od neho prevzala testovaciu tyčinku a podľa predpisu ju uzatvorila do skúmavky. „Zajtra za vami pošleme kolegu po denníky. A ak sa budete cítiť v ohrození, zavolajte mi. Moju vizitku máte.“

	„Neviem, či máme Ritterovi veriť,“ prehlásila Pia, keď prechádzali parkoviskom. „Ten chlap je veľmi pomstychtivý. Dokonca sa aj oženil z čistej pomsty.“

	Zrazu jej niečo zišlo na um a zastala.

	„Čo sa deje?“ opýtal sa Bodenstein.

	„Tá žena v jeho kancelárii,“ povedala Pia a snažila sa rozpamätať na rozhovor s Christinou Nowakovou. „Pekná, elegantná tmavovláska – mohla to byť žena, s ktorou sa Nowak stretol v Kónigsteine.“

	„Máte pravdu,“ prikývol kolega. „Pripadala mi nejaká povedomá. Ibaže neviem odkiaľ.“

	Podal jej kľúče od auta.

	„Hneď prídem.“

	Vrátil sa do budovy a vybehol po schodoch na najvyššie poschodie. Pred dverami na chvíľku zastal, aby nefučal ako rušeň, a potom zazvonil. Keď ho zbadala recepčná, udivene zaklipkala umelými riasami.

	„Neviete, kto je tá žena, ktorá nedávno bola u doktora Rittera?“ opýtal sa. Premerala si ho od hlavy po päty, zaklonila hlavu a pošúchala palcom a ukazovákom pravej ruky.

	„Možno viem.“

	Bodenstein pochopil. Vybral z peňaženky dvadsaťeurovú bankovku. Zena sa opovržlivo zatvárila, úsmev na tvári jej vykúzlila až päťdesiatka.

	„Katharina…“ Vzala bankovku a natrčila druhú ruku. Bodenstein jej dal aj dvadsiatku. Peniaze si vsunula do sáry čižmy.

	„Ehrmannová.“ Naklonila sa k nemu a sprisahanecky stíšila hlas. „Zo Švajčiarska. Keď je v Nemecku, býva niekde v Taunuse. Jazdí na čiernej limuzíne s zurišskou poznávacou značkou. Keby ste poznali niekoho, kto hľadá svedomitú sekretárku, spomeňte si na mňa. Tohto chlieva mám po krk.“

	„Popýtam sa.“ Bodenstein, ktorý to pokladal za vtip, na ňu žmurkol a do klávesnice zastrčil svoju vizitku. „Pošlite mi mail. Nezabudnite pripojiť životopis a vysvedčenia.“

	Bodenstein sa predieral radmi odstavených vozidiel a zároveň si v mobile prezeral správy. Pritom skoro narazil do čiernej dodávky. Keď sa vrátil k svojmu autu, Pia práve písala esemesku.

	„Nech Miriam preverí, či je pravda, čo nám Ritter narozprával,“ dodala na vysvetlenie a zapla si bezpečnostný pás. „Možno ešte existujú cirkevné matriky z roku 1942.“

	Bodenstein naštartoval.

	„Žena, ktorá bola u Rittera, je Katharina Ehrmannová,“ povedal.

	„Čo nepoviete? Tá so štvorpercentným podielom?“ Pia nevychádzala z údivu. „Čo má spoločné s Ritterom?“

	„Opýtajte sa ma niečo ľahšie.“ Bodenstein vyšiel s autom z medzery a na multifunkčnom volante stlačil telefónne tlačidlo. Onedlho sa prihlásil Ostermann.

	„Šéfe, tu je hotový blázinec!“ zaznel z reproduktora jeho hlas. „Nierhoff s tou novou plánujú dve špeciálne jednotky s názvami Seniori a Monika.“

	Bodenstein, ktorý niečo podobné očakával už dávno, si zachoval pokoj. Letmo pozrel na hodinky. Pol druhej. Z Hanauer Landstrasse potrebuje o tomto čase pol hodiny cez Riederwald a Alleenring.

	„Stretneme sa o pol hodiny v reštaurácii Zaika v Liederbachu a všetko preberieme. Celé oddelenie K 11,“ zdôraznil Ostermannovi. „Objednajte mi carpaccio a kurča s karí korením, keby ste tam prišli skôr.“

	„A mne pizzu!“ zvolala Pia vedľa neho.

	„S veľkou porciou tuniaka a so sardelami,“ doplnil Ostermann. „Jasné. Tak zatiaľ.“

	Chvíľku sa viezli mlčky, každý ponorený do vlastných myšlienok. Bodenstein myslel na výčitku, ktorou ho častoval jeho bývalý šéf vo Frankfurte. Vrchný komisár Menzel tvrdil, najradšej pred celým štábom, že je nepružný a slabý tímový hráč. Bezpochyby mal pravdu. Bodenstein z duše nerád strácal čas zbytočnými operatívnymi poradami, kompetenčnými spormi a hlúpymi demonštráciami moci. Aj preto chcel prejsť do Hofheimu, kde bolo malé oddelenie s piatimi ľuďmi. Odjakživa zastával mienku, že priveľa kuchárov presolí polievku.

	„Viete si predstaviť spoluprácu s dvoma špeciálnymi jednotkami?“ opýtala sa Pia zrazu. Bodenstein na ňu krátko pozrel.

	„Podľa toho, kto by im velil,“ odvetil. „No v podstate je to úplne scestné. O čo tu vlastne ide?“

	„O vyšetrenie troch vrážd starých ľudí, mladej ženy a muža,“ premýšľala Pia nahlas.

	Bodenstein stúpil na brzdu a na vyznačenom priechode dal prednosť skupinke mladých ľudí.

	„Asi nedávame správne otázky,“ povedal a zvažoval, čo môže mať Katharina Ehrmannová spoločné s Ritterom. Že niečo spolu majú, je zrejmé na prvý pohľad. Možno ju poznal ešte skôr, než začal pracovať pre Veru Kaltenseeovú.

	„Ktovie, či sa ešte priatelí s Juttou Kaltenseeovou,“ uvažoval Bodenstein. Pia hneď vedela, o kom je reč.

	„Prečo sa vám to zdá dôležité?“

	„Ako sa Ritter dozvedel, kto je Watkowiakovým biologickým otcom? Určite je to rodinné tajomstvo, o ktorom málokto vie.“

	„Odkiaľ to potom vie Katharina Ehrmannová?“

	„Bola taká blízka priateľka rodiny, že Eugen Kaltensee jej previedol podiely.“

	„Navštívme Veru Kaltenseeovú ešte raz,“ navrhla Pia. „Opýtajme sa jej, čo bolo v stratenej debne a prečo nám klamala v súvislosti s Watkowiakom. Nemáme čo stratiť.“

	Bodenstein mlčal, potom pokrútil hlavou.

	„Musíme byť veľmi opatrní,“ poznamenal. „Hoci Rittera nemôžete ani cítiť, nechcem riskovať šiestu mŕtvolu len preto, že niečo nepremyslene strelíme. Mali ste pravdu, pohybuje sa na veľmi tenkom ľade.“

	„Ten chlap sa pokladá za rovnako nedotknuteľného ako Vera,“ pokračovala Pia prudko. „Je zaslepený pomstychtivosťou a nevyberá spôsoby, ako uškodiť rodine Kaltenseeovcov. Odporný typ. Svoju tehotnú manželku podvádza s Katharinou Ehrmannovou. Stopercentne.“

	 

	„To si myslím aj ja,“ prisvedčil. „No aj tak nám ako mŕtvola nepomôže.“

	Keď vyšetrovatelia vošli do Zaiky, obedňajší nával už ustal, reštaurácia so stredomorskou kuchyňou sa pomaly vyprázdňovala a bolo v nej iba niekoľko obchodníkov. Pracovníci oddelenia K 11 sa zhromaždili okolo veľkého stola v kúte a väčšina z nich si už pochutnávala na obede. Iba Behnke sedel s kyslou tvárou a chlípal vodu.

	„Mám dobré správy, šéfe,“ privítal ich Ostermann, keď sa usadili. „Profily DNA, ktoré sme zhotovili z vlasov nájdených pri Monike Krämerovej a Watkowiakovi, sa zhodujú so stopami uloženými v počítači. Kolegovia zo Spolkového kriminálneho úradu vyhodnocovali a porovnávali stopy získané pri dávnejších prípadoch. Náš neznámy páchateľ bol aj pri doteraz neobjasnenej vražde v Dessau 17. októbra 1990 a pri nebezpečnom ublížením na zdraví v Halle 24. marca 1991.“

	Pia spozorovala Behnkeho lačný pohľad. Prečo si neobjednal jedlo?

	„Ešte niečo?“ Bodenstein vzal koreničku a dochutil si carpaccio.

	„Áno. Nové fakty o Watkowiakovej košeli,“ pokračoval Ostermann. „Košele tejto značky sa vyrábajú v manufaktúre výlučne pre obchod s pánskymi odevmi na Schillerstrasse vo Frankfurte. Riaditeľka bola veľmi ústretová a dala mi k nahliadnutiu kópie účtov. Bielych košieľ čísla 41 predali medzi 1. marcom a 5. májom dvadsaťštyri. Okrem toho…“ významne sa odmlčal, aby pritiahol na seba pozornosť kolegov, „dvadsiateho šiesteho apríla kúpila Anja Moormannová z účtu Very Kaltenseeovej päť bielych košieľ čísla 41.“

	Bodenstein prestal žuť a vystrel sa.

	„Tak to nám ich bude musieť ukázať.“ Pia prisunula Behnkemu svoj tanier. „Dojedz to. Ja už nevládzem.“

	„Ďakujem,“ zamumlal a za okamih zhltol zvyšnú polovicu pizze, akoby celý deň nemal nič v ústach.

	„Čo ste sa dozvedeli od Goldbergových a Schneiderových susedov?“ Bodenstein s úžasom sledoval Behnkeho, ako sa napcháva.

	„Mužovi, ktorý videl auto, som ukázal tri rozličné logá,“ odvetil Behnke. „Nezaváhal ani na sekundu a označil Nowakovo. Okrem toho spresnil hodinu. Vyšiel von so psom po skončení filmu na ARTE desať minút pred jednou. Vrátil sa desať minút po jednej, auto už bolo preč a brána zavretá.“

	„NOWAKA ZASTAVILI KOLEGOVIA V KELKHEIME O TRIŠTVRTE NA DVAnásť,“ pripomenula Pia. „Potom mohol pokojne zájsť do Eppenhainu.“

	Zazvonil Bodensteinov mobil. Hodil očkom na displej a ospravedlnil sa.

	„Ak do zajtra nepokročíme, zavesia nám na krk dvadsiatich kolegov,“ zdôraznil Ostermann. „Na to nemám chuť.“

	„To nemá nikto z nás,“ odvetil Behnke. „Ale páchateľa si nemôžeme vyčarovať.“

	„Teraz už máme viac záchytných bodov a môžeme sa pýtať cielenejšie.“ Pia cez veľké okno pozorovala šéfa, ktorý sa s mobilom pri uchu nervózne prechádzal po parkovisku. S kým asi hovorí? Za normálnych okolností pri telefonovaní nevychádzal z miestnosti. „Dozvedeli sme sa niečo o noži, ktorým zabili Moniku Krämerovú?“

	„Skoro som zabudol, pravdaže.“ Ostermann odsunul tanier a spomedzi prinesených podkladov vylovil uzavierateľnú plastovú farebnú zložku, ktorá bola dôležitou súčasťou jeho odkladacieho systému. Hoci s konským chvostom, niklovými okuliarmi a v ležérnom oblečení pôsobil veľmi neformálne, bol stelesnená štruktúrovanosť.

	„Vražednou zbraňou je nôž značky Emerson Karambit Fixed Blade so skeletovou rukoväťou podľa indonézskeho dizajnu. Je to taktický bojový nôž určený na sebaobranu. Emerson je americký výrobca, nôž sa však dá objednať vo viacerých internetových obchodoch a v tomto vyhotovení je na trhu od roku 2003. Jeho sériové číslo vypilovali.“

	„Watkowiak teda ako páchateľ neprichádza do úvahy,“ uzavrela Pia. „Obávam sa, že šéf mal pravdu, keď uvažoval o profesionálnom zabijakovi.“

	„V čom mám pravdu?“ Bodenstein sa vrátil k stolu a pustil sa do zvyšku vychladnutého kurčaťa. Ostermann zopakoval informácie o noži.

	„Okej.“ Bodenstein si utrel ústa servítkou a vážne si premeral tváre spolupracovníkov. „Venujte mi pozornosť. Odteraz od vás očakávam dvojnásobné nasadenie! Nierhoff nám dal ešte jeden deň. Doteraz sme viac-menej tápali v tme, no teraz už máme zopár konkrétnych stôp, ktoré…“ Znovu mu zazvonil mobil. Prevzal hovor a chvíľku načúval. Tvár mu potemnela.

	„Nowak zmizol z nemocnice,“ oznámil kolegom.

	„Dnes poobede ho mali ešte raz operovať,“ povedal Hasse. „Možno pustil do gatí a zdvihol kotvy.“

	„Odkiaľ to viete?“ opýtal sa Bodenstein.

	„Dnes ráno sme mu boli odobrať vzorku slín.“

	„Mal návštevu, keď ste uňho boli?“ zaujímala sa Pia.

	„Áno,“ prikývla Kathrin Fachingerová. „Mal tam babku a otca.“

	Pia sa znovu začudovala, že otec navštívil syna v nemocnici.

	„Vysoký chlap pri tele s fúzikmi?“ opýtala sa pre istotu.

	„Nie,“ neisto potriasla hlavou Fachingerová, „nemal fúzy, skôr strnisko. Šedivé vlasy, dosť dlhé…“

	„No super.“ Bodenstein prudko odsunul stoličku a vyskočil na rovné nohy. „To bol Elard Kaltensee! Kedy ste mi to chceli povedať?“

	„To som predsa nemohla vedieť,“ bránila sa mladá kolegyňa. „Mala som od neho žiadať preukaz totožnosti?“

	Bodenstein nepovedal nič, ale jeho pohľad hovoril za všetko. Položil pred Ostermanna päťdesiateurovú bankovku.

	„Zaplaťte za nás,“ povedal a obliekol si sako. „Niekto z vás pôjde na Muhlenhof a požiada gazdinú, aby mu ukázala tie košele. Ďalej chcem vedieť, kedy, kde a kto kúpil nôž, ktorým zabili Moniku Krämerovú. Chcem podrobné informácie o bankrote Nowakovho otca pred ôsmimi rokmi a či v tom naozaj mala prsty rodina Kaltenseeovcov. Nájdite Veru Kaltenseeovú. Ak leží v nemocnici, postavte pred jej izbu dvoch policajtov, ktorí budú zaznamenávať všetky návštevy. Okrem toho musíme dvadsaťštyri hodín denne pozorovať Muhlenhof. A ešte niečo: Katharina Ehrmannová rodená Schmuncková býva niekde v Taunuse a pravdepodobne má švajčiarske občianstvo. Je všetko jasné?“

	„Áno, skvelé.“ Dokonca ani Ostermann, ktorý obyčajne nikdy nefrflal, nebol nadšený množstvom úloh, ktoré im šéf nakládol na plecia. „Koľko máme času?“

	„Dve hodiny,“ odvetil Bodenstein bez náznaku úsmevu. „No iba ak vám nestačí hodina.“

	Už takmer vyšiel von, vtom mu ešte dačo zišlo na um.

	„Ako to vyzerá s povolením na prehliadku Nowakovej firmy?“

	„Má dnes prísť,“ odvetil Ostermann. „Spolu so zatykačom.“

	„Dobre. Nowakovu fotografiu dáme do novín a ešte dnes sa objaví v televízii. Neinformujte verejnosť, prečo ho hľadáme, niečo si vymyslite. Napríklad, že potrebuje lieky a podobne.“

	„Kto vám predtým telefonoval?“ spýtala sa Pia, keď už sedeli v aute. Bodenstein okamih premýšľal, či to má kolegyni povedať.

	„Jutta Kaltenseeová,“ odvetil napokon. „Vraj mi chce niečo dôležité povedať a večer sa musí so mnou stretnúť.“

	„Prezradila, o čo ide?“

	Bodenstein uprene hľadel pred seba a keď sa priblížili k tabuľke s nápisom Hofheim, ubral plyn. Ešte s Cosimou nehovoril a nemohol sa jej spýtať, ako prebehol obed s Juttou. Akú hru s nimi hrá? Necítil sa dobre pri myšlienke, že sa s ňou ocitne osamote. No musí sa s ňou súrne pozhovárať. O Katharine Ehrmannovej. A o Ritterovi. Zavrhol myšlienku, že požiada Piu, aby ho sprevádzala. S Juttou si musí poradiť sám.

	„Kukuk!“ zvolala Pia náhle a Bodenstein sa strhol.

	„Čo sa deje?“ opýtal sa zmätene. Všimol si kolegynin zvláštny pohľad, no prepočul jej predchádzajúcu otázku.

	„Prepáčte. Trochu som sa zamyslel. V ten večer, keď som s Juttou a Siegbertom hovoril na Muhlenhofe, hrali predo mnou divadlo.“

	„Prečo by to robili?“ zarazila sa Pia.

	„Možno preto, aby odviedli pozornosť od toho, čo povedal Elard.“

	„Čo konkrétne?“

	„Veď to, čo konkrétne to bolo? Už si nespomínam!“ vyrazil zo seba Bodenstein nezvyčajne prudko a bol nazlostený sám na seba. Bol dosť nesústredený. Keby v poslednom čase s Juttou toľko netelefonoval, lepšie by si pamätal rozhovor na Muhlenhofe. „Bola reč o Anite Fringsovej. Elard mi povedal, že jeho matka sa dozvedela o jej zmiznutí o pol ôsmej a o jej smrti okolo desiatej.“

	„To ste mi nespomenuli,“ podotkla Pia s výčitkou v hlase.

	„Ale spomenul!“

	„Určite nie! To totiž znamená, že Vera mala dosť času poslať do Taunusblicku svojich ľudí a dať do poriadku Fringsovej izbu.“

	„Povedal som vám to!“ trval na svojom Bodenstein. „Celkom iste.“

	Pia nereagovala a úporne premýšľala, kto z nich má pravdu.

	Pri nemocnici odstavil auto v otočke a nedbal na protesty mladého muža z recepcie. Policajt, ktorý strážil Nowaka, s prihlúplym výrazom tváre priznal, že sa dal dvakrát obalamutiť. Asi pred hodinou došiel nejaký lekár a vzal Nowaka na vyšetrenie. Jedna zo sestier mu dokonca pomohla potisnúť posteľ do výťahu. Keďže lekár ho ubezpečil, že sa Nowak približne o dvadsať minút z rôntgenu vráti, policajt si znova sadol k dverám.

	„Môj príkaz, aby ste ho nespúšťali z očí, bol dosť jasný, či nie?“ vytkol mu Bodenstein chladne. „Vaša pohodlnosť nezostane bez následkov, to vám sľubujem!“

	„A čo jeho ranná návšteva?“ opýtala sa Pia. „Ako ste prišli na to, že to bol Nowakov otec?“

	„Tá babka vravela, že je to jej syn,“ odvetil policajt namrzene. „Tak som si to dal dokopy.“

	Lekárka z oddelenia, ktorú Pia poznala z prvej návštevy, sa blížila k nim po chodbe a vyšetrovateľom ustarostene oznámila, že Nowak je vo vážnom ohrození zdravia, pretože okrem trieštivej zlomeniny ruky utrpel zranenie pečene, s ktorým nie sú špásy.

	Informácie policajta, ktorý strážil Nowaka, ich neposunuli ďalej.

	„Ten lekár mal na sebe biely plášť a okolo krku fonendoskop,“ zamrmlal skleslo.

	„Pozrimeže! A ako vyzeral? Starý, mladý, tučný, chudý, plešatý, bradatý – niečo ste si predsa museli všimnúť!“ Bodenstein takmer stratil nad sebou kontrolu. Práve takémuto zlyhaniu sa chcel vyhnúť, o to viac, že Nicola Engelová túžobne striehla na jeho pošmyknutie.

	„Mal okolo štyridsať či päťdesiat rokov, odhadujem,“ rozpamätal sa policajt konečne. „Okrem toho sa mi zdá, že mal okuliare.“

	„Štyridsať? Päťdesiat? Možno aj šesťdesiat? Nebola to náhodou žena?“ vyletel naňho Bodenstein sarkasticky. Stáli vo vestibule nemocnice, kam medzičasom dorazila zásahová jednotka. Pri výťahoch im veliteľ komanda dával príkazy. Vysielačky šumeli, zvedaví pacienti sa tisli k policajtom, ktorí sa chystali systematicky prehľadávať poschodia nemocnice v snahe nájsť nezvestného Marcusa Nowaka. Prihlásila sa hliadka, ktorú Pia poslala k Nowakovi domov, a oznámila, že sa tam neobjavil.

	„Zostaňte stáť pred firemnou bránou a ohláste sa krátko pred koncom zmeny, aby vás prišli vystriedať,“ prikázala Pia kolegom.

	Zazvonil Bodensteinov mobil. Nowakovu prázdnu nemocničnú posteľ našli na prízemí vo vyšetrovni tesne vedľa núdzového východu. Posledná nádej, že by sa mohol zdržiavať v budove, sa rozplynula: krvavé stopy viedli z miestnosti a po chodbe von.

	„To by sme mali,“ otočil sa Bodenstein rezignovane k Pii. „Poďte, ideme za Siegbertom Kaltenseeom.“

	Elard Kaltensee bol skvelým teoretikom, ale nebol mužom činu. Celý svoj život sa vyhýbal rozhodnutiam a prenechával ich iným ľuďom okolo seba, no tentoraz si situácia vyžadovala okamžite konať. Hoci nebolo preňho jednoduché prejsť od plánov k činom, nešlo už len o neho a jedine on mohol tú záležitosť raz a navždy ukončiť. V šesťdesiatich troch rokoch – nie, vlastne v šesťdesiatich štyroch, opravil sa v duchu – konečne našiel odvahu vziať veci do vlastných rúk. Vyniesol tú prekliatu debnu zo svojho bytu, dom umenia dočasne zatvoril, všetkých pracovníkov poslal domov, cez internet rezervoval letenky a pobalil sa. A zvláštne, zrazu sa cítil lepšie ako kedykoľvek predtým, aj bez tabletiek. Pripadal si oveľa mladší, rozhodnejší a výkonnejší. Usmial sa. Možno mal výhodu, že ho všetci považujú za zbabelca, nikto by neveril, že je niečoho takého schopný. Až na tú policajtku, ale aj tá sa dala odlákať na falošnú stopu. Pred bránou Muhlenhofu stál policajný hliadkový voz, no ani táto nečakaná prekážka ho neodradila. Pri troche šťastia polícia neobjavila príjazdovú cestu cez Lorsbach a Fichbachtal a on sa bezpečne dostane do dvora. Jedno stretnutie s políciou mu na dnes bohato stačilo, navyše by musel vysvetliť, kde sa vzala krv na sedadle spolujazdca. Zbystril pozornosť a dal hlasnejšie rádio. „… polícia vás žiada o pomoc. Od dnešného poludnia je nezvestný tridsatštyriročný Marcus Nowak. Stratil sa z nemocnice v Hofheime, pričom je odkázaný na životne dôležité lieky…“ Elard vypol prijímač a spokojne sa usmial. Nech len hľadajú. On vie, kde je. Tak rýchlo ho nikto nenájde, o to sa postaral.

	Centrála koncernu KMF sa nachádzala v bezprostrednej blízkosti daňového úradu na ulici Hofheimer Nordring. Komisár Siegbertovi Kaltenseemu radšej svoju návštevu vopred neohlásil a bez slova sa vrátnikovi legitimoval služobným preukazom. Muž v tmavej uniforme s meravým výrazom nazrel do auta a zdvihol závoru.

	„Stavím sa o mesačný plat, že tam nájdeme ľudí, ktorí Nowaka prepadli,“ poznamenala Pia a ukázala na nenápadnú budovu s diskrétnym nápisom „K-Secure“. Na ohradenom parkovisku boli odstavené viaceré čierne mikrobusy značky VW a dodávky s tmavými sklami značky Mercedes. Bodenstein spomalil a Pia si na vozidlách mohla prečítať reklamný nápis „KSecure – ochrana objektov a osôb, závodná stráž, preprava peňazí a cenností“. Škrabance od betónového kvetináča pred domom Augusty Nowakovej sú určite už dávno opravené, ale boli na správnej stope. Kriminálne laboratórium zvyšky laku jednoznačne priradilo mercedesu.

	Sekretárka Siegberta Kaltenseeho, ktorá by určite mala šancu postúpiť do posledného kola súťaže Miss Nemecko, ich upozornila, že budú musieť dlhšie čakať – šéf má vraj dôležité stretnutie so zákazníkmi zo zámoria. Pia úsmevom odpovedala na jej povýšenecký pohľad a čudovala sa, ako môže niekto celý boží deň stráviť na takých podpätkoch.

	Siegbert nechal zámorských zákazníkov v štichu a objavil sa v priebehu troch minút.

	„Dopočuli sme sa, že plánujete zmeny vo firme,“ spustil Bodenstein, keď im sekretárka naservírovala kávu s minerálkou. „Vraj ju chcete predať, čo ste doteraz nemohli, lebo podielnici vám v tom bránili.“

	„Neviem, ako ste na to prišli,“ namietol Kaltensee ležérne. „Tá záležitosť je zložitejšia, ako si myslíte.“

	„Ale je pravda, že ste nemali väčšinu a nemohli ste uskutočniť svoje plány?“

	Siegbert sa usmial a oprel sa lakťami o stôl. „O čo vám ide? Snáď mi nechcete naznačiť, že som dal zavraždiť Goldberga, Schneidera a Fringsovú, aby som sa ako riaditeľ firmy dostal k ich podielom?“

	Aj Bodenstein sa usmial. „Teraz ste sa zasa vy vyjadrili príliš zjednodušene. No máte pravdu, moja otázka mierila presne tam.“

	„Pred niekoľkými mesiacmi sme firmu skutočne dali preveriť audítorskej spoločnosti,“ začal vysvetľovať Siegbert Kaltensee. „Samozrejme, že občas sa objavia investori, ktorí si robia zálusk na zdravú, dobre zabehanú firmu, dokonca jednotku na svetovom trhu vo svojej oblasti, vlastniacu niekoľko stoviek patentov. Hodnotenie sme však nedali urobiť preto, že ju zamýšľame predať, ale pretože v blízkej budúcnosti plánujeme vstúpiť na burzu. Firma musí od základov zmeniť štruktúru, aby sa prispôsobila potrebám trhu.“

	Zložil lakte zo stola a narovnal sa.

	„Na jeseň budem mať šesťdesiat. Nikto z rodiny o firmu nejaví záujem, preto skôr či neskôr musím kormidlo odovzdať do cudzích rúk. Najneskôr dovtedy by som chcel získať rodinné podiely. Určite poznáte testament môjho otca. O rok vyprší jeho platnosť, potom konečne budeme môcť zmeniť právnu formu podniku. Zo spoločnosti s ručením obmedzeným sa stane akciová spoločnosť, a to v priebehu nasledujúcich dvoch rokov. Nikto z nás za svoje podiely nezinkasuje milióny. Samozrejme, všetkých podielnikov som o svojich plánoch podrobne a osobne informoval, nevynechal som ani pánov Goldberga a Schneidera, ani pani Fringsovú.“

	Siegbert Kaltensee sa znova usmial.

	„O to ostatne šlo aj pri stretnutí v matkinom dome minulý týždeň, keď ste k nám prišli kvôli Róbertovi.“

	Znelo to presvedčivo. Vražedný motív Siegberta a Jutty Kaltenseeovcov, ktorý nepovažoval za pravdepodobný ani jeden z dvojice vyšetrovateľov, sa náhle rozplynul. „Poznáte Katharinu Ehrmannovú?“ opýtala sa Pia.

	„Prirodzene,“ prikývol Siegbert. „Katharina a moja sestra Jutta sú blízke priateľky.“

	„Prečo dostala pani Ehrmannová podiely vo firme?“

	„Nepoznám podrobnosti. Katharina prakticky vyrastala na Muhlenhofe. Predpokladám, že otec tým chcel naštvať mamu.“

	„Viete o tom, že Katharina Ehrmannová má pomer s doktorom Ritterom, bývalým asistentom vašej matky?“

	„Nie, neviem o tom,“ priznal odmerane. „Je mi fuk, čo ten chlap robí. Má skazený charakter. Moja matka si nanešťastie neskoro uvedomila, že sa pokúša poštvať na ňu rodinu.“

	„Píše o nej životopisnú knihu.“

	„Písal,“ opravil komisárku chladne. „Naši právnici mu to zatrhli. Okrem toho sa pri ukončení pracovného pomeru zmluvne zaviazal, že zachová mlčanlivosť o všetkých rodinných záležitostiach.“

	„Čo by sa stalo, keby dohodu porušil?“ opýtala sa Pia zvedavo.

	„Dôsledky by mu neboli príjemné.“

	„Čo máte proti životopisnej knihe o svojej matke?“ zaujímal sa Bodenstein. „Je to pozoruhodná žena, ktorá to v živote ďaleko dotiahla.“

	„Proti životopisu nemáme nič,“ ohradil sa Kaltensee. „Ale moja matka by si rada vybrala svojho životopisca sama. Ritter si doslova vycucal z prsta kadejaké nezmysly, len aby sa jej pomstil za údajné neprávosti.“

	„Napríklad za to, že Goldberg a Schneider boli bývalí nacisti a žili s nepravou identitou?“ zaťala Pia.

	Siegbert sa opäť zdržanlivo usmial. „V ž; votopisoch mnohých úspešných podnikateľov povojnovej éry nájdete spojenie s nacistickým režimom,“ namietol. „Aj môj otec nepochybne profitoval z vojny, veď mal zbrojný závod. O to nejde.“

	„A o čo ide?“ opýtal sa Bodenstein.

	„Ritter vyhlasoval za pravdivé divoké špekulácie, ktoré napĺňali skutkovú podstatu trestného činu ohovárania a osočovania.“

	„Ako to viete?“ vyzvedala Pia.

	Kaltensee mykol plecom a neodpovedal.

	„Dopočuli sme sa, že vášho brata Elarda podozrievali, že zhodil zo schodov vášho otca. Aj o tom píše Ritter vo svojej knihe?“

	„Ritter nepíše knihu,“ zdôraznil Siegbert. „Okrem toho som dodnes presvedčený, že to urobil Elard. Môjho otca neznášal. Je nehorázne, že dostal firemné podiely.“

	Jeho bezchybná fasáda sebaistoty utrpela prvú trhlinu. Aká bola príčina jeho očividnej averzie k nevlastnému staršiemu bratovi? Bola to obyčajná žiarlivosť na jeho výzor a úspech u žien, alebo za tým bolo čosi viac?

	„Po pravde Elard vôbec nepatrí do rodiny. Napriek tomu sa už celé desaťročia s úplnou samozrejmosťou priživuje na mojej práci, ktorá je v jeho očiach len opovrhnutiahodným, nezmyselným naháňaním hnusného mamonu.“ Trpko sa zasmial. „Rád by som svojho duchaplného, jemnocitného brata zažil bez peňazí, bez prostriedkov, odkázaného samého na seba! Pán profesor totiž nie je príliš životachopný človek!“

	„Podobne ako Róbert Watkowiak?“ spýtala sa Pia. „Jeho smrť vás ani trochu nemrzí?“

	Siegbert nadvihol obočie a opäť nadobudol svoj nedávny uvoľnený výraz.

	„Ak mám byť úprimný, veru nie. Často som sa hanbil, že je mojím nevlastným bratom. Moja matka bola k nemu priveľmi zhovievavá.“

	„Možno preto, že to bol jej vnuk,“ poznamenal Bodenstein akoby mimochodom.

	„Čože?“ spozornel Kaltensee.

	„V posledných dňoch sme získali viacero zaujímavých informácií,“ vysvetlil komisár. „Okrem iného aj to, že Watkowiakovým otcom ste vy. Jeho matka vraj bola slúžkou u vašich rodičov. Keď sa dozvedeli o vašom nerovnom vzťahu, poslali vás do Ameriky a otec váš prehrešok vzal na seba.“

	Toto tvrdenie Siegbertovi doslova vyrazilo dych. Rukou si nervózne prechádzal po plešine.

	„Božemôj,“ zamrmlal si popod nos a postavil sa. „Naozaj som mal aféru so slúžkou svojich rodičov. Volala sa Danuta, bola o čosi staršia odo mňa a veľká krásavica.“

	Začal sa prechádzať po kancelárii.

	„Bral som to vážne, ako sa také čosi berie vážne v šestnástich. Moji rodičia, pravdaže, neboli nadšení a poslali ma do Ameriky, aby som prišiel na iné myšlienky.“

	Zrazu sa zastavil.

	„Keď som sa po ôsmich rokoch vrátil z Ameriky s diplomom, so ženou a s dcérou, na Danutu som úplne zabudol.“

	Pristúpil k oknu a zadíval sa von. Myslel vari na všetky odmietnutia a zmeškané chvíle, ktoré domnelého nevlastného brata najprv dohnali na šikmú plochu a potom do náručia smrti?

	„A ako sa vodí vašej matke?“ zmenil Bodenstein tému. „Kde vlastne je? Musíme s ňou totiž súrne hovoriť.“

	Siegbert sa odvrátil a s poblednutou tvárou sa znova posadil za stôl. Neprítomne začal kresliť do bloku obrazce.

	„Momentálne sa s ňou nedá hovoriť,“ povedal ticho. „Udalosti posledných dní ju poriadne vzali. Vraždy, ktoré Róbert spáchal, a napokon aj správa o jeho samovražde – bolo toho na ňu priveľa.“

	„Watkowiak tie vraždy nespáchal,“ namietol Bodenstein. „Ani jeho smrť nebola samovražda. Pri pitve sa ukázalo, že zomrel cudzím zavinením.“

	„Cudzím zavinením?“ zopakoval Kaltensee neveriacky. Ruka, ktorou držal pero, sa mu jemne roztriasla. „Ale kto… a prečo? Kto by ho chcel zabiť?“

	„To by sme radi vedeli aj my. Našli sme pri ňom zbraň, ktorou bola predtým zavraždená jeho priateľka, ale on to neurobil.“

	Do ticha zazvonil telefón. Siegbert zdvihol, drsno prikázal, aby ho nevyrušovali, a položil.

	„Máte predstavu, kto zavraždil priateľov vašej matky a čo znamená číslo 16145?“

	„To číslo mi nič nehovorí,“ odvetil Kaltensee a na chvíľku sa zamyslel. „Nikoho nechcem neprávom podozrievať, no od Goldberga viem, že Elard naňho v posledných týždňoch vyvíjal obrovský nátlak. Brat nedokázal akceptovať, že Goldberg nevedel nič o jeho minulosti a jeho biologickom otcovi. Aj Ritter Goldberga opakovane navštevoval. Je celkom možné, že tie tri vraždy spáchal on.“

	Pia nezažívala často, že niekto tak jasne niekoho označil za prípadného vraha. Videl v tom Siegbert šancu pomstiť sa dvom mužom, s ktorými roky bojoval o priazeň svojej matky a ktorých z hĺbky srdca nenávidel? Čo by sa stalo, keby sa dozvedel, že Ritter je jeho zaťom a navyše budúcim otcom jeho vnúčaťa?

	„Goldberga, Schneidera a Fringsovú zastrelili zbraňou z druhej svetovej vojny a starou muníciou. Odkiaľ by ju Ritter vzal?“ dala na zváženie komisárka. Kaltensee sa na ňu uprene zahľadel.

	„Určite poznáte aj príhodu so stratenou debnou,“ ozval sa po chvíli. „Lámal som si hlavu nad tým, čo asi obsahovala. Čo keď v nej bola otcova pozostalosť? Bol členom NSDAP aj wehrmachtu. Možno Ritter debnu niekde tajne schoval aj so zbraňou.“

	„Ako by to urobil? Od tej príhody mal zakázaný prístup na Muhlenhof,“ namietla Pia. Siegbert sa však nedal vyviesť z konceptu.

	„Ritter kašle na zákazy,“ vyprskol.

	„Vaša matka vie, čo bolo v debne?“

	„Predpokladám, že áno. Ale nekomentuje to. Keď matka niečo nechce povedať, tak to nepovie.“ Nevraživo sa zasmial. „Len sa pozrite na môjho brata, ktorý už šesťdesiat rokov zúfalo pátra po svojom biologickom otcovi.“

	„Dobre teda.“ Bodenstein sa usmial a vstal. „Ďakujeme, že ste sa nám venovali. Ach, ešte mi napadá jedna otázka. Na čí príkaz ľudia z vašej závodnej stráže trýznili a dobili Marcusa Nowaka?“

	„Prosím?“ Kaltensee zmätene pokrútil hlavou. „Koho?“

	„Marcusa Nowaka. Toho reštaurátora, ktorý pracoval na prestavbe mlyna.“

	Kaltensee sa tuho zamyslel, až zvraštil čelo, a napokon si spomenul.

	„Aha, už viem,“ poznamenal. „S jeho otcom sme mali kedysi veľké problémy. Jeho lajdácka práca na stavbe administratívnej budovy nás stála veľa peňazí. Ale čo by naša závodná stráž robila u jeho syna?“

	„To by som aj ja rád vedel,“ ubezpečil ho Bodenstein. „Máte niečo proti tomu, aby si naši technici prezreli vaše autá?“

	„Vôbec nie,“ odvetil Kaltensee mierne pobavene. „Zavolám pána Améryho, šéfa KSecure. Bude vám k službám.“

	Henri Améry bol tridsiatnik, dobre vyzerajúci južanský typ, štíhly a opálený, s čiernymi, dozadu sčesanými krátkymi vlasmi. Mal oblečenú bielu košeľu, tmavý oblek a talianske topánky a pokojne mohol byť burzovým maklérom, advokátom alebo bankárom. S ochotným úsmevom im podal zoznam spolupracovníkov, spolu s ním ich bolo tridsaťštyri, a bez všetkého odpovedal na otázky. Už pol druha roka bol šéfom K-Secure. S menom Nowak sa nikdy nestretol a bol úprimne prekvapený, keď sa dopočul o údajnej tajnej akcii svojich ľudí. Nenamietal proti preskúmaniu svojich vozidiel a okamžite predložil ďalší zoznam, kde boli uvedené všetky firemné autá so štátnou poznávacou značkou, s výrobnou značkou, dňom vydania technického preukazu a so stavom tachometra. Kým sa rozprávali s Bodensteinom, zatelefonovala Miriam. Bola na ceste do Doby, bývalého Dobenu, do ktorej úradného obvodu patrila aj obec Lauenburg so statkom, súčasný L^bork.

	„Zajtra ráno sa mám stretnúť s jedným Poliakom, ktorý bol do roku 1945 na statku Zeydlitzovcov-Lauenburgovcov na nútených prácach,“ oznámila. „Archivárka ho pozná. Žije v starobinci vo Wegorzewe.“

	„To znie sľubne.“ Pia videla svojho šéfa vychádzať z kancelárie K-Secure. „Daj pozor na mená Endrikat a Oskar, nezabudni!“

	„Jasné,“ ubezpečila ju Miriam. „Maj sa.“

	„Tak čo?“ opýtal sa Bodenstein, keď zaklapla mobil. „Aký máte dojem zo Siegberta Kaltenseeho a z Améryho?“

	„Siegbert nenávidí brata aj Rittera,“ začala rozoberať Pia. „V jeho očiach mu konkurovali v boji o matkinu priazeň. Nevravela vaša svokra, že Vera svojho asistenta zbožňovala? A Elard dokonca býva na Muhlenhofe, vyzerá najmenej o triedu lepšie ako Siegbert a aspoň v minulosti mával jedno ľúbostné dobrodružstvo za druhým.“

	„Hm.“ Bodenstein zamyslene prisvedčil. „A čo ten Améry?“

	„Pekný chlapec, možno až príliš uhladený na môj vkus,“ zhodnotila Pia. „Navyše priveľmi ochotný. Auto, ktorým jeho ľudia prišli za Nowakom, pravdepodobne vôbec nie je na zozname. Ten prieskum môžeme daňovým poplatníkom ušetriť.“

	Na komisariáte ich privítal Ostermann s množstvom noviniek: Vera Kaltenseeová neleží v nemocnici v Hofheime ani v Bad Sodene. Nowaka nenašli, zato konečne dostali povolenie na domovú prehliadku. Pri vchode do Muhlenhofu a pred Nowakovu firmou umiestnili hliadkové vozy. Košele, ktoré Behnkemu ukázala pani Moormannová, patrili Elardovi. Behnke sa vybral do Frankfurtu za profesorom, ale dom umenia bol ešte vždy zatvorený. Ostermann na daňovom úrade a na registri obyvateľstva zistil, že Katharina Ehrmanová, rodená Schmuncková, narodená 19. 7. 1964 v Kônigsteine, nemecká občianka s trvalým bydliskom vo švajčiarskom Zurichu, má prechodný pobyt v Kônigsteine. Je vydavateľkou v slobodnom povolaní, platí dane vo Švajčiarsku, nemá záznam v registri trestov.

	Bodenstein ho mlčky počúval. Pozrel na hodinky. Zanedlho bude štvrť na sedem. O pol ôsmej sa má v reštaurácii Rote Muhle stretnúť s Juttou Kaltenseeovou.

	„Teda vydavateľka,“ zopakoval. „Azda ona poverila Rittera napísaním toho životopisu?“

	„Zistím to.“ Ostermann si urobil poznámku.

	„A vyhláste pátranie,“ dodal komisár. „Po profesorovi Elardovi Kaltenseem a jeho aute.“

	Spozoroval spokojný výraz na Piinej tvári. Zrejme podozrievala toho pravého.

	„Zajtra ráno o šiestej prehľadáme Nowakovu firmu a byt. Zorganizujete to vy, pani Kirchhoffová. Chcem mať pri tom aspoň dvadsať ľudí, ako zvyčajne.“

	Pia prikývla. Zazvonil telefón a Bodenstein prijal hovor.

	Behnke vypočul domovníka z domu umenia. Okolo obeda vraj pomáhal Elardovi Kaltenseemu naložiť do auta jednu debnu a dve cestovné tašky.

	„Okrem toho mi prezradil, že profesor má ešte jednu kanceláriu na univerzite,“ pokračoval Behnke. „V kampuse Westend. Práve tam teraz idem.“

	„Aké má auto?“ Bodenstein zapol mikrofón, aby mohol počúvať aj Ostermann.

	„Moment.“ Behnke s niekým prehodil pár slov a vzápätí sa vrátil k telefónu. „Čierny mercedes triedy S, ešpézetka MTKEK 222.“

	„Ďakujem. Informujte priebežne Ostermanna a Kirchhoffovú. Ak nájdete Kaltenseeho, zatknite ho a priveďte ho ku mne,“ prikázal mu Bodenstein. „Chcem s ním hovoriť ešte dnes.“

	„Napriek tomu máme vyhlásiť pátranie?“ uisťoval sa Ostermann, keď Bodenstein ukončil telefonát.

	„Prirodzene,“ odpovedal a zamieril ku dverám. „A nikto dnes nepôjde domov, kým sa ma telefonicky nespýta.“

	Thomas Ritter vyčerpane hľadel na hotovú hrubú verziu rukopisu. Po štrnástich hodinách a dvoch škatuľkách marlboriek, iba s dvoma krátkymi prestávkami na vyšetrovateľov a Katharinu, knihu dopísal. Tristodeväťdesiat strán nelichotivých právd o rodine Kaltenseeovcov a ich utajených zločinoch! Tá kniha je načasovaná bomba, na ktorej si Vera vyláme zuby, možno ju dostane aj do väzenia. Cítil sa úplne vysilený a zároveň nabudený, ako keby si dal kokaín. Uložil súbor a napálil ho na cédečko. Z aktovky vybral malú audiokazetu, spolu s cédečkom ju strčil do obálky a fixkou na ňu napísal adresu. Ako bezpečnostné opatrenie pre prípad, že by sa mu opäť vyhrážali. Vypol notebook, dal si ho pod pazuchu a vstal.

	„Donevidenia, ty špinavá kancelária,“ zamrmlal si popod nos, a keď vychádzal, ani sa neobzrel. Túžil ísť domov a dať si sprchu. Katharina ho síce večer čaká, ale možno to bude môcť presunúť na neskôr. Nemal chuť debatovať o rukopise, o možnostiach predaja, marketingových stratégiách a svojich dlhoch. A ešte menšiu chuť mal milovať sa s ňou. Na svoje vlastné prekvapenie sa však úprimne tešil na Marleen. Už celé týždne jej sľubuje romantický večer vo dvojici, dobrú večeru v príjemnej reštaurácii, drink v bare a dlhú vášnivú noc.

	„Ako spokojne sa usmievaš,“ prehodila recepčná Sina, keď okolo nej prechádzal. „Deje sa niečo?“

	„Teším sa na fajront,“ odvetil Ritter. Zrazu dostal nápad. Podal jej obálku. „Buď taká dobrá a schovaj mi to.“

	„Jasné. Spoľahni sa.“ Sina strčila obálku do nepravej kabelky od Louisa Vuittona a sprisahanecky naňho žmurkla. „Tak sa zabav.“

	Niekto zazvonil.

	„No konečne!“ stisla otvárač dverí. „To bude kuriér s korektúrami. Tomu to dnes trvalo.“

	Ritter jej opätoval žmurknutie a odstúpil nabok, aby urobil miesto kuriérovi na bicykli. No namiesto očakávaného poslíka vstúpil bradatý muž v tmavom obleku. Zastal pred Ritterom a zbežne si ho premeral.

	„Vy ste doktor Thomas Ritter?“ ubezpečil sa.

	„Kto to chce vedieť?“ opýtal sa Ritter nedôverčivo.

	„Ak ste to vy, mám pre vás balíček,“ odvetil bradatý muž. „Od pani Ehrmannovej. Mám vám ho odovzdať osobne.“

	„Aha.“ Ritter bol podozrievavý. Pravda, Katharina mu pripravuje jedno prekvapenie za druhým. Možno mu posiela nejakú erotickú hračku, aby sa naladil na plánovaný spoločný večer. „Kde je ten balíček?“

	„Ak chvíľu počkáte, donesiem ho. Mám ho v aute.“

	„Nie, neunúvajte sa. Aj ja idem dole.“ Ritter kývol Sine na pozdrav a vykročil za mužom po schodoch. Tešil sa, že dnes odchádza z kancelárie za denného svetla. Hoci si to nerád pripúšťal, dodávka na parkovisku a hlúpa poznámka tej nesympatickej blond policajtky mu nahnali strach. No teraz odovzdá rukopis do vydavateľstva a keď bude vytlačený, môžu si svoje hrozby strčiť za klobúk. Muž mu zdvorilo podržal dvere a Ritter mu kývnutím poďakoval. Zrazu na krku zacítil pichnutie.

	„Au!“ vyrazil zo seba a pustil z ruky tašku s notebookom. Cítil, že sa mu podlomili kolená, akoby boli z gumy. Rovno pred ním zastala čierna dodávka, z bočných dverí vyskočili dvaja muži a schmatli ho pod pazuchy. Surovo ho sotili do vnútra vozidla, hlasno zabuchli bočné dvere a nastala tma ako v rohu. Vzápätí sa rozsvietilo v kabíne, no nedarilo sa mu nadvihnúť hlavu. Z kútika úst mu vytekali sliny, pred očami mal mazanicu a vnútro mu zaplavil strach. Potom stratil vedomie.

	 


Štvrtok 10. mája 2007

	 

	PIA STÁLA PRI HLIADKOVOM VOZE, CHVELA SA OD zimy a zívala, až jej pukali čeľuste. Bolo chladno a nepríjemne, májové ráno pripomínalo skôr november. Včera bola v kancelárii do pol dvanástej v noci. Postupne prichádzali ďalší kolegovia – Behnke, Fachingerová aj Hasse, každý z nich vypil šálku čiernej kávy, ktorú im z termosky nalial veliteľ komanda. Bodenstein dorazil až o štvrť na sedem, neoholený a nevyspatý. Zhŕkli sa okolo neho civilní pracovníci, aby si naposledy prebrali situáciu. Všetci mali bohaté skúsenosti s domovými prehliadkami a vedeli, čo ich čaká. Zhasínali cigarety a vylievali zvyšky kávy do kríkov pri čerpacej stanici ARAL, kde mali dohovorený zraz. Pia vystúpila zo svojho auta a nasadla do Bodensteinovho. Bol bledý a pôsobil napäto. Konvoj na čele s jeho autom sa vydal k Nowakovej firme.

	„Včera večer mi nechala odkaz na mobile recepčná z Ritterovej redakcie,“ povedal Bodenstein. „Vypočul som si ho až ráno. Ritter včera okolo pol siedmej odišiel z kancelárie, ona ešte čakala na kuriéra. Odišiel v spoločnosti muža, ktorý mu mal odovzdať balíček od Ehrmannovej. Keď o hodinu odchádzala domov, na parkovisku stálo opustené Ritterovo auto.“

	„Tadiaľto,“ ukázala Pia doprava. „To je zvláštne.“

	„To teda je.“

	„Ako bolo včera s Juttou Kaltenseeovou? Dozvedeli ste sa niečo zaujímavé?“ Prekvapene zachytila, ako zovrel čeľuste.

	„Nie, nič zvláštne. Bol to stratený čas,“ odvetil stroho.

	„Niečo mi tajíte,“ skonštatovala Pia.

	Bodenstein vzdychol a zastavil auto na okraji cesty, niekoľko metrov od budovy Nowakovej firmy.

	„Bože uchovaj, aby som sa dostal do situácie, keď mi budete v pätách,“ vyhlásil zamračene. „Spravil som obrovskú hlúposť. Neviem, ako sa to mohlo stať, ale cestou k autu ma… ako by som to… chytila na intímnom mieste.“

	„Prosím?“ Pia si šéfa neveriacky premerala, vzápätí sa rozosmiala. „Robíte si zo mňa dobrý deň?“

	„Nie, je to pravda. Pokúšal som sa zo všetkých síl uniknúť jej.“

	„A podarilo sa, či nie?“

	Bodenstein jej uhol pohľadom.

	„Nie úplne,“ priznal sa. Pia úporne premýšľala, ako by ďalšiu otázku naformulovala čo najdiplomatickejšie, aby sa šéfa nedotkla.

	„Zanechali ste jej na tele stopy DNA?“ opýtala sa opatrne. Bodenstein nepohol ani brvou a mlčal.

	„Obávam sa, že áno,“ povedal napokon a vystúpil z auta.

	Christina Nowaková už bola hore, keď jej komisár podával povolenie na domovú prehliadku. Pod červenými očami mala hlboké kruhy a apaticky sa prizerala, ako policajti vošli do bytu na prvom poschodí a začali ho prehliadať. Jej dvaja synovia v pyžamách sedeli v kuchyni s vystrašenými tvárami, mladší z nich plakal.

	„Viete niečo o mojom mužovi?“ opýtala sa ticho. Pia sa ledva dokázala sústrediť na prácu. Ešte stále bola vykoľajená z Bodensteinovho priznania. Prebrala sa, až keď Nowaková zopakovala otázku.

	„Žiaľ, nie,“ odpovedala s ľútosťou. „Zatiaľ nikto nereagoval na našu výzvu o pomoc pri hľadaní nezvestného.“

	Christina Nowaková sa rozvzlykala. Zo schodiska bolo počuť vravu, otec Nowak hlasno hromžil a Marcusov brat sa rozospato potácal dolu schodmi.

	„Upokojte sa. Vášho manžela nájdeme,“ ubezpečovala ju Pia, hoci sama o tom pochybovala. V duchu bola presvedčená, že Elard Kaltensee sa svojho komplica zbavil. Nowak mu dôveroval a v jeho stave sa aj tak nemohol brániť. S najväčšou pravdepodobnosťou bol už dávno mŕtvy.

	Pri domovej prehliadke nič nenašli. Christina Nowaková odomkla policajtom dvere do manželovej kancelárie. Od Piinej poslednej návštevy tu poupratovali. Sanóny boli uložené v regáloch, vytriedené papiere v priečinkoch. Jeden policajt odpojil počítač, ostatní vyprázdňovali police. K mužom sa priplichtila územčistá postava starej pani Nowakovej. Vnukovej manželke nevenovala ani slovko útechy, hoci tá s uplakanou tvárou stála vo dverách a chcela vojsť do kancelárie, v čom jej policajti zabránili.

	„Pani Kirchhoffová!“ oslovila Piu. „Musím s vami súrne hovoriť!“

	„Neskôr, pani Nowaková,“ odvetila Pia. „Počkajte ma vonku, kým neskončím.“

	„Čo to tu máme?“ začula Behnkeho hlas a otočila sa. Za šanónmi bol v stene ukrytý trezor.

	„Aj v tom nám klamal.“ Škoda, Nowak bol Pii sympatický. „Tvrdil, že vo firme nie je trezor.“

	„13-24-08“ nadiktovala Christina Nowaková bez vyzvania vstupný kód a Behnke naťukal číselnú kombináciu. Dvere trezora sa s pípnutím a kliknutím otvorili práve vo chvíli, keď do kancelárie vchádzal Bodenstein.

	„Tak čo nové?“ opýtal sa. Behnke sa zohol, siahol dnu a s víťazoslávnym úškrnom sa obrátil k nim. V pravej ruke v rukavici držal pištoľ, v ľavej škatuľku s nábojmi. Christina Nowaková sa prudko nadýchla.

	„Predpokladám, že sme našli vražednú zbraň.“ Privoňal k hlavni. „Nedávno sa z nej strieľalo.“

	Bodenstein s Piou si vymenili pohľady.

	„Pátranie po Nowakovi zintenzívnime,“ oznámil Bodenstein. „Zverejníme výzvy o pomoc v rozhlase aj v televízii.“

	„Čo… čo to má znamenať?“ šepla Christina Nowaková. Bola biela ako krieda. „Prečo má manžel v trezore pištoľ? Ničomu nerozumiem!“

	„Sadnite si, prosím.“ Bodenstein jej pritiahol stoličku od písacieho stola. Napokon poslúchla. Pia napriek protestom starej panej zavrela dvere.

	„Viem, že je to pre vás nepochopiteľné,“ povedal Bodenstein.

	„Váš manžel je podozrivý z vraždy. Touto pištoľou s najväčšou pravdepodobnosťou zastrelili troch ľudí.“

	„Nie…“ šepla Nowaková ohromene.

	„Ako manželka nemusíte vypovedať,“ poúčal ju komisár. „Ale ak čokoľvek poviete, mala by to byť pravda, lebo inak sa dopustíte trestného činu krivej výpovede.“

	Cez dvere prenikal hrmotný hlas starého Nowaka, ktorý sa dohadoval s policajtmi.

	Nowaková tomu nevenovala pozornosť a uprene hľadela na Bodensteina. „Čo chcete vedieť?“

	„Pamätáte si, kde bol manžel v noci z dvadsiateho siedmeho na dvadsiateho ôsmeho apríla, z tridsiateho apríla na prvého mája a z tretieho na štvrtého mája?“

	Oči jej zaliali slzy a sklonila hlavu.

	„Doma nebol,“ odvetila priduseným hlasom. „Ale neverím, že niekoho zabil. Prečo by to robil?“

	„Kde teda bol?“

	Zaváhala, pery sa jej rozochveli. Chrbtom ruky si utrela oči.

	„Domnievam sa, že bol u tej ženy, s ktorou som ho videla. Viem, že ma… podvádza.“

	„Skoro nič som nepil,“ povedal Bodenstein neskôr kolegyni v aute a odvrátil pohľad. „Iba jeden pohár vína. Napriek tomu som sa cítil, akoby som mal v sebe prinajmenšom dve fľaše. Ledva som vnímal, čo hovorila. Doteraz si nespomínam na niektoré podrobnosti večera.“

	Odmlčal sa a pošúchal si oči.

	„Boli sme v podniku až do záverečnej. Na čerstvom vzduchu mi bolo lepšie, ale potácal som sa. Stáli sme pri mojom aute. Personál reštaurácie mal fajront a odchádzal domov. Posledné, na čo si spomínam, sú jej pery a ruka v mojich nohavi…“

	„To stačí!“ prerušila ho Pia náhlivo. Myšlienka na to, čo sa len nedávno odohralo na sedadle auta, jej bola strašne trápna.

	„To sa mi nemalo stať,“ hlesol Bodenstein priškrteným hlasom.

	„Možno vôbec k ničomu nedošlo,“ povedala Pia neisto. Pomyslela si, že aj šéf je iba človek, ale také dačo si uňho nevedela predstaviť. Možno ju zmiatla jeho nezvyklá otvorenosť, lebo hoci boli v každodennom kontakte a úzko spolupracovali, intímne detaily zo súkromného života boli doteraz medzi nimi tabu.

	„To svojho času tvrdil aj Bill Clinton,“ namietol Bodenstein zúfalo. „Rád by som vedel, prečo to spravila.“

	„Nuž,“ začala Pia opatrne. „Nevyzeráte najhoršie, šéfe. Možno hľadala dobrodružstvo.“

	„Nie. Jutta Kaltenseeová nerobí nič len tak. Bolo to naplánované. V posledných dňoch mi najmenej dvadsaťkrát telefonovala. A včera pod falošnou zámienkou pozvala Cosimu na obed.“

	Prvý raz počas rozhovoru pozrel Pii do očí.

	„Ak by ma vyhodili, musíte vo vyšetrovaní pokračovať sama.“

	„To snáď nehrozí,“ snažila sa ho upokojiť Pia.

	„Ani sa nenazdáme a môže to byť aktuálne.“ Bodenstein si oboma rukami uhladil vlasy. „Najneskôr vtedy, keď to vyňuchá pani doktorka Engelová. Ledva na to čaká.“

	„Kto by jej to povedal?“

	„Jutta osobne.“

	Pia vedela, čo ho ťaží. Zaplietol sa so ženou, okolo ktorej sa vyšetrujú vraždy. Ak Jutta Kaltenseeová konala z vypočítavosti, bolo namieste sa obávať, že príhodu využije vo svoj prospech.

	„Počujte, šéfe,“ ozvala sa Pia. „Mali by ste ísť na odber krvi. Určite vám niečo nasýpala do vína alebo do jedla, aby mala istotu, že sa dáte zviesť.“

	„Ako by to urobila?“ pokrútil hlavou. „Celý čas som sedel pri stole.“

	„Možno pozná čašníka.“

	Bodenstein sa zamyslel. „To je pravda. Určite ho pozná. Tykala si s ním a zdôrazňovala, že je stálym hosťom.“

	„Tak vám niečo nasypal do pohára on,“ povedala Pia s väčším presvedčením v hlase, aké v skutočnosti pociťovala. „Teraz pôjdeme za Henningom. Odoberie vám krv a vyšetrí ju. Ak skutočne niečo nájde, máte dôkaz, že vás Kaltenseeová vlákala do pasce. Pri svojich politických ambíciách si určite nemôže dovoliť škandál.“

	Na Bodensteinovej strhanej tvári sa mihla iskrička nádeje. Naštartoval auto.

	„Dobre,“ prisvedčil. „Mimochodom, vtedy ste mali pravdu.“

	„Kedy?“

	„Keď ste povedali, že prípad nadobudne vlastnú dynamiku.“

	O pol desiatej sa tím zišiel na porade v zasadačke komisariátu. Zaistenú zachovanú pištoľ značky Mauser Po8 S/42 vyrobenú v roku 1938 so sériovým číslom a pečiatkou, ako aj muníciu z trezoru v Nowakovej kancelárii poslali na oddelenie balistiky. Hasse a Fachingerová obsluhovali telefóny, ktoré po odvysielaní výzvy o pomoc bez prestávky vyzváňali. Bodenstein poslal Behnkeho do Frankfurtu k Marleen Ritterovej. Hliadka nahlásila, že jeho BMW ešte vždy stojí na parkovisku pred redakciou.

	„Pia!“ zavolala Kathrin Fachingerová. „Máš telefón! Prepnem ti ho do kancelárie!“

	Pia prikývla a vstala.

	„Včera som bola za tým mužom,“ oznámila Miriam bez pozdravu. „Zapíš si, čo ti poviem. Neuveriteľné veci!“

	Pia schmatla blok a pero. Ryszarda Wielinského ako dvadsaťjedenročného mladíka poslali na nútené práce na statok rodiny Zeydlitzovcov-Lauenburgovcov. Starec už nemal najlepšiu krátkodobú pamäť, ale úplne presne si pamätal udalosti spred šesťdesiatich piatich rokov. Vera von Zeydlitz bola v internáte vo Švajčiarsku, jej starší brat Elard slúžil ako pilot vo vojenskom letectve. Počas vojny sa súrodenci zriedkavo zdržiavali na rodičovskom statku. Elard mal ľúbostný pomer s peknou správcovou dcérou Vicky, z ktorého sa v auguste 1942 narodil syn. Elard sa chystal s Vicky oženiť, no zakaždým ho krátko pred plánovanou svadbou zatklo gestapo, naposledy v roku 1944. Pravdepodobne naňho donášal sturmbannfuhrer SS Oskar Schwinderke, syn hlavného výplatcu statku Lauenburg, s cieľom zabrániť svadbe, lebo jeho ctižiadostivá mladšia sestra Eda bola do mladého grófa zaľúbená a hrozne žiarlila na Vicky a jej dôverné priateľstvo s Elardovou sestrou. Schwinderke bol počas vojny na statku často, lebo ako člen 1. tankovej divízie Leibstandarte Adolf Hitler slúžil v blízkom bunkri Wolfsschanze. V novembri 1944 sa ťažko zranený Elard vrátil domov. A keď 15. januára 1945 vydali oficiálny rozkaz na evakuáciu a na druhý deň všetci obyvatelia Dobenu vyrazili smerom na Bartenstein, zostali na statku iba starý barón Zeydlitz-Lauenburg s manželkou, zranený Elard, jeho sestra Vera, Vicky Endrikatová s trojročným Heinrichom, Vickina chorá matka, otec a mladšia sestra Ida. Mali v úmysle čo najskôr sa pripojiť k sprievodu. V blízkosti Mauerwaldu utečencov minul ľahký vojenský osobný automobil. Za volantom sedel sturmbannfúhrer SS Oskar Schwinderke, vedľa neho ďalší esesák, ktorého Wielinski viac ráz videl na statku, na zadnom sedadle trónila Eda s priateľkou Máriou. Obe od začiatku roka 1944 pracovali v ženskom zajateckom tábore v Rastenburgu, jedna ako dozorkyňa, druhá ako sekretárka vedúceho tábora. Prehodili pár slov s hlavným výplatcom Schwinderkem a pokračovali v ceste. Wielinski vtedy tých štyroch videl naposledy. Nasledujúci večer sprievod prekvapila ruská armáda, ktorá všetkých mužov postrieľala, ženy znásilnila a niektoré odvliekla. Prežil jedine on, lebo Rusi mu uverili, že je poľský robotník na nútených prácach. Niekoľko rokov po vojne sa vrátil do tohto kraja. Často premýšľal o osude rodín Zeydlitzovcov-Lauenburgovcov a Endrikatovcov, lebo sa k nemu veľmi pekne správali a Vicky Endrikatová ho navyše učila po nemecky.

	Pia sa priateľke poďakovala a snažila sa usporiadať si myšlienky. V životopise Very Kaltenseeovej sa písalo, že jej celá rodina zomrela alebo sa stratila v roku 1945 počas úteku. Ak sa rozprávanie bývalého poľského robotníka zakladá na pravde, potom rodina 16. januára 1945 vôbec neopustila statok! Načo sa tam vybral Oskar Schwinderke – bezpochyby falošný Goldberg – so svojou sestrou a s priateľmi krátko predtým, ako tam vpochodovala ruská armáda? V udalostiach toho dňa sa skrýval kľúč k vraždám. Bola Vera v skutočnosti dcérou správcu Endrikata a Elard Kaltensee synom pilota Elarda? Pia zbalila poznámky a vošla do zasadačky. Bodenstein zavolal aj Fachingerovú a Hasseho. Mlčky si vypočuli Piinu správu.

	„Vera Kaltenseeová vskutku môže byť Vicky Endrikatová,“ prihlásila sa k slovu Kathrin Fachingerová. „Ten dôchodca z Taunusblicku povedal, že na jednoduché dievča z východného Pruská to Vera dotiahla ďaleko.“

	„V akej súvislosti to povedal?“ opýtala sa Pia. Kathrin vytiahla zápisník a zalistovala v ňom.

	„Štyria mušketieri,“ začala čítať. „Tak sa nazývali. Vera, Anita, Oskar a Hans, štyria dávni priatelia, ktorí sa poznali od detstva. Dvakrát do roka sa stretávali v Zurichu, ešte aj potom, čo Anita s Verou pochovali manželov.“

	Zavládlo ticho. Bodenstein s Piou na seba pozreli. Dieliky skladačky zapadali na správne miesta.

	„Jednoduché dievča z východného Pruská,“ zopakoval Bodenstein pomaly. „Vera Kaltenseeová je Vicky Endrikatová.“

	„Využila šancu kvázi cez noc vstúpiť do šľachtického stavu, keď síce mala od svojho princa dieťa, ale nebola zaňho vydatá,“ doplnila Pia. „A do dnešného dňa sa jej to darilo tajiť.“

	„No kto zavraždil tých troch?“ opýtal sa Ostermann bezradne. Bodenstein vyskočil na rovné nohy a schmatol sako.

	„Pani Kirchhoffová má pravdu,“ povedal. „Elard Kaltensee sa zrejme dozvedel, čo sa vtedy prihodilo. A svoj akt pomsty ešte neukončil. Musíme mu v ňom zabrániť.“

	Dve pôsobivé slová „hroziace nebezpečenstvo“ presvedčili sudcu, aby v priebehu pol hodiny podpísal tri zatykače a povolenia k domovej prehliadke. Behnke zatiaľ hovoril so zúfalou Marleen Ritterovou. Včera okolo tri štvrte na šesť telefonovala z práce s manželom a dohovorili si večeru v reštaurácii. Keď okolo pol ôsmej prišla domov, našla byt hore nohami a po Ritterovi ani stopy. Nebral mobil a od polnoci ho mal dokonca vypnutý. Upovedomila políciu, ale tam jej povedali, že na podanie oznámenia o nezvestnej osobe je priskoro, jej manžel je dospelý muž a nehlási sa iba šesť hodín. Okrem toho Behnke zistil, že pred odletovou halou frankfurtského letiska stojí mercedes Elarda Kaltenseeho. Sedadlo spolujazdca a vnútorná strana dverí boli zamazané od krvi, pravdepodobne Nowakovej, ktorú teraz vyšetrujú v laboratóriu.

	Bodenstein s Piou sa vybrali na Miihlenhof a vzali so sebou posilu – kolegov na vykonanie domovej prehliadky, kriminálnych technikov s pozemným radarom a psov cvičených na vyhľadávanie mŕtvol. Boli prekvapení, keď natrafili na Siegberta a Juttu Kaltenseeovcov spolu s advokátom doktorom Rosenblattom. Sedeli v salóne okolo veľkého stola zavalenom kopami listín. Vo vzduchu sa vznášala vôňa čerstvo zaliateho čaju.

	„Kde je vaša matka?“ opýtal sa Bodenstein bez pozdravu.

	Pia si nenápadne premerala poslankyňu krajinského snemu, ktorá rovnako ako Bodenstein nedala na sebe znať, čo sa predošlý večer medzi nimi odohralo. Nepôsobila dojmom ženy, ktorá si to večer na parkovisku rozdáva so ženatým chlapom, no zdanie niekedy klame.

	„Predsa som vám povedal, že ne…“ spustil Siegbert Kaltensee, ale komisár ho ostro prerušil.

	„Vaša matka je v obrovskom nebezpečenstve. Predpokladáme, že váš brat Elard zastrelil jej priateľov a teraz sa chystá na ňu.“

	Siegbert zmeravel.

	„Okrem toho máme povolenie na prehliadku vášho domu a pozemku.“ Pia mu podala doklad a on ho mechanicky odovzdal svojmu právnemu zástupcovi.

	„Prečo chcete vykonať domovú prehliadku?“ zamiešal sa do rozhovoru právnik.

	„Hľadáme Marcusa Nowaka,“ odvetila Pia. „Dnes sa stratil z nemocnice.“

	So šéfom sa dohodla, že súrodencov Kaltenseeovcov zatiaľ nebudú informovať o zatykači na ich matku.

	„Čo by pán Nowak robil u nás?“ Jutta vzala advokátovi z ruky povolenie na domovú prehliadku.

	„Mercedes vášho brata našli na letisku,“ pokračovala Pia. „Bol znečistený od krvi. Kým nenájdeme Nowaka a vašu matku, musíme vychádzať z toho, že môže ísť o krv jedného z nich.“

	„Kde je vaša matka a váš brat?“ zopakoval Bodenstein otázku. Keď sa nedočkal odpovede, obrátil sa na Siegberta.

	„Aj váš zať je od včerajšieho večera nezvestný.“

	„Ja predsa nemám zaťa,“ vyjachtal Kaltensee zmätene. „Museli ste sa pomýliť. Nechápem, čo to má znamenať.“

	Oknom pozoroval policajtov so psami a s pozemným radarom, ako v jednom šíku šliapu po udržiavanom trávniku.

	„Vari neviete, že vaša dcéra sa pred dvoma týždňami vydala za Thomasa Rittera a čaká od neho dieťa?“

	„Čo to trepete?“ Siegbertovi by sa krvi nedorezal. Stál ako obarený a nenachádzal slov. Pozrel na sestru, ktorá bola rovnako prekvapená ako on.

	„Musím si zatelefonovať,“ rozhodol sa odrazu a vytiahol mobil.

	„To má čas,“ vzal mu ho z ruky Bodenstein, „najprv mi prezraďte, kde máte matku a brata.“

	„Môj mandant má právo telefonovať!“ rozhorčil sa advokát. „To, čo tu predvádzate, je svojvôľa!“

	„Vy sa do toho nemiešajte!“ oboril sa naňho komisár. „Tak bude to?“

	Siegbert Kaltensee sa triasol na celom tele a jeho okrúhla tvár sa leskla od potu.

	„Dovoľte mi jeden telefonát,“ požiadal zachrípnuto. „Prosím.“

	Na Muhlenhofe nenašli Marcusa Nowaka ani Elarda, ani Veru. Bodenstein ešte vždy podozrieval Elarda, že zabil Nowaka a mŕtvolu niekam ukryl, ak nie tu, tak inde. Nenašiel sa ani Thomas Ritter. Bodenstein zavolal svokre a opýtal sa jej, kde všade majú Kaltenseeovci nehnuteľnosti.

	„Najpravdepodobnejšie sa mi zdá, že by sa mohli zdržiavať v Zurichu alebo v Tessine,“ povedal Pii, keď sa vracali na komisariát. „Poprosíme o pomoc švajčiarskych kolegov. Kruci, je to riadne zamotané!“

	Pia mlčala, lebo mu nechcela rozjatriť ranu. Keby ju bol počúvol, Elard by dávno sedel vo vyšetrovacej väzbe a Nowak by pravdepodobne žil. Jej teória o slede udalostí vyzerala takto: Elard sa zmocnil debny s denníkmi a pištoľou. No keďže nie je muž činu a potreboval čas, aby pochopil význam denníkov, prešli ďalšie mesiace, kým začal konať. Zbraňou z debny zastrelil Goldberga, Schneidera a Fringsovú, lebo mu nechceli povedať nič bližšie o jeho minulosti. 16. január 1945 bol dňom úteku, dňom, keď sa stalo niečo závažné, čo si Elard možno hmlisto pamätá, veď už mal tri roky. A Marcus Nowak, ktorý o vraždách prinajmenšom vedel, dokonca pri nich možno asistoval, musel zmiznúť z povrchu zemského, lebo bol pre Elarda nebezpečný.

	Zavolal Ostermann. Marcusove a Elardove odtlačky prstov na vražednej zbrani nikoho z policajtov neprekvapili. Okrem toho sa prihlásila žena z Kônigsteinu, ktorá videla Nowakovu fotografiu v novinách. Spoznala v ňom muža, ktorý 4. mája neskoro popoludní na parkovisku pri Luxemburskom zámku hovoril so sivovlasým mužom sediacim v kabriolete značky BMW.

	„Nowak sa zhováral s Ritterom, no krátko predtým sa stretol s Katharinou Ehrmannovou. Ako to súvisí?“ premýšľal Bodenstein nahlas.

	„To by som aj ja rada vedela,“ zamyslela sa Pia. „Výpoveď tej ženy potvrdzuje, že Christina Nowaková neklamala. Jej muž bol v Kónigsteine približne v čase, keď zomrel Watkowiak.“

	„Takže on s Elardom možno nemajú na svedomí len tri vraždy dôchodcov, ale aj smrť Watkowiaka a Krämerovej?“

	„Momentálne nič nevylučujem,“ vyhlásila Pia a zívla. V posledných dňoch málo spala a túžila po pokojnej noci. Zatiaľ to však skôr vyzeralo na pravý opak, lebo Ostermann im telefonicky oznámil, že na vrátnici čaká Augusta Nowaková a chce sa rozprávať s Piou.

	„Dobrý deň, pani Nowaková.“ Pia podala ruku starej žene, ktorá vstala zo stoličky vo vestibule. „Prišli ste nám povedať, kde je váš vnuk?“

	„To nie. Ale musím s vami súrne hovoriť.“

	„Žiaľ, máme veľa práce,“ odvetila Pia. V tom okamihu jej zazvonil mobil; aj Bodenstein už zasa telefonoval. Vrhla ospravedlňujúci pohľad na Nowakovu starú matku a prevzala hovor. Ostermann vzrušene referoval, že na pár minút lokalizovali Nowakov mobil. Piu zaplavila vlna adrenalínu. Možno predsa ešte žije!

	„Vo Frankfurte medzi Hansaallee a Furstenberger Strasse,“ doplnil Ostermann. „Presnejšie to nešlo, aparát bol zapnutý iba chvíľu.“

	Pia mu prikázala, aby sa spojil s frankfurtskými kolegami a oblasť okamžite uzavreli.

	„Šéfe,“ obrátila sa na Bodensteina, „Nowakov mobil lokalizovali na Hansaallee. Myslíte si to isté čo ja?“

	„Iste,“ prisvedčil Bodenstein. „Kaltenseeho kancelária na univerzite.“

	„Prepáčte, prosím.“ Augusta Nowaková položila Pii ruku na plece. „Skutočne vám musím…“

	„Ľutujem, ale teraz nemám čas, pani Nowaková,“ prerušila ju Pia. „Možno vášho vnuka nájdeme živého. Porozprávame sa neskôr. Zavolám vám. Má vás niekto odviezť domov?“

	„Nie, ďakujem,“ pokrútila hlavou stará pani.

	„Možno to chvíľku potrvá, prepáčte.“ Pia zdvihla ruky na znak ľútosti a vykročila za Bodensteinom, ktorý ju už čakal pri aute. Nesmeli strácať čas, preto si nevšimli tmavú limuzínu značky Maybach, ktorá naštartovala práve v okamihu, keď pani Nowaková vychádzala z dverí regionálnej kriminálnej inšpekcie.

	Keď Bodenstein a Pia dorazili k budove bývalej továrne IGFarben na Gruneburgplatzi, v ktorej sa teraz nachádzal nový univerzitný kampus Westend, policajti už uzavreli vchod. Za policajnými páskami sa tlačili všadeprítomní zvedavci, vo vnútri budovy s policajtmi diskutovali nahnevaní študenti, profesori a pracovníci univerzity, ale príkaz bol jednoznačný: nikto nesmie opustiť budovu, kým nenájdu Nowakov mobil, v optimálnom prípade aj s majiteľom.

	„Tam je Frank,“ ukázala Pia, ktorá pri pohľade na deväťposchodovú budovu širokú asi dvestopäťdesiat metrov strácala nádej. Ako nájdu vypnutý mobil, ktorý môže byť kdesi na štrnásťhektárovom pozemku, v parku či v niektorom odstavenom aute? Behnke a veliteľ pohotovostnej jednotky frankfurtskej polície stáli medzi štyrmi stĺpmi pôsobivého hlavného vchodu do budovy IG-Farben. Keď vyšetrovateľ zazrel kolegov z komisariátu, vykročil k nim.

	„Začnite prehliadku v Kaltenseeho kancelárii,“ navrhol. Vošli do honosnej vstupnej haly, no ani jeden z nich nevenoval pozornosť bronzovým platniam a umeleckým medeným vlysom, ktorými boli obložené steny a dvere výťahov. Behnke zaviedol Bodensteina, Piu a skupinu hrozivo vyzerajúcich policajtov v ochrannom oblečení na štvrté poschodie. Potom sa obrátil doprava a cieľavedome vykročil po dlhej, mierne zatočenej chodbe. Pia začula bzučanie mobilu a priložila si ho k uchu.

	„Hľadaný telefón je znovu zapnutý!“ zvolal Ostermann vzrušene.

	„Čo ste zistili? Je tu v dome?“ Pia zastala a zapchala si jedno ucho, aby lepšie počula kolegu.

	„Áno, celkom určite.“

	Dvere Kaltenseeho kancelárie boli zamknuté – trochu ich zdržalo, kým prišiel domovník s centrálnym kľúčom. Starší muž so snehobielymi fúzmi sa ťažkopádne pasoval so zväzkom kľúčov. Keď sa dvere konečne otvorili, Behnke s Bodensteinom nedočkavo vtrhli dnu.

	 

	„Doriti!“ zaklial Behnke. „Nikto tu nie je.“

	Domovník stál v kúte kancelárie a s vypleštenými očami sledoval horúčkovité úsilie policajtov.

	„Čo sa to tu deje?“ opýtal sa po chvíli. „Stalo sa niečo profesorovi Kaltenseemu?“

	„Myslíte, že by sme prišli so stovkou policajtov a s pohotovostnou jednotkou len tak pre zábavu? Pravdaže sa niečo stalo!“ Pia sa sklonila nad písací stôl a prezerala si počarbanú písaciu podložku v nádeji, že tam naďabí na nejaké meno, telefónne číslo či odkaz na miesto Nowakovho pobytu, ale Kaltensee si pri telefonovaní jednoducho rád kreslil. Bodenstein sa prehrabával v odpadkovom koši, Behnke prehľadával zásuvky písacieho stola a policajti čakali na chodbe.

	„Včera bol úplne iný ako obyčajne,“ ozval sa domovník zamyslene. „Taký… rozrušený.“

	Bodenstein, Behnke a Pia zmeraveli a upreli naňho zrak.

	„Včera ste videli profesora Kaltenseeho? Prečo ste to nepovedali hneď?“ oboril sa naňho Behnke.

	„Lebo ste sa ma nepýtali,“ odvetil domovník dôstojne. Vysielačka veliteľa pohotovostnej jednotky začala prskať a šumieť, potom z nej vyšiel hlas, ktorému bolo ledva rozumieť. Muž si zamyslene vykrúcal fúzy.

	„Sršal dobrou náladou,“ spomínal si. „Taký inokedy nebýva. Vyšiel z pivnice zo západného krídla. Čudoval som sa tomu, veď kanceláriu má…“

	„Mohli by ste nás tam zaviesť?“ prerušila ho Pia netrpezlivo.

	„Prečo nie?“ prikývol domovník. „Čo vlastne urobil pán profesor?“

	„Nič hrozné,“ odvrkol Behnke sarkasticky. „Iba zavraždil niekoľko ľudí.“

	Domovník otvoril ústa.

	„Moji ľudia zadržali viaceré osoby, ktoré neoprávnene vnikli do budovy,“ ohlásil veliteľ jednotky strojenou úradnou rečou.

	„Kde?“ opýtal sa Bodenstein podráždene.

	„V suteréne. V západnom krídle.“

	„Ideme tam,“ rozhodol komisár stručne.

	Šesť mužov v čiernych uniformách K-Secure stálo chrbtom k policajtom s roztiahnutými nohami a s rukami položenými na stene.

	„Otočte sa!“ rozkázal im Bodenstein. Chlapi poslúchli. Pia v jednom z nich spoznala Henriho Améryho, veliteľa Kaltenseeho závodnej stráže, hoci tentoraz nemal na sebe oblek ani lakovky.

	„Čo tu robia vaši ľudia?“ opýtala sa ho.

	Améry mlčal, iba sa usmial.

	„Predbežne vás zatýkame.“ Obrátila sa k jednému príslušníkovi pohotovostnej jednotky. „Odveďte ich. A zistite, odkiaľ vedeli, že sme tu.“

	Muž prikývol. Zaklapli sa putá, šiestich mužov v čiernom odviedli. Bodenstein, Pia a Behnke prikázali domovníkovi, aby im odomkol jednotlivé miestnosti – archív, sklady, dielne, kotolne, pivnice. V predposlednej miestnosti konečne našli, čo hľadali. Na matraci položenom na zemi ležala postava a okolo nej boli pohodené fľaše s vodou, potraviny, lieky a lodný kufor.

	Pia stlačila vypínač. Srdce cítila až v hrdle. S tichým bzukotom sa zaplo neónové osvetlenie na strope.

	„Dobrý deň, pán Nowak.“ Čupla si k matracu. Muž ležiaci na ňom omámene žmurkal do ostrého svetla. Bol zarastený a na dobitej tvári mal hlboké brázdy vyčerpania. V zdravej ruke zvieral mobil. Vyzeral nezdravo, ale aspoň žil. Pia mu položila ruku na rozhorúčené čelo a zbadala, že tričko má premočené od krvi. Obrátila sa ku kolegom.

	„Okamžite zavolajte pohotovosť.“

	Potom sa znovu sklonila k zranenému mužovi. Napriek tomu, že možno vykonal hrozné činy, bolo jej ho ľúto. Musel mať neznesiteľné bolesti.

	„Patríte do nemocnice,“ povedala mu. „Ako ste sa sem dostali?“

	„Elard,“ zamrmlal Nowak. „Prosím… Elard…“

	„Čo je s profesorom Kaltenseeom?“ vyzvedala Pia. „Kde je?“

	Muž na ňu s námahou upriamil pohľad a vzápätí zavrel oči.

	„Pán Nowak, pomôžte nám!“ prosila ho úpenlivo. „Na letisku sme našli profesorovo auto. Jeho a Veru Kaltenseeovú akoby zem zhltla. A v trezore vo vašej kancelárii sme našli pištoľ, ktorou nedávno zastrelili troch ľudí. Predpokladáme, že vraždil Elard Kaltensee, keď našiel zbraň v debne…“

	Marcus otvoril oči. Nozdry sa mu chveli, hlasno dýchal, akoby chcel niečo povedať, ale z popraskaných pier mu vychádzali iba stony.

	„Ľutujem, musím vás zadržať, pán Nowak,“ povedala Pia a myslela to vážne. „Nemáte alibi na noci, keď sa stali vraždy. Vaša manželka nám potvrdila, že ste ani jednu z nich nestrávili doma. Chcete nám k tomu niečo povedať?“

	Nowak neodpovedal, namiesto toho pustil mobil a schmatol Piu za ruku. Zúfalo hľadal slová. Po tvári mu stekal pot, triasla ním zimnica. Pia si spomenula na varovanie lekárky z hofheimskej nemocnice, že Nowak pri prepade utrpel poranenie pečene. Prevozom sa jeho stav určite zhoršil.

	„Nebojte sa,“ povedala a pohladila ho po ruke. „Teraz vás odvezieme do nemocnice. Keď sa budete cítiť lepšie, porozprávame sa.“

	Pozrel na ňu ako omámený, tmavé zrenice sa mu v panike rozšírili. Ak čoskoro nepríde lekárska pomoc, zomrie. Tak to naplánoval Elard? Preto ho priniesol sem, kde ho nikto nemal nájsť? Prečo mu však nechal mobil?

	„Je tu pohotovostný lekár,“ prerušil prúd jej myšlienok akýsi hlas. Dvaja sanitári vtisli do pivnice pojazdné nosidlá, za nimi kráčal lekár v oranžovej veste, v ruke niesol kufrík s červeným krížom. Pia chcela vstať, aby urobila lekárovi miesto, ale Nowak ju držal za ruku.

	„Prosím,“ šepkal zúfalo. „Prosím… nie Elard… moja stará mama…“

	Odmlčal sa.

	„Kolegovia na vás dajú pozor,“ povedala Pia ticho. „Nerobte si starosti. Profesor Kaltensee vám už neublíži, to vám sľubujem.“

	Jemne sa vymanila z jeho zovretia a postavila sa.

	„Má poranenú pečeň,“ informovala lekára a obrátila sa k policajtovi, ktorý prezrel obsah debny. „Tak čo ste našli?“

	„Okrem iného esesácku uniformu Oskara Schwinderkeho,“ odvetil Bodenstein. „Zvyšok si pozrieme na komisariáte.“

	„Od začiatku som tušila, že Elard Kaltensee je vrah,“ povedala Pia šéfovi. „Chcel nechať Nowaka zahynúť v tej podzemnej diere, aby si nemusel sám špiniť prsty.“

	Boli na spiatočnej ceste do Hofheimu. Na komisariáte ich čakala Katharina Ehrmannová, v cele predbežného zadržania sedelo šesť ľudí z K-Secure.

	„Kto telefonoval s Nowakom naposledy?“ spýtal sa Bodenstein.

	„Nevieme, mobil má vypnutý. Musíme požiadať o výpis hovorov.“

	„Prečo mu Kaltensee nechal telefón? Predsa musel rátať s tým, že Nowak niekomu zavolá.“

	„Máte pravdu, aj ja sa čudujem. Pravdepodobne nevedel, že mobil sa dá lokalizovať.“ Vtom ostro zazvonil autotelefón a Pia sa mykla. „Alebo na to nemyslel.“

	„Haló,“ ozval sa z reproduktora ženský hlas. „Pán Bodenstein?“

	„Áno,“ vrhol na kolegyňu bezradný pohľad a mykol plecami. „Kto je tam?“

	„Sina, sekretárka z Víkendu.“

	„Aha. Ako vám môžem pomôcť?“

	„Pán Ritter mi včera večer odovzdal obálku, aby som ju odložila. No keďže zmizol, povedala som si, že by vás mohla zaujímať. Je na nej totiž vaše meno.“

	„Skutočne? Kde ste teraz?“

	„Ešte v kancelárii.“

	Bodenstein chvíľku premýšľal.

	„Pošlem k vám kolegu. Prosím vás, počkajte naňho.“

	Pia si vzala mobil a prikázala Behnkemu, aby sa vybral do redakcie vo Fechenheime. Nereagovala na jeho nazlostenú poznámku o hustej mestskej premávke v špičke.

	„Áno, je to tak,“ prikývla Katharina Ehrmannová. „Moje vydavateľstvo plánuje vydať životopis Very Kaltenseeovej. Thomasova myšlienka ma nadchla, a tak som ho v jeho predsavzatí podporila.“

	„Viete o tom, že je od včera nezvestný?“ Pia skúmala pohľadom ženu sediacu oproti. Bola priveľmi pekná na to, aby jej krása bola prirodzená. Jej bezvýrazná tvár svedčila buď o nedostatku súcitu, alebo o nadmiere botoxu.

	„Včera večer sme mali dohodnutú schôdzku,“ odvetila. „Keď neprichádzal, pokúšala som sa mu dovolať, ale nebral telefón. Neskôr ho mal vypnutý.“

	To sa zhodovalo s výpoveďou Marleen Ritterovej.

	„Prečo ste sa minulý piatok v Kônigsteine stretli s Marcusom Nowakom?“ zaujímal sa Bodenstein. „Jeho žena vás videla, ako ste spolu nastúpili do auta a odfrčali preč. Máte s ním pomer?“

	„Tak rýchlo sa nenechám zbaliť.“ Katharinu to zjavne pobavilo. „Vtedy som ho videla prvý raz v živote. Priniesol mi od Elarda denníky a ostatné podklady. Pred stretnutím s Thomasom mal ešte chvíľu čas a bol taký milý, že ma kúsok zviezol.“

	Pia s Bodensteinom sa na seba prekvapene pozreli. To boli zaujímavé novinky! Takto teda získal informácie Ritter. Sám Elard podrážal matke nohy.

	„Dom, pred ktorým ste sa s Nowakom stretli a kde našli Watkowiakovu mŕtvolu, patrí vám. Čo nám k tomu poviete?“ opýtala sa Pia.

	„Čo by som mala k tomu povedať?“ Otázka Katharinu nevyviedla z miery. „Je to môj rodičovský dom, už roky sa ho pokúšam predať. Minulú sobotu mi zavolal maklér a zasypal ma výčitkami. Akoby som mohla za to, že Róbert spáchal samovraždu práve v mojom dome!“

	 

	„Ako sa tam vlastne dostal?“

	„Asi mal kľúč,“ odvetila Katharina a Pia sa nestačila čudovať. „Dovolila som mu zdržiavať sa v dome, keď potreboval strechu nad hlavou. Kedysi sme boli blízki priatelia, on, Jutta a ja. Bolo mi ho ľúto.“

	Pia tomu neverila. Ehrmannová nevyzerala ako súcitný človek.

	„Nespáchal samovraždu. Zavraždili ho.“

	„Naozaj?“ Ani táto informácia ju nevyviedla z miery.

	„Kedy ste s ním naposledy hovorili?“

	„Nedávno.“ Zamyslela sa. „Zdá sa mi, že minulý týždeň. Zatelefonoval mi a oznámil, že ho hľadá polícia kvôli vraždám Goldberga a Schneidera. Ale vraj to nespravil on. Povedala som mu, že by urobil najmúdrejšie, keby šiel na políciu a priznal sa.“

	„Žiaľ, neurobil to. Možno by v tom prípade ešte žil,“ zdôraznila Pia. „Myslíte si, že Ritterovo zmiznutie má niečo spoločné s tým životopisom, ktorý píše?“

	„Je to možné.“ Katharina mykla plecom. „To, čo sme sa dozvedeli o Verinej minulosti, by ju mohlo stáť slobodu. Mohla by dostať doživotie.“

	„Smrť Eugena Kaltenseeho nebola nehoda, ale vražda?“ tipovala Pia.

	„Aj to,“ pripustila Ehrmannová. „Ale v prvom rade ide o to, že Vera s bratom vtedy vo východnom Prusku údajne zastrelili viacero ľudí.“

	16. január 1945. Štyria mušketieri v ľahkom vojenskom vozidle na ceste k statku Lauenburg. Rodina Zeydlitzovcov-Lauenburgovcov, ktorá je odvtedy nezvestná.

	„Ako sa o tom dozvedel Ritter?“ vyzvedala Pia.

	„Od očitej svedkyne.“

	Očitá svedkyňa, ktorá poznala tajomstvo štyroch dávnych priateľov. Kto bola a komu všetkému to prezradila? Pia pocítila vzrušenie. Mali na dosah objasnenie troch vrážd!

	„Považujete za pravdepodobné, že niektorý z Kaltenseeovcov uniesol Rittera, aby zabránil vydaniu knihy?“

	„Tí sú schopní všetkého,“ potvrdila Katharina. „Vera ide aj cez mŕtvoly. A Jutta nie je o nič lepšia.“

	Pia sa významne pozrela na šéfa, ale ten sa tváril nezúčastnene.

	„Ako sa Kaltenseeovci dozvedeli, že Elard posúva Ritterovi informácie?“ opýtal sa. „Kto o tom mohol vedieť?“

	„Vlastne iba Elard, Thomas, Elardov priateľ Nowak a ja,“ odvetila Ehrmannová po krátkej odmlke.

	„Hovorili ste o tom po telefóne?“ pátral Bodenstein.

	„Áno,“ odpovedala Katharina váhavo. „Nie o podrobnostiach, ale o tom, že Elard nám dá k dispozícii obsah debny.“

	„Kedy to bolo?“

	„V piatok.“

	V nedeľu v noci prepadli Nowaka. To sedelo.

	„Práve som si spomenula, že Thomas mi predvčerom večer volal z kancelárie. Robil si starosti, lebo na parkovisku stála dodávka a v nej sedeli dvaja muži. Nebrala som to úplne vážne, ale možno…“ Katharina zmĺkla. „Preboha! Myslíte, že odpočúvali naše telefonáty?“

	„Nie je to vylúčené.“ Bodenstein ustarostene prikývol. Ľudia z K-Secure boli technicky dobre vybavení, napojili sa na policajnú vysielačku a tak sa dozvedeli, kde lokalizovali Nowakov mobil. Zrejme mohli ľahko odpočúvať aj iné telefonické hovory. Ozvalo sa klopanie na dvere, vošiel Behnke a podal Pii obálku, ktorú okamžite otvorila.

	„Cédečko,“ skonštatovala. „A kazeta.“

	Vylovila z tašky diktafón, vložila doň kazetu a stisla tlačidlo Play. O niekoľko sekúnd sa ozval Ritterov hlas.

	„Dnes je piatok 4. marca 2007. Volám sa Thomas Ritter, predo mnou sedí pani Augusta Nowaková. Pani Nowaková, chcete nám niečo porozprávať. Prosím, začnite.“

	„Zastavte to!“ prikázal Bodenstein. „Ďakujeme, pani Ehrmannová, môžete ísť. Dajte nám vedieť, keď sa o pánovi Ritterovi niečo dozviete.“

	Tmavovlasá žena pochopila a vstala.

	„Škoda,“ vzdychla. „Práve teraz, keď to začalo byť napínavé.“

	„Nebojíte sa o pána Rittera?“ začudoval sa Bodenstein. „Je to predsa autor, ktorý pre vás píše bestseller.“

	„A navyše váš milenec,“ neodpustila si Pia.

	Katharina Ehrmannová sa mrazivo usmiala.

	„Verte mi,“ ubezpečila ich, „vedel, do čoho ide. Pozná Veru ako nik. Okrem toho som ho varovala.“

	„Mám ešte poslednú otázku,“ zastavil ju na odchode Bodenstein. „Prečo vám Eugen Kaltensee prepísal firemné podiely?“

	Z tváre jej zmizol úsmev.

	„Prečítajte si životopis,“ povedala. „Tam sa to dozviete.“

	„Môj otec bol veľkým obdivovateľom cisára,“ zaznel z reproduktora kazetového prehrávača hlas Augusty Nowakovej. „Preto ma pokrstili podľa cisárovnej Augusty Viktórie. Kedysi ma volali Vicky, ale to je už dávno.“

	Bodenstein a Pia sa rýchlo na seba pozreli. Celý tím oddelenia K 11 bol zhromaždený v zasadačke okolo veľkého stola, vedľa Bodensteina sedela s bezvýraznou tvárou kriminálna radkyňa Nicola Engelová. Hodiny ukazovali trištvrte na deväť, ale teraz ani Behnke nemyslel na koniec služby.

	„Narodila som sa 17. marca 1922 v Lauenburgu. Môj otec Arno bol správcom majetku na statku rodiny Zeydlitzovcov-Lauenburgovcov. Boli sme tam tri dievčatá: Vera, dcéra baróna, Eda Schwinderkeová, dcéra hlavného výplatcu, a ja. Boli sme v rovnakom veku a vyrastali sme spolu ako sestry. Eda a ja sme ako mladé žabky snívali o Verinom staršom bratovi Elardovi, ale ten Edu nemohol ani cítiť. Od detstva bola neznesiteľne ctižiadostivá a v duchu sa už videla ako pani statku Lauenburg. Keď sa Elard zaľúbil do mňa, hrozne ju to škrelo. Myslela si, že naňho urobí dojem, keď sa už v šestnástich stala vedúcou dievčenskej skupiny v Lige nemeckých dievčat, ale opak bol pravdou. Elard nacistami opovrhoval, hoci to nikdy nevyslovil nahlas. Eda to nevedela a chvastala sa bratom Oskarom, že je členom 1. tankovej divízie SS Leibstandarte Adolf Hitler.“

	Augusta Nowaková sa odmlčala. Všetci mlčali s ňou a čakali na pokračovanie.

	„V roku 1936 sme boli s dievčatami z Ligy na olympiáde v Berlíne. Elard tam vtedy študoval. Keď Veru a mňa pozval na večeru, Eda skoro pukla od závisti. Nažalovala, že sme sa nedovolene vzdialili od skupiny, a mali sme z toho riadne opletačky. Od toho dňa ma šikanovala, kde len mohla, očierňovala ma na týždenných večerných stretnutiach pred ostatnými dievčatami, raz dokonca vyhlásila môjho otca za boľševika. V devätnástich som otehotnela. Nikto sa nepostavil proti našej svadbe, ani Elardovi rodičia, ale zúrila vojna a on bol na fronte. Keď sme určili termín sobáša, Elarda zatklo gestapo, hoci bol dôstojníkom vojenského letectva. Svadbu sme museli odložiť aj druhý raz, lebo Elarda znovu zadržali. Bola to Oskarova vina, pretože na gestape ho udal on.“

	Pia pokývala hlavou. Táto výpoveď potvrdzovala rozprávanie bývalého poľského robotníka na nútených prácach.

	„Dvadsiateho tretieho augusta 1942 prišiel na svet náš syn. Eda vtedy už nebývala na statku. Spolu s Máriou Willumatovou, dcérou vedúceho miestnej skupiny NSDAP z Dobenu, sa prihlásila na službu v ženskom zajateckom tábore. Keďže bola preč a už za nami nesnorila, Elard s Verou tajne prepašovali peniaze, šperky a cennosti do ríše a časť do Švajčiarska. Elard bol presvedčený, že vojnu prehráme, a chcel, aby som aspoň ja s Verou a Heinim odišla na Západ. Rodina jeho matky vlastnila usadlosť neďaleko Frankfurtu, kam nás plánoval poslať.“

	„Muhlenhof,“ poznamenala Pia ticho.

	„No k tomu už nedošlo. Elardovo lietadlo v roku 1944 zostrelili a on sa vrátil na statok s ťažkým zranením. Vera prišla zo švajčiarskeho dievčenského penzionátu na Vianoce tajne domov. Elardovi sme pomohli pripraviť útek, ale povolenie na vysťahovanie prišlo až pätnásteho januára. Príliš neskoro, Rusi boli od nás vzdialení iba dvadsať kilometrov. Pochod sa vydal na cestu na druhý deň v skorých ranných hodinách. Nechcela som odísť bez Elarda a svojich rodičov, a pretože som zostala ja, zostala aj Vera. Predpokladali sme, že čoskoro sa naskytne príležitosť odísť na Západ.“

	Augusta Nowaková si zhlboka vzdychla.

	„Elardovi rodičia by boli radšej zomreli, ako by opustili statok. Obaja mali už po šesťdesiatke a starších synov stratili v prvej svetovej vojne. Moji rodičia boli ťažko chorí, mali tuberkulózu. Aj mladšia sestra Ida ležala so štyridsaťstupňovou horúčkou v posteli. Ukryli sme sa v pivnici zámku zásobení potravinami a prikrývkami a dúfali sme, že Rusi nás nenájdu a odtiahnu preč. Okolo poludnia vošiel do dvora ľahký vojenský automobil. Verin otec si myslel, že Schwinderke niekoho poslal po chorých, ale mýlil sa.“

	„Kto prišiel?“ vyzvedal Ritter.

	„Eda s Máriou a Oskarom a s jeho kamarátom Hansom.“

	Rozprávanie Augusty Nowakovej sa opäť zhodovalo s opisom bývalého poľského robotníka. Pia zadržala dych a s napätím sa predklonila.

	„Vošli do zámku a našli nás v pivnici. Oskar vytiahol pištoľ a prikázal mne s Verou, aby sme vykopali jamu. Zem bola síce piesčitá, ale taká tvrdá, že sa nám nedarilo, preto sa roboty ujala Eda s Hansom. Nikto ani nemukol. Grófa grófka si kľakli a…“

	Hlas Augusty Nowakovej, doteraz pokojný a nezúčastnený, sa triasol.

	„… začali sa modliť. Heini celý čas plakal. Aj moja malá sestra Ida nehybne stála a po lícach jej tiekli slzy. Vidím ju pred sebou, akoby to bolo včera. Museli sme sa postaviť do radu tvárou ku stene. Maria mi vytrhla z náručia Heiniho a odniesla ho preč. Chlapča vrieskalo, akoby ho z kože drali…“

	V zasadačke zavládlo také ticho, že by bolo počuť spadnúť aj špendlík.

	„Oskar najprv strelou do zátylku usmrtil grófa a grófku, potom moju sestru Idu. Mala iba deväť rokov. Vzápätí podal pištoľ Márii a tá trafila moju matke najprv do kolien a potom do hlavy, nakoniec zastrelila môjho otca. Držali sme sa s Elardom za ruky. Eda vzala Márii pištoľ. Pozrela som jej do očí, sršali nenávisťou. Najprv trafila do hlavy Elarda, potom Veru a stále sa smiala. Napokon namierila na mňa. Ešte dnes mi znie v ušiach jej smiech…“

	Pia tomu nemohla uveriť. Koľko síl to muselo starú paniu stáť, keď dokázala hovoriť o masakre vlastnej rodiny tak triezvo a vecne! Ako môže človek žiť s takýmito spomienkami a nezošalieť? Pia si spomenula na Miriamino rozprávanie o osudoch žien z Východu po druhej svetovej vojne, o ktorých robila výskumný projekt. Zažili neuveriteľné veci a celý život si to nechali pre seba. Presne ako Augusta Nowaková.

	„Ako zázrakom som strelu do hlavy prežila, guľka mi vyšla ústami von. Neviem, ako dlho som bola v bezvedomí, ale nejako som sa vlastnými silami z jamy vyhrabala. Zahádzali nás pieskom a mohla som dýchať vďaka tomu, že som ležala pod Elardovým telom. Vyliezla som von a začala som hľadať Heiniho. Zámok horel jasným plameňom a ja som vbehla do náručia štyrom ruským vojakom, ktorí ma napriek mojim zraneniam najprv znásilnili a až potom zaniesli do poľnej nemocnice. Keď som sa ako-tak zotavila, natlačili ma s inými dievčatami a ženami do dobytčieho vagóna. Boli sme tak natesno, že sme nemohli sedieť, a vedro s vodou nám stráže podali iba vtedy, keď mali dobrú náladu, a to muselo vystačiť štyridsiatim ľuďom. Zaviezli nás do Karélie, kde sme neďaleko Onežského jazera pri štyridsaťstupňových mrazoch kládli koľajnice, rúbali drevo a kopali zákopy. Dievčatá mreli ako muchy, niektoré nemali viac ako štrnásť-pätnásť rokov, fa som prežila päť rokov pracovného tábora iba preto, lebo vedúci sa do mňa zahľadel a dával mi jesť viac než ostatným. Vrátila som sa z Ruska až v roku 1950 s dieťaťom v náručí – bol to jeho dar na rozlúčku.“

	„S Manfredom Nowakom, Marcusovým otcom,“ vydedukovala Pia.

	„V tábore Friedland som sa zoznámila so svojím mužom. Zohnali sme prácu na gazdovstve v Sauerlande. Už dávno som sa vzdala nádeje, že niekedy uvidím svojho staršieho syna. Nikdy som sa s tým nikomu nezdôverila. Ani neskôr mi nenapadlo, že slávna Vera Kaltenseeová, o ktorej som kde-tu čítala či počula, by mohla byť Eda. Až keď sme sa v lete pred dvoma rokmi s vnukom vybrali do východného Pruská a v Gizycku, bývalom Lôtzene, sme stretli Elarda Kaltenseeho, svitlo mi, kto je ten muž, ktorý sa prisťahoval do Fischbachu a teraz žije v mojej blízkosti.“

	Augusta Nowaková sa znovu odmlčala.

	„No nechala som si to pre seba. O rok neskôr Marcus prijal prácu na Miihlenhofe a jedného dňa doniesli s Elardom starý lodný kufor. Keď som zbadala veci v ňom, esesácku uniformu, staré knihy a noviny, bola som celá bez seba. Našla som tam aj pištoľ. Hneď som vedela, že je to zbraň, ktorou vystrieľali moju rodinu. Šesťdesiat rokov ležala v debne, Vera ju doteraz nezahodila. A keď ste mi, doktor Ritter, spolu s Marcusom a Elardom rozprávali o Vere a jej starých priateľoch, hneď som vedela, o kom je reč. Elard previezol debnu k sebe a Marcus uložil pištoľ a patróny do svojho trezoru. Zistila som si adresy tých vrahov, a keď jedného večera Marcus odišiel, vzala som pištoľ a vybrala sa za Oskarom. Práve on sa dlhé roky vydával za Žida! Hneď ma spoznal a žobronil o život, ale zastrelila som ho rovnako, ako on kedysi Elardových rodičov. Potom mi napadlo, že nechám správu Ede. Vedela som, že okamžite pochopí význam piatich číslic, a bola som si istá, že sa jej zmocní smrteľný strach, lebo nemohla tušiť, kto o tom ešte vie. O tri dni som zastrelila Hansa.“

	„Ako ste sa dostali ku Goldbergovi a k Schneiderovi?“ prerušil ju Ritter.

	„Vnukovou dodávkou,“ odvetila Augusta Nowaková. „To bol najväčší problém pri Márii. Zistila som si, že v penzióne sa bude konať divadelné predstavenie zakončené ohňostrojom. Ten večer som nemala k dispozícii auto, preto som sa tam vybrala autobusom a poprosila som vnuka, aby ma tam vyzdvihol. Ten chlapec sa ani nečudoval, čo som robila v noblesnom Taunusblicku, tak ho zamestnávali vlastné problémy. Márii som ešte v byte zapchala ústa pančuchou a potom som ju s vozíkom vytlačila cez park do lesa. Nikto si nás nevšimol a počas ohňostroja zvuk troch výsirdov zanikol.“

	Augusta Nowaková zmĺkla. Aj v miestnosti vládlo ticho. Tragický životný príbeh starej ženy a jej priznanie otriaslo aj skúsenými kriminalistami.

	„Viem, že v Biblii sa píše Nezabiješ,“ pokračovala Augusta Nowaková a hlas sa jej náhle zlomil. „No nájdeme tam aj Oko za oko, zub za zub. Keď mi došlo, kto je v skutočnosti Vera a jej priatelia, hneď som vedela, že túto neprávosť nemôžem nechať nepotrestanú. Moja mladšia sestra Ida by dnes mala sedemdesiatjeden rokov, mohla ešte žiť. Stále na to musím myslieť.“

	„Profesor Elard Kaltensee je teda váš syn?“ uistil sa Thomas Ritter.

	„Áno, je to náš spoločný syn s milovaným Elardom,“ potvrdila Augusta Nowaková. „Je to gróf von Zeydlitz-Lauenburg, pretože na Vianoce 1944 nás v knižnici statku oddal pastor Kunisch.“

	Páska sa skončila, ale pracovníci oddelenia K 11 ďalej mlčky sedeli okolo stola.

	„Dnes tu bola a dožadovala sa rozhovoru,“ prerušila ticho Pia. „Určite mi to chcela porozprávať, aby zbavila podozrenia svojho vnuka Marcusa.“

	„A syna Elarda,“ dodal Bodenstein. „Profesora Kaltenseeho.“

	„Nechali ste ju odísť?“ opýtala sa Nicola Engelová nechápavo.

	„Nemohla som predsa vedieť, že je to naša vrahyňa!“ ohradila sa Pia. „Práve lokalizovali Nowakov mobil, ponáhľali sme sa do Frankfurtu.“

	„Zrejme išla domov,“ uvažoval nahlas Bodenstein. „Pôjdeme po ňu. Možno vie, kde je Elard.“

	„Pravdepodobnejšie sa mi javí, že najprv sa pokúsi zabiť Veru Kaltenseeovú,“ prihlásil sa o slovo Ostermann. „Ak to už dávno nespravila.“

	Bodenstein s Behnkem sa vybrali do Fischbachu zatknúť Augustu Nowakovú. Pia si zatiaľ na obrazovke prebehla životopis Very Kaltenseeovej, aby sa dopátrala, v akom vzťahu sú Katharina Ehrmanová a Eugen Kaltensee. Životný príbeh Augusty Nowakovej ňou hlboko otriasol, a hoci ako policajtka a bývalá manželka súdneho lekára dostatočne poznala temné stránky ľudstva, šokovala ju chladná krutosťou štyroch vrahúňov. Ten skutok sa nedal ospravedlniť bojom o život v hraničnej situácii, ba naopak, dokonca sa vystavili smrteľnému nebezpečenstvu, len aby mohli spáchať ten ohavný čin. Ako to mohli vypudiť z vedomia, ako mohli pokojne žiť, keď mali na svedomí taký krvavý čin? A čo si musela vytrpieť úbohá Nowaková! Pred očami jej zastrelili muža, rodičov, najlepšiu priateľku a malú sestru. Uniesli jej dieťa a ju odvliekli. Pia si nevedela predstaviť, odkiaľ tá žena vzala toľkú silu, aby prežila pracovný tábor, ponižovanie, znásilňovanie, hlad a choroby. Udržovala ju pri živote nádej, že nájde syna, alebo myšlienka na pomstu? Augusta Nowaková sa aj vo vysokom veku osemdesiatpäť rokov bude musieť pred súdom zodpovedať za trojnásobnú vraždu, tak znie litera zákona. Práve teraz, keď našla strateného syna, ju zavrú do väzenia. Nemala dôkazy, ktorými by obhájila svoje činy. Pia odvrátila zrak od obrazovky. Možno predsa len má! Tá myšlienka sa jej najprv zdala pochabá, ale čím dlhšie o nej uvažovala, tým jej pripadala realistickejšia. Práve keď vyťukávala Henningovo súkromné číslo, vošiel do kancelárie zamračený Bodenstein.

	„Musíme po nej vyhlásiť pátranie,“ oznámil stručne.

	Pia si priložila k perám ukazovák, lebo na druhom konci telefónnej linky sa ozval Henning.

	„Čo potrebuješ?“ opýtal sa mrzuto. Pia sa nad to povzniesla a stručne mu porozprávala príbeh Augusty Nowakovej. Bodenstein na ňu spýtavo hľadel. Prepla telefón na mikrofón a upozornila Henninga, že spolu s ňou počúva aj šéf.

	„Je možné aj po šesťdesiatich rokoch získať z ľudských kostí vzorku DNA?“ vyzvedala.

	„Za určitých okolností áno.“ Podráždený tón jeho hlasu vystriedala zvedavosť. „Kam smeruješ?“

	„Ešte mi to šéf neschválil,“ odvetila Pia s pohľadom upretým na Bodensteina. „My dvaja by sme mali vycestovať do Poľska. Najlepšie lietadlom. Miriam by nás vyzdvihla na letisku.“

	„Čože? Hneď teraz?“

	„To by bolo super. Nemáme veľa času.“

	„Mám voľný večer,“ odvetil Henning tlmene. „Preto nie som proti. Práve naopak, zachránila by si ma.“

	Pia pochopila narážku a uškrnula sa. Prokurátorka Lôblichová ho zrejme poriadne gniavi.

	„Autom sa budeme terigať do Mazúrska najmenej osemnásť hodín.“

	„Myslela som na Bernda. Má predsa Cessnu, nie?“

	Bodenstein pokrútil hlavou, ale Pia to prehliadla.

	„Zavolám mu,“ ponúkol sa Henning Kirchhoff. „Potom sa ti ozvem. Ach – Bodenstein?“

	Podala slúchadlo šéfovi.

	„Pri rýchlej analýze vašej krvnej vzorky som našiel stopy kyseliny 4-hydroxybutánovej, skratka GHB. Je známa pod názvom tekutá extáza. Podľa mojich výpočtov ste museli v predchádzajúci večer okolo dvadsiatej prvej hodiny požiť približne dva miligramy.“

	Bodenstein pozrel na Piu.

	„Pri takejto dávke dochádza k strate motorickej kontroly, podobne ako pri alkoholickom opojení. Látka pôsobí aj ako afrodiziakum.“

	Pia zaregistrovala, ako šéfa zaliala červeň.

	„Čo z toho usudzujete?“ opýtal sa do telefónu a otočil sa jej chrbtom.

	„Ak ste si ju nedali sám, niekto vám ju podstrčil. Pravdepodobne v nápoji. Tekutá extáza je bezfarebná tekutina.“

	„V poriadku,“ odvetil Bodenstein stroho. „Ďakujem vám, doktor Kirchhoff!“

	„Nemáte za čo. O chvíľu zavolám.“

	„No vidíte,“ povedala Pia spokojne. „Jutta vám nastražila pascu.“

	„Nemôžete len tak odísť do Poľska,“ namietol Bodenstein* nevšímajúc si jej poznámku. „Veď ani neviete, či ten zámok ešte stojí. Navyše poľskí policajti nebudú nadšení, keď ich o polnoci požiadate o spoluprácu.“

	„Tak to zariadime inak. Vycestujeme s Henningom ako turisti.“

	„Predstavujete si to veľmi jednoducho.“

	„Nie je na tom nič zložité,“ namietla Pia. „Ak si Henningov kamarát nájde čas, zajtra ráno nás odvezie do Poľska. Vozieva na Východ obchodníkov a vyzná sa v tom.“

	Bodenstein zvraštil čelo. Niekto zaklopal na dvere a vošla Engelová.

	„Gratulujem!“ zvolala. „Objasnili ste tri vraždy.“

	„Ďakujem,“ odvetil Bodenstein.

	„A čo teraz? Prečo ste tú ženu nezadržali?“

	„Pretože nebola doma,“ vysvetlil komisár. „Vyhlásim po nej pátranie.“

	Nicola Engelová si ich nedôverčivo oboch premeriavala.

	„Vy niečo chystáte,“ vydedukovala bystro.

	„Áno.“ Bodenstein sa zhlboka nadýchol. „Pani Kirchhoffovú pošlem so súdnym antropológom do Poľska. Nech z toho zámku donesú kosti, ktoré pošleme na analýzu. Ak vyjde najavo, že Augusta Nowaková hovorí pravdu – a o tom som presvedčený –, budeme mať dostatok dôkazov, aby sme Veru Kaltenseeovú postavili pred súd za vraždu.“

	„To neprichádza do úvahy. S hrôzostrašným príbehom tej ženy nemáme nič.“ Engelová energicky zavrtela hlavou. „Nie je dôvod, aby pani Kirchhoffová odcestovala do Poľska.“

	„Ale mohli by sme…“ skúsila Pia.

	„Čaká vás vyšetrovanie dvoch ďalších vrážd,“ odbila ju kriminálna radkyňa. „Okrem toho je nezvestný profesor Kaltensee a najnovšie aj Nowaková, ktorá sa priznala k vraždám. Kde sú denníky, ktoré dal Nowak Ritterovi? Kde je Ritter? Prečo sedí v cele predbežného zadržania šesť mužov? Vypočujte radšej ich, skôr než naverímboha odcestujete do Poľska!“

	„To jeden deň počká,“ argumentovala Pia, ale jej budúca šéfka nepovolila.“Doktor Nierhoff ma splnomocnil, aby som v jeho mene rozhodovala, a to teraz robím. Do Poľska neodcestujete. To je služobný rozkaz.“ V starostlivo pestovaných rukách mávala zložkou. „Vyskytli sa totiž nové problémy.“

	„Áno?“ Bodenstein neprejavil mimoriadny záujem.

	„Právny zástupca rodiny Kaltenseeovcov podal na ministerstvo vnútra oficiálnu sťažnosť na vaše vypočúvacie metódy. Teraz na vás dvoch pripravuje oznámenie.“

	„Hlúposť,“ vyprskol Bodenstein opovržlivo. „Chcú nás zastrašiť, lebo im je jasné, že im dýchame na chrbát.“

	„Máte na krku ešte jeden závažnejší problém, pán von Bodenstein. Právnik pani Kaltenseeovej to zatiaľ považuje za zneužitie. Ak vám bude chcieť uškodiť, rýchlo to prekvalifikuje na znásilnenie.“ Otvorila zložku a strčila ju Bodensteinovi pod nos. Očervenel ako paprika.

	„Pani Kaltenseeová ma vlákala do pasce, aby…“

	„Nebuďte smiešny, pán hlavný komisár,“ prerušila ho Engelová prísne. „Stretli ste sa s poslankyňou krajinského snemu medzi štyrmi očami a prinútili ste ju k sexuálnemu styku.“

	Navretá žila na spánkoch svedčila o tom, s akou námahou sa ovláda.

	„Keby sa to dostalo na verejnosť, bola by som nútená prepustiť vás zo služby.“

	Bodenstein na ňu zlostne zazrel. Vydržala jeho pohľad.

	„Na čej strane vlastne stojíš?“ opýtal sa jej. Úplne zabudol na Piu. Ani Nicola Engelová nebrala ohľad na poslucháčku.

	„Na svojej,“ odvrkla chladne. „To ti ešte nedošlo?“

	O štvrť na dvanásť dorazil Henning na Birkenhof s cestovnou taškou a s kompletnou profesionálnou výbavou. Bodenstein s Piou sedeli v kuchyni a jedli tuniakovú pizzu z mrazničky.

	„Letíme zajtra ráno o pol piatej,“ oznámil Henning a nahol sa nad stôl. „Fuj, že ti to stále chutí.“

	Až potom si uvedomil stiesnenú náladu v miestnosti.

	„Čo sa deje?“

	„Dá sa spáchať dokonalá vražda?“ opýtal sa Bodenstein pochmúrne. „Určite mi poskytnete nejaké tipy.“

	Henning sa spýtavo pozrel na Piu.

	„Och, možno mi niečo napadne. Predovšetkým by ste sa mali postarať o to, aby vaša obeť neskončila na mojom stole,“ prehodil zľahka. „O koho ide?“

	99 O našu budúcu šéfku, doktorku Nicolu Engelovú,“ vysvetlila Pia. Bodenstein jej pod sľubom mlčanlivosti nedávno vyzradil, kde pramení Engelovej averzia voči nemu. „Zakázala mi cestovať do Poľska.“

	„Nuž, keď to vezmeme doslovne, vlastne tam nebudeme cestovať, ale letieť.“

	Bodenstein zdvihol zrak. „Máte pravdu,“ uškľabil sa váhavo.

	„Tak to by sme mali.“ Henning vzal z police pohár a nalial si vodu. „Poinformujte ma o najnovšom vývine vyšetrovania.“

	Bodenstein a Pia striedavo referovali o udalostiach posledných dvadsiatich štyroch hodín.

	„Bezpodmienečne potrebujeme fakty, ktoré by dosvedčili udalosti zo 16. januára 1945,“ uzavrela Pia. „Inak Veru Kaltenseeová nemôžeme obviniť z vraždy. Naopak – ona nás zavalí oznámeniami a sťažnosťami. A nijaký súd na svete ju na základe výpovede Augusty Nowakovej neodsúdi; napokon, vždy sa môže brániť tvrdením, že sama nestrieľala. Navyše nevieme nájsť denníky a Ritter je ešte stále nezvestný.“

	„Aj Vera a Elard Kaltenseeovci a Augusta Nowaková zmizli,“ dodal Bodenstein. S námahou potlačil zívanie a vrhol pohľad na hodinky.

	„Keď ráno poletíte do Poľska, služobnú zbraň nechajte tu,“ pripomenul Pii. „Nie aby ste sa dostali do problémov.“

	„Prirodzene,“ prikývla Pia. Na rozdiel od šéfa bola čerstvá ako rybička. Zazvonil Bodensteinov mobil. Kým telefonoval, Pia ukladala špinavé taniere do umývačky.

	„Na pozemku Muhlenhofu sa našla ženská kostra,“ oznámil jej zakrátko unaveným hlasom. „A prihlásili sa švajčiarski kolegovia. Vera Kaltenseeová nie je vo svojom dome v Zurichu ani v Tessine.“

	„Snáď ešte nie je neskoro,“ vzdychla Pia. „Veľmi mi záleží na tom, aby sa dostala pred súd.“

	Bodenstein vstal zo stoličky.

	„Idem domov,“ oznámil. „Aj zajtra je deň.“

	„Počkajte, zavriem za vami bránu.“ Pia vykročila za ním a spolu s ňou jej štyria psi, ktorí doteraz ležali pri dverách a čakali na poslednú večernú prechádzku. Pri aute šéf zastal.

	„Čo zajtra poviete Engelovej, keď sa bude na mňa pýtať?“ zaujímala sa Pia. Nebolo jej to jedno, veď Bodenstein to mal u nej už aj tak riadne nahnuté.

	„Niečo si vymyslím,“ mykol plecom. „Nezaťažujte sa tým.“

	„Jednoducho jej povedzte, že som odletela.“

	Bodenstein si ju zamyslene premeral, potom pokrútil hlavou.

	„Viem, že to myslíte dobre, ale nepoviem jej to. Budem vám kryť chrbát. Som váš nadriadený.“

	Stáli a v žiari svetlometu si hľadeli do očí.

	„Dajte na seba pozor,“ povedal Bodenstein zachrípnuto. „Fakt by som nevedel, čo si bez vás počať, Pia.“

	Prvý raz ju oslovil krstným menom. Netušila, čo si má o tom myslieť, ale za posledné týždne sa medzi nimi dačo zmenilo. Bodenstein si neudržiaval odstup.

	„Nič sa nám nestane,“ ubezpečila ho. Komisár otvoril dvere auta, ale nenastúpil.

	„Medzi Engelovou a mnou nie sú len udalosti vtedajšieho vyšetrovania,“ vyšiel konečne s pravdou von. „Zoznámili sme sa na právnickej fakulte v Hamburgu a dva roky sme spolu chodili. Potom mi prekrížila cestu Cosima.“

	Pia zatajila dych. Kde sa vzala jeho potreba zdôverovať sa?

	„Nicola mi nikdy neopustila, že som sa s ňou rozišiel a o tri mesiace sa oženil s Cosimou.“ Tvár mu skrivila grimasa. „Doteraz mi to zazlieva. A ja idiot som jej nahral na smeč!“

	Pii došlo, čoho sa šéf obáva.

	„Myslíte, že by mohla vašej žene porozprávať o tej… ehm, príhode?“

	Bodenstein zhlboka vzdychol a prisvedčil.

	„Radšej jej sám povedzte, čo sa stalo, prv než sa to dozvie od Engelovej,“ poradila mu Pia. „Môžete predsa podložiť laboratórnymi výsledkami, že Kaltenseeová vás vlákala do pasce. Som si istá, že vaša žena to pochopí.“

	„Žiaľ, ja nie,“ odvetil Bodenstein a nasadol do auta. „Tak dávajte na seba pozor. Neriskujte zbytočne. A pravidelne sa hláste.“

	„Môžete sa spoľahnúť,“ sľúbila Pia a zdvihla ruku na rozlúčku.

	>

	Bodenstein sedel pri notebooku, do ktorého vložil cédečko s rukopisom životopisu Very Kaltenseeovej, a snažil sa sústrediť. Ani polovica balenia aspirínu mu nepomohla pri útrpných bolestiach hlavy. Text sa mu zlieval pred očami, myšlienky mu odlietali. Klamal, keď Cosime povedal, že si pred spaním musí rukopis prečítať, pretože je to dôležité pre vyšetrovanie, a ona mu bez všetkého uverila. Už zo dve hodiny premýšľal, či jej má porozprávať o tej veci, a ak áno, kde začať. Nebol zvyknutý mať pred ňou tajnosti a cítil sa ako úbožiak. Z minúty na minútu strácal odvahu. Čo ak mu neuverí, ak mu prestane dôverovať a zakaždým, keď sa niekde zdrží, ho bude podozrievať?

	„Dopekla!“ zamrmlal si pod nos a zaklapol notebook. Zhasol stolnú lampu a ťažkými krokmi vykročil po schodoch. Cosima ležala v posteli a čítala. Keď vstúpil, odložila knihu a pozrela mu do očí. Aká bola pekná, aký dôverne známy bol pohľad na ňu! Nemôže mať pred ňou také tajomstvo. Mlčky na ňu pozrel a hľadal správne slová.

	„Čosi,“ ústa mal suché ako papier a jeho vnútro sa chvelo, „musím ti niečo povedať.“

	„No konečne,“ odvetila.

	Hľadel na ňu ako obarený. Dokonca ho prekvapila jemným úsmevom.

	„Kričí z teba zlé svedomie, môj milý,“ prehodila Cosima. „Dúfam, že si si nezačal so svojou bývalou frajerkou Nicolou. Tak hovor.“

	 


Piatok 11. mája 2007

	 

	SIEGBERT KALTENSEE SEDEL ZA PÍSACÍM STOLOM v pracovni svojho domu a hypnotizoval telefón, zatiaľ čo jeho dcéra si šla v kuchyni oči vyplakať. Thomas Ritter sa pred tridsiatimi šiestimi hodinami akoby prepadol pod zem a zúfalá Marleen nevidela iné východisko, ako zdôveriť sa otcovi. Siegbert nedal na sebe znať, že už o všetkom vie. Prosila ho o pomoc, ale on jej nevedel pomôcť. Uvedomoval si, že nemá všetko pod kontrolou, ako si doteraz myslel. Polícia radarom našla na Muhlenhofe zvyšky ľudskej kostry. V hlave mu ustavične mátalo tvrdenie vyšetrovateľov, že je Róbertovým biologickým otcom a že jeho matka krátko po narodení dieťaťa Danutu zabila. Žeby to bola pravda? A kam sa podela matka? Okolo poludnia ešte s ňou hovoril. Rozhodla sa odísť s Moormannom do svojho domu v Tessine, no doteraz sa neozvala. Siegbert vzal do ruky telefón a vyťukal sestrino číslo. Jutta si nezaťažovala hlavu matkou ani Elardom, ktorý takisto ako Ritter zmizol. Strachovala sa iba o svoju kariéru, ktorá by osudnými udalosťami mohla utrpieť.

	„Vieš, koľko je hodín?“ vyletela naňho podráždene.

	„Kde je Ritter?“ opýtal sa Siegbert sestry. „Čo si s ním spravila?“

	„Ja? Úplne ti preskočilo?“ zvolala pobúrene. „Ty si predsa s nadšením prijal mamin návrh!“

	„Iba som ho na čas stiahol z obehu, nič viac. Nevieš, čo je s mamou?“

	Siegbert obdivoval a ctil svoju matku, odmalička sa usiloval o jej lásku a uznanie, stále plnil jej želania, príkazy a prosby, dokonca i vtedy, keď nebol presvedčený o ich správnosti. Bola to jeho matka, veľká Vera Kaltenseeová, a ak ju bude poslúchať, jedného dňa ho bude milovať rovnako ako Juttu. Alebo ako Elarda, ktorý sa na Muhkenhofe usadil ako kliešť.

	„Nie,“ odvetila Jutta. „Povedala by som ti to.“

	„Už dávno by tam mali byť. Ani Moormann neberie telefón. Robím si starosti.“

	„Počuj, Berti,“ stíšila hlas Jutta, „mama je určite v poriadku. Never rečiam vyšetrovateľov, že ju Elard prenasleduje. Veď ho poznáš! Pravdepodobne sa vyparil, zbabelec jeden, a zašil sa niekam so svojím zajačikom.“

	„S kým?“ opýtal sa Siegbert zarazene.

	„Len nehovor, že o tom nevieš!“ zasmiala sa Jutta štipľavo. „Elarda momentálne zaujímajú fešní mladí muži.“

	„Nezmysel!“ Siegbert síce dávno vypudil nevlastného brata zo srdca, ale týmto tvrdením to Jutta predsa len trošku prehnala.

	„Tak či onak,“ ochladol jej hlas. „Rada by som vedela, či mi to robí schválne, aby mi uškodil. Mama sa priatelí s nacistami, brat je teplý a na Muhlenhofe sa povaľujú ľudské kostry! Keď to vyňuchajú médiá, môžem to zabaliť.“

	Siegbert Kaltensee zmätene mlčal. Po uplynulé dni objavil sestrinu novú tvár a pomaly mu začínalo byť jasné, že všetky jej činy určuje nekompromisná vypočítavosť. Bolo jej srdečne jedno, kde je Vera, či Elard zastrelil troch ľudí a čiu kostru našla polícia – pokiaľ sa v tej súvislosti nespomína jej meno.

	„Len nestrať nervy, počuješ, Berti?“ zaprisahala ho. „Nech sa nás polícia spýta čokoľvek, máme jedinú odpoveď: nič nevieme. Veď je to pravda. Mama v živote urobila zopár chýb, za ktoré nechcem pykať.“

	„Teba vôbec nezaujíma, čo je s ňou,“ skonštatoval Siegbert sucho. „Veď je to naša matka…“

	„Nebuď sentimentálny, prosím ťa! Mama je stará žena, ktorá má život za sebou! Ja mám ešte plány a nechcem, aby mi ich prekazila. Ona ani Elard, ani Thomas či…“

	Siegbert položil slúchadlo. Z diaľky počul dcérin vzlykot a manželkin chlácholivý hlas. Tupo hľadel pred seba. Odkiaľ sa v ňom odrazu vynorili pochybnosti, ktoré mu od posledného rozhovoru s vyšetrovateľmi nahlodávajú vnútro? Musel to predsa urobiť, aby ochránil rodinu! Rodina je najväčší majetok – toto krédo presadzovala jeho matka. Prečo mal zrazu dojem, že ho nechala v štichu? Prečo sa nehlási?

	Miriam ich čakala o pol deviatej pred regionálnym letiskom v blízkosti Szytna-Szymany, jediného letiska vo Varmsko-mazúrskom vojvodstve, ktorého dni však už boli spočítané. Let prekvapujúco pohodlnou Cessnou CE-500 trval necelé štyri hodiny, pasová kontrola prebehla za tri minúty.

	„Ach, doktor Frankenstein,“ podávala Miriam ruku Henningovi Kirchhoffovi po tom, čo srdečne vyobjímala Piu. „Vitajte v Poľsku!“

	„Naozaj ťažko odpúšťate,“ zhodnotil situáciu Henning a uškrnul sa. Miriam si zložila slnečné okuliare a zahľadela sa naňho, potom sa tiež uškrnula.

	„Mám pamäť ako slon,“ potvrdila jeho slová a zdvihla jednu z jeho tašiek. „Poďte za mnou. Do Doby máme ešte sto kilometrov.“

	V prenajatom forde fičali po krajine severovýchodným smerom do srdca Mazúrska. Miriam s Hennningom sa rozprávali o zrúcanine zámku a vyslovili obavy, či po šesťdesiatich rokoch bez údržby bude pivnica prístupná. Pia sedela vzadu, jedným uchom počúvala rozhovor a mlčky hľadela z okna. Nemala vzťah k tejto krajine a jej bohatej smutnej minulosti. Východné Prusko bolo pre ňu donedávna abstraktným pojmom, večne sa opakujúcou témou televíznych dokumentárnych a hraných filmov. Jej rodina nezažila útek ani vyhnanstvo. V rannom opare sa mihali kopce, lesy a polia, nad mnohými menšími i väčšími jazerami sa vznášali kúdoly hmly, ktoré sa v teplých lúčoch májového slnka pomaly rozplývali.

	Piine myšlienky zablúdili k Bodensteinovi. Jeho prejav dôvery ju hlboko dojal. Nemusel sa jej zdôveriť, ale asi k nej chcel byť úprimný. Engelová si naňho sadla čisto z osobných dôvodov, bolo to síce nespravodlivé, no nedalo sa to zmeniť. Jediná možnosť, ako mu pomôcť, bolo vyvarovať sa chýb. Pri Mragowe Miriam odbočila na takmer nezjazdnú úzku hradskú, ktorá viedla popri ospalých majeroch a cez malé osady. Staré aleje boli priam idylické. A medzi tmavými lesmi tu a tam presvitala modrá voda. Miriam ich poučila, že Mazúrsko je najväčšou európskou jazernou oblasťou. O chvíľu prešli okolo jazera Kisajno a prešli dedinky Kamionki a Doba. Pia vyťukala Bodensteinovo číslo.

	„Hneď budeme na mieste,“ oznámila mu. „Aká je nálada v práci?“

	„Zatiaľ dobrá,“ odvetil. „Engelovú som dnes nevidel. Augusta Nowaková sa doteraz neobjavila a ani ostatní… ráno… hovoril s Amérym… nič… dostanete…“

	„Nepočujem vás dobre!“ zvolala Pia, potom sa spojenie nadobro prerušilo. V šírom bývalom východnom Prusku boli vysielacie veže zriedkavosťou a mobilná telefónna sieť pravidelne zlyhávala. „Dočerta!“ zakliala.

	Miriam zastala na križovatke a odbočila doprava na vyasfaltovanú lesnú cestu. Jazda pokračovala niekoľko sto metrov riedkym listnatým lesom a auto skackalo po výmoľoch, až Pia hlavou prudko narazila do bočného skla.

	„Majte oči na stopkách,“ ozvala sa Miriam, „teraz uvidíte niečo, čo vám vyrazí dych!“

	Pia sa nahla dopredu a pozerala pomedzi operadlá predných sedadiel za miznúcim lesom. Po pravej strane sa ligotalo tmavé Dobenské jazero, naľavo sa rozkladali šíre pahorky, občas prerušované lesmi a skupinkami stromov.

	„Tie zrúcaniny vľavo bola predtým obec Lauenburg,“ poúčala ich Miriam. „Skoro všetci jej obyvatelia pracovali na statku. Bola tu škola, obchod, kostol a, prirodzene, aj dedinská krčma.“

	Z Lauenburgu zostal iba kostol. Na napoly zborenej kostolnej veži z pálených tehál trónilo bocianie hniezdo.

	„Dedina slúžila kvázi ako kameňolom,“ pokračovala Miriam. „Väčšina hospodárskych budov statku a múry zámku týmto spôsobom zmizli. Zámok sa však vcelku zachoval.“

	Z diaľky sa dalo rozoznať rozloženie statku: v strede zámok na brehu jazera, okolo neho zbúrané budovy do tvaru písmena U, ktorých základy presvitali medzi zeleňou. K hlavnému portálu zámku v minulosti viedla udržiavaná aleja, no teraz stromy rástli krížom-krážom na miestach, na ktorých by ich predtým iste nenechali.

	Miriam prešla cez bránový oblúk, ktorý bol na rozdiel od ostatného muriva zachovaný, a zastavila auto pred zrúcaninou. Pia sa rozhliadla po okolí. V konároch obrovských stromov čvirikali vtáky. Pozostatky niekdajšieho statku zblízka pôsobili deprimujúco, zo žiarivej zelene sa vykľula burina a krovie, žihľava dosahovala metrovú výšku, voľné plochy pokrýval brečtan. Aký pocit sa asi zmocnil Augusty Nowakovej, keď sa po šesťdesiatich rokoch vrátila na miesto najšťastnejších aj najhorších okamihov svojho života a našla ho v takomto stave? Možno sa práve tu rozhodla pomstiť za to, čo sa jej stalo.

	„Keby tieto múry vedeli rozprávať,“ zamyslela sa Pia a vykročila po rozsiahlom areáli, ktorý po desaťročiach bez údržby takmer splynul s prírodou. Za obhorenou zrúcaninou zámku sa striebristo ligotalo jazero. Vysoko pod tmavomodrým nebom leteli bociany a na rozpadnutých schodoch sa vyvaľovala tučná mačka, ktorá sa zrejme cítila ako právoplatná nástupkyňa rodiny Zeydlitzovcov-Lauenburgovcov. Pia sa v duchu snažila vybaviť si usadlosť v pôvodnom stave. V strede zámok a po jeho bokoch dom správcu, kováčska dielňa, stajne. Zrazu pochopila, prečo sa ľudia, ktorých vyhnali z tejto nádhernej krajiny, doteraz nezmierili so stratou svojej vlasti.

	„Pia!“ vykríkol Henning netrpezlivo. „Poď sem, prosím ťa!“

	„Áno, už idem.“ Obzrela sa. Kútikom oka zachytila záblesk slnečného lúča na kove. Zvedavo obišla hromadu odpadkov zarastenú žihľavou a zmeravela. Hrôza jej prešla až do špiku kostí. Pred ňou stála tmavá limuzína značky Maybach patriaca Vere Kaltenseeovej, celá zaprášená od dlhej cesty, predné sklo znečistené prilepeným hmyzom. Pia položila ruku na kapotu – bola ešte teplá.

	„Katharina Ehrmannová bola jediná priateľka Jutty Kaltenseeovej. Cez prázdniny chodievala na brigády do kancelárie Eugena Kaltenseeho a on si ju obľúbil.“ Ostermann pôsobil nevyspatým dojmom. Nečudo, veď za jednu noc prečítal celý rukopis. „V ten večer, keď zomrel Juttin otec, bola na Muhlenhofe a stala sa očitou svedkyňou vraždy.“

	„Teda naozaj to bola vražda?“ ubezpečoval sa Bodenstein. Keď Ostermann vošiel, komisár sedel za písacím stolom a medzi papiermi hľadal protokol rozhovoru Kathrin Fachingerovej a suseda Anity Fringsovej v Taunusblicku. Nekonečne sa mu uľavilo, že Cosima mu v noci neurobila scénu a uznala, že sa dal vlákať do pasce. Už pri obede s Juttou Kaltenseeovou v nej skrslo podozrenie, že údajná imidžová kampaň jej slúžila iba ako chabá zámienka. Všetko ostatné znesie, dokonca aj Nicolinu snahu zbaviť sa ho. Tým, že v súčasnej fáze vyšetrovania dovolil Pii vycestovať do Poľska, čím porušil výslovný zákaz nadriadenej, spáchal kariérnu samovraždu. No v pivnici mazúrského zámku bol kľúč k udalostiam, ktoré si za posledných desať dní vyžiadali päť ľudských životov. Bodenstein úpenlivo dúfal, že kolegynino úsilie bude korunované úspechom – inak sa môže začať baliť.

	„Áno, nepochybne to bola vražda,“ odvetil Ostermann. „Počkajte, prečítam vám to miesto v rukopise: Vera ho sotila zo strmých pivničných schodov a bežala za ním, akoby mu chcela pomôcť. Kľakla si k nemu, priložila si ucho k jeho perám a keď zbadala, že ešte dýcha, udusila ho vlastným pulóvrom. Potom chladnokrvne vyšla hore a sadla si k písaciemu stolu. Telo našli až o dve hodiny. Rýchlo určili aj podozrivého: Elard po prudkej hádke s nevlastným otcom neskoro popoludní náhle opustil Muhlenhof a ešte v ten večer odcestoval nočným vlakom do Paríža.“

	Bodenstein zamyslene prikývol. Thomas Ritter musel byť naozaj veľmi naivný alebo úplne zaslepený nenávisťou, keď sa podujal napísať takúto knihu! Katharina Ehrmannová šikovne zariadila, aby sa jej zistenia dostali na verejnosť. Nevedel, prečo Kaltenseeovcov nenávidí, ale očividne mala nejaký dôvod. Jedno však bolo isté: ak kniha vyjde, škandál okolo nej nadobro zničí niektorých členov rodiny.

	Zazvonil telefón. Dúfal, že to bude Pia, ale volal Behnke. Opis muža, ktorý predvčerom prišiel za Ritterom do redakcie, sa hodil na jedného pracovníka K-Secure, ale Améry a jeho päť kolegov mlčali ako sicílska mafia.

	„Chcem hovoriť so Siegbertom Kaltenseeom,“ zariskoval Bodenstein, že vyfasuje ďalšie oznámenie za zneužitie právomoci. „Priveďte ho sem. Spolu s recepčnou z Víkendu. Budeme ju konfrontovať s ľuďmi z K-Secure. Možno medzi nimi spozná poslíčka s balíčkom.“

	Kde je Vera Kaltenseeová? Kde je Elard? Sú ešte nažive? Prečo Elard Kaltensee zavrel Nowaka do pivnice univerzity? Marcusa včera večer operovali, teraz leží na jednotke intenzívnej starostlivosti a ešte nie je mimo nebezpečenstva. Bodenstein zavrel oči a oprel si hlavu do dlaní. Elard mal debnu aj denníky. Na žiadosť Kathariny Ehrmannovej odovzdal denníky Ritterovi a Kaltenseeovci sa o tom museli dozvedieť. Nesústredene listoval v protokole. Odrazu zmeravel.

	„Kocúrik chodieval pravidelne,“ čítal. „Vozil ju na vozíku po okolí…“ Kocúrik? „Tak volala toho mladého muža… Ako vyzeral? Hnedé oči. Štíhly. Stredne vysoký. Nenápadná tvár. Ideálny špión, všakver. Alebo švajčiarsky bankár.“

	V Bodensteinovej pamäti sa niečo ozvalo. Špión, špión… Potom si spomenul! „Ten Moormann je hrozný!“ vzdychla Jutta Kaltenseeová a zbledla, keď sa matkin šofér zrazu objavil za chrbtom. „Zakráda sa ako kocúr a zakaždým ma vydesí na smrť, špión jeden!“

	Bolo to v deň, keď sa s ňou prvý raz stretol na Muhlenhofe. Bodenstein si spomenul na košeľu, ktorú mal oblečenú Watkowiak. Moormann mohol pokojne vziať košeľu Elarda Kaltenseeho a odviesť ich na falošnú stopu!

	„Preboha živého,“ mrmlal si popod nos Bodenstein. Prečo na to nedošiel skôr? Sluha Moormann, ktorého nenápadná prítomnosť v dome bola viac ako samozrejmá, bol určite dobre informovaný o všetkom, čo sa v rodine odohráva. Vari sa dozvedel, že Ritter prevzal denníky, zachytil azda Elardov telefonát? Bezpochyby bol k šéfke lojálny, prinajmenšom kvôli nej klamal. Bol by kvôli nej aj vraždil? Bodenstein zatvoril zložku a vytiahol zo zásuvky služobnú zbraň. Hneď a zaraz musí ísť na Muhlenhof. Práve keď sa chystal vyjsť z kancelárie, dvere mu zatarasil náčelník kriminálnej polície Nierhoff s hrozivým výrazom tváre a spokojne sa tváriaca Nicola Engelová. Bodenstein si obliekol sako.

	„Pani doktorka Engelová,“ začal, kým ho stihli osloviť, „súrne potrebujem vašu pomoc.“

	„Kde je Kirchhoffová?“ opýtal sa Nierhoff prísne.

	„V Poľsku.“ Bodenstein uprel pohľad na Nicolu Engelovú. „Uvedomujem si, že som porušil služobný príkaz, ale nespravil som to bez dôvodu.“

	„Načo potrebujete moju pomoc?“ Kriminálna radkyňa nereagovala na jeho vysvetlenie a pozerala naňho s tajuplným výrazom v očiach.

	„Uvedomil som si, že sme celý čas niekoho prehliadali,“ povedal Bodenstein. „Myslím, že Moniku Krämerovú a Róberta Watkowiaka zavraždil Verin šofér Moormann.“ Zbežne jej priblížil momenty, ktoré ho priviedli k tomuto podozreniu.

	„Našli sme zhodu stôp, ktoré sme doteraz nevedeli identifikovať. Potrebujem vzorku Moormannovej DNA a chcem, aby ste so mnou išli na Múhlenhof. Okrem toho musíme zorganizovať konfrontáciu Ritterovej sekretárky a ľudí z K-Secure. Môžem ich zadržiavať iba do večera.“

	„Takto to nejde…“ zaprotestoval Nierhoff, ale Engelová prisvedčila.

	„Pôjdem s ním,“ povedala rozhodne. „Ideme!“

	Pia pomaly prešla okolo tmavého auta, ledabolo odstaveného medzi bodliakmi a hromadami odpadkov. Dvere neboli zamknuté. Človek, ktorý sa na ňom doviezol, musel mať naponáhlo. Nečujne sa vzdialila a oboznámila Henninga a Miriam so svojím objavom. Mobily naďalej nefungovali, no Bodenstein by im beztak nepomohol.

	„Nemali by sme upovedomiť poľskú políciu?“ navrhla Pia.

	„Hlúposť,“ pokrútil hlavou Henning. „Čo im chceš povedať? Je tu odstavené auto, príďte sa naň pozrieť, prosím? Veď sa ti vysmejú.“

	„Ktovie, čo sa odohráva dole v pivnici,“ dala na zváženie Pia.

	„To sa o chvíľku dozvieme,“ odvetil Henning a rázne vykročil. Pia nemala dobrý pocit, no nechcela sa vzdať tak blízko cieľa. Kto sem prišiel z Nemecka luxusnou limuzínou a načo? Po krátkom zaváhaní sa pripojila k Miriam a k exmanželovi.

	Niekdajší honosný zámok bol takmer úplne zborený. Vonkajšie múry síce ešte stáli, ale prízemie bolo zasypané, čo znemožňovalo prístup do pivnice.

	„Poďte sem!“ zvolala Miriam polohlasno. „Sú tu čerstvé stopy!“

	V trojici vykročili po úzkom chodníčku medzi žihľavou a krovím smerom k jazeru. Ušliapaná tráva svedčila o tom, že po ceste nedávno niekto prešiel. Predierali sa cez vysokú trstinu, ticho šumiacu vo vánku. Nohy im čvachtali v bahne, a keď im pred nosom s hlasným gagotom vyleteli dve divé kačky, Henning vyľakane zaklial. Aj Pia mala nervy na prasknutie. Bolo horúco a do očí jej stekal pot. Čo ich čaká v zámockej pivnici? Ako sa má zachovať, keď skutočne natrafia na Veru či Elarda? Sľúbila šéfovi, že nebude riskovať. Nebolo by predsa len múdrejšie zapojiť do akcie poľskú políciu?

	„Pozrite!“ zvolala Miriam. „Tu sú schody.“

	Zborené schodisko neviedlo zdanlivo nikam, pretože zadná časť zámku bola zrovnaná so zemou. Mramorová dlažba niekdajšej terasy s nádherným výhľadom na jazero bola vytrhaná. Miriam zastala a predlaktím si utrela pot z tváre. Ukázala na dieru pri nohách. Pia prehltla naprázdno a naberala odvahu zliezť do pivnice. Siahla po pištoli, no vtom jej napadlo, že uposlúchla Bodensteinov príkaz a nechala ju doma. V duchu zahromžila a začala sa predierať haldami rozbitých tehál do tmavého podzemia.

	Pivnice zámku Lauenburg nepodľahli požiaru, vojne ani zubu času, väčšina priestorov bola prekvapivo dobre zachovaná. Pia sa pokúsila zorientovať. Chcela zistiť, na ktorom mieste rozsiahlej pivnice sa nachádzajú.

	„Pusti ma dopredu,“ vyzval ju Henning, ktorý nahmatal vo vrecku baterku. Po štrku prebehol potkan a na okamih ustrnul v kuželi svetla. Pia sa striasla hnusom. Po niekoľkých metroch Henning zrazu zastal a zhasol svetlo. Pia doňho vrazila a zapotácala sa.

	„Čo je?“ šepla vzrušene.

	„Počujem vravu,“ zašepkal. Stáli a sústredene načúvali, ale okrem svojho dychu nepočuli nič. Keď sa v bezprostrednej blízkosti ozval panovačný ženský hlas, Pia sa preľaknuto strhla.

	„Daj mi dolu tie putá! Ako sa opovažuješ takto so mnou zaobchádzať?“

	„Odpovedz mi, na čo sa ťa pýtam, potom ťa pustím,“ odvetil mužský hlas.

	„Nič ti nepoviem. A prestaň s tým šibrinkovať!“

	„Povedz mi, čo sa tu stalo 16. januára 1945! Rozpovedz, čo ste tu stvárali, ty a tvoji priatelia, potom ťa pustím.“

	Pia sa s búšiacim srdcom pretisla povedľa Henninga a so zatajeným dychom pozrela za roh. Prenosný svetlomet vrhal na strop ostrý lúč svetla a ožaroval nízky priestor pivnice. Elard Kaltensee stál za chrbtom ženy, ktorú celý život považoval za svoju matku, a tisol jej do tyla hlaveň pištole. Vera Kaltenseeová kľačala na zemi s rukami zviazanými za chrbtom. Ničím nepripomínala niekdajšiu vznešenú dámu. Biele vlasy jej divoko odstávali, nebola namaľovaná a šaty mala zaprášené a pokrčené. Pia postrehla v Elardovej tvári napätie. Žmurkal a nervózne si oblizoval pery. Stačilo jedno nesprávne slovo či pohyb a mohol vystreliť.

	Keď sa Bodenstein s Engelovou vrátili z Muhlenhofu s dlhým nosom, lebo tam nebolo ani nohy, Siegbert Kaltensee ich už čakal na komisariáte.

	„Čo od neho vlastne chceš?“ opýtala sa Nicola Engelová na schodoch do kancelárie.

	„Chcem sa od neho dozvedieť, kde je Moormann a Ritter,“ odvetil Bodenstein s hnevlivou rozhodnosťou. Pridlho sa sústreďoval na veci, ktoré bili do očí, a ostatné prehliadal. Siegberta, ktorý celý život stál v Elardovom tieni, matka zneužila rovnako ako všetkých ľudí vo svojom okolí.

	„Prečo by to mal vedieť?“

	„Je matkinou pravou rukou a ona to všetko riadi.“

	Nicola Engelová ho zastavila.

	„Ako si na to prišiel, že Jutta Kaltenseeová ťa vlákala do pasce?“ opýtala sa ho s vážnou tvárou. Bodenstein si ju premeral. V očiach sa jej zračil skutočný záujem.

	„Jutta je veľmi ctižiadostivá žena,“ začal vysvetľovať. „Uvedomila si, že vraždy súvisiace s rodinou Kaltenseeovcov vážne poškodzujú jej kariéru. Matkin životopis, ktorý by vyvolal rozruch a priniesol negatívne palcové titulky, je to posledné, čo potrebuje. Síce neviem, kto z rodiny prikázal zavraždiť Róberta Watkowiaka a jeho priateľku, ale tí dvaja museli zomrieť, aby nás zviedli na falošnú stopu. Z rovnakého dôvodu nastražili stopy aj k Elardovi Kaltenseemu. Keď sme však neprestali vŕtať, Jutta sa rozhodla kompromitovať ma týmto zúfalým krokom. Hlavný vyšetrovateľ núti členku rodiny Kaltenseeovcov k pohlavnému styku – čo môže byť lepšie?“

	Engelová si ho zamyslene premerala.

	„Dohovorila si so mnou schôdzku pod zámienkou, že mi chce niečo povedať,“ pokračoval komisár. „Ledva si niečo z toho večera pamätám, hoci som vypil len pohár vína. Bol som ako omráčený. Preto som šiel včera na odber krvi. Doktor Kirchhoff zistil, že mi tajne podali tekutú extázu. Chápeš? Narafičila to na mňa!“

	„Aby ťa odstavila?“ dovtípila sa Engelová.

	„Inak si to neviem vysvetliť,“ prisvedčil Bodenstein. „Chce kandidovať na ministerskú predsedníčku Hesenska, ale aké má šance s matkou vrahyňou a s ľudskom kostrou na rodinnom pozemku? Ak chce prežiť, musí sa dištancovať od rodiny. A tým, čo mi vyparatila, ma chce v prípade potreby pritlačiť k múru.“

	„Nemá predsa žiadne dôkazy, alebo sa mýlim?“

	„Práveže má,“ odvetil trpko. „Je poriadne rafinovaná a určite si schovala niečo, na čom zostali stopy mojej DNA.“

	„Asi máš pravdu,“ pripustila po krátkej odmlke.

	„Veru mám,“ ubezpečil ju Bodenstein. „Presvedčíš sa.“

	Na chvíľu zavládlo ticho. Pia sa zhlboka nadýchla a vykročila vpred.

	„Pokojne nám to môžete porozprávať, Eda Schwinderkeová,“ zvolala a s rukami nad hlavou sa vynorila z tmy. „Aj tak už vieme, čo sa tu stalo.“

	Elard Kaltensee sa strhol a pozrel na ňu, akoby zbadal ducha. Aj Vera či Eda sa vystrašene mykla, no rýchlo sa z prekvapenia spamätala.

	„Pani Kirchhoffová!“ oslovila ju hlasom sladkým ako med, ktorý bol Pii dobre známy. „Vás zoslalo samo nebo! Pomôžte mi, prosím vás!“

	Pia ju ignorovala a podišla k Elardovi.

	„Nedopusťte, aby došlo k nešťastiu. Podajte mi zbraň.“ Vystrela k nemu ruku. „Poznáme pravdu a vieme, čo urobila.“

	Elard znova zamieril pohľadom k žene kľačiacej pred ním.

	„To je mi jedno,“ rozhodne pokrútil hlavou. „Neprešiel som tisíc kilometrov, aby som sa teraz vzdal. Chcem, aby táto stará vrahyňa povedala, ako to bolo. Hneď a zaraz.“

	„Priviedla som so sebou odborníka, ktorý pohľadá pozostatky zastrelených ľudí,“ povedala Pia. „Aj po šesťdesiatich rokoch je možné odobrať vzorky DNA a osoby identifikovať. Veru Kaltenseeovú môžeme v Nemecku postaviť pred súd za viacnásobnú vraždu. Pravda istotne vyjde na povrch.“

	Kaltensee nespustil oči z Very.

	„Nastarajte sa do toho, pani Kirchhoffová. To nie je vaša vec.“

	Zrazu sa zo šera vynorila drobná mocná postava. Pia sa strhla od ľaku, lebo nezaregistrovala, že v miestnosti ešte niekto je. S údivom hľadela na Augustu Nowakovú.

	„Pani Nowaková! Čo tu robíte?“

	„Elard má pravdu,“ povedala namiesto odpovede. „Do toho vás nič. Táto žena spôsobila môjmu chlapcovi hlboké rany, ktoré sa ani za šesťdesiat rokov nezahojili. Ukradla mu život. Má právo na to, aby sa priamo od nej dozvedel, čo presne sa tu odohralo.“

	„Vypočuli sme si príbeh, ktorý ste vyrozprávali Thomasovi Ritterovi,“ oznámila jej Pia tlmeným hlasom. „A veríme vám. Napriek tomu vás teraz musíme zatknúť. Zastrelili ste troch ľudí a bez objasnenia vašich motívov strávite zvyšok života vo väzení. Aj keby vám na tom nezáležalo, nedovoľte vášmu synovi vraždiť! Tá žena za to nestojí.“

	Augusta Nowaková zamyslene pozerala na zbraň v Elardových rukách.

	„Mimochodom, našli sme vášho vnuka,“ pokračovala Pia. „Práve včas. Keby sme boli k nemu prišli o pár hodín neskôr, bol by vnútorne vykrvácal.“

	Elard zdvihol hlavu a vrhol na ňu blčiaci pohľad.

	„Akože vykrvácal?“ opýtal sa zachrípnuto.

	„Pri prepade utrpel vnútorné zranenie,“ vysvetlila Pia. „V pivnici mu hrozilo smrteľné nebezpečenstvo. Prečo ste ho tam odvliekli? Chceli ste, aby zomrel?“

	Elardovi okamžite klesla ruka s pištoľou a pohľadom prechádzal od Augusty k Pii. Rázne pokrútil hlavou.

	„Preboha, to nie!“ vyrazil zo seba zhrozene. „Chcel som Marcusa uložiť do bezpečia, kým sa nevrátim. Nikdy v živote by som mu úmyselne neuškodil!“

	Jeho zdesenie ju sprvu prekvapilo, ale keď si spomenula na ich nedávne stretnutie v nemocnici, pochopila.

	„Vy sa s Nowakom nepoznáte iba zbežne,“ skonštatovala.

	Elard pokrútil hlavou. „Nie,“ priznal. „Sme veľmi dobrí priatelia. Vlastne… oveľa viac než…“

	„Máte pravdu,“ prikývla Pia. „Ste príbuzní. Marcus je váš synovec, ak sa nemýlim.“

	Elard jej vtisol do ruky pištoľ a prešiel si rukami po vlasoch. V lúčoch svetlometu bolo vidieť, že je bledý ako krieda.

	„Musím ísť okamžite za ním,“ zamumlal. „To som nechcel, naozaj nie. Iba som chcel, aby mu nikto neublížil, kým sa nevrátim. Predsa… nemohol som tušiť, že… Preboha živého! Snáď sa uzdraví?“

	Zdvihol zrak. Pomsta mu v tejto chvíli bola úplne ukradnutá, z očí mu kričal strach. A zrazu Pia pochopila, akého druhu je vzťah medzi Elardom a Marcusom. Spomenula si na fotografie v Elardovom byte v dome umenia. Pohľad zozadu na holého muža, tmavé oči v detaile. Džínsy v kúpeľni na zemi. Marcus Nowak svoju ženu skutočne podvádzal. Nie však s inou ženou, ale s Elardom Kaltenseeom.

	Siegbert Kaltensee sedel schúlený na stoličke vo vypočúvacej miestnosti a civel do prázdna. Od včera o celé roky zostarol. Optimizmus a žoviálnosť sa vytratili, tvár mal sivú a vpadnutú.

	„Máte nejaké nové správy o vašej matke?“ začal rozhovor Bodenstein. Kaltensee nemo zavrtel hlavou.

	„Medzičasom sme sa dozvedeli veľmi zaujímavé veci. Napríklad, že váš brat Elard vlastne nie je vaším bratom.“

	„Čo to vravíte?“ Siegbert zdvihol hlavu a uprel pohľad na komisára.

	„Chytili sme vrahyňu Goldberga, Schneidera a Fringsovej, priznala sa,“ pokračoval Bodenstein. „Traja zavraždení sa v skutočnosti volali Oskar Schwinderke, Hans Kallweit a Maria Willumatová. Schwinderke bol bratom vašej matky, ktorá sa vlastne volá Eda Schwinderkeová a je dcérou bývalého hlavného výplatou statku Lauenburg.“

	Kaltensee neveriacky pokrútil hlavou, a keď mu komisár podrobne zopakoval priznanie Augusty Nowakovej, na tvári sa mu usadilo zdesenie.

	„Nie,“ mrmlal si popod nos, „to nemôže byť pravda.“

	„Ľutujem, je to tak. Vaša matka vám celý život klamala. Zákonný majiteľ Muhlenhofu je gróf Elard von Zeydlitz-Lauenburg a jeho otca vaša matka 16. januára 1945 zastrelila. Od tohto dátumu sa odvodzuje tajomné číslo, ktoré sme našli na všetkých troch miestach činu.“

	Siegbert si zaboril tvár do dlaní.

	„Vedeli ste, že šofér vašej matky Moormann bol kedysi v štátnej bezpečnosti?“

	„Áno,“ odvetil Kaltensee apaticky. „To som vedel.“

	„Predpokladáme, že zavraždil vášho syna Róberta a jeho priateľku Moniku Krämerovú.“

	Siegbert zdvihol zrak.

	„Ja idiot!“ vyrazil zo seba trpko.

	„Ako to myslíte?“ opýtal sa Bodenstein.

	„Netušil som to.“ Zúfalý výraz na jeho tvári svedčil o tom, že sa mu práve zrútil svet. „Netušil som, čo bolo celý čas v hre. Pane Bože, čo som to len spravil!“

	Bodenstein mimovoľne napol všetky svaly tela ako lovec, ktorý náhle zočí korisť. Zadržal dych, no čakalo ho sklamanie.

	„Chcem hovoriť so svojím právnikom.“ Siegbert vystrel plecia.

	„Kde je Moormann?“

	Ticho.

	„Čo sa stalo s vaším zaťom? Vieme, že Thomasa Rittera uniesli ľudia z vašej bezpečnostnej služby. Kde je teraz?“

	„Chcem hovoriť so svojím právnikom,“ zopakoval Kaltensee zachrípnutým hlasom, oči mu vyliezali z jamôk. „Okamžite.“

	„Pán Kaltensee,“ oslovil ho Bodenstein, ignorujúc jeho žiadosť, „chlapom z K-Secure ste prikázali prepadnúť Marcusa Nowaka, aby ste získali denníky. A dali ste uniesť Rittera, aby nemohol pokračovať v písaní životopisu. Ako vždy ste za matku vykonali špinavú prácu, je to tak?“

	„Chcem hovoriť s právnikom,“ zamrmlal Kaltensee.

	„Je Ritter ešte nažive?“ trval na svojom komisár. „Alebo vám je jedno, že vaša dcéra starosťou oňho takmer zošalie?“ Bodenstein zachytil jemný záchvev na jeho tvári. „Podnecovanie k vražde je trestné. Za to pôjdete do väzenia. Vaša dcéra ani žena vám to do smrti neodpustia. Ak okamžite neodpoviete na moje otázky, prídete o všetko, pán Kaltensee!“

	„Chcem hovoriť s…“ začal znovu.

	„Požiadala vás matka, aby ste tie veci zariadili?“ Bodenstein nepopustil. „Chceli ste jej urobiť láskavosť? Ak je to tak, mali by ste nám to povedať. Vaša matka aj tak poputuje do väzenia, máme dôkazy jej činu a navyše svedeckú výpoveď, ktorá prezrádza, že údajná smrteľná nehoda vášho otca bola obyčajná vražda. Nepochopili ste ešte, o čo ide? Keď nám okamžite prezradíte, kde je Thomas Ritter, máte ešte šancu pomerne hladko z celej veci vysánkovať!“

	Siegbert Kaltensee sa s chrčaním nadýchol. Na tvári sa mu usadil uštvaný výraz.

	„Naozaj chcete kvôli svojej matke, ktorá vám celý život klamala a zneužívala vás, skončiť vo väzení?“

	Bodenstein nechal svoje slová pôsobiť, minútku počkal a potom vstal.

	„Nechám vás tu,“ povedal mu. „V pokoji si to premyslite. O chvíľu sa vrátim.“

	Keď sa Henning s Miriam pustili do hľadania ľudských pozostatkov a centimeter po centimetri prehľadávali podlahu pivnice, Pia s Elardom, Verou a Augustou vyšli na denné svetlo.

	„Dúfam, že ste nezveličovali,“ podotkol Elard Kaltensee, keď kráčali po bývalej terase. Augusta Nowaková vyzerala pomerne čulo, ale Vera Kaltenseeová si potrebovala vydýchnuť. S putami na zápästiach sa vyčerpane zvalila na kopu kamenia.

	„Nie, je to pravda.“ Pia zaistila Elardovu pištoľ a strčila si ju za pás nohavíc. „Vieme, čo sa tu vtedy odohralo. A keď nájdeme kosti a získame vzorky DNA, budeme to môcť aj dokázať.“

	„Myslel som na Marcusa,“ odvetil Elard ustarostene. „Naozaj je na tom tak zle?“

	„Včera večer bol v kritickom stave,“ odvetila Pia. „Nebojte sa, v nemocnici ho dajú do poriadku.“

	„Je to moja vina.“ Elard si rukami zakryl tvár a párkrát pokrútil hlavou. „Kiežby som si dal s tou debnou pokoj! Nebolo by sa stalo toľké nešťastie!“

	V tom mal bezpochyby pravdu. Niekoľko ľudí by ešte bolo nažive a rodinné tajomstvá Kaltenseeovcov by zostali zamknuté na sto zámkov. Piin pohľad zablúdil k Vere, ktorá sa tvárila nezúčastnene. Ako môže niekto žiť s takou vinou na pleciach, ako môže byť taký chladný a ľahostajný?

	„Prečo ste vlastne nezastrelili aj chlapca?“ opýtala sa Pia Very. Stará žena zdvihla hlavu a premerala si ju. V očiach jej aj po šesťdesiatich rokoch blčala nenávisť.

	„Bolo to moje víťazstvo nad touto osobou,“ sykla a kývla smerom k Auguste. „Keby nebolo jej, oženil by sa so mrtouV

	„Nikdy!“ zvolala Augusta Nowaková. „Elard ťa nemohol ani cítiť. Nedal ti to najavo iba preto, že bol dobre vychovaný.“

	„Dobre vychovaný!“ vyprskla Vera. „Nebuď smiešna! Aj tak by som ho už nechcela. Ako mohol priviesť do iného stavu dcéru židovských boľševikov? Beztak by prišiel o život, za hanobenie rasy bol trest smrti.“

	Elard ohromene civel na ženu, ktorú celý život volal „mama“. Na rozdiel od neho bola Augusta Nowaková nezvyčajne pokojná.

	„Predstav si, Eda, ako by Elarda pobavilo,“ spustila posmešným hlasom, „keby vedel, že práve tvoj brat, dôstojník SS, sa bude musieť šesťdesiat rokov vydávať za Žida, aby si zachránil kožu! A nacista do špiku kostí si vzal za ženu židovské dievča a musel rozprávať jidiš!“

	Verine oči vrhali zúrivé blesky.

	„Škoda, že si nepočula, ako žalostne prosíkal o život,“ pokračovala Nowaková. „Zomrel biedne, tak ako žil, úbohý zbabelý červ! Moja rodina išla v ústrety smrti vzpriamene, bez nárekov. Neboli zbabelci, ktorí sa skrývali za falošným menom.“

	„Vraj tvoja rodina, aby som sa nezasmiala!“ vyskočila na ňu Vera jedovito.

	„Áno, moja rodina. Pastor Kunisch nás na Vianoce v knižnici zámku zosobášil. Tomu už Oskar nemohol zabrániť.“

	„To nie je pravda!“ Vera začala lomcovať putami.

	„Veru je.“ Augusta prikývla a chytila Elarda za ruku. „Môj Heinrich, ktorého si vydávala za svojho syna, je gróf von Zeydlitz-Lauenburg.“

	„Je teda právoplatným majiteľom Múhlenhofu,“ zdôraznila Pia. „Ani KMF vám podľa práva nepatrí, Eda. Celý život ste si ukradli. Kto sa vám postavil do cesty, toho ste odstránili. Vášho muža Eugena ste sama zhodili zo schodov, pravda? Aj matka Róberta Watkowiaka, tá úbohá slúžka, musela zomrieť. Mimochodom, na Muhlenhofe sme našli jej kosti.“

	„Čo iné mi zostávalo?“ Vera Kaltenseeová si v hneve neuvedomila, že svojimi slovami sa vlastne priznáva k činu. „Siegbert sa chcel s tou primitívnou osobou oženiť!“

	„Možno by bol šťastnejší, než je teraz. No vy ste tomu zabránili a nazdali ste sa, že vám tie vraždy prejdú,“ povedala Pia. „Nerátali ste však s tým, že Vicky Endrikatová masaker prežije. Začalo vám byť úzko, keď ste sa dozvedeli o čísle, ktoré sa našlo pri telách vášho brata, Hansa Kallweita a Márie Willumatovej?“

	Veru triaslo od zlosti. Už ničím nepripomínala vznešenú vľúdnu dámu, ktorá v Pii nedávno vzbudila súcit.

	„Kto vlastne naplánoval smrť Endrikatovcov a Zeydlitzovcov-Lauenburgovcov?“

	„Ja.“ Vera sa s očividným zadosťučinením usmiala.

	„Vytušili ste svoju veľkú šancu, však?“ pokračovala Pia. „Využili ste možnosť vstúpiť do šľachtického stavu. No zaplatili ste stálym strachom z odhalenia. Šesťdesiat rokov išlo všetko ako po masle, potom vás minulosť dobehla. A nahnala vám strach. Nebáli ste sa o život, ale o povesť, na ktorej vám vždy záležalo zo všetkého najviac. Preto ste dali zavraždiť vášho vnuka Róberta s priateľkou a odviedli ste stopu k Elardovi. Spolu s vašou dcérou Juttou, ktorej tiež veľmi záleží na dobrej povesti. Ale tomu je koniec. Váš životopis vyjde knižne. A hneď prvá kapitola všetkými otrasie. Manžel vašej vnučky Marleen sa totiž nedal zastrašiť.“

	„Marleen je rozvedená,“ vyprskla Vera povýšenecky.

	„Možno. Ale pred dvoma týždňami sa vydala za Thomasa Rittera. Tajne. A čaká s ním dieťa.“ Pia si vychutnávala bezmocnú zlosť v očiach starej ženy. „Ďalší muž, ktorý dal prednosť inej. Najprv Elard von Zeydlitz-Lauenburg, ktorý sa radšej oženil s Vicky Endrikatovou, a teraz Thomas Ritter…“

	Kým Vera stihla zareagovať, z pivnice vyšla Miriam.

	„Niečo sme našli!“ zvolala bez dychu. „Hŕbu kostí!“

	Piin pohľad sa stretol s Elardovým. Komisárka sa usmiala a obrátila sa na Veru.

	„Predbežne vás zatýkam,“ povedala. „Ste podozrivá z podnecovania sedemnásobnej vraždy.“

	Recepčná Sina jednoznačne identifikovala Henriho Améryho ako muža, ktorý prišiel v stredu večer do redakcie. Nicola Engelová ho postavila pred voľbu: buď všetko vyklopí, alebo má na krku obvinenie z obmedzovania osobnej slobody a z bránenia výkonu práce polície, okrem toho podozrenie z vraždy.

	Riaditeľ K-Secure nebol padnutý na hlavu a po bleskovom zvážení sa rozhodol pre alternatívu číslo jeden. Améry s Moormannom a ešte jedným kolegom navštívili Marcusa Nowaka a na pokyn Siegberta Kaltenseeho už niekoľko dní sledovali doktora Rittera. Pritom zistili, že Ritter a Siegbertova dcéra Marleen sú manželia. Jutta trvala na tom, aby tento fakt bratovi zatajili. Pokyn „priviesť Rittera na kus reči“, ako to vyjadril Améry, prišiel napokon od Siegberta.

	„Aká bola presne vaša úloha?“ zaujímal sa Bodenstein.

	„Mal som diskrétne priviesť Rittera na určité miesto.“

	„Kam?“

	„Do frankfurtského domu umenia na Rômerbergu. Urobili sme to.“

	„A potom?“

	„Zavliekli sme ho do pivnice a nechali sme ho tam. Neviem, aký osud ho stihol.“

	Teda do domu umenia. Dobrý nápad, pretože mŕtvolu v tejto budove by si každý automaticky spájal s Elardom Kaltenseeom.

	„Čo chcel Siegbert Kaltensee od Rittera?“

	„Nemám šajnu. Nevypytujem sa, keď dostanem zákazku.“

	„Ako to bolo s Marcusom Nowakom? Mučili ste ho preto, aby ste od neho niečo vymámili? O čo šlo?“

	„Otázky kládol Moormann. Išlo o nejakú debnu.“

	„Čo má Moormann s K-Secure?“

	„V podstate nič. Ale vie, ako priviesť ľudí k reči.“

	„Naučil sa to v štátnej bezpečnosti,“ prisvedčil Bodenstein. „Ale Nowak nezaspieval, však?“

	„Nie,“ potvrdil Améry. „Nepovedal ani mäkké f.“

	„A ako to prebiehalo s Robertom Watkowiakom?“ opýtal sa Bodenstein.

	„Na príkaz Siegberta Kaltenseeho som ho priviezol na Muhlenhof. Bolo to minulú stredu. Moji ľudia ho všade hľadali a on sa mi zrazu vo Fischbachu z ničoho nič priplietol do cesty.“

	Bodenstein si spomenul na správu, ktorú Watkowiak zanechal na odkazovači Kurta Frenzela. Vystriehli si ma babkine gorily…

	„Dostávali ste príkazy aj od Jutty Kaltenseeovej?“ opýtala sa Nicola Engelová. Améry zaváhal a napokon prikývol.

	„Aké?“

	Sebavedomý ulízaný šéf závodnej stráže bol v rozpakoch. Začal sa ošívať.

	„Čakáme!“ Engelová netrpezlivo poklopkala klbom prsta na stôl.

	„Mal som fotografovať,“ priznal nakoniec Améry a pozrel na Bodensteina. „Vás s pani Kaltenseeovou.“

	Bodenstein pocítil, ako ho zalieva červeň, zároveň mu však odľahlo. Pokúsil sa zachytiť pohľad Nicoly Engelovej, tá však svoje pocity ukryla za kamennú tvár.

	„Ako v tomto prípade znel príkaz?“

	„Povedala mi, aby som bol k dispozícii, a keď sa ozve, mám prísť k reštaurácii Rote Múhle a urobiť pár snímok,“ odvetil Améry neochotne. „O pol jedenástej mi poslala esemesku, že o dvadsať minút mám byť na mieste.“

	Letmo pozrel na Bodensteina a skormútene sa usmial.

	„Je mi to ľúto. Neberte to osobne.“

	„Tak ste to nafotili?“ opýtala sa Engelová.

	„Áno.“

	„Kde sú snímky?“

	„Mám ich v mobile a v služobnom počítači.“

	„Musíte nám ich odovzdať.“

	„Pre mňa, za mňa.“ Améry mykol plecom.

	„Akú kompetenciu má Jutta Kaltenseeová, keď vám vydáva pokyny?“

	„Za mimoriadne úlohy mi platí osobitne.“ Henri Améry bol žoldnier a lojalita bola preňho cudzím pojmom, najmä keď ho rodina v budúcnosti platiť nebude. „Príležitostne som bol jej bodygardom, občas aj milencom.“

	Nicola Engelová spokojne prikývla. Práve to chcela počuť.

	„Ako ste previezli Veru cez hranice?“ informovala sa Pia.

	„V batožinovom priestore.“ Elard Kaltensee sa hrozivo usmial. „Maybach má diplomatickú značku. Spoliehal som sa na to, že nás na hranici odkývnu, a tak to aj bolo.“

	Pia si spomenula na vyjadrenie Bodensteinovej svokry, že Elard nie je muž činu. Čo ho viedlo k tomu, že sa predsa len chopil iniciatívy?

	„Možno by som ďalej hltal Tavor, aby som sa nemusel konfrontovať s realitou,“ vysvetlil Kaltensee. „Keby nebola ublížila Marcusovi. Keď som sa od vás dozvedel, že Vera mu nezaplatila za prácu, a keď som ho tam videl ležať, bol taký… dokatovaný a ubolený, že sa vo mne niečo pohlo. Vošla do mňa taká zlosť, ako zaobchádza s ľuďmi, ako nimi opovrhuje a sú jej ľahostajní! Pochopil som, že ju musím zastaviť a všetkými prostriedkami dosiahnuť, aby sa jej činy odhalili.“

	Zarazil sa a pokrútil hlavou.

	„Dovtípil som sa, že má v pláne tajne a v tichosti utiecť cez Taliansko do Južnej Ameriky, preto som už nemohol čakať. Pri bráne Muhlenhofu stálo policajné auto, k domu som sa dostal inou cestou. Celý deň sa nenaskytla príležitosť, až keď Jutta s Moormannom odišli a neskôr aj Siegbert, vtedy som mat… teda tú ženu premohol. Zvyšok bola hračka.“

	„Prečo ste odstavili svoj mercedes na letisku?“

	„Aby som prenasledovateľov odviedol na falošnú stopu,“ objasnil. „Pritom som nemyslel v prvom rade na políciu, skôr na bratovu závodnú stráž, ktorá nám s Marcusom šliapala na päty. Ona musela vydržať v kufri auta, kým som sa nevrátil.“

	„V nemocnici ste sa vydávali za Nowakovho otca.“ Pia si ho premerala. Pôsobil uvoľnene ako nikdy predtým, konečne sa vyrovnal so sebou a so svojou minulosťou. Jeho osobná nočná mora sa skončila oslobodením od bremena neistoty.

	„Nie,“ zapojila sa do rozhovoru Augusta Nowaková. „Povedala som, že je mojím synom. A neklamala som.“

	„To je pravda,“ prikývla Pia a pozrela na Elarda. „Celý čas som vás považovala za vraha. Vás a Marcusa.“

	„Nezazlievam vám to,“ odvetil Elard. „Viem, že sme sa správali dosť podozrivo. Tie vraždy som poriadne nevnímal, bol som zaneprázdnený sám sebou. Obaja s Marcusom sme boli úplne mimo. Dlho sme proti tomu bojovali, bolo to… bolo to pre nás nemysliteľné. Viete, on ani ja sme predtým nikdy nič nemali s… mužom.“

	Zhlboka si vzdychol.

	„Noci, na ktoré nemáme alibi, sme spolu s Marcusom strávili v mojom frankfurtskom byte.“

	„Je vaším synovcom. Ste pokrvní príbuzní,“ upozornila ho Pia.

	„Nuž čo,“ na Elardovej tvári sa mihol úsmev, „sotva budeme mať spolu deti.“

	Na to sa musela pousmiať aj Pia.

	„Škoda, že ste mi to nepovedali skôr,“ podotkla. „Ušetrili by ste nám kopu práce. Čo spravíte, keď sa vrátite domov?“

	„Veru,“ gróf von Zeydlitz-Lauenburg sa zhlboka nadýchol, „hra na skrývačku sa skončila. Marcus a ja sme sa rozhodli, že svojim rodinám povieme o našom vzťahu. Nechceme s tým robiť tajnosti. Pre mňa to nie je až taký problém, mám tak či tak pochybnú povesť, ale pre Marcusa to bude ťažký krok.“

	Pia mu verila na slovo. Nowakovo okolie neprejaví ich láske ani štipku pochopenia. Jeho otec s rodinou pravdepodobne spáchajú kolektívne harakiri, keď sa dozvedia, že ich syn, manžel a brat opúšťa rodinu kvôli mužovi, navyše o tridsať rokov staršiemu.

	„Raz by som sem chcel prísť aj s Marcusom.“ Elard Kaltensee zaletel pohľadom k jazeru, ligotajúcemu sa na slnku. „Možno keď sa vyjasnia vlastnícke pomery, zámok sa bude dať znovu postaviť. Marcus to bude vedieť posúdiť lepšie než ja. Bol by tu nádherný hotel pri jazere.“

	Pia sa usmiala a vrhla pohľad na hodinky. Bol najvyšší čas zavolať Bodensteinovi.

	„Navrhujem, aby sme pani Kaltenseeovú posadili do auta,“ povedala. „A potom spoločne odídeme…“

	„Nikto nikam neodíde,“ ozval sa hlas za nimi. Pia sa vyľakane strhla a pred očami sa jej zjavila hlaveň pištole. Po schodoch k nim bežali tri čierne postavy s vytasenými zbraňami a s prilbami na hlavách.

	„No konečne, Moormann,“ vydýchla si Vera Kaltenseeová. „Už bolo načase.“

	„Kde je Moormann?“ opýtal sa Bodenstein šéfa K-Secure.

	„Ak je v aute, môžem určiť jeho polohu.“ Henri Améry sa chcel vyhnúť trestu a bol stelesnená ochota. „Všetky vozidlá rodiny Kaltenseeovcov sú vybavené čipom, ktorý pomocou softvéru možno lokalizovať.“

	„Ako to funguje?“

	„Keď ma pustíte k počítaču, ukážem vám to.“

	Bodenstein neváhal a odviedol muža z vypočúvacej miestnosti do Ostermannovej kancelárie na prvom poschodí.

	„Prosím,“ ukázal na písací stôl. Bodenstein, Ostermann, Behnke a Engelová so záujmom sledovali Améryho, ako píše názov webovej stránky Minor Planét. Počkal, kým sa ukáže celá stránka, potom sa prihlásil užívateľským menom a heslom. Objavila sa mapa Európy a pod ňou zoznam všetkých vozidiel s ešpézetkami.

	„Zaviedli sme kontrolný systém, aby som vždy mal prehľad, kde sa moji pracovníci nachádzajú,“ objasnil Améry. „A pre prípad, že by nám ukradli auto.“

	„Ktorým autom odišiel Moormann?“ opýtal sa Bodenstein.

	„Neviem. Preverím postupne všetky.“

	Nicola Engelová naznačila Bodensteinovi, aby s ňou vyšiel na chodbu.

	„Vybavím zatykač na Siegberta Kaltenseeho,“ povedala tlmene. „S Juttou Kaltenseeovou to nebude jednoduché, pretože ako poslankyňa krajinského snemu má imunitu, no v každom prípade ju privediem na výsluch.“

	„V poriadku,“ prikývol Bodenstein. „Pôjdem s Amérym do domu umenia. Možno tam nájdeme Rittera.“

	„Siegbert Kaltensee vie, čo je vo veci,“ usúdila Engelová. „Tlačí ho svedomie kvôli dcére.“

	„To si myslím aj ja.“

	„Mám to,“ zvolal Améry z kancelárie. „Zrejme si vzal mercedes z Muhlenhofu, lebo ten je na mieste, kde zvyčajne nebýva. A síce v Poľsku, v obci zvanej… Doba. Auto už štyridsaťtri minút stojí.“

	Bodenstein cítil, ako ním prenikol chlad. Moormann, muž podozrivý z vraždy Róberta Watkowiaka a Moniky Krämerovej, je v Poľsku! Pia mu pred pár hodinami telefonicky oznámila, že čoskoro budú v cieli a doktor Kirchhoff prekontroluje pivnicu. Je teda málo pravdepodobné, že už zo zámku odišli. Čo vlastne Moormann hľadá v Poľsku? A zrazu mu svitlo, kde je Elard Kaltensee. Obrátil sa k šéfovi K-Secure.

	„Preverte maybach,“ prikázal zachrípnuto. „Kde je?“

	Améry klikol na štátnu poznávaciu značku limuzíny.

	„Tiež tam,“ konštatoval zanedlho. „Nie, moment! Maybach sa pred niekoľkými minútami dal do pohybu.“

	Bodensteinov pohľad sa stretol s Nicoliným. Okamžite pochopila.

	„Ostermann, vy nespustíte oči z oboch vozidiel,“ prikázala kriminálna radkyňa rázne. „Ja upovedomím poľských kolegov. A potom sa vyberiem do Wiesbadenu.“

	Jeden z mužov v čiernom, ktorí sa nenazdajky vynorili, odviezol Veru Kaltenseeovú preč. Pred odchodom rozkázala zviazať Elarda, Augustu a Piu, odniesť ich do pivnice a zastreliť. Pia zúfalo uvažovala, ako sa vyslobodiť z tejto bezvýchodiskovej situácie a varovať Miriam a Henninga. Od mužov v čiernom sa nedalo čakať zľutovanie, jednoducho splnia úlohu a vrátia sa do Nemecka, akoby nič. Pia vedela, že nesie zodpovednosť za bývalého manžela a za kamarátku, veď ich priviedla do tejto zúfalej situácie! Zrazu jej zlosť dodala odvahu. Nemala chuť stotožniť sa s rolou obete a dať sa odviesť ako teľa na bitúnok! Nemôže dopustiť, aby zomrela a už nikdy nevidela Christopha. Sľúbila mu predsa, že ho dnes večer počká na letisku, keď sa vráti z Južnej Afriky! Pred jamou vedúcou do pivnice Pia zastala.

	„Čo s nami urobíte?“ spýtala sa, aby získala čas.

	„Počula si na vlastné uši,“ odvetil jeden z mužov. Jeho hlas tlmila prilba.

	„Ale prečo…“ pokračovala Pia. Chlap ju surovo udrel do chrbta, stratila rovnováhu a strmhlav sa zviezla po hromade odpadkov. Kvôli putám sa nemohla prichytiť rukami. Niečo tvrdé sa jej bolestivo zavŕtalo do bránice, kašľajúc sa prevrátila na chrbát a zalapala po dychu. Snáď si nič nezlomila! Druhý muž hnal pred sebou Elarda a Augustu. Aj oni mali zviazané ruky za chrbtom.

	„Vstaň!“ Muž v čiernom zastal nad ňou a ťahal ju za rameno. „Poďme, poďme!“

	V tom okamihu Pii zišlo na um, čo jej takmer zlomilo rebrá: Elardova pištoľ za pásom! Musí varovať Henninga s Miriam!

	„Au!“ zrevala čo najhlasnejšie. „Moja ruka! Asi ju mám zlomenú.“

	Zabijak hlasno zaklial, s pomocou kumpána ju postavil na nohy a sotil do chodby. Azda Henning a Miriam počuli jej výkrik a stihli sa schovať! Tí dvaja boli ich jediná nádej, lebo Vera na nich svojich komplicov zabudla upozorniť. Ako sa potkýnala po tmavej chodbe, márne sa pokúšala uvoľniť si putá na rukách. Vošli do pivnice. Svetlomet bol ešte zažatý, ale po Henningovi a Miriam nebolo ani chýru, ani slychu. Pii vyschlo v ústach a srdce jej prudko búšilo. Chlap, ktorý ju sotil do diery, si stiahol prilbu, a keď Pia rozoznala jeho črty, ostala ako obarená.

	„Pani Moormannová!“ zvolala ohromene. „Myslela som si, že… vy… teda, že váš muž…“

	„Prečo ste radšej nezostali v Nemecku?“ precedila cez zuby gazdiná z Muhlenhofu, ktorá mala očividne širšie pole pôsobnosti, a namierila jej pištoľ s tlmičom rovno na hlavu. „Sama ste si zavinili, že ste sa dostali do ťažkostí.“

	„Nemôžete nás len tak odstreliť! Moji kolegovia vedia, že sme tu, a…“

	„Drž hubu!“ Tvár Anji Moormannovej bola meravá, oči chladné ako sklené guľky. „Rozostavte sa do radu.“

	Augusta ani Elard sa nepohli.

	„Poľskí kolegovia sú informovaní a hneď sem prídu, keď sa im čoskoro neozvem,“ urobila Pia posledný pokus. Za chrbtom zúfalo skrúcala zápästia. Prsty mala stŕpnuté, napriek tomu sa jej zdalo, že putá povolili. Musí získať čas!

	„Vašu šéfku najneskôr na hranici zatknú!“ vyrazila zo seba. „Prečo to robíte? Veď to nemá zmysel!“

	Anja Moormannová ju ignorovala. „Tak poďme, pán profesor,“ namierila pištoľ na Elarda. „Na kolená, ak smiem poprosiť.“

	„Ako môžete, Anja,“ povedal Elard prekvapivo pokojne. „Veľmi ste ma sklamali, naozaj.“

	„Na kolená!“ prikázala mu domnelá gazdiná.

	Pii vyrazil pot na celom tele a povraz zrazu povolil. Zaťala ruky do pästí a znovu ich uvoľnila, aby sa jej rozprúdila krv. Jej jedinou šancou bolo využiť moment prekvapenia. Elard Kaltensee s rezignovaným výrazom vykročil k diere, ktorú vyhrabali Henning s Miriam, a poslušne klesol na kolená. Kým Anja Moormannová a jej komplic stačili zareagovať, Pia vytrhla spoza pásu pištoľ, odistila ju a stisla spúšť. Ohlušujúci výstrel roztrhal stehno muža v čiernom na franforce. Moormannová neváhala ani sekundu. Namierila Elardovi na hlavu a vystrelila. Vtom sa Augusta pohla dopredu a vrhla sa pred syna kľačiaceho na zemi. Tlmič zvuku tupo pukol, guľka trafila starenu do hrude a odhodila ju dozadu. Skôr ako Moormannová stihla vystreliť druhý raz, Pia skočila vpred a celou váhou do nej narazila. Obe ženy sa zvalili na zem. Pia skončila na chrbte, Moormannová kľačala na nej a rukami jej zvierala krk. Policajtka sa bránila zo všetkých síl, snažila sa spomenúť si na hmaty z kurzov sebaobrany, no doteraz sa nestretla s vytrénovanou profesionálnou vrahyňou, schopnou všetkého. V slabnúcom svetle svetlometu na baterky len nejasne vnímala Moormannovej tvár skrivenú od námahy. Lapala po dychu a mala pocit, že jej každú chvíľu oči vyskočia z jamôk. Pri úplnom prerušení prívodu vzduchu k mozgu by asi po desiatich sekundách stratila vedomie, po ďalších piatich až desiatich sekundách by všetky mozgové funkcie nenávratne vyhasli. Súdny lekár by pri obhliadke mŕtvoly konštatoval ostrovčekovité krvné podliatiny spojiviek, zlomeninu jazylky a krvné zrazeniny v sliznici ústnej dutiny a hltana. Ale ona nechcela v tejto pivnici zomrieť! Nemala ešte ani štyridsať! Pia si vyslobodila ruku a zaryla sa nechtami do protivníčkinej tváre silou, ktorú jej dodal smrteľný strach. Žena dychčala, vycerila zuby a zavrčala ako pitbul, no jej zovretie slablo. Vtom Pia zacítila tvrdý úder do spánkov a stratila vedomie.

	Jutta Kaltenseeová sedela medzi straníckymi kolegami na svojom mieste v treťom rade rokovacej sály Hesenského krajinského snemu a jedným uchom počúvala večné slovné súboje o bode číslo 66 rokovacieho poriadku na tému „prestavba letiska“, ktorým sa oddávali ministerský predseda a predseda frakcie zelených, no v myšlienkach bola úplne inde. Hoci ju doktor Rosenblatt opakovane ubezpečil, že polícia nemá proti nej nič v rukách a všetky podozrenia a obvinenia sa vzťahujú výlučne na Siegberta a ich matku, bola znepokojená. Tá záležitosť s komisárom a fotkami bola chybou, to jej medzičasom došlo. Nemala sa do toho vôbec miešať. Ale ten slaboch Berti stratil nervy, aj keď dlhé roky bez slova plnil Verine príkazy a svedomie ho vtedy ani trochu nehrýzlo. Jutta si v tomto období svojej kariéry rozhodne nemohla dovoliť, aby sa jej meno spájalo s vyšetrovaním vrážd a s temnými rodinnými tajomstvami. Na najbližšom spolkovom zjazde strany ju majú nominovať za čelnú kandidátku do parlamentných volieb v januári budúceho roku a dovtedy musí mať situáciu pod kontrolou.

	Neprestajne sledovala displej mobilu prepnutého na tiché zvonenie. Preto hneď nezaznamenala nepokoj, šíriaci sa po rokovacej sále. Až keď ministerský predseda zmĺkol, zdvihla hlavu a pri vládnych laviciach zazrela dvoch policajtov a akúsi ryšavú ženu. Ticho sa zhovárali s ministerským predsedom a s predsedom parlamentu, ktorí pôsobili zarazeným dojmom a spýtavo blúdili očami po sále. Jutta pocítila mravčenie v zátylku a zmocnila sa jej panika. K nej predsa nevedie žiadna stopa. To nie je možné. Henri by sa skôr dal rozštvrtiť, než by otvoril ústa. Ibaže ryšavka mierila rozhodným krokom rovno k nej. Hoci ju zaplavil strach, náhodilá ľahostajný výraz tváre. Má predsa poslaneckú imunitu, nemôžu ju len tak zatknúť.

	Pivnica páchla potuchlinou a odstátym vzduchom. Bodenstein nahmatal vypínač a spadol mu kameň zo srdca, keď v blikavom svetle neónky zbadal Thomasa Rittera, ako leží pripútaný o kovový stôl znečistený farebnými machuľami. Vchodové dvere domu umenia na Rômerbergu im po dlhšom vyzváňaní napokon otvorila mladá Japonka. Bola jednou z umelkýň, ktoré podporila nadácia Eugena Kaltenseeho, a už pol roka žila i pracovala vo Frankfurte. Zmätene a bez slova sledovala, ako Bodenstein, Behnke, Henri Améry a štyria frankfurtskí policajti prebehli popri nej a zastali pri dverách pivnice.

	„Dobrý deň, pán doktor Ritter,“ prihovoril sa mu Bodenstein a podišiel k stolu. Trvalo pár sekúnd, kým jeho mozog akceptoval zrakový vnem. Ritter ležal so široko otvorenými očami a bol mŕtvy. Niekto mu do krčnej tepny pichol kanylu a každým úderom srdca mu z tela do vedra pod stolom odtiekol pramienok krvi. Bodenstein zhnusene skrivil tvár a odvrátil sa. Smrti, krvi a vrážd bol už presýtený. Mal plné zuby prenasledovania zločincov a neschopnosti polície zabrániť ďalším zločinom! Prečo Ritter nepočúvol ich varovanie? Prečo bral vyhrážky Kaltenseeovcov na ľahkú váhu? Bodenstein nechápal, ako môže byť túžba po pomste mocnejšia než rozum. Keby Thomas nepchal nos do neblahého životopisu a denníkov, o niekoľko mesiacov by sa stal šťastným otcom a mohol by si užívať dlhý spokojný život! Zvonenie mobilu vytrhlo Bodensteina z myšlienok.

	„Z Doby odišiel už aj mercedes,“ oznámil mu Ostermann. „Pia mi ešte vždy neberie telefón.“

	„Dopekla.“ Bodenstein sa cítil úboho ako málokedy v živote. Takmer všetko pobabral. Keby aspoň zakázal Pii odcestovať do Poľska! Nicola mala pravdu: nemali sa miešať do záležitostí, ktoré sa tam odohrali pred šesťdesiatimi rokmi. Ich úlohou bolo objasniť súčasné vraždy, nič viac.

	„Čo je s Ritterom?“ spýtal sa Ostermann. „Našli ste ho?“

	„Áno, mŕtveho.“

	„Doriti! Jeho žena sedí dolu a nechce odísť, kým sa nestretne s vami alebo s Piou.“

	Bodenstein civel na mŕtve telo a na vedro so zrazenou krvou.

	Žalúdok mu stiahol kŕč. Čo ak sa niečo stane Pii? Nechcel na to ani pomyslieť.

	„Skúšajte sa dovolať Pii a Henningovi Kirchhoffovi,“ prikázal kolegovi a ukončil hovor.

	„Teraz ma už pustíte?“ opýtal sa Henri Améry.

	„Nie.“ Bodenstein naňho ani nepozrel. „Ste podozrivý z vraždy.“

	Nehľadiac na Améryho protesty vyšiel z pivnice. Čo sa stalo v Poľsku? Prečo boli obe vozidlá na spiatočnej ceste? Prečo sa Pia nehlási, ako sa dohovorili, dočerta? Hlavu mu zovrela železná obruč bolesti, v ústach sa mu usadila odporná chuť. Pripomenula mu, že dnes ešte nejedol, iba sa nalieval kávou. Keď vyšiel na čerstvý vzduch, zhlboka sa nadýchol. Situácia sa mu vymkla z rúk, zatúžil po dlhej prechádzke osamote, aby si mohol utriediť neusporiadané myšlienky. Namiesto toho ho čaká nepríjemná povinnosť šetrne oznámiť Marleen Ritterovej, že našli mŕtvolu jej muža.

	Keď sa Pia prebrala, bolelo ju hrdlo a nemohla prehítať. Otvorila oči a v šere rozoznala, že ešte stále je v pivnici. Kútikmi očí spozorovala, že sa niečo pohlo, niekto sa jej postavil za chrbát. Začula ťažký dych a v okamihu sa jej vrátila pamäť. Spomenula si na Anju Moormannovú, na pištoľ a na výstrel, ktorý trafil Augustu Nowakovú do hrude. Ako dlho bola v bezvedomí? Krv jej stuhla v žilách, lebo za sebou začula cvaknutie, ako keď niekto odisťuje zbraň. Chcela skríknuť, ale z hrdla jej vyšiel iba chripot. Vnútro sa jej stiahlo a zavrela oči. Aké to je, keď guľka prerazí lebku? Bude niečo cítiť? Bude to bolieť? Bude…

	„Pia!“ Niekto ju schmatol za plece a ona otvorila oči. Keď uvidela tvár bývalého manžela, telo jej zaplavila úľava. Rozkašľala sa a chytila sa za hrdlo.

	„Ako… čo…“ chripela nezrozumiteľne. Henning bol bledý ako stena. Nečakane sa rozvzlykal a prudko ju zovrel do náručia.

	„Veľmi som sa o teba bál,“ šepkal jej do vlasov. „Božemôj, veď na hlave krvácaš!“

	Pia sa chvela na celom tele, bolelo ju hrdlo, ale vedomie, že v poslednej sekunde unikla smrti, ju naplnilo takmer hysterickým pocitom šťastia. Vzápätí si spomenula na Elarda Kaltenseeho a Augustu Nowakovu. Vyslobodila sa z Henningovho náručia a namáhavo sa postavila. Kaltensee sedel v piesku medzi kosťami svojich zavraždených predkov a objímal matku. Po tvári mu stekali slzy.

	„Mama,“ šepkal. „Mama, teraz nesmieš zomrieť… prosím!“

	„Kde je Anja Moormannová?“ opýtala sa Pia zachrípnuto. „A ten chlap, ktorého som zasiahla?“

	„On leží tu vedľa,“ odvetil Henning. „Zrazil som ho baterkou, keď na teba mieril. A tá ženská vzala nohy na plecia.“

	„Kde je Miriam?“ Pia sa zvrtla a oči sa jej stretli s vystrašeným pohľadom priateľky.

	„Som v poriadku,“ šepla. „Mali by sme pani Nowakovej zavolať pohotovosť.“

	Pia sa po štyroch doplazila k starej žene a jej synovi. Pohotovostný lekár by už bol zbytočný. Augusta Nowaková zomierala. Z kútika úst jej vytekal tenký pramienok krvi. Mala zatvorené oči, ale ešte dýchala.

	„Pani Nowaková,“ prihovorila sa jej komisárka zachrípnuto, „počujete ma?“

	Nowaková otvorila oči. Jej pohľad bol prekvapivo jasný, dlaňou hľadala ruku syna, ktorého kedysi na tomto mieste stratila. Elard jej zovrel dlaň a ona zhlboka vzdychla. Po vyše šesťdesiatich rokoch sa kruh uzavrel.

	„Heini?“

	„Tu som, mama,“ povedal Elard prerývane. „Som pri tebe. Uzdravíš sa. Všetko bude v poriadku.“

	„Nie, chlapče,“ zamumlala a usmiala sa. „Zomieram… ale… ty nesmieš… plakať, Heini! Počuješ? Neplač. Tak to… má byť. Tu som… pri ňom… pri mojom… Elardovi.“

	Elard Kaltensee hladkal matkinu tvár.

	„Daj… daj pozor na Marcusa…“ šepla a pochytil ju záchvat kašľa. Pery jej zaliala krvavá pena, pohľad sa jej zahmlil. „Môj drahý chlapče…“

	Ešte raz sa nadýchla a vzdychla. Hlava jej klesla nabok.

	„Nie!“ Elard jej zdvihol bradu a pevne objal matkino telo. „Nie, mama, nie! Teraz predsa nemôžeš zomrieť!“

	Rozvzlykal sa ako malé dieťa. Pia cítila, že aj ona má slzy na krajíčku. V návale súcitu položila Elardovi ruku na plece. Pozrel hore, držiac matku v objatí, tvár mal mokrú od sĺz a spustošenú bolesťou.

	„Mala peknú smrť,“ povedala Pia ticho. „V náručí syna a v kruhu rodiny.“

	Marleen Ritterová chodila po malej čakárni vedľa vypočúvacej miestnosti ako lev v klietke. Občas zablúdila pohľadom k otcovi, ktorý nehybne, s prázdnym pohľadom a zostarnutý sedel za sklenou stenou. Vyzeral ako bábka, ktorej prestrihli nitky. Otrasená Marleen pochopila, čo celé roky iba tušila. Jej stará mama nebola dobrotivá stará dáma, za ktorú ju vždy považovala, práve naopak! Klamala a podvádzala, kde len mohla. Marleen zastala pred sklenou stenou a civela na muža, ktorý bol jej otcom. Celý život obetoval vrtochom svojej matky, robil všetko preto, aby ju uspokojil a získal jej uznanie. Márne. Najtrpkejšie muselo byť preňho poznanie, že ho nehanebne zneužívala. Napriek tomu Marleen nepocítila k nemu súcit.

	„Sadni si na chvíľu,“ povedala Katharina za jej chrbtom. Marleen pokrútila hlavou.

	„Zošalela by som,“ odvetila. Priateľka jej už všetko porozprávala: príhodu s debnou, o Thomasovom nešťastnom nápade napísať životopis a ako sa z denníkov dozvedel, že Vera nie je ženou, za ktorú sa vydávala.

	„Ak sa Thomasovi niečo prihodilo, otcovi to nikdy neodpustím,“ povedala pridusene. Katharina nestihla odpovedať, pretože v tej chvíli priviedli do vypočúvacej miestnosti jej niekdajšiu najlepšiu kamarátku Juttu Kaltenseeovú. Siegbert zdvihol hlavu, keď vošla sestra.

	„Ty si o tom vedela, však?“ zaznel jeho hlas z reproduktora. Marleen zaťala ruky do pästí.

	„Čo som mala vedieť?“ odvetila Jutta z opačnej strany chladne.

	„Že mama prikázala zavraždiť Róberta, aby nič nevyzradil. Aj jeho priateľku. A rovnako ako ona si chcela, aby Ritter zmizol, lebo ste sa báli toho, čo o vás napíše v knihe.“

	„Netuším, o čom hovoríš, Berti.“ Jutta sa posadila na stoličku a ležérne si prehodila nohu cez nohu. Sebavedome a s neotrasiteľným presvedčením vo svoju nedotknuteľnosť.

	„Celá matka,“ zamrmlala Katharina.

	„Vedela si, že Marleen sa vydala za Thomasa,“ vytkol Siegbert Kaltensee sestre. „Vedela si aj to, že s ním čaká dieťa.“

	„A čo na tom?“ Jutta mykla plecom. „Nemohla som tušiť, že zájdete tak ďaleko a dáte ho uniesť!“

	„Keby som to bol vedel, zabránil by som tomu.“

	„Netáraj, Berti!“ rozosmiala sa Jutta opovržlivo. „Každý vie, že Thomasa nenávidíš ako mor. Vždy ti bol tŕňom v oku.“

	Marleen stála pri stene ako prikovaná. Niekto zaklopal na dvere a vstúpil Bodenstein.

	„Uniesli mi muža!“ skríkla Marleen. „Otec s tetou! Dali…“

	Keď zbadala Bodensteinov výraz tváre, zmeravela. Nemusel nič povedať, hneď vedela, na čom je. Nohy sa jej podlomili a klesla na kolená. Potom začala kričať.

	Keď Pia neskoro večer kráčala po schodoch komisariátu, pripadala si ako rukojemníčka, ktorú prepustili z dlhodobého väznenia. Približne dvadsať minút po smrti Augusty Nowakovej prišli poľskí kolegovia. Odviezli Henninga, Miriam, Elarda a Piu na policajnú stanicu v Gizycku. Po niekoľkých telefonátoch s Engelovou sa situácia vysvedila natoľko, že Pia s Elardom mohli odcestovať domov. Henning a Miriam zostali v Gizycku, aby s pomocou poľských odborníkov mohli na druhý deň ráno zozbierať v zrúcanine ľudské kosti. Na letisku ich čakal Behnke a zaviezol profesora do nemocnice za Marcusom. Teraz bolo desať hodín a Pia kráčala prázdnou chodbou k Bodensteinovej kancelárii. Zaklopala, komisár vstal od stola a náhle ju mocne zovrel do náručia. Potom ju chytil za plecia a prevŕtal pohľadom, ktorý ju priviedol do rozpakov.

	„Vďaka Bohu,“ povedal chrapľavým hlasom. „Spadol mi kameň zo srdca, že ste sa vrátili.“

	„Tak hrozne som vám azda nechýbala? Bola som preč necelých dvadsaťštyri hodín.“ Pia sa pokúsila iróniou zľahčiť nečakane trápnu situáciu. „Už ma konečne pustite, šéfe. Vidíte, som živá a zdravá.“

	Našťastie Bodenstein pristúpil na jej tón.

	„Aj tých dvadsaťštyri hodín bolo na mňa priveľa,“ uškrnul sa a pustil ju. „Už som sa obával, že na celú administratívu zostanem sám.“

	Aj Pia sa usmiala a odhrnula si z tváre prameň vlasov.

	„Všetky prípady sú vyriešené, nie?“

	„Vyzerá to tak,“ prikývol a pokynul jej, aby si sadla. „Vďaka softvéru na kontrolu vozidiel kolegovia zatkli Kaltenseeovú a Moormannovú už na poľsko-nemeckých hraniciach. Anja Moormannová sa mimochodom priznala. Nezabila iba Krämerovú a Watkowiaka, ale aj Rittera.“

	„Len tak jednoducho sa priznala?“ Pia si šúchala boľavú hrču na spánkoch, ktorú tam zanechala hlaveň automatickej zbrane, a keď si spomenula na chlad v očiach tej ženy, striasli ju zimomriavky.

	„Bola jednou z najlepších špiónok NDR a má toho dosť na rováši,“ informoval ju Bodenstein. „Svojou výpoveďou riadne zavarila Siegbertovi Kaltenseemu. Práve on jej totiž dal príkazy na vraždy.“

	„Skutočne? Stavila by som sa, že to bola Jutta.“

	„Jutta to mala šikovne vymyslené. Aj Siegbert sa už priznal. Na Muhlenhofe sme zaistili celý osobný majetok Anity Fringsovej, okrem vecí, ktoré podhodili Watkowiakovi, aby naňho našili podozrenie z vraždy. Moormannová nám podrobne opísala, ako zabila Watkowiaka. Urobila to doma v kuchyni.“

	„Preboha, taká chladnokrvná beštia!“ Pia si pripomenula, že jej stretnutie s Moormannovou sa takisto mohlo skončiť smrteľne. „Kto preniesol jeho telo do domu? Musel to byť nejaký diletant. Keby neupratal a položil by telo na matrac, nevzbudil by ani štipku podozrenia.“

	„Urobili to Améryho ľudia,“ odvetil Bodenstein. „Tí veľa rozumu nemajú.“

	Pia s námahou potlačila zívanie. Zatúžila po horúcej sprche a dvadsaťštyrihodinovom nerušenom spánku. „Ešte stále nechápem, prečo musela zomrieť aj Monika Krämerová.“

	„Jednoducho preto, aby to uvrhlo Watkowiaka do ešte väčšieho podozrenia. Hotovosť, ktorú sme uňho našli, je zo sejfu Anity Fringsovej.“

	„A čo Vera Kaltenseeová? Siegbert určite konal na jej príkaz.“

	„To nemôžeme dokázať. Aj keby sme mohli, nepomohlo by mu to. Ale prokuratúra znovu preverí smrť Eugena Kaltenseeho a začne zhromažďovať dôkazy proti jeho žene, ktorá je podozrivá aj z vraždy Danuty Watkowiakovej. Tá dievčina bola vtedy v Nemecku ilegálne, preto ju nikto neohlásil ako nezvestnú.“

	„Ktovie, či Moormann vedel o manželkiných skutkoch,“ uvažovala Pia. „Kde bol po celý čas?“

	„Žena ho zatvorila do chladiarne, kde boli uložené debny,“ odvetil Bodenstein. „Pravdaže poznal manželkinu minulosť, veď sám bol v minulosti príslušníkom štátnej bezpečnosti. Ako jeho rodičia.“

	„Jeho rodičia?“ Pia si zmätene šúchala ubolené spánky.

	„Anita Fringsová bola jeho matka,“ objasnil Bodenstein. „Moormann je totiž ten ‚kocúrik‘, teda muž, ktorý ju často navštevoval a vozil na vozíku po okolí.“

	„Ale pozrime sa!“

	Chvíľku sedeli a mlčali.

	„A čo tá zhoda DNA?“ zvraštila Pia zamyslene čelo. „Nevyjasnené prípady na Východe. Bola to predsa mužská DNA. Nemohla to byť Moormannová!“

	„Je naslovovzatou profesionálkou,“ odvetil Bodenstein. „Pri práci nosila parochňu z pravých vlasov a na každom mieste činu úmyselne zanechala jeden vlas, aby zmiatla vyšetrovateľov.“

	„Neuveriteľné,“ pokrútila Pia hlavou. „Mimochodom, Engelová sa za mňa prihovorila u poľských kolegov. Našou svojvoľnou akciou neboli práve nadšení.“

	„Áno,“ potvrdil Bodenstein. „Zachovala sa férovo. Možno z nej predsa len bude slušná šéfka.“

	Pia na okamih zaváhala a pozrela mu do očí. „A ten… hm… ďalší problém?“

	„Je to vybavené,“ vyhŕkol Bodenstein s úľavou. Vstal, podišiel ku skrini a vytiahol koňak a dva poháriky.

	„Keby Nowak s Elardom Kaltenseeom od začiatku vraveli pravdu, nemuselo to dôjsť tak ďaleko.“ Pia pozorovala šéfa, ako nalieva do pohárikov presne na dva prsty koňaku. „V živote by mi nezišlo na um, že tí dvaja tvoria zaľúbený pár. Podozrievala som ich celkom zbytočne.“

	„Aj ja.“ Bodenstein jej podal pohárik.

	„Na čo si štrngneme?“ usmiala sa Pia.

	„Keď sa to tak vezme, objasnili sme najmenej… hm… pätnásť vrážd, navyše aj dva staršie prípady z Dessau a Halle. Boli sme fakt dobrí.“

	„Tak na nás!“ zdvihla pohárik Pia.

	„Moment!“ zadržal ju Bodenstein. „Nazdávam sa, že je pomaly načase, aby sme sa správali tak, ako väčšina našich kolegov. Mali by ste niečo proti tomu, keby sme si začali tykať? Volám sa Oliver.“

	Pia naňho úkosom pozrela a uškrnula sa.

	„Dúfam, že to nechcete spečatiť bozkom a podobne?“

	„Bože uchovaj!“ Bodenstein si s ňou štrngol a odpil si. „Váš riaditeľ zoo by mi asi vykrútil krk.“

	„Dofrasa!“ Pia vyľakane položila pohárik. „Úplne som naňho zabudla! Chcela som ho o pol deviatej vyzdvihnúť na letisku! Koľko je hodín?“

	„Tri štvrte na jedenásť,“ odvetil Bodenstein.

	„Dopekla! Neviem naspamäť jeho číslo a môj mobil leží na dne mazúrského jazera!“

	„Keď ma pekne poprosíte, požičiam vám svoj,“ ponúkol jej veľkoryso Bodenstein. „Mám v ňom jeho číslo.“

	„Myslela som si, že si tykáme,“ pripomenula Pia.

	„Ešte ste si neodpili,“ upozornil Bodenstein. Pia sa naňho pozrela, jedným pohybom vyliala do seba koňak a s odporom skrivila tvár.

	„Tak, Oliver,“ povedala, „prosím ťa, buď tak dobrý a požičaj mi svoj mobil.“

	Keď Pia o pol dvanástej zazvonila u Christopha, jeho dcéry na ňu prekvapene civeli. Otec sa im neozval a ony predpokladali, že ho privezie práve Pia. Annika sa pokúsila zavolať mu na mobil, ale mal ho ešte vypnutý.

	„Možno lietadlo meškalo.“ Christophova mladšia dcéra sa o otca priveľmi nestrachovala. „Určite sa nám ohlási.“

	„Ďakujem.“ Pia sa cítila mizerne a deprimovane. Sadla do svojho nissanu a odfrčala na Birkenhof. Bodenstein bol doma s Cosimou, ktorá mu odpustila prehrešok. Henning s Miriam boli v hoteli v Gizycku; nedalo sa prehliadnuť, že pri spoločnom dobrodružstve medzi nimi preskočila iskra. Elard Kaltensee sa v nemocnici držal za ruku s Marcusom Nowakom. Iba ona bola sama. Jej chabá nádej, že Christopha odvezie z letiska rovno k sebe domov, sa nenaplnila. Birkenhof zahaľovala tma, parkovisko pred bránou bolo prázdne. Pia bojovala so slzami, keď sa vítala so psami a odomykala dvere do domu. Pravdepodobne na ňu najprv čakal, márne sa pokúšal dovolať sa jej, a potom išiel na pohárik so svojou atraktívnou berlínskou kolegyňou. Dočerta! Ako len mohla naňho zabudnúť? Zažala svetlo a hodila tašku na zem. Zrazu jej srdce podskočilo. Kuchynský stôl bol prestretý, boli na ňom vínové poháre a sviatočný servis. Z vedierka na chladenie sektu trčala fľaša šampanského a na sporáku stáli zakryté hrnce a panvice. Pia sa dojato usmiala. V obývačke na gauči našla spiaceho Christopha. Telom jej prebehla horúca vlna šťastia.

	„Ahoj,“ šepla a kľakla si ku gauču. Christoph otvoril oči a ospalo žmúril do svetla.

	„Mrzí ma, že som po teba neprišla na letisko. Stratila som mobil a nemohla som ti zavolať. Vyriešili sme všetky prípady.“

	„To je dobre.“ Christoph natiahol ruku a láskyplne sa dotkol jej líca. „Vyzeráš dosť zničene.“

	„V posledných dňoch som mala stres.“

	Pozorne si ju premeral. „Čo sa stalo? Máš nejaký čudný hlas.“

	„Nestojí to za reč,“ mykla plecom. „Iba gazdiná Kaltenseeovcov ma chcela v Poľsku v pivnici zámku zaškrtiť.“

	„Nevrav.“ Christoph to považoval za vtip a šibalsky sa usmial. „A inak všetko v poriadku?“

	„Isteže,“ prikývla Pia. Posadil sa a roztvoril náruč. „Nevieš si predstaviť, ako veľmi si mi chýbala.“

	„Naozaj? la som ti v Afrike chýbala?“

	„Pravdaže!“ Tuho ju objal a pobozkal. „A ešte ako!“

	 


Epilóg
September 2007

	 

	MARCUS NOWAK SI OBZERAL ZAČADENÉ ZVYŠKY fasády z pálených tehál, prázdne okenné rámy a zborenú strechu. Nevnímal bezútešnú ruinu, pred vnútorným zrakom sa mu objavil zámok v pôvodnej podobe. Klasicistická fasáda, nádherná v svojej jednoduchej symetrii, úzky stredový rizalit vrúbený dvojposchodovými bočnými krídlami, po oboch stranách mohutné pavilóny s helmicovitými strechami, nad ktorými sa týčili filigránske vežičky. Štíhle dórske stĺpy pred hlavným portálom, tienistá aleja vedúca k zámku, rozsiahly park s nádhernými storočnými bukmi a javormi. Rozľahlosť východopruskej zeme, súzvuk vody a lesa naňho hlboko zapôsobili už pri prvej návšteve pred dvoma rokmi. Bola to vlasť jeho i Elardových predkov a udalosti v zámockej pivnici pred šesťdesiatimi tromi rokmi ovplyvnili životy ich oboch. Za posledné štyri mesiace sa toho hodne zmenilo. Marcus Nowak povedal žene a deťom pravdu a presťahoval sa k Elardovi na Múhlenhof. Ruku mal po dvoch operáciách skoro tak pohyblivú ako predtým. A Elard bol ako vymenený. Duchovia minulosti ho už nestrašili, žena, ktorú považoval za svoju matku, sedela vo väzení, rovnako ako jej syn Siegbert a profesionálna vrahyňa Anja Moormannová. Marleen Ritterová vrátila Elardovi denníky tety Very. O niekoľko týždňov, presne na knižný veľtrh, vyjde životopis, ktorý jeho autorovi priniesol smrť a rodine Kaltenseeovcov zaručil na dlhé týždne palcové titulky v novinách.

	Napriek všetkému politická strana postavila }uttu Kaltenseeovú do januárových parlamentných volieb ako svoju čelnú kandidátku a jej šanca vyhrať bola vysoká. Marleen Ritterová dočasne prevzala vedenie KMF a s pomocou predstavenstva ju začala pretvárať na akciovú spoločnosť. V debnách na Múhlenhofe sa našla listina, ktorá zaručovala pôvodnému židovskému majiteľovi KMF Josefovi Steinovi, že po jeho prípadnom návrate do Nemecka získa firmu späť. Vera/Eda vo svojej nadradenosti naozaj nič nezničila.

	Ale to bola minulosť. Marcus Nowak sa usmial, lebo k nemu kráčal Elard, gróf von Zeydlitz-Lauenburg. Všetko dopadlo dobre. Vo vrecku ho hriala zmluva, podľa ktorej bol ako reštaurátor zodpovedný za rekonštrukciu frankfurtského starého mesta. S Elardom si začali premieňať na skutočnosť sen o spoločnom živote v Mazúrsku. Starosta Gizycka ústne potvrdil súhlas s predajom zámku; ich plánom už nestálo nič v ceste. Len čo podpíšu kúpnu zmluvu, pochovajú telesné pozostatky Augusty Nowakovej na starom rodinnom cintoríne na brehu jazera aj s kosťami z pivnice, ktoré sa pomocou analýzy DNA sčasti podarilo identifikovať. Augusta spoločne s milovaným Elardom, s rodičmi aj so sestrou nájdu posledný odpočinok vo svojej domovine.

	„Tak ako?“ zastal vedľa neho Elard. „Čo povieš?“

	„Je to reálne,“ odvetil Marcus zamyslene. „Ale bojím sa, že to bude šialene drahé a bude to trvať roky.“

	„No a čo?“ uškrnul sa Elard a objal ho okolo pliec. „Času máme predsa dosť.“

	Marcus sa oňho oprel a pohľad mu zablúdil k zámku.

	„Hotel Augusta Viktória pri jazere,“ povedal a zasnene sa usmial. „Mám ho jasne pred očami.“

